(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Μ΄

Τετάρτη, 7 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Μεγάρων, το 6ο Δημοτικό Σχολείο Αγίων Αναργύρων, το Γυμνάσιο και Λυκειακές τάξεις Δαύλειας Βοιωτίας, το Γυμνάσιο Ρίου Αχαΐας και το Γυμνάσιο Αρχαγγέλου Ρόδου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. με θέμα: «Να συμπεριληφθούν στην ενίσχυση λιπασμάτων όλες οι γεωργικές εκμεταλλεύσεις, οι νέοι αγρότες, καθώς και οι ετεροεπαγγελματίες», σελ.
 ii. με θέμα: « Άμεσες διορθώσεις στις ενιαίες Δηλώσεις Καλλιέργειας - Σε αδιέξοδο αμπελοκαλλιεργητές και ελαιοπαραγωγοί», σελ.
 iii. με θέμα: «Πρόγραμμα ? Ύδωρ 2.0?: ποια είναι η πρόοδος ωρίμανσης των 21 αρδευτικών έργων και ποιες περιφερειακές ενότητες αφορούν;», σελ.
 iv. με θέμα: «Στήριξη της παραγωγής της σταφίδας, των καλλιεργητών, της εξωστρέφειας και εξαγωγής του προϊόντος», σελ.
 v. με θέμα: «Αίτημα για απευθείας ανάθεση για τον πηγαίο κώδικα της Ενιαίας Αίτησης Ενίσχυσης έτους 2022», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Ο Αντιπρόεδρος της Κυβέρνησης, ο Υφυπουργός Παρά τω Πρωθυπουργώ αρμόδιος για θέματα Επικοινωνίας και Ενημέρωσης, οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Πολιτισμού και Αθλητισμού, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 6.12.2022 σχέδιο νόμου: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Επικοινωνίας και Ενημέρωσης», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Διαδικασία άρσης του απορρήτου των επικοινωνιών, κυβερνοασφάλεια και προστασία προσωπικών δεδομένων πολιτών», σελ.
3. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Δικαιοσύνης: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.
ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΚΑΚΛΑΜΑΝΗΣ Ν. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΥΓΕΡΙΝΟΠΟΥΛΟΥ Δ. , σελ.
 ΓΕΩΡΓΑΝΤΑΣ Γ. , σελ.
 ΚΕΓΚΕΡΟΓΛΟΥ Β. , σελ.
 ΜΑΜΟΥΛΑΚΗΣ Χ. , σελ.
 ΣΤΥΛΙΟΣ Γ. , σελ.
 ΤΕΛΙΓΙΟΡΙΔΟΥ Ο. , σελ.

Γ. Επί του σχεδίου νόμου του Υπουργείου Δικαιοσύνης:
 ΑΠΑΤΖΙΔΗ Μ. , σελ.
 ΑΥΓΕΡΙΝΟΠΟΥΛΟΥ Δ. , σελ.
 ΒΙΛΙΑΡΔΟΣ Β. , σελ.
 ΒΡΟΥΤΣΗΣ Ι. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΕΛΕΥΘΕΡΙΑΔΟΥ Σ. , σελ.
 ΚΑΜΙΝΗΣ Γ. , σελ.
 ΚΑΠΠΑΤΟΣ Π. , σελ.
 ΚΑΡΑΓΚΟΥΝΗΣ Κ. , σελ.
 ΚΑΣΤΑΝΙΔΗΣ Χ. , σελ.
 ΚΟΜΝΗΝΑΚΑ Μ. , σελ.
 ΚΟΥΒΕΛΑΣ Δ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΤΣΗΡΑΣ Γ. , σελ.
 ΛΙΟΥΠΗΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΗΛΙΟΥ Γ. , σελ.
 ΣΚΟΝΔΡΑ Α. , σελ.
 ΣΤΥΛΙΑΝΙΔΗΣ Χ. , σελ.
 ΤΣΙΑΡΑΣ Κ. , σελ.
 ΥΨΗΛΑΝΤΗΣ Β. , σελ.
 ΧΗΤΑΣ Κ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Μ΄

Τετάρτη 7 Δεκεμβρίου 2022

Αθήνα, σήμερα στις 7 Δεκεμβρίου 2022, ημέρα Τετάρτη και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **NIKHTA ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-12-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΘ΄ συνεδριάσεώς του της Τρίτης 6 Δεκεμβρίου 2022 σε ό,τι αφορά την ψήφιση στο σύνολο του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις οικονομικού και αναπτυξιακού χαρακτήρα».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών του ΣΥΡΙΖΑ, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας ενημερώνω ότι στις τρεις πρώτες επίκαιρες ερωτήσεις θα απαντήσει ο παρευρισκόμενος Υφυπουργός κ. Γεώργιος Στύλιος.

Θα ξεκινήσουμε με την τρίτη με αριθμό 255/5-12-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων,με θέμα: «Να συμπεριληφθούν στην ενίσχυση λιπασμάτων όλες οι γεωργικές εκμεταλλεύσεις, οι νέοι αγρότες, καθώς και οι ετεροεπαγγελματίες».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, για το ζήτημα της αύξησης του κόστους παραγωγής δεν χρειάζεται να πούμε πολλά πράγματα, γιατί είναι πλέον διαπιστωμένο ότι η αύξηση του κόστους τους οφείλεται, βεβαίως, σε όλα τα εφόδια και τα μέσα παραγωγής.

Ιδιαίτερα για τα λιπάσματα αυτή η αύξηση είχε ξεκινήσει εδώ και έναν και πλέον χρόνο, πριν δηλαδή από την ενεργειακή κρίση και πριν από τον πόλεμο της Ουκρανίας. Πολύ ορθά, λοιπόν, η Κυβέρνηση αποφάσισε να ενισχύσει τους αγρότες, την αγροτική παραγωγή, για να αντιμετωπιστεί το μεγάλο κόστος των λιπασμάτων. Συνολικά βεβαίως το κόστος παραγωγής δεν αντιμετωπίζεται, αλλά αυτό είναι ένα άλλο θέμα.

Σήμερα θέλω να επικεντρωθούμε στην ερώτηση που αφορά αυτούς που ουσιαστικά εξαιρούνται της απόφασης. Τα 60 εκατομμύρια που αποφασίσατε να διαθέσετε δεν αρκούν. Υπάρχει πρόβλημα με το διάστημα που ορίσατε για τον προσδιορισμό των δικαιούχων, ότι έπρεπε μέσα σε αυτό το διάστημα να έχουν αγοράσει τα λιπάσματα, ενώ είναι γνωστό πως ανάλογα με την καλλιέργεια ποικίλλει το διάστημα. Θα μπορούσε, παραδείγματος χάριν, να είναι δύο χρόνια τα τιμολόγια και να διαιρέσετε διά δύο. Είναι ένας απλός τρόπος για να μη μείνει κανείς απ’ έξω στο συγκεκριμένο διάστημα.

Το δεύτερο πρόβλημα εντοπίζεται στους ετεροεπαγγελματίες, στους αγρότες παραγωγούς που αντιμετωπίζουν το ίδιο πρόβλημα με το κόστος παραγωγής και αποτελούν τουλάχιστον τα 2/3 γενικότερα των παραγωγών και όσον αφορά την ελαιοκαλλιέργεια, αλλά και άλλες καλλιέργειες. Ένα σημαντικό, λοιπόν, ποσοστό των παραγωγών μένει εκτός ενίσχυσης, όπως βέβαια οι νέοι αγρότες οι οποίοι εντάχθηκαν οριακά στο πρόγραμμα και από ένα σημείο και μετά μπορούσαν να αγοράσουν και να τιμολογήσουν λιπάσματα, προκειμένου να ενταχθούν στο πρόγραμμα. Θα μπορούσε για τους νέους αγρότες να υπάρχει μια εφάπαξ ενίσχυση.

Γι’ αυτά, λοιπόν, σας είχαμε καταθέσει και γραπτή ερώτηση. Η απάντησή σας αφορά τα ισχύοντα, το τι περιλαμβάνει, δηλαδή, η κοινή υπουργική απόφαση, αλλά εμείς θέλουμε να τονίσουμε την ανάγκη -και αυτό ζητούμε- να ενταχθούν όλες οι γεωργικές εκμεταλλεύσεις, χωρίς εξαίρεση, οι νέοι αγρότες, οι ετεροεπαγγελματίες και όλοι οι παραγωγοί που παράγουν και το προϊόν επιβαρύνεται και μετακυλίεται το κόστος αυτό στους παραγωγούς με πολύ κακές επιπτώσεις σε κάθε οικογένεια στον τόπο μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, το πλαίσιο είναι όπως το περιγράψατε στην τοποθέτησή σας. Πιο συγκεκριμένα, με το άρθρο 95 του ν.4892/2022 μπορούμε να δώσουμε ενίσχυση συνολικού ποσού 60 εκατομμυρίων ευρώ σε επιχειρήσεις γεωργικών εκμεταλλεύσεων, με στόχο τη στήριξή τους, σύμφωνα πάντοτε με τους κανόνες κρατικών ενισχύσεων, λόγω της ενεργειακής κρίσης και της αυξημένης τιμής των λιπασμάτων. Η ενεργειακή κρίση είναι παραδεκτή, είναι εδώ, όπως και η αυξημένη τιμή των λιπασμάτων. Όσον αφορά το πότε ξεκίνησε αυτή, το γνωρίζουμε όλοι, όπως το γνωρίζετε και εσείς.

Το μέτρο, λοιπόν, αποσκοπεί στην οικονομική στήριξη όσων ασχολούνται στον γεωργικό τομέα, ούτως ώστε να αποτελέσει μία κατά το δυνατόν αποτελεσματική στήριξη του εισοδήματος των παραγωγών στον εν λόγω τομέα και να συμβάλει στη διασφάλιση της επισιτιστικής επάρκειας της χώρας, κάτι που επανειλημμένα έχουμε διατυπώσει και έχουμε πει, ότι δηλαδή εξασφαλίζεται η επάρκεια των αγαθών.

Με κοινή, λοιπόν, απόφαση των Υπουργών Οικονομικών και Αγροτικής Ανάπτυξης και Τροφίμων καθορίζονται οι κατηγορίες των δικαιούχων, καθώς και η διαδικασία εκδήλωσης ενδιαφέροντος για τη χορήγηση της ενίσχυσης.

Δικαιούχοι, λοιπόν, της ενίσχυσης είναι επιχειρήσεις, φυσικά και νομικά πρόσωπα ή νομικές οντότητες γεωργικών εκμεταλλεύσεων που δραστηριοποιούνται στον τομέα της πρωτογενούς παραγωγής σε όλη τη χώρα, οι οποίες σε περίπτωση φυσικών προσώπων είναι επαγγελματίες αγρότες εγγεγραμμένοι στο ΜΑΑΕ -Μητρώο Αγροτών και Αγροτικών Εκμεταλλεύσεων- είτε το έτος 2021 είτε για το έτος 2022 έως 25-11-2022, πριν από ακριβώς έναν μήνα.

Στην περίπτωση των νομικών προσώπων ή των νομικών οντοτήτων, πρέπει να έχουν Κωδικό Αριθμό Δραστηριότητας -ΚΑΔ- και επισυνάπτεται στην ΚΥΑ ένα παράρτημα με τα ΚΑΔ που είναι στον γεωργικό τομέα και προβλέπεται ότι μπορούν να αποζημιωθούν. Άρα μπορούν να ανατρέξουν στο παράρτημα.

Όσον αφορά τώρα το πότε θα έπρεπε να έχει πραγματοποιηθεί η αγορά των λιπασμάτων, καθορίστηκε -και για τον λόγο που αναφέρατε για τους νέους αγρότες- η περίοδος από 1-10-2021 έως 30-9-2022. Μέχρι 30-9-2022 -τον περασμένο Σεπτέμβριο- η συντριπτική πλειονότητα των νέων αγροτών -πάνω από το 90%- είχαν ανακοινωθεί από τις αρμόδιες περιφέρειες. Μόνο οι ενστάσεις σε κάποιες περιπτώσεις, ελάχιστες ίσως δεν είχαν προβλεφθεί.

Η παραπάνω, λοιπόν, ΚΥΑ εκδόθηκε εντός των ορίων της νομοθετικής της εξουσιοδότησης. Είναι σύμφωνη με τις διατάξεις της συνταγματικής και υπερνομοθετικής ισχύος, διότι περιλαμβάνει αντικειμενικά, αμερόληπτα κριτήρια και προϋποθέσεις βάσει των οποίων θα χορηγηθεί η ενίσχυση. Εξ αυτού προκύπτει και η προϋπόθεση της έκδοσης παραστατικών τιμολογίων σε συγκεκριμένο χρονικό διάστημα για τη χορήγηση της ενίσχυσης.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ευχαριστούμε και εσάς, κύριε Υπουργέ, για την ανάλυση της κοινής υπουργικής απόφασης. Όμως, ακριβώς από την ανάλυση αυτή προκύπτουν τα στοιχεία τα οποία σας παρέθεσα και η ανάγκη να υπάρξει διεύρυνση.

Κατά την άποψή μας, οφείλετε να αντιμετωπίσετε το πρόβλημα του κόστους παραγωγής και της αύξησης εν προκειμένω της τιμής των λιπασμάτων -της τεράστιας αύξησης των λιπασμάτων-, όπως βέβαια και των ζωοτροφών και μιας σειράς άλλων εφοδίων και πρώτων υλών με τρόπο που δεν θα αφήνει έξω το μεγάλο μέρος των παραγωγών. Παραδείγματος χάριν, τα δύο τρίτα, δηλαδή, των ελαιοπαραγωγών που δεν είναι στο μητρώο δεν θα πρέπει να έχουν εκείνη την ενίσχυση, ούτως ώστε το τελικό κόστος παραγωγής να συγκρατηθεί και να μη μετακυλιστεί στους καταναλωτές; Θα έχουμε δύο ταχυτήτων αγροτική παραγωγή; Εάν αυτό υπάρχει ως γενικότερη πολιτική, βεβαίως να εισηγηθούμε και στην Ευρωπαϊκή Ένωση να κόψει τις ενισχύσεις. Αυτό είναι το επόμενο βήμα, να κοπούν και οι ενισχύσεις από τους παραγωγούς. Όμως, νομίζω ότι δεν είναι αυτό. Επιλέξατε μόνο τους κατά κύριο επάγγελμα αγρότες, λόγω του μικρού ποσού το οποίο εντάχθηκε και είναι διαθέσιμο γι’ αυτόν τον σκοπό.

Άρα το αίτημα παραμένει, να διευρυνθεί και νομοθετικά -εφόσον χρειάζεται- το πλαίσιο των δικαιούχων, να ενταχθούν όλες οι αγροτικές εκμεταλλεύσεις, όλοι οι παραγωγοί, ούτως ώστε να έχουμε συγκράτηση του κόστους παραγωγής. Να δούμε τους νέους αγρότες που μόλις αυτές τις μέρες ανακοινώθηκε το υπόλοιπο ποσοστό, αλλά και οι άλλοι που είχαν ανακοινωθεί το προηγούμενο διάστημα και θα έλεγα ότι με ένα εφάπαξ ποσό θα πρέπει να στηριχθούν στο πρώτο τους κιόλας βήμα. Δεν θα μπορούν να μπουν ούτε στο κατάστημα των εφοδίων. Θα δουν τις τιμές των λιπασμάτων και θα εξέλθουν. Αυτό θα συμβεί.

Έχουμε, λοιπόν, συγκεκριμένα προβλήματα που πηγάζουν από τον περιορισμό του και διαστήματος, αλλά κυρίως του ποσού το οποίο διατέθηκε. Θα θέλαμε επειδή έληξαν οι αιτήσεις -25 Νοεμβρίου νομίζω- εάν έχετε τα στοιχεία, τι ποσό έχουν αιτηθεί οι παραγωγοί και αν έχει προχωρήσει η διαδικασία έγκρισης αυτών των ποσών, σε ποιο στάδιο βρίσκεται, για να κάνουμε μια αξιολόγηση για τα περαιτέρω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Να επισημάνω τα εξής: Η ενίσχυση στα λιπάσματα δίνεται για πρώτη φορά. Δεν έχει δοθεί αυτού του τύπου η ενίσχυση. Είναι μια άλλη πρωτοβουλία της Κυβέρνησης, η οποία είναι συμπληρωματική στις πρωτοβουλίες για τη χρηματοδότηση και την επιδότηση του αγροτικού ρεύματος που φθάνει στο 80% έως το 90%, το αγροτικό πετρέλαιο για πρώτη φορά από το 2017 που καταργήθηκε από την προηγούμενη κυβέρνηση, μια σειρά από ενέργειες. Δεν μένω εκεί.

Η απόφαση έχει κατευθυνθεί ως εξής: Στους επαγγελματίες αγρότες, δηλαδή σε όσους έχουν αγροτική εκμετάλλευση, όσοι ασχολούνται επαγγελματικά τουλάχιστον έως το 30% του χρόνου τους με την αγροτική εκμετάλλευση, είναι ασφαλισμένοι τόσο οι ίδιοι όσο και οι καλλιέργειές τους ή τα ζώα τους και το εισόδημά τους τουλάχιστον το 50% συν ένα θα πρέπει να είναι από αγροτική δραστηριότητα. Με αυτές τις προϋποθέσεις σωρευτικά είναι κάποιος επαγγελματίας αγρότης και με αυτές τις προϋποθέσεις μπορεί να συμμετάσχει στη χρηματοδότηση και στην επιδότηση των λιπασμάτων. Η περίοδος που έχουμε καθορίσει είναι ένα ολόκληρο έτος. Συνεπώς το σύνολο των καλλιεργειών καλύπτονται από αρχές Οκτώβρη μέχρι τέλος Σεπτέμβρη, από το 2021 έως και τον Σεπτέμβρη του 2022. Όμως επειδή το πρόβλημα είναι όντως μεγάλο, η Κυβέρνηση δεν έχει σταματήσει.

Θέλω, λοιπόν, να σας ενημερώσω και να το ακούσουν και οι πολίτες ότι στο πρόσφατο συμβούλιο Υπουργών συζητήθηκε και τέθηκε από την Κυβέρνησή μας και το έθεσαν και άλλες χώρες η ανάγκη να υπάρχει πρόσβαση των παραγωγών στην αγορά λιπασμάτων για να έχουμε την αντίστοιχη παραγωγή που θέλουμε και υπήρξε ανακοίνωση από την Κομισιόν, από τον επίτροπο ότι θα δοθεί από το αποθεματικό κρίσης επιπλέον ενίσχυση για τα λιπάσματα. Μπορώ να σας παραπέμψω -στις 21 Νοεμβρίου έγινε το συμβούλιο Υπουργών, εκδόθηκε δελτίο Τύπου από την Κομισιόν- στην ιστοσελίδα της επιτροπής, να βρείτε το αντίστοιχο δελτίο Τύπου. Οπότε αναμένουμε και το αποθεματικό κρίσης γι’ αυτούς τους λίγους που ήταν στις ενστάσεις που δεν μπόρεσαν να καλυφθούν.

Σε καμμία περίπτωση, όμως, δεν μπορεί να χορηγηθεί σε αυτούς οι οποίοι δεν έχουν παραστατικά και τιμολόγια, διότι -ξέρετε και εσείς- ότι δεν επιβραβεύουμε αυτούς οι οποίοι είναι ασυνεπείς φορολογούμενοι και θέλουμε να ενισχύσουμε αυτούς που έχουν φορολογική συνείδηση και είναι σύμφωνοι με τις αρχές της φορολογικής δικαιοσύνης που προβλέπονται στο άρθρο 4, παράγραφος 5 του Συντάγματος.

Συνεπώς η ενίσχυση θα χορηγηθεί σε όσους έχουν προβεί σε πραγματικές δαπάνες και έχουν τιμολόγια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη πρώτη με αριθμό 256/5-12-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεσες διορθώσεις στις ενιαίες δηλώσεις καλλιέργειας - Σε αδιέξοδο αμπελοκαλλιεργητές και ελαιοπαραγωγοί».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, σε καμμία περίπτωση δεν ζήτησα με την ερώτησή μου –για να δίνετε αυτή την απάντηση- να ενισχυθούν φοροφυγάδες. Αυτό ήταν μια απάντηση σε ερώτηση ίσως άλλου δημοσιογράφου ή δεν γνωρίζω ποιανού, αλλά όχι σε μένα. Η απάντησή σας δηλαδή σε εμένα είναι άκυρη. Έτσι το λένε. Το ερώτημα ήταν σαφέστατο. Έχετε την πολιτική βούληση να ενισχύσετε τους παραγωγούς που έχουν αυξημένο κόστος παραγωγής λόγω των λιπασμάτων και οι οποίοι δεν εμπίπτουν στην κατηγορία των κατά κύριο επάγγελμα αγροτών, αλλά να είναι παραγωγοί; Αυτό είναι το ερώτημα και όχι βεβαίως φοροφυγάδες. Δείτε το στη συμπληρωματική πρωτοβουλία της Ευρωπαϊκής Επιτροπής, διότι από τη στιγμή που η Ευρωπαϊκή Ένωση ενισχύει όλους τους παραγωγούς, θεωρώ ότι σε αυτή την κρίση πρέπει να ενισχυθεί η αγροτική παραγωγή στο σύνολό της, βεβαίως κατά προτεραιότητα οι κατά κύριο επάγγελμα αγρότες. Αυτό εννοείται και συμφωνούμε, γι’ αυτό ψηφίσαμε και την σχετική διάταξη όταν είχε έρθει στη Βουλή.

Έχουμε, λοιπόν, ένα συγκεκριμένο πρόβλημα τώρα το οποίο αφορά τη δήλωση καλλιέργειας, η οποία αποδείχθηκε ότι είχε σε πολλές περιπτώσεις λανθασμένη ένδειξη, παραγωγικές, μη παραγωγικές καλλιέργειες. Πότε αναδείχθηκε αυτό το πρόβλημα; Όταν είχαμε τις καταστροφές στις 15 Οκτωβρίου στην Κρήτη και πήγαν πολλοί παραγωγοί να προχωρήσουν στη δήλωση, σύμφωνα με τις αποφάσεις που πήρε η Κυβέρνηση για να αποζημιώσει την αγροτική παραγωγή που επλήγη από αυτές τις φυσικές καταστροφές και δεν υπήρχε η ένδειξη «παραγωγική καλλιέργεια». Επειδή το σύστημα ανοίγει κατά διαστήματα -του ΟΠΕΚΕΠΕ, που είναι αρμόδιος φορέας για τη λειτουργία του ΟΣΔΕ- για διορθώσεις, το ερώτημα ήταν και είναι εάν δώσετε τη δυνατότητα για αυτές τις διορθώσεις, προκειμένου οι παραγωγοί που επλήγησαν να έχουν τη δυνατότητα να δηλώσουν και να αιτηθούν αποζημιώσεις είτε για την αμπελοκαλλιέργεια είτε για την ελαιοκαλλιέργειά τους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Κύριε συνάδελφε, να δώσω ορισμένα στοιχεία για το τι συνέβη στην Κρήτη και στο Ηράκλειο, σχετικά με τις ζημιές του 2022. Από διάφορες αιτίες, οι οποίες καλύπτονται ασφαλιστικά από τον ΕΛΓΑ, σημειώθηκαν ζημιές σε καλλιέργειες, σε δενδρώδεις καλλιέργειες, αμπέλια, κηπευτικά και διάφορες άλλες.

Έγιναν, λοιπόν, τετρακόσιες ογδόντα εννιά αναγγελίες και υποβλήθηκαν εννιά χιλιάδες εξακόσιες περίπου δηλώσεις ζημιάς. Από όλες αυτές, οι χίλιες εκατό περίπου αφορούν ελιές και οι εξίμισι χιλιάδες αμπέλια. Οι εκτιμήσεις, λοιπόν, για όλους αυτούς τους παραπάνω, για τους εννιάμισι χιλιάδες, έχουν ολοκληρωθεί και το σύνολο σχεδόν των αναγγελιών έχουν πραγματοποιηθεί οι εκτιμήσεις, εκτός από τις εκτιμήσεις των ζημιών οι οποίες προκλήθηκαν το τελευταίο χρονικό διάστημα.

Είμαστε, λοιπόν, στην ευχάριστη θέση να πούμε ότι για όσους παραγωγούς ήταν ασφαλιστικά ενήμεροι θα ξεκινήσουν άμεσα και εντός του μηνός Δεκεμβρίου οι πληρωμές για τις καταστροφές που είχαν γίνει.

Εδώ θέλω να θυμίσω κάτι που πολλές φορές το έχουμε πει από τη Βουλή, ότι η καταβολή των αποζημιώσεων στον ΕΛΓΑ ξεκινά πλέον την ίδια χρονιά και μέσα στον ίδιο χρόνο δίνονται τα χρήματα στους παραγωγούς, όταν στο παρελθόν σε πολλές περιπτώσεις απαιτούνταν μέχρι και δεκαεπτά μήνες για να λάβουν τα χρήματά τους.

Για το 2021, λοιπόν, για να δώσω άλλο ένα στοιχείο, έχουν δοθεί ως αποζημιώσεις πάνω από 8 εκατομμύρια ευρώ κι έχουν ήδη πληρωθεί στους παραγωγούς. Η ασφάλιση και η αποζημίωση των παραγωγών γίνεται σύμφωνα με τον ν.3877/2010 τον οποίο σίγουρα γνωρίζετε πολύ καλά γιατί είχε γίνει από την κυβέρνηση του ΠΑΣΟΚ που είχε τότε τη διακυβέρνηση της χώρας. Στον εν λόγω νόμο, λοιπόν, προβλέπεται ότι δικαίωμα αποζημίωσης έχουν όσοι αποδεδειγμένα έχουν εκπληρώσει τις ασφαλιστικές τους υποχρεώσεις. Προβλέπεται, επίσης, η υποχρεωτική υποβολή δήλωσης καλλιέργειας για όλους όσους διατηρούν αγροτική εκμετάλλευση είτε είναι κατά κύριο επάγγελμα αγρότες είτε όχι. Άρα όλοι κάνουν δήλωση ΟΣΔΕ όπως και όλοι είναι εγγεγραμμένοι στο ΜΑΑΕ, είτε είναι κατ’ επάγγελμα αγρότες ή όχι, όπως και όλοι δηλώνουν στον ΕΛΓΑ τις καλλιέργειές τους για να μπορούν να λάβουν την αποζημίωση.

Οι αγρότες λοιπόν, γνωρίζουν τις υποχρεώσεις τους, γνωρίζουν τη διαδικασία και γνωρίζουν κάθε χρόνο ότι αυτή είναι μια συνήθης πρακτική που γίνεται και γίνεται από τους ίδιους. Γνωρίζουν επίσης ότι μια νέα φυτεία μπορούν να τη δηλώσουν ως μη παραγωγική και όταν πλέον τα δέντρα φτάσουν σε κατάσταση να μπορούν να παραγάγουν μπορούν να μετατρέψουν αυτή την καλλιέργεια σε παραγωγική. Εάν, λοιπόν, λέμε ότι κάποιοι δήλωσαν την εκμετάλλευσή τους ως μη παραγωγική τώρα δεν μπορούν να αποζημιωθούν. Θα προτιμούσα να έχουμε τεκμηριωμένα στοιχεία -αυτό σας ζητώ- για να δούμε πόσο μεγάλο είναι αυτό το φαινόμενο και από που προέρχεται, από τι εξαρτάται και πως δημιουργήθηκε αυτή η κατάσταση. Διότι από τους εννιάμισι χιλιάδες παραγωγούς που αναφέραμε πιο πριν αυτοί θα αποζημιωθούν κανονικά. Θα λάβουν τα χρήματά τους. Εκτιμώ ότι δικαίως περιμένουν τις αποζημιώσεις τους.

Για τα υπόλοιπα θα σας δώσω στοιχεία στη δευτερολογία μου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, τα μισά μας λέτε. Δηλαδή, είπατε για τον νόμο του 2010. Έπρεπε να συμπληρώσετε ότι ο ΕΛΓΑ σήμερα για να έχει τη δυνατότητα να αποζημιώνει οφείλεται σε αυτήν ακριβώς τη μεταρρύθμιση του 2010 όταν ο ΕΛΓΑ ήταν υπερχρεωμένος, όταν έκανε δύο, τρία και τέσσερα χρόνια να πληρώσει. Μετά απ’ αυτή τη μεταρρύθμιση δρομολογήθηκαν τα πράγματα και φτάσαμε πράγματι στο σημείο σήμερα να έχουμε ένα ισοζύγιο που δίνει τη δυνατότητα για καταβολές στους παραγωγούς και έγκαιρα αλλά και κυρίως στο ύψος που έχουν ανάγκη μετά από φυσικές καταστροφές.

Εδώ έχουμε ένα φαινόμενο στις 15 Οκτωβρίου. Μετά από αυτή τη φυσική καταστροφή και μετά την αναγγελία που έγινε από τον ΕΛΓΑ, δήλωσαν οι παραγωγοί. Ελέγχθηκαν οι καλλιέργειες. Φαίνεται ότι ήταν παραγωγικές. Φαίνεται, δηλαδή, στην ουσία ότι πολλοί από τους αγρότες παραγωγούς μας, ελλείψει της σχετικής εξειδίκευσης και εξοικείωσης με τα ψηφιακά συστήματα, εκ παραδρομής δεν δήλωσαν ως παραγωγικές τις καλλιέργειες. Αυτό είναι ένα θέμα, βεβαίως, αλλά την ίδια ώρα είναι και μια πραγματικότητα. Το ερώτημα είναι γι’ αυτές τις παραγωγικές καλλιέργειες που καταστράφηκαν ολοσχερώς τις οποίες ο ΕΛΓΑ έχει διαπιστώσει ότι είναι παραγωγικές. Πήγαν και εκτίμησαν, αλλά στη συνέχεια στα χαρτιά φαίνεται ότι δεν είναι ασφαλισμένες. Προφανώς η ασφάλιση είναι προϋπόθεση. Λένε οι παραγωγοί: «ας το διορθώσουμε». Να πληρωθούν τα ασφάλιστρα, να πάρουν την αποζημίωση από τη στιγμή που οι ελεγκτές έκαναν την πραγματογνωμοσύνη. Αυτό είναι το ερώτημα.

Ακόμα σήμερα που μιλάμε δεν έχει ανοίξει το σύστημα του ΟΠΕΚΕΠΕ για διορθώσεις που γίνονται με διοικητική πράξη -σε αυτές αναφέρομαι- όπως η διόρθωση επιλεξιμότητας, για να έχουμε τον χαρακτηρισμό παραγωγική καλλιέργεια. Ζητάμε να ανοίξετε το σύστημα και να υπάρξει αυτή η δυνατότητα για όσους καταστράφηκαν και έχει πιστοποιηθεί από τους ελεγκτές μετά τη δήλωση που έκαναν ότι έχουν και ζημιά και βεβαίως ότι είναι παραγωγική καλλιέργεια για να έχει ζημιά.

Θεωρώ ότι μπορείτε να το κάνετε, κύριε Υπουργέ αυτό. Να δούμε και με ποιο τρόπο θα υπάρξει ασφαλιστική δικλίδα, ούτως ώστε να μη γίνονται τέτοια λάθη από το σύστημα λόγω άγνοιας ή μη εξοικείωσης από τους αγρότες παραγωγούς.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να δώσω ορισμένα στοιχεία για την περιοχή του Ηρακλείου.

Εμφανίζεται από την ενημέρωση που έχω από τον ΟΠΕΚΕΠΕ να υπάρχει, όντως, στην περιφερειακή ενότητα Ηρακλείου μία αύξηση των μη παραγωγικών εκτάσεων σε αμπέλια και ελιές ενώ θα έπρεπε να συμβαίνει το αντίθετο. Άρα, επειδή εμφανίζεται αυτό το φαινόμενο μπορεί να γίνει το εξής. Όταν γίνει η πληρωμή του Δεκεμβρίου της ενιαίας ενίσχυσης και γίνει ο διασταυρωτικός διοικητικός έλεγχος ο ΟΠΕΚΕΠΕ, όπως είπατε και εσείς, να δώσει τη δυνατότητα να γίνει μία δήλωση ξανά από τους παραγωγούς. Τη δίνει αυτή τη δυνατότητα. Και βέβαια για να μπορούμε να προχωρήσουμε στο επόμενο στάδιο θα πρέπει εάν ισχύουν όσα αναφέρατε ο ΕΛΓΑ να εξετάσει το συγκεκριμένο θέμα και με αυτοψία να διαπιστώσει εάν έχουμε παραγωγικά δέντρα, που ήταν και πέρυσι παραγωγικά, το 2021 αλλά και τα προηγούμενα χρόνια, τα οποία εκ παραδρομής φέτος μετατράπηκαν σε μη παραγωγικά.

Θέλω όμως να συμφωνήσουμε σε ορισμένα πράγματα. Έχουμε πει ότι σε καμμία περίπτωση δεν πρέπει να γυρίσουμε στις παθογένειες του παρελθόντος. Δηλαδή σε παθογένειες, που αφού συνέβαινε η ζημία και η καταστροφή ερχόμασταν στη συνέχεια να δηλώσουμε για να μπορούμε να τύχουμε της αποζημίωσης που δικαιούται ο ασφαλισμένος. Σε αυτό από κοινού αν θυμάστε έχουμε ψηφίσει και το 2012-2014 στη Βουλή νέους κανονισμούς και νέες νομοθεσίες για να μην επιστρέψουμε σε αυτή την νοοτροπία. Για όλα τα υπόλοιπα που, όντως, προκύπτουν από φυσικές καταστροφές και με τις δύο προϋποθέσεις που ανέφερα πιο πριν, θα μελετηθούν, θα εξεταστούν και από τον ΟΠΕΚΕΠΕ και από τον ΕΛΓΑ και ανοίγει έτσι ένα παράθυρο με το οποίο θα μπορεί να διορθωθεί το λάθος.

Ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πότε θα καταβληθούν οι ενισχύσεις;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Πάμε εβδομάδα, εβδομάδα.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί τώρα η πρώτη με αριθμό 101/5-10-2022 ερώτηση του κύκλου των αναφορών και ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Αγροτικής Ανάπτυξης και Τροφίμων, με θέμα: «Πρόγραμμα “Ύδωρ 2.0”: ποια είναι η πρόοδος ωρίμανσης των είκοσι ενός αρδευτικών έργων και ποιες περιφερειακές ενότητες αφορούν;».

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε ο αγροτικός τομέας της οικονομίας στις μέρες μας είναι αντιμέτωπος με μία πολλαπλή και ετερόκλητη κρίση. Μία κρίση, η οποία αναμφίβολα ακουμπάει και στην ανάγκη του αρδευτικού ζητήματος, της ενίσχυσης δηλαδή μέσω του αρδευτικού των γεωργικών εκτάσεων και γενικότερα της γεωργικής παραγωγής. Μία βασική πολιτική μας διαφορά είναι ότι θεωρούμε ότι οι δημόσιες υποδομές που άπτονται της αγροτικής ανάπτυξης, πολλώ δε μάλλον υποδομές όπως είναι τα φράγματα, τα δίκτυα, τα εν γένει εγγειοβελτιωτικά έργα, θα πρέπει να παραμείνουν σε έναν δημόσιο έλεγχο. Κατά τη δική σας άποψη προχωράτε μέσω της ιδιωτικοποίησης και πιο συγκεκριμένα συμπράξεων δημόσιου ιδιωτικού τομέα εκμεταλλευόμενοι, εντός ή εκτός εισαγωγικών το Ταμείο Ανεκτικότητας και Ανάκαμψης.

Πιο συγκεκριμένα προχωρήσαμε στο εθνικό σχέδιο ανάκαμψης και ανθεκτικότητας το οποίο ενεκρίθη στις 13 Ιουλίου του 2021 στο ECOFIN πριν από δεκαπέντε μήνες. Ένα σχέδιο ανθεκτικότητας και ανάκαμψης που συμπεριλαμβάνει ουσιαστικά, εξ όσων αναφέρονται, μια σειρά από δεκαοκτώ εν συνόλω, αρδευτικά έργα. Το τονίζω. Είναι δεκαοκτώ.

Και μάλιστα υπάρχει μία καταληκτική ημερομηνία, ουσιαστικά δηλαδή το πλαίσιο του τέταρτου τριμήνου του 2023, που θα πρέπει να έχουν όχι απλά ωριμάσει αλλά δρομολογηθεί τα συγκεκριμένα έργα μέσω συμπράξεως δημοσίου και ιδιωτικού τομέα. Και επιπρόσθετα, μέχρι το τέλος, μέχρι το τέταρτο τρίμηνο του 2025, θα πρέπει να έχουν τεθεί σε λειτουργία τα συγκεκριμένα έργα, μέσω πάντοτε συμπράξεως δημόσιου και ιδιωτικού τομέα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι έχουμε τώρα; Έχουμε τη δήλωση της 8ης Νοεμβρίου του 2021 του αρμόδιου Υπουργού κατά τη διάρκεια εκδήλωσης παρουσίασης του ολοκληρωμένου προγράμματος υποδομών αγροτικής ανάπτυξης και μετριασμού των επιπτώσεων της κλιματικής κρίσης, μέσω συμπράξεων δημοσίου και ιδιωτικού τομέα. Κατά την εκδήλωση τη συγκεκριμένη ο Υπουργός Ανάπτυξης αναφέρθηκε σε είκοσι ένα αρδευτικά έργα -το τονίζω- του προγράμματος «ΎΔΩΡ 2.0» συνολικού προϋπολογισμού, μάλιστα, τεσσάρων δισεκατομμυρίων ευρώ. Τονίζω ότι οι πόροι από το Ταμείο Ανάκαμψης ανέρχονται στα 200 εκατομμύρια ευρώ. Είναι ένα πρόγραμμα αρκετά φιλόδοξο που διαρκεί έως είκοσι πέντε έτη για την ένταξη αυτών των έργων. Μάλιστα, να αναφέρω στο Σώμα ότι τα έργα τα συγκεκριμένα, τα οκτώ εκ των είκοσι ενός, είναι έργα μεταφοράς νερού από τον ποταμό Νέστο στην κοιλάδα της Ξάνθης, εκσυγχρονισμός δικτύων άρδευσης ΤΟΕΒ Ταυρωπού, λιμνοδεξαμενή Χοχλακιών Σητείας και δίκτυο παραγωγικών μεταφοράς νερού σε υφιστάμενο δίκτυο άρδευσης, φράγμα και δίκτυο Αγίου Ιωάννη Ιεράπετρας και δίκτυο άρδευσης, φράγμα Μιναγιώτικο Πύλου και δίκτυο άρδευσης, φράγμα στο Μπουγάζι Δομοκού και αρδευτικό δίκτυο, φράγμα στο Λιβάδι Αράχωβας, αρδευτικό δίκτυο και στα Ορφανά Καρδίτσας.

Με δεδομένα τα παραπάνω, λοιπόν, και σε συνδυασμό με την αναγκαιότητα υλοποίησης των αρδευτικών έργων για τον αγροτικό τομέα, αναμφίβολα, αλλά και της σημασίας της ευρείας -ευρύτατης ει δυνατόν- πληροφόρησης ως προς το ποιες περιφερειακές ενότητες θα καταλαμβάνουν τα σχετικά έργα, σας θέτω τρία διακριτά ερωτήματα:

Πρώτον, ποια είναι η πρόοδος ωρίμανσης των δεκαοκτώ αρχικά αρδευτικών έργων, τα οποία έχετε θέσει ως στόχο και για τα επιπλέον τρία που υπολείπονται…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Πρόεδρε.

…για τα επιπλέον τρία, λοιπόν, αρδευτικά έργα -πέραν των δεκαοκτώ- με δεδομένο ότι δεν συμπεριλαμβάνονται στο Ταμείο Ανθεκτικότητας και Ανάκαμψης, ποιο είναι το χρηματοδοτικό εργαλείο το οποίο στοχεύετε ή σκοπεύετε να χρησιμοποιήσετε για την υλοποίηση αυτών. Και ποιος είναι και ο προϋπολογισμός των τριών αυτών επιπρόσθετων αρδευτικών έργων.

Και, εν κατακλείδι, εκτός από τα επονομαζόμενα από τον κύριο Υπουργό οκτώ έργα που σας ανέφερα, ποια είναι τα υπόλοιπα και γιατί δεν αναφέρονται;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Κύριε Πρόεδρε, κύριε συνάδελφε, καταλαβαίνω από την τοποθέτησή σας –το καταλαβαίνετε κι εσείς το καταλαβαίνω κι εγώ- και συμφωνούμε όλοι ότι το νερό είναι ένα δημόσιο αγαθό, ένα αγαθό που συνιστά μια κληρονομιά που πρέπει να προστατεύεται και να τυγχάνει της κατάλληλης μεταχείρισης. Για τον λόγο αυτό θεσπίστηκε πλαίσιο κοινοτικής δράσης στον τομέα της πολιτικής των υδάτων με την οδηγία 2000/60 του Ευρωπαϊκού Κοινοβουλίου και του Συμβουλίου.

Η αξία, λοιπόν, του νερού για την αγροτική παραγωγή είναι δεδομένη. Οι επιστήμονες, οι ερευνητές και οι μελετητές, μάς λένε ότι με την ορθή διαχείριση του νερού και με τη σωστή εκμετάλλευσή του μπορούμε να έχουμε μια αύξηση της παραγωγής έως και 30%.

Πάμε τώρα στο τι κάνουμε με τα έργα. Τα μεγάλα έργα που αφορούν τη διαχείριση των υδάτων έχουν τεθεί από την Κυβέρνησή μας σε πρώτη προτεραιότητα και, όπως αναφέρατε κι εσείς, δρομολογούμε έργα άρδευσης με τη Σύμπραξη του Δημόσιου και του Ιδιωτικού Τομέα, τα γνωστά ΣΔΙΤ.

Ένα τέτοιο σχέδιο είχε να εφαρμοστεί στην Ελλάδα, για τα αρδευτικά έργα, από τη δεκαετία του 1960. Αυτή η πρωτοβουλία και ο σχεδιασμός είναι επίτευξη της Κυβέρνησής μας, του Κυριάκου Μητσοτάκη. Δεν υπήρξε κάποιο ενδιαφέρον κατά την προηγούμενη θητεία της δικής σας διακυβέρνησης ΣΥΡΙΖΑ - ΑΝΕΛ 2015 – 2019, ενώ εμείς βάλαμε ως στόχο και αξιοποιώντας τα χρήματα του Ταμείου Ανάκαμψης προχωρήσαμε στο πρώτο σχέδιο που υποβλήθηκε στην Ευρωπαϊκή Επιτροπή και πήραμε την έγκριση πέρυσι τον Νοέμβριο.

Διότι στόχος μας είναι μια πιο ισχυρή πράσινη και αγροτική οικονομία. Στον σχεδιασμό μας, λοιπόν, έχουμε είκοσι ένα έργα. Τα οκτώ από αυτά ανακοινώθηκαν με τον πλέον επίσημο τρόπο. Γιατί τα οκτώ; Διότι, όπως ξέρετε, τα μεγάλα έργα είναι έργα που απαιτούν μελέτες ολοκληρωμένες, μελέτες οριστικές, εφαρμογής και όταν έχουμε έργα ΣΔΙΤ απαιτείται να έχουμε και οικονομικοτεχνική μελέτη.

Βέβαια, μαζί με όλα αυτά, για κάθε μεγάλο έργο χρειαζόμαστε και τις αντίστοιχες αδειοδοτήσεις. Τα φράγματα ειδικά απαιτούν πολύ μεγάλη δουλειά σε βάθος, σε σχέση με την αδειοδότηση, για να κατασκευαστεί ένα τόσο μεγάλο έργο και από οικονομικής πλευράς, αλλά και από το μέγεθός του αυτό καθαυτό. Γι’ αυτό τον λόγο ανακοινώσαμε τα συγκεκριμένα οκτώ, που είναι πιο ώριμα και συνεχίζουμε και για τα υπόλοιπα.

Θα σας απαντήσω και στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, σας έθεσα δύο, τρία διακριτά ερωτήματα, δεν έχω λάβει μέχρι τώρα απάντηση, περιμένω και στην δευτερολογία σας.

Προσέξτε εμφιλοχωρεί ένας σοβαρός κίνδυνος εδώ και θα το παραθέσω με τρεις διακριτές ενότητες:

Πρώτον, μας αναφέρετε για οκτώ από τα είκοσι ένα. Είναι κρίσιμο να γνωρίζουμε, ποια είναι τα κριτήρια, τα αναπτυξιακά και περιβαλλοντικά κριτήρια που επιλέχθησαν τα οκτώ. Διότι, όπως αντιλαμβάνεστε, διαφορετικά, δεν υπάρχει, εξ όσων γνωρίζουμε, καμμία τεκμηρίωση για την επιλογή αυτών των οκτώ και όχι κάποια άλλα οκτώ. Και αυτό είναι κομβικής σημασίας και σε επίπεδο διαφάνειας, αλλά και σε επίπεδο πολιτικής προτεραιότητας.

Δεύτερο ζήτημα, που νομίζω ότι αναγάγει το όλο σκεπτικό σε παλαιοκομματικές αντιλήψεις, που θέλω να πιστεύω ότι αποτελούν παρελθόν και σίγουρα μυρίζουν ναφθαλίνη. Και τι εννοώ; Είναι δυνατόν να μην αναφέρεστε στα έργα αυτά καθαυτά στις περιοχές τους; Είναι είκοσι ένα. Πάρα πολύ ωραία. Τα οκτώ τα γνωρίζουμε, τα άλλα δεκατρία;

Αντιλαμβάνεστε ως Βουλευτής Περιφέρειας, εν προκειμένω στην ΠΕ Ηρακλείου, έχω παραθέσει στον συνάδελφό σας Υπουργό Υποδομών στο παρελθόν επίκαιρες ερωτήσεις για την εκτροπή του Πλατύ Ποταμού, για το φράγμα Πλακιώτισσας, το φράγμα Φανερωμένης και αντιλαμβάνεστε ότι όταν δεν αναφέρεστε στα ονόματα των υπολοίπων έργων, δημιουργείται μια σύγχυση και μια δημιουργική ασάφεια που δεν οδηγεί πουθενά.

Θα ήθελα, λοιπόν, να γνωρίζουμε και να γνωρίζει η Εθνική Αντιπροσωπεία το σύνολο αυτών των έργων που είτε βρίσκονται υπό ένταξη ή έστω υπό ωρίμανση, όπως αναφέρατε.

Τρίτο ζήτημα: Αντιλαμβάνεστε ότι μέσω της συμπράξεως δημοσίου και ιδιωτικού τομέα κάτι το οποίο είναι αναμφίβολο είναι η αύξηση του κόστους παραγωγής του αγρότη, του ανθρώπου του πρωτογενή τομέα και όσο δεν υπάρχουν συγκεκριμένες επιλογές και κοστολογημένες δράσεις, οι οποίες μετέπειτα θα μετακινηθούν από τον ιδιώτη στον παραγωγό ή στον χρήστη του αρδευτικού δικτύου, υπάρχει εκεί ένας σοβαρός κίνδυνος για την αγροτική ανάπτυξη εν γένει.

Άρα περιμένω να δω πραγματικά τις προθέσεις σας και αν θα αναφέρετε τα έργα αυτά. Για μας είναι κομβικής σημασίας. Και να σας πω, εν τέλει, το εξής: Εμείς πιστεύουμε ακράδαντα, από τη στάση σας αυτόν τον ενάμιση χρόνο από την ένταξη των έργων στο Ταμείο Ανάκαμψης, γενικότερα των έργων τα οποία η Κυβέρνηση προτίθεται να επιταχύνει και να εντάξει, αλλά και στο κομμάτι της αγροτικής ανάπτυξης, ότι η επιλογή των έργων γίνεται καθ’ υπόδειξη ιδιωτών οι οποίοι με την πρωτοβουλία τους, αυτόκλητα πολλές φορές, προτείνουν στην Κυβέρνηση και τα υλοποιείτε.

Και αυτό καταλαβαίνετε ότι είναι σοβαρό θέμα διαφάνειας και είναι και μια ειδοποιός διαφορά όσον αφορά την Κυβέρνηση και εμάς ως Αξιωματική Αντιπολίτευση.

Εμείς έχουμε μια συμπεριληπτική πολιτική, μια πολιτική με προτεραιότητα τον άνθρωπο, ανθρωποκεντρικά και όχι να επιταχύνονται οι διαδικασίες εξωγενώς, μέσα από ενδιαφέρον ιδιώτη που βάζει το κράτος μπροστά ως προμετωπίδα για να επιταχύνει διαδικασίες συντάξεως. Περιμένω, πραγματικά, να ακούσω τη δευτερολογία σας γύρω από τα έργα, ένα προς ένα, για να γνωρίζουμε και να μπορούμε να αξιολογήσουμε.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Να οργανώσουμε λίγο τι ειπώθηκε στην πρωτολογία και θα σας πω και συγκεκριμένα.

Εμείς είπαμε ότι το συγκεκριμένο σχέδιο έχει να ενεργοποιηθεί στη χώρα από το 1960, που είναι μια μεγάλη κίνηση.

Δεύτερον, είπαμε ότι είναι ψηλά στην προτεραιότητά μας να κατασκευαστούν αρδευτικά έργα.

Τρίτον, ότι βρήκαμε τους πόρους, το χρηματοδοτικό εργαλείο, που είναι το Ταμείο Ανάκαμψης.

Από εκεί, λοιπόν, όπως ειπώθηκε από τους Υπουργούς στα σχετικά δελτία Τύπου που αναφέρατε, παίρνουμε τα χρήματα και με τη μόχλευση και τη συνδρομή των ιδιωτών επενδυτών φτάνουμε κοντά στα δύο δισεκατομμύρια. Σε κάποια έργα μπορεί στο τέλος τα συνολικά χρήματα, δηλαδή όταν ολοκληρωθούν αυτά τα έργα και όταν αποδοθούν, να φτάσουν μέχρι και τα 4-4,5 δισεκατομμύρια.

Πώς όμως θα ξεκινήσουμε αυτά τα έργα; Μια μελέτη για ένα φράγμα είναι μια μελέτη η οποία για να εκπονηθεί θέλει τουλάχιστον δυόμισι, τρία ή και τέσσερα χρόνια. Άρα καταλαβαίνετε ότι για να έχουμε τις μελέτες αυτές απαιτείται χρόνος. Έχουμε μελέτες; Βεβαίως και έχουμε. Όμως, ποτέ δεν ήταν οργανωμένος ο χώρος και το πλαίσιο που αυτές οι μελέτες βρισκόντουσαν.

Ήρθαμε, λοιπόν, ως Κυβέρνηση, και συγκεντρώσαμε το σύνολο των μελετών οι οποίες έχουν εκπονηθεί κατά το παρελθόν για μεγάλα έργα και μεγάλα φράγματα. Πρόκειται για μελέτες οι οποίες ενδεικτικά μπορώ να σας πω ότι κοστίζουν 2-3 εκατομμύρια. Έχουν πληρωθεί από το Πρόγραμμα Αγροτικής Ανάπτυξης στο παρελθόν και υπήρχαν στο Υπουργείο. Συγκεντρώσαμε, λοιπόν, αυτές τις μελέτες. Άρα ξέρουμε από πού ξεκινούμε. Πιθανόν κάποιες να χρειάζονται επικαιροποίηση. Με κριτήριο ποιες από αυτές τις μελέτες είναι πιο ώριμες -σας ανέφερα πιο πριν ότι θέλουμε μελέτη εφαρμογής, οριστική μελέτη, θέλουμε περιβαλλοντολογικές αδειοδοτήσεις από πολλούς και διαφορετικούς φορείς που αργούν στον χρόνο- εισήχθησαν τα πρώτα έργα.

Από τη δική σας πλευρά είπατε ότι έχετε μια υπόνοια χωρίς να πείτε κάτι τεκμηριωμένο. Αν έχετε κάτι τεκμηριωμένο ότι οι ιδιώτες υπαγορεύουν να μας το πείτε και να μας το αποδείξετε. Παίρνουμε την πρόκληση. Δεν υπάρχει όμως.

Σας λέμε, λοιπόν, ότι από τη διυπουργική επιτροπή έχουν ήδη εγκριθεί τα δύο πρώτα έργα με βάση την ωριμότητά τους. Είναι το φράγμα Μιναγιώτικο και το δίκτυο άρδευσης στον Νομό Μεσσηνίας, το οποίο είναι ένα μεγάλο έργο. Έγινε η πρώτη φάση του διεθνούς διαγωνισμού στις 29 Οκτωβρίου και είναι σε εξέλιξη με καταληκτική ημερομηνία, η ημερομηνία υποβολής προσφορών λήγει στις 19-12-2022, τώρα δηλαδή. Είναι ένα μεγάλο έργο το οποίο θα αρδεύσει τριανταπέντε χιλιάδες στρέμματα στο Δήμο Πύλου Νέστορος του Νομού Μεσσηνίας και θα βοηθήσει, όχι μόνο την άρδευση του συγκεκριμένου δήμου, αλλά θα βοηθήσει να υδρευτούν οικισμοί και του συγκεκριμένου δήμου, αλλά και του Δήμου Μεσσήνης. Δηλαδή μιλάμε για ένα πολύ σημαντικό έργο για την περιοχή.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε για την παρουσία στη Βουλή.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Μισό λεπτό, κύριε Πρόεδρε. Να δώσω κάποια στοιχεία, γιατί έκανε μια μεγάλη ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, να πάμε ένα λεπτό παραπάνω.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Το επόμενο έργο που έχει περάσει από τη διυπουργική επιτροπή είναι το ΤΟΕΒ Ταυρωπού. Έχει εγκριθεί στις 14-10-2022. Περιμένουμε, λοιπόν, καταληκτική ημερομηνία των προσφορών εντός του μηνός.

Ο Ταυρωπός και το Μιναγιώτικο, λοιπόν, έχουν ήδη εγκριθεί. Τα άλλα δύο έργα είναι τα έργα μεταφοράς νερού στον ποταμό Νέστο στην πεδιάδα της Ξάνθης. Έχουμε δύο εγγειοβελτιωτικά, τα οποία είναι ώριμα και είναι στη σειρά να προχωρήσουν, και είναι στην Περιφερειακή Ενότητα Λασιθίου. Είναι ώριμος και προχωρά ο φάκελος του έργου: «Αγωγοί μεταφοράς, δίκτυο άρδευσης από τον Αλμωπαίο ποταμό και συνοδά έργα στην Πέλλα» και συνεχίζουμε με τα υπόλοιπα έργα.

Καταλαβαίνετε, λοιπόν, ότι έχουμε μια διαδικασία που θα πρέπει να συντονιστούμε και να συμπέσουμε με τις τελικές μελέτες και τις τελικές αδειοδοτήσεις για να προχωρήσει κάποιο έργο είτε αυτό είναι στην Πέλλα είτε είναι στο Λασίθι είτε είναι στην Καρδίτσα, που είναι τα επόμενα έργα που είναι ώριμα, και στη συνέχεια ακολουθούν και όλα τα υπόλοιπα, εννοώ τα υπόλοιπα μετά τα οκτώ, για να φτάσουμε στα είκοσι ένα.

Άρα καταλαβαίνετε ότι δεν υπάρχει μια τελική απάντηση. Όμως έχουν ξεκινήσει -και πρέπει να μας δώσετε τα εύσημα σε αυτό και να είστε συμπαραστάτες- να κατασκευάζονται τα συγκεκριμένα έργα, αφού μιλάμε πλέον για τελικές προσφορές. Πρόκειται για μεγάλα έργα που θα δώσουν πραγματικά διέξοδο στη γεωργία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Στύλιο, δεν κάνουμε και κυβερνητικό απολογισμό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Μεγάρων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε τώρα στις δύο επόμενες επίκαιρες ερωτήσεις. Θα απαντήσει ο Υπουργός κ. Γεώργιος Γεωργαντάς.

Είναι η πρώτη με αριθμό 232/1-12-2022 επίκαιρη ερώτηση πρώτου κύκλου της Βουλευτού Ηλείας της Νέας Δημοκρατίας κ. Διονυσίας - Θεοδώρας Αυγερινοπούλου προς τον Υπουργό Αγροτικής Ανάπτυξης και Τροφίμων, με θέμα: «Στήριξη της παραγωγής της σταφίδας, των καλλιεργητών, της εξωστρέφειας και εξαγωγής του προϊόντος».

Κυρία Αυγερινοπούλου, έχετε τον λόγο.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Αξιότιμε κύριε Υπουργέ, σας ευχαριστώ ιδιαιτέρως για τη διαθεσιμότητά σας να συζητηθεί και ενώπιον του Κοινοβουλίου σήμερα το ζήτημα της στήριξης των σταφιδοπαραγωγών του Νομού Ηλείας, και με αυτή την αφορμή και όλων των νομών της χώρας, με σημαντική παραγωγή σταφίδας.

Η μαύρη κορινθιακή σταφίδα, προϊόν με προστατευόμενη γεωγραφική προέλευση, είναι ένα προϊόν με μακρά και σημαντική ιστορία στην οικονομική ανάπτυξη της χώρας μας.

Η Ηλεία έχει συνδέσει άρρηκτα την οικονομική ανάπτυξή της με την καλλιέργεια και την εμπορία της. Η σταφίδα αποτέλεσε κύριο εξαγωγικό προϊόν του Νομού Ηλείας και για πολλά χρόνια καθόρισε την παραγωγική δραστηριότητα στον νομό μας, αλλά και ενίσχυσε σημαντικά την εθνική οικονομία.

Σήμερα πλέον η εικόνα είναι διαφορετική. Οι άνθρωποι του πρωτογενούς τομέα που επιμένουν να στηρίζουν, με προσωπικό τους κόπο, αυτό το μοναδικό προϊόν αντιμετωπίζουν σοβαρά προβλήματα. Η εξαγωγική δύναμη της σταφίδας κατά τα τελευταία χρόνια καταγράφεται ισχνή, ενώ την ίδια στιγμή και η εγχώρια κατανάλωση καταγράφεται μειωμένη, ενώ αποτελεί μια υπερτροφή.

Η τιμή αγοράς του προϊόντος κινείται σε χαμηλά επίπεδα και δεν καλύπτει ούτε τα έξοδα της καλλιέργειάς της. Πολλοί δε παραγωγοί έχουν αναγκαστεί να εγκαταλείψουν την καλλιέργεια σταφίδας. Φοβούμαι πως αν δεν λάβουμε μέτρα εγκαίρως πρόκειται για φαινόμενο που θα συνεχιστεί.

Κύριε Υπουργέ, θα ήθελα να σας ρωτήσω ποιες είναι οι πρωτοβουλίες που προωθεί το Υπουργείο για τη στήριξη των παραγωγών σταφίδας, για την προβολή και την προώθηση του προϊόντος στην εσωτερική αγορά, αλλά και ποιες δράσεις προβολής και προώθησης σχεδιάζει το Υπουργείο, ενδεχομένως και από κοινού με το Υπουργείο Εξωτερικών, εσείς θα μας πείτε, ώστε να ενισχυθούν και οι εξαγωγές της σταφίδας.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Εξαιρετικά, εντός χρόνου.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, κυρία συνάδελφε, ευχαριστώ για την ερώτηση, η οποία δίνει την ευκαιρία να ενημερώσουμε τους παραγωγούς της κορινθιακής σταφίδας για τις ενέργειες του Υπουργείου, για τη συνεργασία και τη διαβούλευση που υπάρχει με τις ομάδες παραγωγών, αλλά και με τις μεταποιητικές επιχειρήσεις και τους συνεταιρισμούς, προκειμένου πραγματικά ένα πρόβλημα το οποίο υπάρχει στην κορινθιακή σταφίδα και στη διάθεσή της τα τελευταία χρόνια, όχι μόνο τον τελευταίο χρόνο, να μπορέσει να ξεπεραστεί με μια συνολική προσπάθεια από όλους.

Θα μου επιτρέψετε να πω ότι είναι ένα από τα ζητήματα που με απασχόλησε από την πρώτη στιγμή που βρέθηκα στο Υπουργείο σε σχέση με την εσοδεία του 2020 όπου υπήρχε μεγάλο απόθεμα. Εκεί, λοιπόν, προσπαθώντας να βοηθήσουμε τους παραγωγούς γιατί πράγματι οι τιμές ήταν πάρα πολύ χαμηλές, το Υπουργείο αποφάσισε την ενίσχυσή τους για την απώλεια του εισοδήματός τους μέσα από το πρόγραμμα de minimis του Υπουργείου. Πράγματι, με αυτόν τον τρόπο μπορέσαμε και καταβάλαμε στους αγρότες παραγωγούς 4.619.000 ευρώ τα οποία αφορούσαν πέντε χιλιάδες εννιακόσιους δέκα εννέα δικαιούχους. Ειδικά για την Περιφερειακή Ενότητα της Ηλείας ήταν χίλιοι διακόσιοι είκοσι έξι δικαιούχοι, οι οποίοι εισέπραξαν περίπου 1 εκατομμύριο.

Βεβαίως, δεν αρκεί αυτή η παρέμβαση μόνο η οποία αφορούσε την προηγούμενη παραγωγή τους και τα μεγάλα αποθέματα τα οποία είχαν δημιουργηθεί και τα οποία είχαν ως αποτέλεσμα την κατάρρευση των τιμών.

Όπως ξέρετε, με τη νέα ΚΑΠ, με το νέο Εθνικό Στρατηγικό Σχέδιο, το οποίο ανακοινώθηκε, η κορινθιακή σταφίδα παραμένει στις συνδεδεμένες ενισχύσεις. Είναι μια πρόταση που είχε γίνει προς την επιτροπή, προς την Ευρωπαϊκή Ένωση, και η επιτροπή την αποδέχτηκε. Οπότε αυτήν τη στιγμή ξέρουν οι παραγωγοί ότι θα εξακολουθήσουν να λαμβάνουν την ενίσχυση μέσα από το πρόγραμμα συνδεδεμένης ενίσχυσης.

Βεβαίως, όπως γνωρίζετε, είχα συνάντηση με όλους τους εκπροσώπους των παραγωγικών φορέων στο Υπουργείο πριν από ένα μήνα περίπου. Στη συνέχεια, με την επίσκεψη του Πρωθυπουργού στην Πάτρα, είχα την ευκαιρία να τους συναντήσω κι εκεί. Έγινε μια διεξοδική συζήτηση η οποία αφορούσε τη φετινή χρονιά και τη δυνατότητα ενίσχυσης των παραγωγών πάλι καθώς η τιμή εξακολουθεί να είναι χαμηλή και το γνωρίζουμε αυτό. Είναι ακόμα ανοικτή η διαδικασία κατάθεσης των τιμολογίων μέχρι τις πρώτες μέρες του Φεβρουαρίου, αν θυμάμαι καλά. Βλέπουμε, όμως, πάλι δυστυχώς ότι οι τιμές δεν είναι οι ενδεδειγμένες. Και αυτό οφείλεται στο ότι έχει μειωθεί και η ζήτηση από συγκεκριμένες χώρες του εξωτερικού, αλλά ταυτόχρονα επειδή βλέπουμε ότι είναι ένα προϊόν, το οποίο βεβαίως ταυτισμένο με την ποιότητα έχει δυνατότητες πολλές, στις οποίες πρέπει όμως να δούμε όλοι μαζί και σε σχέση με την προώθηση του προϊόντος, αλλά και με άλλες πολιτικές και πρακτικές που πρέπει να εφαρμόσουμε για να κάνουμε μια επανεκκίνηση όλης αυτής της προσπάθειας, για να γίνει μια επανεκκίνηση αυτής της καλλιέργειας.

Υπάρχουν διάφορες σκέψεις για τις οποίες βεβαίως θα χρειαστώ και τη συνεργασία τη δική σας και όλων των παραγωγικών φορέων. Για αυτές όλες θα μιλήσω στη δευτερολογία μου.

Πάντως να ξέρετε ότι πράγματι το Υπουργείο και με άμεσες παρεμβάσεις σαν αυτήν που περιέγραψα για την καταβολή του ποσού του de minimis και με τη συνέχιση της εντάξεως στις συνδεδεμένες ενισχύσεις προσπαθούμε να δημιουργήσουμε τις προϋποθέσεις εκείνες που θα επιτρέψουν την επανεκκίνηση σε σχέση με το προϊόν αυτό.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία συνάδελφε, έχετε τον λόγο.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ**: Ευχαριστώ, κύριε Πρόεδρε.

Κύριε Υπουργέ, σας ευχαριστούμε πάρα πολύ για αυτήν την πρώτη τοποθέτηση και την ενημέρωση. Σίγουρα αυτά τα μέτρα στήριξης τα οποία μας αναφέρατε, όπως η συνδεδεμένη ενίσχυση, η οικονομική ενίσχυση που είχε δοθεί κατά το παρελθόν, αλλά και τα σχέδια του Υπουργείου για την προβολή και τη νεότερη ενίσχυση των παραγωγών είναι πάρα πολύ σημαντικά.

Γνωρίζουμε πράγματι για την επιμέλεια του ίδιου του Πρωθυπουργού και κατά την επίσκεψή του στην Πάτρα μαζί σας έγινε η σχετική συζήτηση. Περιμένουμε και τις λεπτομέρειες κατά τη δευτερολογία σας.

Θεωρούμε ότι οποιαδήποτε άμεση στήριξη αυτήν τη στιγμή, άμεση βοήθεια που μπορείτε να προσφέρετε στους παραγωγούς σταφίδας θα είναι ένα σημαντικό «μαξιλάρι» απαραίτητο, έτσι ώστε να εξοικονομήσουμε τον απαραίτητο χρόνο για να οργανώσουμε εκ νέου και με τις δικές μας και τις τοπικές δυνάμεις την παραγωγή, την τυποποίηση και την εξαγωγή της και να πετύχουμε, όπως το αναφέρετε, ένα restart για τη σταφίδα.

Πράγματι, όπως είπατε, οι τιμές δεν είναι ενδεδειγμένες αυτήν τη στιγμή, διότι η τιμή της αγοράς είναι πολύ πιο χαμηλή από την τιμή της πώλησης. Παρ’ όλα αυτά πρέπει να διερευνήσουμε και το κάνουμε και με τις ιδίες δυνάμεις και με τη δική σας στήριξη και τη διεύρυνση των αγορών στο εξωτερικό, αλλά και τη διεύρυνση της εσωτερικής αγοράς και είναι πολύ σημαντικό και για τον καταναλωτή που πρέπει να μάθει να τρώει σταφίδα, διότι είναι μία σημαντική υπερτροφή.

Θα ήθελα να σας πω ότι από την πλευρά της Ηλείας είμαστε αποφασισμένοι να κρατήσουμε ζωντανή την παραγωγή της μαύρης σταφίδας, διότι αυτή η παραγωγή μας αποτελεί πλούτο για την Ηλεία και πλούτο για τη χώρα, καθώς στόχος μας είναι η διατροφική ασφάλεια τόσο σε εθνικό επίπεδο όσο και σε επίπεδο Ευρωπαϊκής Ένωσης.

Έτσι, λοιπόν, δεν είναι δυνατόν, δεν είναι λογικό να μειώσουμε την παραγωγή ενός τόσο σημαντικού διατροφικά προϊόντος, μιας υπερτροφής. Αντιθέτως, από την πλευρά μας θα προχωρήσουμε σε σημαντικό βαθμό στην αναδιάρθρωση των καλλιεργειών με τη βοήθεια των προγραμμάτων του Υπουργείου και σας ευχαριστούμε πάρα πολύ για αυτό, θα αναβαθμίσουμε την παραγωγή της σταφίδας και θα προσπαθήσουμε να εισάγουμε ακόμα περισσότερα στοιχεία βιώσιμης και περιβαλλοντικής διάστασης στις καλλιέργειες μας.

Η ελληνική σταφίδα πρέπει να τονίσουμε ότι είναι διατροφικά σαφώς ανώτερη από την παραγωγή σταφίδας πολλών άλλων ξένων χωρών λόγω των βιώσιμων και περιβαλλοντικών μέτρων που χρησιμοποιούνται για την ξήρανση και τη συντήρησή της. Επίσης, έχουμε ήδη τοπική παραγωγή βιολογικής σταφίδας, την οποία και θα επεκτείνουμε. Θέλουμε να ενισχύσουμε και τις υποδομές για την τυποποίηση της και ήδη τα προγράμματα, τα οποία έχει βγάλει τόσο το Υπουργείο όσο και η περιφέρεια είναι πολύ χρήσιμα προς αυτό, αλλά και κάνουμε και στρατηγική για τις εξαγωγικές δυνατότητες του σημαντικού αυτού προϊόντος.

Σας χρειαζόμαστε συνεχώς κοντά μας τόσο για τη στήριξή σας προς τις νέες ομάδες παραγωγών που τώρα διαμορφώνονται όσο και για τη σύσταση μιας διεπαγγελματικής οργάνωσης. Σας ευχαριστούμε ιδιαίτερα για τη στήριξή σας και στο νέο εγχείρημα των εξαγωγών της σταφίδας στον νομό μας, αλλά και των άλλων αγροτικών προϊόντων. Η συμβολή σας είναι πολύτιμη. Το restart της σταφίδας για την Ηλεία θεωρούμε ότι ξεκινάει.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, μου δίνεται η ευκαιρία να αναφέρω ότι όλοι οι παράγοντες που εμπλέκονται είτε στην καλλιέργεια είτε στη μεταποίηση είτε στην προώθηση του συγκεκριμένου προϊόντος έχουν συνειδητοποιήσει ότι εδώ πρέπει να γίνουν ριζικές παρεμβάσεις. Δεν αρκεί η οικονομική ενίσχυση, η οποία δόθηκε πέρυσι. Και με την ευκαιρία δηλώνω ότι θα δοθεί και φέτος, αφού πρώτα βέβαια καταλήξουμε στην τιμή, στα καλλιεργούμενα στρέμματα και στην απώλεια του εισοδήματος των παραγωγών. Και αυτό, όπως καταλαβαίνετε, θα το έχω εικόνα μέσα στις επόμενες εβδομάδες. Έχω δεσμευτεί ως προς την ενίσχυση και φέτος.

Αυτό που είναι σημαντικότερο όλων νομίζω είναι ότι σε ένα προϊόν το οποίο πραγματικά είναι ταυτισμένο με την ποιότητα, το οποίο είναι συνδεδεμένο ιστορικά με τις συγκεκριμένες περιοχές και μάλιστα για πολλές από αυτές αποτελεί μονοκαλλιέργεια, θα πρέπει να ενισχύσουμε όλη αυτή την προσπάθεια της προώθησης του στο εξωτερικό και της επανεκκίνησης όλης της δραστηριότητας που είναι γύρω από αυτό το προϊόν.

Είναι σημαντικό, λοιπόν, σε αυτό και να γίνει χρήση όλων των προγραμμάτων είτε του Υπουργείου μας είτε των ευρωπαϊκών προγραμμάτων, τα οποία υπάρχουν και δίνουν αυτήν τη δυνατότητα. Θα αναφέρω μερικά από αυτά. Αν μου επιτρέπετε, όμως, επειδή έχω δει ότι κάποιοι συνεταιρισμοί προωθούν ήδη τη σταφίδα με διαφορετικό τρόπο, όχι την κλασική μορφή, όπως την ξέραμε, έτσι ώστε να αποτελεί ένα σύγχρονο τρόφιμο το οποίο να μπορεί να είναι πιο ελκυστικό και το οποίο να μπορεί να ανταποκριθεί στις απαιτήσεις της αγοράς, έτσι όπως έχουν διαμορφωθεί αυτή τη στιγμή, υπάρχει η δυνατότητα μιας τέτοιας επέκτασης της συγκεκριμένης πρακτικής που εφαρμόζει συγκεκριμένος συνεταιρισμός. Νομίζω γνωρίζουν οι μεταποιητές και οι παραγωγοί σε τι ακριβώς αναφέρομαι. Είναι σημαντικό να στηριχθεί όλο αυτό για να γίνει μια ουσιαστική επαναπροώθηση προς τις αγορές του προϊόντος που να καλύπτει τη ζήτηση με τη μορφή που πλέον έχει αυτή διαμορφωθεί σήμερα.

Τώρα υπάρχουν τα ευρωπαϊκά προγράμματα προώθησης. Είναι πολύ γνωστό ότι αυτά μπορούν να υποστηρίξουν τη συγκεκριμένη προώθηση του προϊόντος και μάλιστα σε ποσοστό μέχρι 70% επιχορήγησης. Υπάρχουν τα αναπτυξιακά προγράμματα του ΠΑΑ, ειδικά το υπομέτρο 4.2. Και βεβαίως υπάρχει και αναπτυξιακός νόμος και όλα αυτά δεν αναφέρονται μόνο στη μεταποίηση, αλλά και στην ενίσχυση της ίδιας της καλλιέργειας.

Είναι σημαντικό και νομίζω ότι είναι ώριμες οι συνθήκες πια να προχωρήσουμε μετά από την ενίσχυση που θα δοθεί αυτό το διάστημα για τη χρονιά αυτή στη διαμόρφωση εκείνων των προϋποθέσεων, οι οποίες θα επιτρέψουν μια ουσιαστική επανεκκίνηση. Το πεδίο της ασφάλειας της συνδεδεμένης ενίσχυσης δημιουργεί ακόμα καλύτερες προϋποθέσεις, οπότε πραγματικά με την υποστήριξη όλων των εμπλεκομένων, με τις προτάσεις τους, τις σκέψεις τους μέσα από τις ομάδες παραγωγών ή τα άλλα συνεργατικά σχήματα τα οποία κινούνται γύρω από τη σταφίδα είμαι αισιόδοξος και πιστεύω ότι μπορούμε πραγματικά να έχουμε μια επανεκκίνηση στην καλλιέργεια και στην προώθηση του συγκεκριμένου προϊόντος.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Θα ολοκληρώσουμε με τη δεύτερη με αριθμό 244/2-12-2022 επίκαιρη ερώτηση πρώτου κύκλου της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Αγροτικής Ανάπτυξης και Τροφίμων, με θέμα: «Αίτημα για απευθείας ανάθεση για τον πηγαίο κώδικα της ενιαίας αίτησης ενίσχυσης έτους 2022».

Ορίστε, κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Κύριε Υπουργέ, δημιουργεί εύλογη απορία το γεγονός ότι με βάση ανάρτηση που έχει γίνει στη «ΔΙΑΥΓΕΙΑ» υπάρχει αίτημα απευθείας ανάθεσης για τον πηγαίο κώδικα της ενιαίας αίτησης ενίσχυσης έτους 2022, μια ανάθεση υψηλού κόστους.

Πιο συγκεκριμένα σύμφωνα με την απόφαση του διοικητικού συμβουλίου του ΟΠΕΚΕΠΕ στις 13 Οκτωβρίου του 2022 εξουσιοδοτείται ο Πρόεδρός του για παροχή σύμφωνης γνώμης από την ΕΑΔΗΣΥ, την Ενιαία Αρχή Δημοσίων Συμβάσεων, να διαπραγματευτεί ο ίδιος χωρίς δημοσίευση σύναψης δημόσιας σύμβασης για παροχή λογισμικού πηγαίου κώδικα κατευθείαν με την εταιρεία «COGNITERA» ύψους 699.360 ευρώ. Και μάλιστα η επιμονή και η εμμονή το έργο αυτό να μην γίνει με ανοικτό διαγωνισμό αλλά με απευθείας ανάθεση, φαίνεται από επιπλέον αναρτημένη απόφαση στη «ΔΙΑΥΓΕΙΑ» στη συνέχεια για επιπλέον στοιχεία, ώστε να υπάρξει τελικά σύμφωνη γνώμη από την ΕΑΔΗΣΥ.

Ερωτάστε: Ποιος είναι ο λόγος που θέλετε να προβείτε σε απευθείας ανάθεση ενός έργου 700.000 ευρώ χωρίς να γίνει προηγούμενος διαγωνισμός; Γνωρίζετε την ενέργεια αυτή του ΟΠΕΚΕΠΕ και έχετε δώσει το πράσινο φως, ώστε η ανάθεση να είναι απευθείας;

**ΠΡΟΕΔΡΕYΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, ευχαριστώ πάρα πολύ για την ερώτηση η οποία πραγματικά μου δίνει την ευκαιρία να ακουστούν στο Σώμα μερικά στοιχεία, τα οποία νομίζω είναι πάρα πολύ αναγκαία για να κατανοήσουν όλοι οι εμπλεκόμενοι τι ακριβώς συμβαίνει αυτή τη στιγμή στον ΟΠΕΚΕΠΕ και ποια κατάσταση έχει παραληφθεί.

Να ξεκινήσω, λοιπόν, με το εξής. Ο ΟΠΕΚΕΠΕ, ως αρχή πληρωμών, όλα αυτά τα χρόνια χρειαζόταν τεχνική υποστήριξη στα πληροφοριακά του συστήματα για να μπορέσει και να αποδεχθεί τις αιτήσεις, αλλά και βεβαίως να κάνει όλες τις αναγκαίες πληρωμές οι οποίες, όπως ξέρετε, αφορούν πάρα πολλά διαφορετικά προγράμματα και είναι ύψους περίπου 2 δισεκατομμυρίων ευρώ και δίνονται κάθε χρόνο στους αγρότες μας μέσα από μια διαδικασία η οποία είναι ιδιαίτερα σύνθετη.

Ο ΟΠΕΚΕΠΕ, λοιπόν, ως όφειλε, ξεκίνησε τη διακήρυξη για το συγκεκριμένο έργο για την πληρωμή του 2022 στις 5 Αυγούστου 2021. Ξεκίνησε διακήρυξη κανονική για τη συμμετοχή των εταιρειών πληροφορικής οι οποίες επιθυμούσαν να συμμετάσχουν έτσι ώστε να ολοκληρωθεί στη συνέχεια το απαιτούμενο έργο. Όπως επίσης φαντάζομαι γνωρίζετε, η διακήρυξη αυτή ακυρώθηκε αρχικά με την απόφαση 1510/2021 της Αρχής Εξέτασης Προδικαστικών Προσφυγών, την ΑΕΠΠ.

Στη συνέχεια, ο ΟΠΕΚΕΠΕ εξέδωσε νέα διακήρυξη, η οποία επίσης ακυρώθηκε και έτσι βρεθήκαμε αρχές του 2022, δηλαδή σε διάστημα κατά το οποίο θα έπρεπε να ξεκινούν οι διαδικασίες για την υποβολή των αιτήσεων, να μην υπάρχει ανάδοχος επειδή ακυρώθηκε ο διαγωνισμός, η διαδικασία του οποίου ξεκίνησε οκτώ μήνες πριν.

Έγινε στη συνέχεια προσφυγή του ΟΠΕΚΕΠΕ στα διοικητικά δικαστήρια για την απόφαση αυτή της Αρχής Εξέτασης Προδικαστικών Προσφυγών. Ενδιάμεσα, όμως, και όταν λέω ενδιάμεσα εννοώ εκεί περί τον Μάιο, όπως ξέρετε πολύ καλά ήταν πιεστική η ανάγκη να δημιουργηθεί ένα σύστημα το οποίο να αρχίζει να δέχεται τις αιτήσεις και στη συνέχεια βεβαίως να ολοκληρώσει και τις πληρωμές.

Ακριβώς επειδή δεν υπήρχε ανάδοχος και ΙΚΕ και η διακήρυξη για τον διαγωνισμό είχε ακυρωθεί και εκκρεμούσε στα διοικητικά δικαστήρια, ήταν ευθύνη του Διοικητικού Συμβουλίου του ΟΠΕΚΕΠΕ -στην οποία ανταποκρίθηκε- να προχωρήσει όχι σε απευθείας ανάθεση όπως το είπατε τώρα, αλλά σε αυτό που ακριβώς αναφέρεται στην ερώτησή σας που είναι και το σωστό, δηλαδή στη διαδικασία της διαπραγμάτευσης χωρίς τη δημοσίευση για τη σύναψη δημόσιας σύμβασης και γι’ αυτόν τον λόγο ζήτησε την έγκριση από την Ενιαία Ανεξάρτητη Αρχή Δημοσίων Συμβάσεων. Δηλαδή, ο ΟΠΕΚΕΠΕ, ακριβώς λόγω του κατεπείγοντος και για να μπορέσουν να πληρωθούν οι αγρότες στην ώρα τους και ακριβώς επειδή δεν υπήρχε διακήρυξη, επειδή η διακήρυξη αυτή είχε ακυρωθεί στα δικαστήρια, ζήτησε την άδεια από την Ενιαία Ανεξάρτητη Αρχή Δημοσίων Συμβάσεων.

Αυτά για την πρωτολογία μου, κύριε Πρόεδρε.

**ΠΡΟΕΔΡΕYΩΝ (Νικήτας Κακλαμάνης):** Κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Η αλήθεια είναι ότι εγώ δεν χαίρομαι που μου δίνετε την ευκαιρία να επισημάνω την προβληματική κατάσταση του ΟΠΕΚΕΠΕ εδώ και τρία χρόνια από την ώρα που ανέλαβε τη διακυβέρνηση της χώρας η Νέα Δημοκρατία. Επισημαίνω το γεγονός ότι μέσα σε τρία χρόνια έχετε αλλάξει τέσσερις Προέδρους και έχετε δημιουργήσει μία χαοτική κατάσταση στις πληρωμές των αγροτών, δημιουργώντας προβλήματα και ως προς το χρονοδιάγραμμα και ως προς το ύψος των πληρωμών. Δεν θέλω, όμως, να συνεχίσω επιπλέον για τον ΟΠΕΚΕΠΕ και για το χάος που επικρατεί, αλλά να επανέλθω στην ερώτησή μου.

Νομίζω ότι θα πρέπει να προβείτε σε ενέργειες για την ορθή διαχείριση του δημοσίου χρήματος. Επισημαίνω ότι η απευθείας αναθέσεις στον οργανισμό μόνο τον τελευταίο χρόνο φτάνουν το 1.620.000 ευρώ και δεν αναφέρομαι σε αναθέσεις κάτω των 20.000 ευρώ γιατί εκεί ο αριθμός είναι τεράστιος.

Πιο συγκεκριμένα, στην εταιρεία για την οποία ζητάτε τη σύμφωνη γνώμη της ΕΑΑΔΗΣΥ έτσι ώστε να πάτε χωρίς τη δημοσίευση σε δημόσιες συμβάσεις με απευθείας διαπραγμάτευση ήδη τους τελευταίους μήνες έχετε δώσει 151.600 ευρώ απευθείας αναθέσεις και δημιουργούνται εύλογα ερωτηματικά και μόνο από τη σύνθεση της εταιρείας. «ΑΓΡΟΓΕΝΕΣΗ ΚΟΖΑΝΗΣ», «ΑΓΡΟΓΕΝΕΣΗ ΡΟΔΟΠΗΣ», «ΑΓΡΟΓΕΝΕΣΗ ΛΑΡΙΣΑΣ», «ΑΓΡΟΓΕΝΕΣΗ ΠΙΕΡΙΑΣ» οι μέτοχοί τους εκ των οποίων οι δύο από αυτές έχουν και τον ίδιο εκπρόσωπο. Αντίστοιχα ερωτηματικά για «ΣΥΝΕΛΙΞΙΣ» και «POWER OPERATION» που έχουν πάρει απευθείας αναθέσεις 100.000 ευρώ έχουν τον ίδιο μέτοχο.

Κύριε Υπουργέ, θα πρέπει ο ελληνικός λαός και ο αγροτικός κόσμος της χώρας να γνωρίζει ότι η διαχείριση του δημόσιου χρήματος και των πόρων που υπάρχουν γίνονται ορθά και με διαφάνεια. Θεωρώ ότι εάν συνεχιστεί αυτό και ο οργανισμός θα μπει στη λίστα των οργανισμών και των Υπουργείων των απευθείας αναθέσεων αυτής της Κυβέρνησης.

Η επίκληση που υπήρχε μέχρι τώρα για το επείγον λόγω της υγειονομικής κρίσης δεν μπορεί να υπάρχει. Λυπάμαι, αλλά η απάντησή σας δεν μας ικανοποιεί.

(Στο σημείο αυτό ο Βουλευτής κ. Ολυμπία Τελιγιορίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 **ΠΡΟΕΔΡΕYΩΝ (Νικήτας Κακλαμάνης):** Πριν σας δώσω τον λόγο, κύριε Υπουργέ, θα ήθελα να κάνω δυο ανακοινώσεις.

Ο Αντιπρόεδρος της Κυβέρνησης, ο Υφυπουργός στον Πρωθυπουργό αρμόδιος για θέματα επικοινωνίας και ενημέρωσης, οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Πολιτισμού και Αθλητισμού, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 6 Δεκεμβρίου 2022 σχέδιο νόμου: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Επικοινωνίας και Ενημέρωσης».

Παραπέμπεται στην αρμόδια Διαρκή Επιτροπή.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Διαδικασία άρσης του απορρήτου των επικοινωνιών, κυβερνοασφάλεια και προστασία προσωπικών δεδομένων πολιτών».

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα περίμενα από τα πολιτικά κόμματα και ιδίως από αυτά που άσκησαν τη διακυβέρνηση της χώρας σε συγκεκριμένες περιόδους, να υποστηρίξουν τη μεγάλη προσπάθεια που κάνει αυτή τη στιγμή το Υπουργείο Αγροτικής Ανάπτυξης σχέση με τον ΟΠΕΚΕΠΕ για ένα πάρα πολύ βασικό ζήτημα. Πλέον όλη η διαδικασία των πληρωμών έρχεται στο gov.gr. Ήδη οι αιτήσεις γίνανε στο gov.gr. Ήδη τα αγροπεριβαλλοντικά είναι στο gov.gr. Και ξέρετε, κυρία συνάδελφε, γιατί γίνεται αυτό; Γίνεται για να τελειώσει η εξάρτηση του ΟΠΕΚΕΠΕ από οποιαδήποτε εταιρεία, οποιοδήποτε διάστημα, οποιουδήποτε χρώματος. Αυτός είναι ο κανόνας.

Ακούστε, λοιπόν, τώρα προσεκτικά. Έρχονται στο δημόσιο νέφος όλα τα στοιχεία έτσι ώστε να υπάρχει η διαφάνεια η οποία απαιτείται και να αισθάνεται ο αγρότης ο οποίος μοχθεί στα χωράφια ότι πραγματικά παίρνει τις επιδοτήσεις τις οποίες δικαιούται. Φέτος, υπό πολύ δύσκολες συνθήκες, ακριβώς επαναλαμβάνω επειδή δεν υπήρχε εταιρικός σύμβουλος λόγω της ακύρωσης της διακηρύξεως, πληρώσαμε την προκαταβολή 650 εκατομμύρια σε εξακόσιους τριάντα χιλιάδες δικαιούχους νωρίτερα από κάθε άλλη φορά. Προσπαθούμε -και το κάνουμε- να πληρώνουμε με απόλυτη διαφάνεια τους αγρότες, αξιοποιώντας πλήρως τα χρηματοδοτικά εργαλεία που υπάρχουν, αλλά με τρόπο που να γίνεται κατανοητός και από τους ίδιους πώς ακριβώς ο καθένας παίρνει αυτό το οποίο του δίνει ο ΟΠΕΚΕΠΕ.

Τώρα σε σχέση με το συγκεκριμένο ζήτημα, κυρία συνάδελφε είστε υπεύθυνη αγροτικού του ΣΥΡΙΖΑ από τον Σεπτέμβριο του 2020. Τον Μάρτιο του 2021 έγινε ακριβώς η ίδια διαδικασία, ακριβώς το ίδιο αίτημα προς την Ανεξάρτητη Αρχή Δημόσιων Συμβάσεων αλλά με άλλη εταιρεία η οποία αναφερόταν ως δικαιούχος και δεν έγινε καμμία ερώτηση από εσάς, καμμία! Έγινε ακριβώς η ίδια διαδικασία το Μάρτιο του 2021! Η εταιρεία ήταν η «EUROPUBLIC» η οποία επί δεκαπέντε χρόνια προσέφερε τις υπηρεσίες της στον ΟΠΕΚΕΠΕ και ήταν και η δικαιούχος της διαδικασίας χωρίς δημοσιότητα, όπως γίνεται και τώρα, το προηγούμενο διάστημα.

Εγώ θα ήθελα από εσάς για να πειστώ ότι πραγματικά είναι ειλικρινή τα αισθήματα σας και προσπαθείτε να διαχειριστείτε όλα τα ζητήματα του ΟΠΕΚΕΠΕ, να κάνατε την ίδια ερώτηση και τότε. Δεν είδα να την κάνετε. Δεν άνοιξε φωνή, δεν ακούστηκε τίποτα τότε. Τώρα που προσπαθούμε να φέρουμε όλη αυτή τη διαδικασία στο κρατικό νέφος, που προσπαθούμε να δώσουμε στον ΟΠΕΚΕΠΕ τη δυνατότητα να διαχειρίζεται ο ίδιος όλη αυτή τη διαδικασία, βλέπω ότι κάνετε την ερώτησή σας. Καλά την κάνετε, αλλά και εγώ δικαιούμαι να αξιολογήσω τη στάση σας σε παρόμοια περίπτωση και μάλιστα όχι παρόμοια αλλά με διαφορετικές συνθήκες -θα μου επιτρέψετε να πω- του προηγούμενου έτους.

Αυτό λοιπόν που κάνει ο ΟΠΕΚΕΠΕ είναι ότι απευθύνεται στην αρμόδια Ανεξάρτητη Αρχή Δημοσίων Συμβάσεων και ζητάει την άδεια για να πραγματοποιήσει τη διαδικασία αυτή χωρίς δημοσιότητα. Αυτό κάνει και το κάνει για έναν και μόνο λόγο, για να μπορέσει, όπως το πράττει μέχρι σήμερα, να πληρώσει όλους τους αγρότες μας εγκαίρως για να μπορέσουν να συνεχίσουν την παραγωγική τους δραστηριότητα. Τίποτε περισσότερο τίποτε λιγότερο!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και βεβαίως ελπίζουμε και προσπαθούμε -αυτός είναι ο στόχος μας- για το επόμενο διάστημα να μην χρειαστεί καμία άλλη φορά να ακολουθηθεί καμμία τέτοια διαδικασία. Αλλά ο ΟΠΕΚΕΠΕ να είναι αυτός που μόνος του θα μπορεί να υποστηρίξει όλη αυτή τη διαδικασία, έτσι ώστε να μη χρειάζεται κανέναν τεχνικό σύμβουλο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι ολοκληρώθηκε η συζήτηση των επίκαιρων ερωτήσεων και πριν εισέλθουμε στην ημερήσια διάταξη νομοθετικής εργασίας, θα κάνουμε ένα πεντάλεπτο διάλειμμα για να γίνει η αλλαγή των εδράνων και στα υπουργικά και στα βουλευτικά έδρανα και θα συνεχίσουμε σε πέντε λεπτά με τη νομοθετική εργασία.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν.4871/2021 και λοιπές ρυθμίσεις του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίαση της 1ης Δεκεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Παρακαλώ να ανοίξει το σύστημα της ηλεκτρονικής εγγραφής ομιλητών.

Τον λόγο έχει ο εισηγητής της Νέας Δημοκρατίας, κ. Ευριπίδης Στυλιανίδης για δεκαπέντε λεπτά.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κεντρική επιδίωξη της Κυβέρνησης είναι η βελτίωση της ταχύτητας και της ποιότητας της παρεχόμενης δικαιοσύνης. Η επίτευξη ενός τόσο κρίσιμου εθνικού στόχου είναι μια πολυπαραγοντική υπόθεση. Μια σημαντική παράμετρος εκτός των άλλων που την επηρεάζει, είναι αναμφισβήτητα η υποστελέχωση των κεντρικών και περιφερειακών δικαστηρίων από εξειδικευμένους και συνεχώς καταρτιζόμενους στα νέα δεδομένα δικαστικούς υπαλλήλους.

Όσο φιλότιμο και αν διαθέτει το υφιστάμενο προσωπικό, όσο ικανοί και ευσυνείδητοι και αν είναι οι Έλληνες δικαστές, αυτό δεν αρκεί, αν οι υποδομές και τα μέσα δεν εκσυγχρονίζονται και η διοίκηση δεν ενισχύεται κεντρικά αλλά και περιφερειακά από δικαστικούς υπαλλήλους κατάλληλα επιλεγμένους, σωστά εκπαιδευμένους αποκλειστικά για αυτόν τον σκοπό για τον οποίο προσελήφθησαν και συνεχώς επιμορφωμένους για να μπορούν να προσαρμόζονται στις σύγχρονες ανάγκες απονομής δικαιοσύνης με ποιότητα αλλά κυρίως και με ταχύτητα.

Σε αυτή την αναγκαιότητα ουσιαστικά απαντά με πληρότητα το παρόν σχέδιο νόμου του Υπουργείου Δικαιοσύνης. Συγκεκριμένα εισάγει για πρώτη φορά κατεύθυνση δικαστικών υπαλλήλων στην Εθνική Σχολή Δικαστικών Λειτουργών, που αφορά στον κλάδο των γραμματέων όλων των κατηγοριών ΠΕ, ΤΕ και ΔΕ αναγνωρίζοντας τον ειδικό ρόλο που καλούνται αυτοί να διαδραματίσουν στη συνέχεια της καριέρας τους. Αυτός είναι και ο σκοπός του σχεδίου νόμου όπως καθορίζεται στο άρθρο 1 και για τους παραπάνω λόγους τροποποιείται και ο ν. 4871/2021 Α246 προκειμένου η Εθνική Σχολή Δικαστών να οριστεί ως αρμόδια για την επιλογή, την κατάρτιση και την επιμόρφωση των δικαστικών υπαλλήλων και να εναρμονιστεί με βάση αυτό η προηγούμενη νομοθεσία, όπως ορίζεται στο άρθρο 2.

Από το δεύτερο έως το τέταρτο κεφάλαιο του σχεδίου νόμου και συγκεκριμένα στα άρθρα 3 έως 59 προσαρμόζονται οι διατάξεις του ν.4871/2021 στα νέα δεδομένα τόσο από άποψη ορολογίας όσο και ουσιαστικά. Παράλληλα θεσπίζονται λεπτομερώς ρυθμίσεις για την επιλογή, την κατάρτιση, την επιμόρφωση των δικαστικών υπαλλήλων από την Εθνική Σχολή. Η εισαγωγή των δικαστικών υπαλλήλων στην Εθνική Σχολή Δικαστών γίνεται με εισαγωγικό διαγωνισμό που θα προκηρύσσεται κάθε έτος, προκειμένου να καλυφθούν οι κενές θέσεις δικαστικών υπαλλήλων του κλάδου των γραμματέων όλων των κατηγοριών. Ο εισαγωγικός διαγωνισμός διενεργείται από επιτροπή που απαρτίζεται από τρεις ανώτατους δικαστικούς λειτουργούς και έναν δικαστικό υπάλληλο, προϊστάμενο διεύθυνσης γραμματείας εφετείου ή διοικητικού εφετείου, ένα μέλος ΔΕΠ και τρία μέλη ΑΣΕΠ και περιλαμβάνει δύο στάδια. Το πρώτο είναι το γραπτό και στη συνέχεια το προφορικό.

Το πρώτο στάδιο το οποίο διεξάγεται στη Θεσσαλονίκη εντός του τρίτου δεκαήμερου του μηνός Ιουνίου περιλαμβάνει γραπτή εξέταση σε τρεις θεματικές ενότητες και ειδικότερα στο θέμα γενικής παιδείας, δεύτερον ένα θέμα σχετικό με την οργάνωση των δικαστηρίων και των εισαγγελιών και τρίτον στοιχεία δικαίου ιδίως συνταγματικού και δικονομικού με τη μορφή γραπτού δοκιμίου ή θεμάτων πολλαπλής επιλογής. Οι επιτυχόντες του πρώτου σταδίου συμμετέχουν στο δεύτερο στάδιο το οποίο συνίσταται σε προφορική εξέταση.

Στη συνέχεια οι επιτυχόντες εγγράφονται στην Εθνική Σχολή Δικαστών ως δόκιμοι δικαστικοί υπάλληλοι και λαμβάνουν καθ’ όλη τη διάρκεια της φοίτησής τους αποδοχές ίσες με τις συνολικές αποδοχές του νεοδιοριζόμενου δοκίμου δικαστικού υπαλλήλου της κατηγορίας τους. Αυτό απαντά και σε μία ένσταση που υπεβλήθη κατά τη διάρκεια της επιτροπής στο γιατί να βρίσκεται στη Θεσσαλονίκη. Πρώτον γιατί και η Θεσσαλονίκη είναι σημαντικό διοικητικό κέντρο και δεύτερον γιατί αυτοί που πηγαίνουν για ένα μικρό χρονικό διάστημα να εκπαιδευτούν εκεί, πληρώνονται κανονικά για να αντιμετωπίσουν τις ανάγκες διαβίωσής τους.

Επίσης προβλέπονται δικαίωμα για ιατροφαρμακευτική περίθαλψη και για δαπάνες μετακίνησης που γίνονται για εκπαιδευτικούς λόγους. Ο χρόνος φοίτησης στην Εθνική Σχολή προσμετράται στη μισθολογική και βαθμολογική εξέλιξη των δικαστικών υπαλλήλων.

Η εκπαίδευση των δικαστικών υπαλλήλων στην Εθνική Σχολή Δικαστών περιλαμβάνει δύο στάδια κατάρτισης. Το πρώτο στάδιο διαρκεί τρεις μήνες από τις 2 Ιανουαρίου μέχρι τις 31 Μαρτίου. Περιλαμβάνει θεωρητική εκπαίδευση στις διδακτικές ενότητες που έχουν καθοριστεί από το Συμβούλιο Σπουδών της Εθνικής Σχολής, εκπαιδευτικές επισκέψεις σε δικαστήρια, εισαγγελίες και παρακολούθηση σεμιναρίων. Ολοκληρώνεται δε με γραπτές εξετάσεις που διενεργούνται από τριμελή επιτροπή που συγκροτείται με απόφαση του Υπουργού Δικαιοσύνης.

Εδώ έχουμε την πρώτη ώσμωση ουσιαστικά των νεοδιόριστων υπαλλήλων με τους δικαστές και με το εργασιακό περιβάλλον στο οποίο θα λειτουργήσουν τα επόμενα χρόνια.

Οι επιτυχόντες του πρώτου σταδίου κατάρτισης περιλαμβάνονται ανά κατηγορίες σε πίνακα που αναρτάται στην ηλεκτρονική πλατφόρμα της σχολής και συνεχίζουν στο δεύτερο στάδιο κατάρτισης, το οποίο διαρκεί άλλους τρεις μήνες από την 1η Απριλίου μέχρι τις 30 Ιουνίου. Το στάδιο αυτό περιλαμβάνει την πρακτική άσκηση των εκπαιδευομένων σε διάφορες δικαστικές υπηρεσίες, πρωτοδικεία, εισαγγελίες και διοικητικά πρωτοδικεία. Κατά το στάδιο αυτό οι εκπαιδευόμενοι εκτελούν υπό την καθοδήγηση των εκπαιδευτών ως άσκηση όλες τις ενέργειες των γραμματέων των εν λόγω δικαστικών υπηρεσιών. Οι εκπαιδευτές του σταδίου αυτού βαθμολογούν τους εκπαιδευόμενους με ειδικά αιτιολογημένη κρίση με βάση το ήθος και τη συμπεριφορά τους, την εργατικότητα και την επιμέλειά τους, τη συνεργασία τους με τους εκπαιδευτές τους, τους δικαστές, τους παλιότερους δικαστικούς υπαλλήλους και φυσικά την ικανότητά τους να διεκπεραιώνουν εργασίες που τους ανατίθενται.

Ο τελικός βαθμός αποφοίτησης προκύπτει από τον μέσο όρο των βαθμών των δύο σταδίων. Η σχολή συντάσσει πίνακα αποφοίτησης ανά κατηγορία εκπαίδευσης με τη σειρά επιτυχίας των σπουδαστών. Μετά την ολοκλήρωση και των δύο σταδίων κατάρτισης το Συμβούλιο Σπουδών Δικαστικών Υπαλλήλων κρίνει για κάθε σπουδαστή εάν διαθέτει το προσήκον ήθος σε σχέση με τα καθήκοντα που θα του ανατεθούν κατ’ αναλογία της σχετικής κρίσης που επιφυλάσσεται και για τους δικαστικούς λειτουργούς.

Επίσης προβλέπεται η ψυχιατρική διερεύνηση της προσωπικότητας των εκπαιδευομένων η οποία περιλαμβάνει γραπτή και προφορική ψυχομετρική δοκιμασία και διενεργείται από τριμελή επιτροπή που απαρτίζεται από ψυχιάτρους με βαθμό επιμελητή α ή β της ψυχιατρικής μονάδας κρατικού ή πανεπιστημιακού νοσοκομείου.

Παράλληλα, προβλέπεται η διαρκής επιμόρφωση των δικαστικών υπαλλήλων από την Εθνική Σχολή Δικαστικών λειτουργών, που αποσκοπεί αφ’ ενός στον εμπλουτισμό των γνώσεών τους και αφ’ ετέρου στη διαρκή ενημέρωσή τους σε κάθε συναφές με την άσκησή τους έργο. Εννοείται ότι αυτού του είδους η επιμόρφωση διατίθεται και στους παλαιότερους, γιατί οι εξελίξεις τρέχουν. Η διεξαγωγή προγραμμάτων επιμόρφωσης πραγματοποιείται είτε στην έδρα της Εθνικής Σχολής είτε και διαδικτυακά.

Επίσης, προβλέπεται ότι η Εθνική Σχολή μπορεί να διοργανώσει είτε αυτοτελώς είτε σε συνεργασία με αντίστοιχους δικαστικούς ή εκπαιδευτικούς φορείς των κρατών-μελών της Ευρωπαϊκής Ένωσης ειδικά προγράμματα κατάρτισης ή επιμόρφωσης για δικαστικούς υπαλλήλους που προέρχονται από τα κράτη αυτά ή από τρίτες χώρες, έτσι ώστε μεταξύ των άλλων να μεταφερθεί η τεχνογνωσία της εκπαίδευσης σε χώρες που δεν έχουν αντίστοιχη εμπειρία και παράλληλα να ενισχυθεί η θέση της Ελλάδας στο ευρωπαϊκό και διεθνές νομικό γίγνεσθαι.

Στον νόμο, επίσης, προβλέπεται και η εκπαίδευση του διδακτικού προσωπικού. Η διαδικασία αυτή, που είναι γνωστή ως training of the trainers, δηλαδή εκπαιδεύουμε τους εκπαιδευτές, συνιστά διεθνή εκπαιδευτική πρακτική, η οποία εναρμονίζει το περιβάλλον της Ελλάδας με αυτό άλλων προηγμένων κρατών, όπως είναι η Μεγάλη Βρετανία, οι Ηνωμένες Πολιτείες, η Γαλλία καθώς και διεθνείς οργανισμοί. Για παράδειγμα σε ευρωπαϊκό επίπεδο υπάρχει το πρόγραμμα «HELP» του Συμβουλίου της Ευρώπης, το οποίο ουσιαστικά ενισχύει τη γνώση, την εμπειρία και τη δεξιότητα των δικαστικών υπαλλήλων και όχι μόνο. Έχει ως σκοπό βεβαίως να συστήσει στους διδάσκοντες το περίγραμμα και τους όρους της μεθόδου διδασκαλίας με σκοπό τη μεγιστοποίηση του εκπαιδευτικού αποτυπώματος κατά τη διαδικασία της εκπαίδευσης. Αυτό είναι το βασικό τους αντικείμενο. Δεν προσλαμβάνονται αφηρημένα ως δημόσιοι υπάλληλοι που μπορεί να τους ανατεθούν πολλά καθήκοντα. Εξειδικεύονται επί της ουσίας σε αυτό που θα κάνουν για όλη τους τη ζωή από την πρώτη στιγμή και με τρόπο πρακτικό και συνεχώς εναρμονιζόμενο με τις διεθνείς τεχνολογικές ή άλλες εξελίξεις.

Παράλληλα, με το προς ψήφιση νομοσχέδιο εισάγονται τροποποιήσεις τόσο στον Κώδικα Δικαστικών Υπαλλήλων, δηλαδή στον ν.4798/2021 όσο και στον ν.4765/2021 για τον εκσυγχρονισμό του συστήματος πρόσληψης στο δημόσιο τομέα και ενίσχυσης του Ανώτατου Συμβουλίου Επιλογής Προσωπικού, του ΑΣΕΠ, με σκοπό την εναρμόνισή του με το κανονιστικό πλαίσιο της Εθνικής Σχολής Δικαστικών Λειτουργών.

Τέλος, θεσπίζονται μεταβατικές διατάξεις που αφορούν τόσο στον χρόνο διενέργειας των εξετάσεων με σκοπό την άμεση κάλυψη των κενών που υπάρχουν στις δικαστικές υπηρεσίες όσο και στον προϋπολογισμό της Εθνικής Σχολής για το 2023.

Στο πέμπτο μέρος του νομοσχεδίου εισάγονται τροποποιήσεις στον ν.4871/2021, που διέπει την Εθνική Σχολή Δικαστικών Λειτουργών, που στόχο έχουν να επικαιροποιήσουν μια σειρά διατάξεων λόγω της εκ των υστέρων ισχύος του νέου Κώδικα Οργανισμού Δικαστηρίων και Οργάνωσης Δικαστικών Λειτουργών του ν.4938/2022. Επίσης πραγματοποιούνται διαρθρωτικές παρεμβάσεις στο στάδιο κατάρτισης των εκπαιδευόμενων δικαστικών λειτουργών καθώς και σε σχέση με την επιμόρφωση των δικαστικών λειτουργών.

Συμπερασματικά, κυρίες και κύριοι συνάδελφοι, η νομοθετική αυτή πρωτοβουλία του Υπουργού Δικαιοσύνης αποτελεί μία σημαντική μεταρρύθμιση που διασφαλίζει το αυτονόητο, το οποίο όμως δυστυχώς για πολλά χρόνια ήταν ζητούμενο στη χώρα μας. Από το 2015 και μετά η αναλογία δικαστών και δικαστικών υπαλλήλων μειώθηκε από έναν δικαστή ανά 2,53 υπαλλήλους σε έναν δικαστή ανά έναν δικαστικό υπάλληλο με συνέπεια αρκετά δικαστήρια να δυσκολεύονται να λειτουργήσουν, με αποτέλεσμα να συσσωρεύονται απαράδεκτα υποθέσεις με κίνδυνο να φτάσουμε ακόμα και σε αρνησιδικία λόγω έλλειψης εξειδικευμένων δικαστικών υπαλλήλων. Βεβαίως αυτή την αξιολογική εκτίμηση δεν την κάνω εγώ, την κάνει η Ευρωπαϊκή Επιτροπή του Συμβουλίου της Ευρώπης για την αποτελεσματικότητα της δικαιοσύνης σε μελέτη για τη λειτουργία των δικαστικών συστημάτων στα κράτη-μέλη της Ευρωπαϊκής Ένωσης, όπου στη σελίδα 640 αναφέρεται σε αυτή την τραγική εικόνα που εμφανίζεται στη χώρα μας από το 2015 και μετά.

Ο νέος νόμος στοχεύει στην αποκατάσταση της αναλογίας τριών δικαστικών υπαλλήλων ανά έναν δικαστή, διασφαλίζει την αξιοκρατική επιλογή, την άρτια θεωρητική και πρακτική τους εκπαίδευση, την εξαρχής συνεργασία δικαστικών υπαλλήλων με τους δικαστές, τη διά βίου εκπαίδευσή τους σε νέες δεξιότητες και επομένως την εξοικείωση με τη συνεχώς εξελισσόμενη ψηφιακή τεχνολογία. Ο νόμος εκσυγχρονίζει τεχνικά, βελτιώνει λειτουργικά και θωρακίζει θεσμικά τον χώρο της ελληνικής δικαιοσύνης. Γι’ αυτό αποτελεί ένα σημαντικό βήμα προς τα εμπρός, όπως άλλωστε διαπίστωσε και σχεδόν το σύνολο των φορέων οι οποίοι συμμετείχαν στη διαβούλευση. Για τους λόγους αυτούς, κύριε Πρόεδρε, η Νέα Δημοκρατία ψηφίζει το συγκεκριμένο νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα επτά μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Μεγάρων (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει, αφού τακτοποιηθεί το Βήμα υγειονομικά, η εισηγήτρια του ΣΥΡΙΖΑ - Προοδευτική Συμμαχία, η κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, όπως σας είπα και στη συζήτηση στην αρμόδια επιτροπή, είμαστε υπέρ του να αποτυπώνει ο κάθε Υπουργός την πολιτική στόχευση και την αντίληψή του σε νομοσχέδια όταν, όμως, αυτό δεν γίνεται με προχειρότητα, άρον άρον και χωρίς να λαμβάνονται υπ’ όψιν οι πραγματικές συνθήκες που επικρατούν στον κλάδο για τον οποίο νομοθετεί, όπως επίσης και οι απόψεις των αρμόδιων φορέων, των ανθρώπων που θα υποστούν τις συνέπειες από τη νομοθέτησή του.

Και ποια είναι η πραγματική κατάσταση στα δικαστήρια στη χώρα μας; Τα δικαστήρια στη χώρα μας είναι υποστελεχωμένα. Πάνω από το 32% των οργανικών θέσεων παραμένουν σήμερα κενές, με την κατάσταση να βαίνει επιδεινούμενη, λόγω των αποχωρήσεων και των συνταξιοδοτήσεων. Υπάρχουν τρεις χιλιάδες, περίπου, οργανικά κενά αυτή τη στιγμή στα δικαστήρια της χώρας μας. Η αναλογία δικαστικών υπαλλήλων προς δικαστικούς λειτουργούς είναι 1,34 προς 1 και σε κάποιες περιπτώσεις, πολλές από ό,τι μας κατέθεσε ο Πρόεδρος της Ομοσπονδίας Δικαστικών Υπαλλήλων, ένας δικαστικός υπάλληλος προς τρεις δικαστικούς λειτουργούς. Είναι σημαντικά τα κενά που έχουν δημιουργηθεί και σας τα έχουν επισημάνει εκτός από τους δικαστικούς υπαλλήλους, οι οποίοι προέβησαν σε κινητοποιήσεις, σε απεργίες –σήμερα, αυτή την εβδομάδα, από τη Δευτέρα έως την Παρασκευή, έχουν, επίσης, δίωρες στάσεις εργασίας- σας τα έχουν επισημάνει και η Ένωση Δικαστών και Εισαγγελέων και η Συντονιστική Επιτροπή των Δικηγορικών Συλλόγων Ελλάδας με ανακοινώσεις και με συμπαράσταση στον αγώνα των δικαστικών υπαλλήλων. Είναι σημαντικά κενά που δημιουργούν πρόβλημα όχι μόνο στις συνθήκες εργασίας των υπαλλήλων -σας επισήμαναν, σας τόνισαν ότι στο Λασίθι τους τελευταίους δικαστικούς υπαλλήλους τους πήρε το ασθενοφόρο- όχι μόνο, λοιπόν, στις συνθήκες εργασίας των υπαλλήλων, οι οποίες είναι ακραίες σε πολλές περιπτώσεις, αλλά και στην ίδια την απονομή της δικαιοσύνης. Τρία έως τεσσεράμισι χρόνια για έκδοση απόφασης στα πολιτικά δικαστήρια. Τέσσερα ως πέντε χρόνια για έκδοση απόφασης στα ποινικά δικαστήρια. Αυτή είναι η κατάσταση. Η δικαιοσύνη βουλιάζει και ακόμα και τα φαινόμενα αρνησιδικίας πολλαπλασιάζονται.

Η σύγκριση με τις άλλες χώρες της Ευρωπαϊκής Ένωσης αποτελεί όνειδος για τη χώρα μας. Η αναλογία υπαλλήλων - δικαστών στην Ευρωπαϊκή Ένωση είναι κατά μέσο όρο 3,5 υπάλληλοι για έναν δικαστή.

Στις χώρες του ΟΟΣΑ ο χρόνος που χρειάζεται για την οριστική εκτέλεση απόφασης είναι ενάμιση έτος. Επίσης, είμαστε στην τρίτη θέση στην Ευρωπαϊκή Ένωση στις εκκρεμείς υποθέσεις και είμαστε η τελευταία χώρα στη δυνατότητα on line πρόσβασης στις δικαστικές αποφάσεις.

Επίσης, κύριε Υπουργέ, τα δικαστικά κτήρια στις περισσότερες περιοχές της χώρας δεν πληρούν ούτε τις στοιχειώδεις συνθήκες αξιοπρεπούς λειτουργίας. Δεν παρέχουν ασφάλεια έναντι των καιρικών φαινομένων ούτε προσφέρουν στοιχειώδεις ιατρικές υπηρεσίες έκτακτης βοήθειας για εργαζόμενους και συναλλασσόμενους. Φυσικά, οι αμοιβές των δικαστικών υπαλλήλων είναι μειωμένες κατά 35%. Θα αναφερθώ παρακάτω στο θέμα αυτό.

Δεσμευτήκατε ότι θα δώσετε λύση και ότι τον Ιανουάριο του 2023 θα έχουν καλυφθεί τα κενά. Δεσμευτήκατε ότι διακόσιοι εβδομήντα νέοι υπάλληλοι του κλάδου γραμματέων και του κλάδου πληροφορικής θα εντάσσονταν οριστικά στο σύστημα απονομής δικαιοσύνης και θα στελέχωναν τα δικαστήρια και τις εισαγγελίες της επικράτειας μέχρι το τέλος του έτους. Αντί να το πράξετε, αναστείλατε την πρόσληψή τους γιατί θα φέρνατε εθνική σχολή δικαστικών υπαλλήλων. Δεσμευτήκατε για αυτοτελή σχολή δικαστικών υπαλλήλων -όπως συμβαίνει διεθνώς- και μας φέρατε αυτό το νομοσχέδιο. Θέσατε ψηλά τον πήχη και τις προσδοκίες και βρισκόμαστε ήδη στο μέσο του δικαστικού έτους και αντιμετωπίζουμε τα ίδια και χειρότερα προβλήματα, ενώ με την αδιάλλακτη στάση σας η κατάσταση βαίνει επιδεινούμενη.

Όσον αφορά στο αν ακούτε τους αρμόδιους φορείς όχι μόνο δεν τους ακούτε, αλλά σας καταγγέλλουν οι δικαστικοί υπάλληλοι ότι ενώ συστήσατε νομοπαρασκευαστική επιτροπή με έργο την επεξεργασία του σχεδίου νόμου με τίτλο: «Εθνική Σχολή Δικαστικών Υπαλλήλων» μόλις τελείωσαν οι εργασίες της επιτροπής αυτής φέρατε στη Βουλή προς ψήφιση ένα παντελώς διαφορετικό νομοσχέδιο, προσβάλλοντας και υποτιμώντας τη συμμετοχή τους στη νομοπαρασκευαστική, την άποψή τους και τις ανάγκες του κλάδου.

Ο απαξιωτικός τρόπος με τον οποίο συμπεριφέρεστε δεν είναι μόνο απέναντι στους δικαστικούς υπαλλήλους. Είναι και απέναντι στους δικαστικούς λειτουργούς και στους υπηρεσιακούς παράγοντες που συμμετείχαν στη νομοπαρασκευαστική επιτροπή. Προσβάλλατε τον εκπρόσωπο των δικαστικών υπαλλήλων ακόμα και στη συνεδρίαση της ακρόασης των φορέων, λέγοντας ότι τα όσα λέει, προφανώς, εξυπηρετούν συνδικαλιστικούς και άλλους λόγους.

Προσβάλλατε όλους όσοι συμμετείχαν στη διάσκεψη των φορέων με την τοποθέτησή σας και την αδιαφορία σας για όσα είπαν. Χαρακτηριστικό, βέβαια, είναι αυτό που είπε ο Πρόεδρος του Δικηγορικού Συλλόγου Αθηνών, ο κ Βερβεσός. «Γιατί», είπε, «να σας στείλουμε απόψεις και μάλιστα εγγράφως, αφού δεν πρόκειται να τις λάβετε υπ’ όψιν σας;» Τι πιο επίσημη απόδειξη θέλετε για να καταλάβετε ότι ο κόσμος σας έχει πάρει χαμπάρι, ότι οι φορείς γνωρίζουν ότι δεν τους δίνετε σημασία ούτε σε αυτούς ούτε στις πραγματικές ανάγκες τους;

Το σχέδιο νόμου που θα εισαχθεί προς ψήφιση στη Βουλή δεν πρόκειται να λύσει ούτε την υποστελέχωση των δικαστηρίων ούτε και να δώσει λύση στο πρόβλημα που αντιμετωπίζει η δικαιοσύνη ως προς την ταχύτητα και την ποιότητά της. επίσης, δεν θα λύσει σε καμμία περίπτωση την επαμειβόμενη εργασία των δικαστικών υπαλλήλων.

Προβλέπεται μια πολύπλοκη και απαιτητική διαδικασία. Παρακάμπτετε το ΑΣΕΠ. Εκτός από τις γραπτές εξετάσεις έχετε και προφορικές εξετάσεις στο ίδιο γνωστικό περιεχόμενο πράγμα το οποίο θα δυσκολέψει πολύ περισσότερο την πρόσληψη αυτών των υπαλλήλων. Η επιμόρφωση των δικαστικών υπαλλήλων είναι πάγιο αίτημα όχι μόνο αυτών αλλά και δικό μας. Θα μπορούσε, όμως, να γίνει μέσω της Εθνικής Σχολής Δημόσιας Διοίκησης και το Ινστιτούτο Επιμόρφωσης αυτής και όχι με τον τρόπο που εσείς επιχειρείτε να το κάνετε. Επομένως, με μεγαλόπνοα σχέδια επί χάρτου και με ευχολόγια δεν λύνεται το πρόβλημα.

Οι δικαστικοί υπάλληλοι σάς προτείνουν την άμεση προκήρυξη διαγωνισμού με ενεργοποίηση του άρθρου 11 του ν.4798/2021 τουλάχιστον για τις θέσεις που έχουν προβλεφθεί για το 2023. Και τι λέει στην εισηγητική έκθεση το άρθρο 11 του ν.4798/2021; Παραπέμπει στην προκήρυξη 1Γ του 2017 για τους υπαλλήλους της ΑΑΔΕ, σας δίνει δηλαδή, τον τρόπο με τον οποίο μπορείτε να καλύψετε άμεσα με διαγωνισμό, με την αυστηρή επίβλεψη του ΑΣΕΠ, απλά με τον τρόπο διαγωνισμού των πολλαπλών ερωτήσεων, τις πιο απαραίτητες ανάγκες σε δικαστικούς υπαλλήλους.

«Ο προγραμματισμός των προσλήψεων, επίσης, δικαστικών υπαλλήλων σε βάθος τριετίας με στόχο την κάλυψη όλων των οργανικών κενών στις δικαστικές υπηρεσίες είναι απαραίτητος και φυσικά η επαναθεσμοθέτηση του επιδόματος ειδικών συνθηκών που είχε καθιερωθεί στη λογική του ότι βιώνουμε παρόμοιες συνθήκες εργασίας με τους δικαστικούς λειτουργούς», διαβάζω από την ανακοίνωση της Ομοσπονδίας Δικαστικών Υπαλλήλων.

Και για να λύσω και οποιαδήποτε παρεξήγηση, σε καμμία περίπτωση δεν πρότεινα ούτε καν συζητάω την προέκταση του ωραρίου. Μιλάω για την τοποθέτηση της συναδέλφου από το ΚΚΕ. Σε καμμία περίπτωση δεν πρότεινα αυτό. Οι υπάλληλοι, όμως, που κάνουν υπερωρίες θα πρέπει να πληρώνονται. Είναι επιτακτική ανάγκη η έγκριση σε μόνιμη βάση είκοσι ωρών μηνιαίως τουλάχιστον, όπως ζητάνε οι δικαστικοί υπάλληλοι, για υπερωριακή απασχόληση σε όλη τη χώρα ως ελάχιστη έμπρακτη ευγνωμοσύνη από την πολιτεία του ρόλου που τους αναλογεί στην απονομή της δικαιοσύνης.

Θέλω να επισημάνω και κάτι ακόμα στο νομοσχέδιο σας. Έχετε αφήσει απ’ έξω τις ειδικές κατηγορίες του άρθρου 13 του ν.4765/2021. Είναι η δεύτερη φορά που κάνετε απόπειρα να μειώσετε, να καταργήσετε, ουσιαστικά, σε αυτό το νομοσχέδιο, το ποσοστό των θέσεων που παίρνουν τα άτομα με αναπηρία, οι παλιννοστούντες Πόντιοι ομογενείς, οι τρίτεκνοι και τα τέκνα αυτών, οι πολύτεκνοι και τα τέκνα αυτών σε κάθε διαγωνισμό. Δεν αντιλαμβανόμαστε για ποιον λόγο θέλετε να τους εξαιρέσετε από τη διαδικασία αυτή, που εμείς σε κάθε περίπτωση δεν θα ψηφίσουμε, αλλά είναι μια διαδικασία για να πληρωθούν θέσεις. Το ξαναπροσπαθήσατε το 2020 με νομοσχέδιο του Υπουργείου Εσωτερικών. Είχατε φέρει προς συζήτηση στις επιτροπές να μειωθεί το ποσοστό από 15% σε 10% και μετά το πήρατε άρον άρον πίσω λόγω των κοινωνικών αντιδράσεων. Πείτε μας, λοιπόν, για ποιον λόγο εξαιρείτε αυτές τις κατηγορίες από τη συγκεκριμένη διαδικασία. Είναι απαράδεκτο και ζητούμε σε περίπτωση που ψηφιστεί το σημερινό νομοσχέδιο, που εμείς ελπίζουμε να το πάρετε πίσω και να διαβουλευτείτε περαιτέρω με τους αρμόδιους φορείς, να μην εξαιρεθούν αυτές οι κατηγορίες.

Το νομοσχέδιό σας, λοιπόν, ούτε θα βελτιώσει την ποιότητα και την ταχύτητα της απονομής της δικαιοσύνης ούτε θα οδηγήσει στην αποτελεσματική και εύρυθμη λειτουργία της Εθνικής Σχολής Δικαστικών Λειτουργών. Και οι ίδιοι οι εκπρόσωποι της Εθνικής Σχολής Δικαστικών Λειτουργών σας είπαν ότι θα δυσκολέψει το έργο τους, ότι οι διοικητικοί υπάλληλοι στην Εθνική Σχολή Δικαστικών Λειτουργών δεν μπορούν να εξυπηρετούν και άλλο αντικείμενο. Και οι ίδιοι πιστεύουν ότι οι δικαστικοί υπάλληλοι θα έπρεπε να ενταχθούν σε ένα άλλο πλαίσιο επιμόρφωσης μέσω της Εθνικής Σχολής Δημόσιας Διοίκησης ή μέσω μιας αυτοτελούς σχολής δικαστικών υπαλλήλων.

Όμως, ο Πρόεδρος της Ομοσπονδίας Δικαστικών Υπαλλήλων το είπε ξεκάθαρα, σας «πρόδωσε», κύριε Υπουργέ. Είπε ότι έχετε συζητήσει πάρα πολλές φορές, ότι γνωρίζετε το πρόβλημα και ότι γνωρίζετε ότι μέσω αυτού του νομοσχεδίου δεν φέρνετε καμμία ουσιαστική λύση. Επομένως, για ποιον λόγο προχωράτε; Δεν μπορούμε να το αντιληφθούμε αυτό.

Μια λύση υπάρχει, λοιπόν, να αποσύρετε το νομοσχέδιο για περαιτέρω επεξεργασία με τους αρμόδιους φορείς και να κάνετε άμεσα τις απολύτως απαραίτητες προσλήψεις με τον τρόπο που σας ανέφερα πριν και μάλιστα, πάντα με την αυστηρή επίβλεψη του ΑΣΕΠ, όπως έγινε το 2017 με τους υπαλλήλους της ΑΔΑΕ.

Για μία φορά, τουλάχιστον, εμπιστευτείτε τον ΣΥΡΙΖΑ και τον τρόπο που έκανε τον διαγωνισμό και αντιγράψτε τον, έτσι ώστε να μπορέσει να συρρικνωθεί όσο περισσότερο μπορεί το πρόβλημα που αντιμετωπίζουν σήμερα τα ελληνικά δικαστήρια.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής εγγραφής ομιλητών.

Και αφού τακτοποιηθεί υγειονομικά το Βήμα, τον λόγο έχει η ειδική αγορήτρια του ΠΑΣΟΚ - Κινήματος Αλλαγής, κ. Νάντια Γιαννακοπούλου.

Κυρία Γιαννακοπούλου, έχετε το, λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για το νομοσχέδιο το οποίο εισάγεται σήμερα στην Ολομέλεια είχαμε αρκετές και έντονες και ενδιαφέρουσες συζητήσεις στην επεξεργασία του κατά την διάρκεια των τεσσάρων προηγούμενων επιτροπών.

Είναι γεγονός, κυρίες και κύριοι συνάδελφοι και κύριε Υπουργέ, πως παρατηρήθηκε ένας κοινός προβληματισμός όλων των εκπροσώπων της Αντιπολίτευσης όσο και των αρμόδιων φορέων από την ακρόαση τους. Και πραγματικά, όσα ειπώθηκαν τεκμηριωμένα και με επιχειρήματα για το κατά πόσο δίνει άμεσα λύσεις στα φλέγοντα προβλήματα, τα οποία αντιμετωπίζει η καθημερινότητα της λειτουργίας της ελληνικής δικαιοσύνης με την υποστελέχωση, την τρομερή υποστελέχωση, ιδιαίτερα σε δικαστικούς υπαλλήλους, θέλω να πιστεύω και περιμένω να δω και να σας ακούσουμε να σας έχουν βάλει σε σκέψεις.

Πιο συγκεκριμένα, λοιπόν, ως προς το νομοσχέδιο, εξ αρχής και στις επιτροπές σάς έθεσα τη βάση σχετικά με την ιδιαιτερότητα του ρόλου των δικαστικών υπαλλήλων στο σύστημα απονομής δικαιοσύνης στη χώρα μας. Η σπουδαιότητα η οποία χαρακτηρίζει τη θέση των υπαλλήλων αυτών αποτυπώνεται αφ’ ενός από τη συμβολή τους στη λειτουργική καθημερινότητα του συνόλου των δικαστικών σχηματισμών σε όλη την Ελλάδα και αφ’ ετέρου εντοπίζεται επακριβώς στη σχετική αναφορά του άρθρου 92 του Συντάγματος. Το γεγονός ότι έχει προβλεφθεί ένας ξεχωριστός νόμος από τους υπόλοιπους δημοσίους υπαλλήλους, σαφώς, δηλώνει την αναγνώριση της πολιτείας ότι οι δικαστικοί υπάλληλοι είναι και αντιμετωπίζονται ως μία ιδιαίτερη κατηγορία υπαλλήλων, ακριβώς, λόγω της ιδιαιτερότητας του ρόλου τους. Είναι αρωγοί της ανεξάρτητης δικαιοσύνης.

Τοποθετήθηκα ήδη στις προηγούμενες συνεδριάσεις στις επιτροπές ότι από θέση αρχής είμαστε θετικοί, κύριε Υπουργέ. Είμαστε θετικοί στο να διαμορφωθούν οι απαραίτητες συνθήκες, προκειμένου να στηριχθεί, να ενισχυθεί, να βοηθηθεί η ελληνική δικαιοσύνη και να εξαλειφθούν, για να είμαστε πιο ακριβόλογοι, όλοι οι λόγοι οι οποίοι συμβάλλουν, είναι οι αιτίες καθυστέρησης στην απονομή της από τους λειτουργούς της. Και η καθυστέρηση απονομής δικαιοσύνης -σας το έχω πει πάρα πολλές φορές από το Βήμα της Βουλής- είναι ίσως το πιο σημαντικό πρόβλημα το οποίο αντιμετωπίζει η ελληνική πολιτεία, οι Έλληνες πολίτες. Είναι η αιτία, η βασική αιτία των πιο μεγάλων παθογενειών της χώρας μας, της ελληνικής δημοκρατίας.

Η σημερινή εικόνα, όμως, δυστυχώς, όπως αποτυπώνεται σε αριθμούς και με τον τρόπο που θα διαμορφωθεί στους αμέσως επόμενους μήνες, λόγω των συνταξιοδοτήσεων που είναι να γίνουν, φανερώνει την τραγική κατάσταση της υποστελέχωσης ειδικά σε επίπεδο δικαστικών υπαλλήλων. Πάνω σε όλο αυτό έχει επικεντρωθεί όλη η συζήτηση σε όλη την επεξεργασία αυτού του νομοσχεδίου και το μεγάλο ερώτημα το οποίο έχει τεθεί από τα κόμματα της Αντιπολίτευσης, αλλά και από τους φορείς, είναι κατά πόσο μία μεταρρύθμιση, η οποία, βεβαίως, κρίνεται θετική, μπορεί να λύσει άμεσα το πρόβλημα, μπορεί να δώσει άμεσα λύσεις.

Η σημερινή εικόνα των δικαστικών υπηρεσιών της χώρας, σε ό,τι αφορά στο προσωπικό που τις στελεχώνουν, έχει αποτυπωθεί και από τους προλαλήσαντες και από το σύνολο των κομμάτων της Αντιπολίτευσης. Θα την επαναλάβω, γιατί είναι σημαντικό να έχουμε εικόνα και γιατί οι αριθμοί δεν λένε ποτέ ψέματα. Στο σύνολο, λοιπόν, οκτώ χιλιάδων επτακοσίων εξήντα εννέα οργανικών θέσεων δικαστικών υπαλλήλων όλων των κλάδων και όλων των κατηγοριών υπηρετούν πέντε χιλιάδες εννιακόσιες εξήντα έξι, δηλαδή υπάρχουν δύο χιλιάδες οκτακόσιες τρεις κενές οργανικές θέσεις. Η αναλογία δικαστών - δικαστικών υπαλλήλων μειώνεται συνεχώς και αυτή τη στιγμή είναι στο 1,09 δικαστικοί υπάλληλοι ανά δικαστικό λειτουργό, όταν η αντίστοιχη αναλογία κατά μέσο όρο στις υπόλοιπες χώρες της Ευρωπαϊκής Ένωσης ανέρχεται στο 3,5 προς 1. Και βεβαίως, αυτό έχει το εξής αποτέλεσμα, το οποίο βιώνουμε και όσοι είμαστε μάχιμοι δικηγόροι γνωρίζουμε, ο δικηγορικός κλάδος το γνωρίζει και κατά κύριο λόγο το γνωρίζουν οι Έλληνες πολίτες: Βιώνουμε μια κατάρρευση των γραμματειών, σε πολλές περιπτώσεις την αδυναμία λειτουργίας τους, άρα την κατάρρευση του συστήματος.

Πώς έχουμε φτάσει ως εδώ; Είναι ένα μεγάλο ερώτημα. Γιατί οι όποιες προσπάθειες έγιναν -και έχουν υπάρξει πρόσφατα προσπάθειες- είτε μέσω της κινητικότητας στο δημόσιο είτε με προσλήψεις μέσω ΑΣΕΠ, δυστυχώς, δεν απέδωσαν τα αναμενόμενα αποτελέσματα.

Και εδώ θα μου επιτρέψετε, κύριε Υπουργέ, γιατί σε καμμία περίπτωση δεν μπορούμε να αφήσουμε να μένουν ή να αιωρούνται εντυπώσεις από κάποιες τοποθετήσεις σας στις επιτροπές. Σε καμμία περίπτωση, βέβαια, μα σε καμμία περίπτωση, εν μέσω της κριτικής μας για τα τεράστια κενά τα οποία υπάρχουν στα δικαστήρια από υπαλλήλους, δεν φταίνε οι διαγωνισμοί του ΑΣΕΠ ή δεν φταίει ο ίδιος ο θεσμός του ΑΣΕΠ, ένας θεσμός ο οποίος προσέφερε και προσφέρει τα μέγιστα στην ελληνική κοινωνία, ο οποίος αποτελεί τη μεγαλύτερη μεταρρυθμιστική θεσμική τομή από τη Μεταπολίτευση και μετά και έχει, βεβαίως, ξεκάθαρα τη σφραγίδα των κυβερνήσεων του ΠΑΣΟΚ. Και να θυμίσουμε ότι το ΠΑΣΟΚ είναι αυτό το οποίο θεσμοθέτησε το ΑΣΕΠ, αλλά ήταν οι κυβερνήσεις της Νέας Δημοκρατίας αυτές οι οποίες διαχρονικά καταστρατηγούσαν το ΑΣΕΠ και τις προσλήψεις μέσω αυτού. Οπότε πάνω σε αυτό το θέμα, κύριε Υπουργέ, υποδείξεις, τουλάχιστον, προς εμάς και τουλάχιστον προς το ΠΑΣΟΚ δεν μπορούν σε καμμία περίπτωση να γίνουν αποδεκτές.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρία Γιαννακοπούλου…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Είχατε τοποθετηθεί στην επιτροπή. Σας καλώ να το θυμηθείτε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν το είπα σε εσάς.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ωραία, να το διευκρινίσετε, λοιπόν, για να καταγραφεί και στα Πρακτικά, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν απευθύνθηκα σε εσάς.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ωραία.

Είναι, λοιπόν, ξεκάθαρο ότι οι λόγοι για τους οποίους δεν τελεσφόρησε ο διαγωνισμός του 2017 ήταν ότι αφ’ ενός οι συνθήκες εργασίας στα δικαστήρια είναι εξαιρετικά δύσκολες και αφ’ ετέρου -και είναι το πιο σημαντικό- οι αποδοχές είναι πολύ χαμηλές, είναι εξαιρετικά χαμηλές σε σχέση με τις αποδοχές στις άλλες υπηρεσίες, στα άλλα Υπουργεία σε αναλογία πάντα με τις προσφερόμενες υπηρεσίες και τις υποχρεώσεις των δικαστικών υπαλλήλων. Άλλωστε, δεν είναι καθόλου τυχαίο το γεγονός ότι περίπου οι μισοί από τους επιτυχόντες του διαγωνισμού του 2017 δεν αποδέχτηκαν τον διορισμό τους ή διορίστηκαν και μετά από μικρό χρονικό διάστημα παραιτήθηκαν.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Γιατί; Γιατί οι συνθήκες υπερεντατικής εργασίας -πολλές φορές ακόμη και τα Σαββατοκύριακα- που σε πολλές περιπτώσεις είναι και πέραν του ωραρίου στις έδρες, στις ανακρίσεις, στα αυτόφωρα, στα ασφαλιστικά και οι πολύ μεγάλες ευθύνες, οι οποίες απορρέουν από το αντικείμενο εργασίας τους, όπως παραδείγματος χάριν, η έκδοση απογράφου και πιστοποιητικών, τα οποία χρησιμοποιούνται για δικαστικές πράξεις μεγάλων χρηματικών ποσών, σε συνδυασμό με τις ιδιαίτερα χαμηλές αποδοχές, αποτελούν όλα αυτά αντικίνητρα για την αποδοχή διορισμού στον κλάδο των δικαστικών υπαλλήλων. Εκεί είναι το πρόβλημα και αυτό πρέπει να λυθεί και εμείς σας προτείνουμε και σας καλούμε, από το Βήμα της Βουλής, κύριε Υπουργέ, να εξετάσετε και να επαναθεσμοθετήσετε το επίδομα ειδικών συνθηκών που είχε καθιερωθεί στη λογική του ότι οι δικαστικοί υπάλληλοι βιώνουν παρόμοιες συνθήκες εργασίας με τους δικαστικούς λειτουργούς, ένα επίδομα το οποίο είχε θεσπίσει το ΠΑΣΟΚ, ένα επίδομα το οποίο ήταν δίκαιο σε σχέση με τις απαιτήσεις και τη λειτουργία της συγκεκριμένης εργασίας και το οποίο θα μπορούσε να αποτελέσει ένα ουσιαστικό κίνητρο, προκειμένου να στελεχωθούν αυτές οι υπηρεσίες, οι οποίες όπως σας είπα έχουν θέμα. Δεν πηγαίνει ο κόσμος μέσω του διαγωνισμού. Εξετάστε το. Επαναφέρετέ το.

Τώρα, το ερώτημα είναι κατά πόσο, λοιπόν, το νομοσχέδιο το οποίο εισάγεται σήμερα λύνει άμεσα αυτό το ζήτημα. Οι ίδιοι οι δικαστικοί υπάλληλοι στις μέχρι σήμερα δηλώσεις τους και στις κινητοποιήσεις, οι οποίες καθημερινά πραγματοποιούνται με δίωρες στάσεις εργασίας, τονίζουν ότι αυτή η χρονοβόρα διαδικασία θα έχει ως αποτέλεσμα να μην υπάρξει καμμία πρόσληψη και εντός του 2023, για ό,τι αυτό συνεπάγεται και σημαίνει για τη λειτουργία των δικαστικών υπηρεσιών.

Τα αναφέρω όλα αυτά ξανά, για έναν και μόνον λόγο, γιατί αναφέρεται στην αιτιολογική έκθεση ότι ένα από τα μεγαλύτερα προβλήματα του δικαιοδοτικού συστήματος της χώρας μας είναι η έλλειψη ειδικά καταρτισμένων δικαστικών υπαλλήλων, οι οποίοι εξυπηρετούν γρήγορα και αποτελεσματικά τους πολίτες ενώ ουσιαστικά από όλα τα παραπάνω συνάγεται ότι το θέμα δεν είναι απλά η έλλειψη ειδικά καταρτισμένων δικαστικών υπαλλήλων, αλλά η έλλειψη συνολικά δικαστικών υπαλλήλων, η έλλειψη γενικά δικαστικών υπαλλήλων. Και εγώ θα σας πω ότι στην πατρίδα μας διαχρονικά, διακομματικά, διακυβερνητικά, αν θέλουμε να είμαστε ειλικρινείς, υπάρχουν χρόνιες ευθύνες και χρόνιες παθογένειες πάνω σε αυτά τα ζητήματα. Και στο ζήτημα της υποστελέχωσης των δικαστηρίων θα σας πω ότι έχουν συμβεί και συμβαίνουν πολλά λάθος, πολλά απαράδεκτα, πολλά πρωτόγνωρα πράγματα. Θέλουμε, όμως, να πιστεύουμε πως αυτό το νομοσχέδιο, εάν ακούσετε και τη φωνή των φορέων και τις προτάσεις της Αντιπολίτευσης, θα μπορέσει να μην ενταχθεί σε αυτή την κατηγορία.

Είναι προφανές ότι ακόμα και στην περίπτωση που θέλουμε να δεχτούμε ότι οι προθέσεις σας πηγάζουν από όσα αντίστοιχα ισχύουν και σε άλλες έννομες τάξεις, πάσχουν αρκετά και ξεκάθαρα τόσο στις άμεσες ανάγκες που πρέπει να ληφθούν, όσο και στην πρακτική εφαρμογή τους. Πρέπει, λοιπόν, να λάβετε υπ’ όψιν σας ότι σε άλλες χώρες υπάρχει μία διαφορετική διάρθρωση δικαστικών σχεδιασμών, διαφορετική λειτουργία στην απονομή της δικαιοσύνης. Ήδη είναι εξασφαλισμένη η πλήρης στελέχωση των υπηρεσιών με προσωπικό και με εξασφαλισμένες απαραίτητες υποδομές, με κτήρια, με πληροφοριακά συστήματα κ.λπ.. Με σωστή αναλογία δικαστών και γραμματέων, μία αναλογία που στη χώρα μας, δυστυχώς, δεν υπάρχει, όπως σας προείπα.

Εμείς πάντα, κύριε Υπουργέ, ως ΠΑΣΟΚ κάνουμε εποικοδομητική κριτική. Σοβαρή, θεσμική, όχι ισοπεδωτική, αλλά πάντα με αντιπροτάσεις και θέλουμε να συμβάλουμε σε όποιο θετικό μέτρο φέρει σε ψήφιση η οποιαδήποτε κυβέρνηση, Ιδιαίτερα για τα μεγάλα θέματα, όπως είναι της δικαιοσύνης. Και βεβαίως, όπως πολλές φορές λέω, η κοινοβουλευτική διαδικασία είναι το πιο δημιουργικό κομμάτι της αντιπολίτευσης και γι’ αυτό εμείς, το ΠΑΣΟΚ, προσερχόμαστε εδώ πέρα όχι με ιαχές, όχι με συνθήματα, αλλά με μία συγκεκριμένη αιτιολόγηση των προτάσεών μας, των ενστάσεων μας, με συγκεκριμένες αντιπροτάσεις, γιατί θέλουμε να συμβάλουμε στην αλλαγή και θέλουμε οι νόμοι που ψηφίζει το ελληνικό Κοινοβούλιο να είναι πρωτίστως καλοί νόμοι και προς όφελος των Ελλήνων πολιτών.

Σας ζητούμε, λοιπόν, να ακούσετε τη φωνή μας, τα επιχειρήματά μας, γιατί το μείζον ζήτημα έχει να κάνει με την αποτελεσματικότερη και ταχύτερη απονομή της ελληνικής δικαιοσύνης, που όπως αποδεικνύεται καθημερινά, η ελληνική κοινωνία χρειάζεται πιο πολύ από ποτέ.

Και βεβαίως, είμαστε θετικοί επί της αρχής για όλους τους παραπάνω λόγους, αλλά και με όλους τους σοβαρούς προβληματισμούς που σας έχουμε εκθέσει επί του νομοσχεδίου, δεδομένου ότι η επιμόρφωση, η αναβάθμιση του ρόλου των δικαστικών υπαλλήλων είναι χρήσιμη. Ωστόσο, επειδή δεν πρόκειται να επιλύσει άμεσα ούτε και μεσοπρόθεσμα τα συσσωρευμένα προβλήματα των δικαστικών υπηρεσιών, σας ζητούμε να προχωρήσετε άμεσα σε προκήρυξη γραπτού διαγωνισμού με την αυστηρή εποπτεία του ΑΣΕΠ, προκειμένου, άμεσα, να καλυφθούν τα κενά και βεβαίως, να ξεκινήσει και από το 2023 παράλληλα η λειτουργία της Σχολής των Δικαστών. Αυτή είναι η μόνη λύση που δίνει άμεσα αποτελέσματα στην υποστελέχωση των δικαστικών υπηρεσιών.

Σας το έχουν ζητήσει οι φορείς, σας το έχει ζητήσει η Ομοσπονδία των Δικαστικών Υπαλλήλων, σας το ζητάει η Αντιπολίτευση. Κάντε το, λοιπόν, πράξη.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γιαννακοπούλου.

Επιτρέψτε μου πριν δώσω τον λόγο στην επόμενη ειδική αγορήτρια να κάνω μία ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαπέντε μαθήτριες και μαθητές και δυο συνοδοί εκπαιδευτικοί από το 6ο Δημοτικό Σχολείο Αγίων Αναργύρων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η ειδική αγορήτρια του Κομμουνιστικού Κόμματος Ελλάδας κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Σε λίγη ώρα, έξω από τη Βουλή, θα συγκεντρωθούν οι δικαστικοί υπάλληλοι, που με κάλεσμα της Ομοσπονδίας Δικαστικών Υπαλλήλων, προχωράνε και σήμερα σε πανελλαδική τρίωρη στάση εργασίας, διαμαρτυρόμενοι γιατί ούτε αυτό το πολυδιαφημισμένο από το Υπουργείο νομοσχέδιο, αντιμετωπίζει την οριακή κατάσταση που έχει δημιουργηθεί από τις χιλιάδες κενές οργανικές θέσεις στις δικαστικές υπηρεσίες όλης της χώρας, ούτε βέβαια ικανοποιεί κανένα άλλο από τα δίκαια αιτήματά τους, το πολυαναμενόμενο μάννα εξ ουρανού, η Σχολή Δικαστικών Υπαλλήλων ή η σημερινή επιλογή τους μέσω της Σχολής Δικαστών, όπως τελικά εισάγεται με το νομοσχέδιο χωρίς να διαφοροποιεί, όμως, αυτό την ουσία του. Αυτό, δηλαδή, που όλο το προηγούμενο διάστημα παρουσιαζόταν από την Κυβέρνηση ότι θα λύσει ως διά μαγείας τα τεράστια προβλήματα υποστελέχωσης των δικαστικών υπηρεσιών της χώρας, αλλά και της σχεδόν ανύπαρκτης αρχικής εκπαίδευσης και επιμόρφωσης των δικαστικών υπαλλήλων, όπως εξάλλου ομολογείται από την ίδια την αιτιολογική έκθεση του νομοσχεδίου, δεν ανατρέπεται ούτε στο ελάχιστο με αυτό η διαμορφούμενη κατάσταση. Κατάσταση που χωρίς απολύτως καμμία υπερβολή χαρακτηρίζεται, τουλάχιστον, εκρηκτική.

Και βέβαια, κύριε Υπουργέ, δεν σας καθιστά λιγότερο υπεύθυνους να αναμασάτε τη δικαιολογία ότι στο έγκλημα υπάρχουν και συνένοχοι στις προηγούμενες κυβερνητικές θητείες. Πόσο μάλλον, όταν οι συνέπειες που έχει διαμορφώσει η χρόνια, πράγματι, κυβερνητική πολιτική της υποχρηματοδότησης και της υποστελέχωσης έχουν προ πολλού ξεπεράσει τα ανεκτά όρια. Είναι ο κανόνας και όχι η εξαίρεση οι εναπομείναντες υπάλληλοι να κάνουν δουλειά για δύο και τρεις υπαλλήλους, να μην μπορούν να πάρουν άδεια, να ανεβαίνουν για συνεχόμενες ημέρες στην έδρα, με όλες τις αρνητικές συνέπειες που αυτά έχουν και για τους ίδιους βέβαια, αλλά και για την εξυπηρέτηση των πολιτών, των δικηγόρων όλων όσων σχετίζονται με τη δικαιοσύνη.

Πώς, λοιπόν, να μη φτάσουμε στο σημείο να μιλάμε για απαράδεκτα περιστατικά λιποθυμίας γραμματέων πάνω στην έδρα, που -δυστυχώς- δεν είναι ούτε η πρώτη φορά ούτε προμηνύεται να είναι η τελευταία;

Δεν γνωρίζετε ποια είναι η κατάσταση στο Πρωτοδικείο της Αθήνας; Στο τριμελές πλημμελειοδικείο, με κενά στο 50%, ανεβαίνουν σχεδόν κάθε ημέρα στην έδρα οι γραμματείς, όταν από την αρχή του δικαστικού έτους έχουν διακοπεί πάνω από εκατό συνεδριάσεις για επόμενη δικάσιμο.

Ανάλογη κατάσταση υπάρχει και στα ασφαλιστικά ή στο μονομελές πλημμελειοδικείο. Εκεί, μάλιστα, γράφουν ακόμη τα πρακτικά στο χέρι, αφού –φαίνεται- η αδρή αμοιβή που έλαβε η ιδιωτική εταιρεία που ανέλαβε τη μαγνητοφώνηση των πρακτικών δεν έφτασε για να συμπεριλάβει όλες τις διαδικασίες.

Καμαρώνετε για την ψηφιοποίηση της δικαιοσύνης, αλλά είναι χαρακτηριστική η κατάσταση που επικρατεί με την έκδοση των πιστοποιητικών, με την αναμονή να φτάνει τους τρεις και τέσσερις μήνες, αφού δεν υπάρχουν υπάλληλοι για να τα εκδώσουν, δηλαδή μεταφέρατε τις ουρές από τις γραμματείες στις ψηφιακές ουρές.

Βέβαια, παρόμοια είναι η κατάσταση στις δικαστικές υπηρεσίες όλης της χώρας. Οι υπηρεσίες φτάνουν να ξεμείνουν και εντελώς από γραμματείς, όπως είναι το Ειρηνοδικείο της Λήμνου ή της Θάσου που πηγαινοφέρνετε υπαλλήλους από άλλα μέρη για να καλύψουν τα κενά. Σε πρωτοδικεία όπως της Μυτιλήνης, που δέχτηκαν ακόμη μεγαλύτερη πίεση λόγω του προσφυγικού, ως το βράδυ έμεναν οι υπάλληλοι στην εισαγγελία. Ακόμα και αυτές τις ελάχιστες θέσεις που εξαγγείλατε για τέτοιες περιοχές που δέχτηκαν πολύ μεγάλη πίεση, τις πήρατε πίσω εν όψει της Σχολής Δικαστικών Υπαλλήλων, τη στιγμή μάλιστα που οι αποδοχές των δικαστικών υπαλλήλων έχουν στην κυριολεξία κατακρημνιστεί με την κατάργηση των δώρων, του επιδόματος ειδικών συνθηκών και με άλλες περικοπές των προηγούμενων χρόνων. Οι αποδοχές τους παραμένουν καθηλωμένες για πάνω από μια δεκαετία και σήμερα, βέβαια, εξανεμίζεται το όποιο εισόδημά τους από την ακρίβεια, ενώ η αμοιβή της υπερωριακής απασχόλησής τους επαφίεται στην καλή θέληση του εκάστοτε Υπουργού εν είδει φιλοδωρήματος.

Αυτό, βέβαια, δεν μπορεί με κανέναν τρόπο να θέτει υπό αμφισβήτηση την τήρηση του ωραρίου τους που είναι μία αδιαπραγμάτευτη κατάκτηση των δικαστικών υπαλλήλων, γι’ αυτό και επεσήμανα, βέβαια, την άστοχη αρχική τοποθέτηση της εισηγήτριας του ΣΥΡΙΖΑ, που βέβαια, καλώς την ανασκευάζει ή τη διευκρινίζει εν πάση περιπτώσει.

Πώς, λοιπόν, σε μια τόσο υποαμειβόμενη και υπερεντατική εργασία να μην παρουσιάζεται και δυστοκία στην κάλυψη των θέσεων που σε κάθε περίπτωση προκηρύσσονται με το σταγονόμετρο και τις σέρνετε, μάλιστα, με τον τελευταίο διαγωνισμό, με χίλια δυο προβλήματα επί μια πενταετία; Οι κενές οργανικές θέσεις έχουν φτάσει σε επίπεδα ρεκόρ, ήδη είναι στις τρεις χιλιάδες, ενώ οι συνταξιοδοτήσεις και οι παραιτήσεις είναι συνεχείς. Είναι γνωστό ότι χίλιοι πεντακόσιοι δικαστικοί υπάλληλοι έχουν κατοχυρώσει συνταξιοδοτικό δικαίωμα και είναι σε πορεία για να αποχωρήσουν.

Είναι, λοιπόν, δυνατό να λέτε ότι μ’ αυτούς τους αριθμούς θα επιλύσουν το πρόβλημα οι τριακόσιες θέσεις που θα εισαχθούν στη σχολή το 2023; Μόνο μέσα στο 2021 παραιτήθηκαν για διάφορους λόγους τριακόσιοι πενήντα οκτώ υπάλληλοι και αυτό με γεωμετρική πρόοδο σε σχέση με τις προηγούμενες χρονιές.

Γι’ αυτό αποτελεί πρόκληση, κύριε Υπουργέ, την ώρα που η πολιτική σας -με τις διαχρονικές κυβερνητικές ευθύνες που αναλογούν και στους προηγούμενους- έχει φέρει σε τέτοια αδιέξοδα τις δικαστικές υπηρεσίες, να αναζητάτε υπεκφυγές για να μην ικανοποιήσετε τη ζωτική ανάγκη να καλυφθούν εδώ και τώρα αν όχι οι χιλιάδες κενές οργανικές θέσεις, που εμείς αυτό λέμε ότι πρέπει να γίνει, τουλάχιστον για αρχή οι οκτακόσιες που δημιουργήθηκαν την τελευταία τριετία και αυτές που πρόκειται να δημιουργηθούν μέχρι το τέλος του έτους.

Συνεχίζετε και για άλλα προβλήματα που έχετε αφήσει να διογκωθούν ως αποτέλεσμα των πολιτικών που εφαρμόζετε, να πετάτε -με διάφορα διλήμματα- το μπαλάκι στα υπόλοιπα κόμματα για να αναλάβουν τις ευθύνες που βαρύνουν αποκλειστικά την Κυβέρνηση να τα λύσει.

Στην περίπτωση αυτή φτάνετε, κύριε Υπουργέ, σε τραγελαφικά αποτελέσματα. Για τι ακριβώς μας εγκαλείτε και εγκαλείτε και τους δικαστικούς υπαλλήλους που προτείνουν τη μόνη λύση στο αδιέξοδο; Επειδή σας λένε να εφαρμόσετε μία διάταξη που εσείς οι ίδιοι ψηφίσατε έναν χρόνο πριν, στον Κώδικα Δικαστικών Υπαλλήλων;

Μάλιστα, με τον τρόπο που το λέτε και αφήνετε και υπόνοιες για την εγκυρότητα της διαδικασίας, είναι σαν να ομολογείτε ότι όταν νομοθετούσατε έναν χρόνο πριν αυτή τη δυνατότητα, είχατε στο μυαλό σας ότι αυτή μπορεί να αφορά μόνο μια διαβλητή, «φωτογραφική», ρουσφετολογική διαδικασία.

Ποιος σας το επέβαλε αυτό ως μονόδρομο; Γιατί δεν χρησιμοποιείτε σ’ αυτόν τον άμεσο διαγωνισμό εργαλεία που παρουσιάζετε ως εχέγγυα για την επιλογή στη Σχολή Δικαστών, όπως για παράδειγμα την τριμελή επιτροπή του ΑΣΕΠ; Ποιος σας εμποδίζει να γίνει αυτός ο διαγωνισμός υπό την εποπτεία του ΑΣΕΠ; Όχι μόνο κανείς δεν σας εμποδίζει, αλλά είστε και υποχρεωμένοι να εξασφαλίσετε όλες τις προϋποθέσεις για να μη χωράει καμμιά αμφιβολία για το αδιάβλητο των διαδικασιών.

Σταματήστε, λοιπόν, να ψάχνετε δικαιολογίες για να συνεχίσετε να υποβάλλετε σ’ αυτό «το μαρτύριο της σταγόνας» εκατοντάδες δικαστικούς υπαλλήλους που κυριολεκτικά στενάζουν για να κρατήσουν όρθιες τις υπηρεσίες τους, όπως, βέβαια και τους πολίτες και τους δικηγόρους που εξυπηρετούνται απ’ αυτές. Προκηρύξτε τώρα διαγωνισμό για την κάλυψη των κενών θέσεων.

Αφού, λοιπόν, είναι προφανές ότι η επιλογή της νομοθέτησης της πρόσληψης των δικαστικών υπαλλήλων μέσω της Σχολής Δικαστών ούτε μπορεί και άρα, ούτε θέλει να λύσει το οξυμένο πρόβλημα της υποστελέχωσης, ποια είναι τελικά η πραγματική στόχευση του νομοσχεδίου;

Ο προφανής λόγος είναι ότι μέσα απ’ αυτές τις διαδικασίες του «κόσκινου» που θα περνούν τους δικαστικούς υπαλλήλους μέχρι να καταφέρουν να φτάσουν στον πολυπόθητο διορισμό τους, στοχεύουν πρώτα και κύρια στη διαμόρφωση και της ανάλογης συνείδησης. Για να μπορέσει κάποιος να γίνει δικαστικός υπάλληλος, θα πρέπει πρώτα να πετύχει σε γραπτές εξετάσεις σε τρία αντικείμενα, να εξεταστεί προφορικά στα ίδια αντικείμενα και να λάβει βαθμό τουλάχιστον οκτώ, να φοιτήσει για τρεις μήνες στη σχολή, αφού εγκατασταθεί, βέβαια, υποχρεωτικά στη Θεσσαλονίκη, να πετύχει σε όλα τα μαθήματα και να λάβει γενικό βαθμό προόδου τουλάχιστον οκτώ και στη συνέχεια να ξαναδώσει εξετάσεις σε αυτά τα τρία αντικείμενα, να φύγει μετά από τη Θεσσαλονίκη, να εγκατασταθεί στην Αθήνα όπου θα κάνει πρακτική για τρεις μήνες και να αξιολογηθεί πάλι μέχρι να πάρει τον δρόμο για την επόμενη περιφέρεια του διορισμού του. Ακόμη κι αν τα καταφέρει όλα αυτά, θα πρέπει να αξιολογηθεί για την καταλληλότητά του, το ήθος του, τα προβλήματα συμπεριφοράς, ενώ θα έχει περάσει ήδη δύο φορές από ψυχιατρική διερεύνηση της προσωπικότητάς του.

Μακάρι να δείχνατε μια τέτοια επιμέλεια και για τα παιδιά που πάνε στα σχολεία, ώστε να έχουν κι αυτά την ίδια ψυχιατρική φροντίδα και ψυχολογική στήριξη.

Μπορούν, τελικά, όλη αυτή την απαιτητική διαδικασία να την ακολουθήσουν, να ανταπεξέλθουν σε όλα αυτά άνεργοι ή εργαζόμενοι με μισθούς πείνας μέχρι να φτάσουν στο σημείο να επιλεγούν για την πρόσληψη; Ουσιαστικά, αποκλείονται από την ίδια τη διαδικασία, ενώ καταργείται και κάθε κοινωνικό κριτήριο για τις προσλήψεις. Πιθανότατα και πολλοί από τους υπάρχοντες υπαλλήλους που ήδη υπηρετούν στις δικαστικές υπηρεσίες και τις κρατούν όρθιες, δεν θα μπορούσαν να ανταποκριθούν σε όλη αυτή την παραπάνω διαδικασία.

Όμως, μια δικαιοσύνη προσαρμοσμένη στις ανάγκες των επενδύσεων και της κερδοφορίας των επιχειρηματικών ομίλων, στις αντιλαϊκές στοχεύσεις του κράτους και των κυβερνήσεων, απαιτεί και τους αντίστοιχους υπαλλήλους, όπως φυσικά -τηρουμένων των αναλογιών- και δικαστές εθισμένους σε μια διαδικασία συνεχούς αξιολόγησης, ανταγωνισμού και πειθάρχησης. Δεν είναι εξάλλου τυχαίο ότι σε ανάλογη κατεύθυνση κινείται και ο νέος κώδικας δικαστηρίων που ψηφίστηκε πριν από λίγους μήνες.

Να, λοιπόν, πως επιβεβαιώνεται η κριτική που κάναμε ότι η επισήμανση του Υπουργού για την έλλειψη καταρτισμένων υπαλλήλων δεν αφορά στην αναγκαιότητα και στην επιθυμία εξάλλου και των ίδιων των υπαλλήλων, που το αποδεικνύουν με την προσωπική προσπάθεια που καταβάλλουν για την αυτοεκπαίδευσή τους. Δεν αφορά, λοιπόν, στην επιθυμία και στην ανάγκη για επιμόρφωση και εκπαίδευσή τους με βάση τις σύγχρονες εξελίξεις στην επιστήμη και την τεχνολογία, η οποία θα έπρεπε γι’ αυτόν τον λόγο να είναι αποσυνδεδεμένη από τη διαδικασία της πρόσληψης και να αφορά στο σύνολο των υπηρετούντων υπαλλήλων. Κάτι τέτοιο εξάλλου υπονομεύεται από τις ίδιες τις διατάξεις του νομοσχεδίου, όταν η επιλογή των ήδη υπηρετούντων υπαλλήλων που θα συμμετάσχουν στα επιμορφωτικά προγράμματα θα συναρτάται με την απρόσκοπτη, όπως λέει το νομοσχέδιο, λειτουργία κάθε δικαστικής υπηρεσίας.

Υπάρχει μεγαλύτερη ομολογία υπονόμευσής της όταν ήδη τα κενά που υπάρχουν σε όλα τα δικαστήρια της χώρας θέτουν υπό αμφισβήτηση την απρόσκοπτη λειτουργία της υπηρεσίας; Ποιος πρόεδρος δικαστηρίου θα αφήσει τους υπαλλήλους να πάνε και για την επιμόρφωσή τους στη σχολή; Να πώς διαμορφώνεται ταυτόχρονα το έδαφος και για τη δημιουργία μιας νέας διάκρισης μεταξύ των υπαλλήλων, ανάμεσα σε αποφοίτους ή μη της σχολής, χωρίς να μπορούν να αποκλειστούν και οι μετέπειτα επιπτώσεις μισθολογικές, εξέλιξης, κ.λπ..

Η διαδικασία, λοιπόν, επιλογής, κατάρτισης και επιμόρφωσης των δικαστικών υπαλλήλων δεν θα μπορούσε να είναι αποσυνδεδεμένη από μία συνολική στρατηγική που υλοποιείται βήμα-Βήμα, προκειμένου να προσαρμοστεί η λειτουργία και η απονομή της δικαιοσύνης στις απαιτήσεις ενός πιο φιλοεπενδυτικού περιβάλλοντος, δηλαδή πολύ απλά της κερδοφορίας των επιχειρηματικών ομίλων.

Ο στόχος αυτός δεν εφαρμόζεται μόνο με βάση τις κατευθυντήριες οδηγίες, που με γλαφυρό τρόπο αποτυπώθηκαν στη γνωστή αντιδραστική έκθεση Πισσαρίδη, αλλά επιβάλλεται και ως αυστηρό προαπαιτούμενο που συνοδεύει το Ταμείο Ανάκαμψης, προκειμένου το ζεστό χρήμα των κονδυλίων του να φτάσει με ασφάλεια στους προκαθορισμένους αποδέκτες του, δηλαδή, στους μεγάλους ομίλους των πράσινων business, της ψηφιακής μετάβασης, μεταφορών, κ.λπ..

Ο στόχος να γίνει η δικαιοσύνη όλο και πιο φιλική, γρήγορη και αποτελεσματική για τα επιχειρηματικά συμφέροντα οδηγεί στο να μετατρέπεται αυτή σε όλο και πιο εχθρική και απρόσιτη για τους εργαζόμενους και τα λαϊκά στρώματα. Αυτό, εξάλλου, αποδεικνύεται και από τον αντιλαϊκό δικαστικό «ΚΑΛΛΙΚΡΑΤΗ» που προετοιμάζεται εντατικά από την Κυβέρνηση, επικαλούμενη την ανάγκη εξοικονόμησης πόρων.

Βέβαια, δεν διακατέχει την Κυβέρνηση το ίδιο πνεύμα οικονομίας σε ό,τι αφορά στις υποθέσεις επενδυτικού ενδιαφέροντος, όπου εκεί πραγματικά οι παρεμβάσεις της ήταν και εύστοχες και αποτελεσματικές, με τη δημιουργία ειδικών πολυτελών τμημάτων με εξειδικευμένους δικαστές και υπαλλήλους και ταχύτατες, βέβαια, διαδικασίες που θα προηγούνται σε βάρος, φυσικά, των λαϊκών υποθέσεων.

Έτσι, λοιπόν, το Υπουργείο Δικαιοσύνης μπορεί δικαιολογημένα να επαίρεται για τις μεταρρυθμίσεις που ενισχύουν την προσέλκυση επενδύσεων, διευκολύνουν την εκδίκαση υποθέσεων αναπτυξιακού χαρακτήρα, όπως διαφήμιζε και πρόσφατο δελτίο Τύπου του Υπουργείου, αλλά την ίδια στιγμή, βέβαια, το ίδιο αποτελεσματικό Υπουργείο εμφανίζεται ανήμπορο να λύσει τα αδιέξοδα που συνειδητά δημιουργεί με την πολιτική του.

Αν πράγματι, λοιπόν, κύριε Υπουργέ, θέλετε να αντιμετωπίσετε αυτή την απαράδεκτη και υπονομευτική στην πραγματικότητα για τη λειτουργία της δικαιοσύνης κατάσταση, σας καλούμε ξανά να προχωρήσετε άμεσα σε έναν συνδυασμό μέτρων, που θα μπορούσαν να λύσουν και άμεσα αλλά και με μακροπρόθεσμο ορίζοντα το πρόβλημα. Να προκηρύξετε άμεσα διαγωνισμό για την κάλυψη όλων των κενών οργανικών θέσεων στις δικαστικές υπηρεσίες, να κάνετε ετήσιο προγραμματισμό για την αναπλήρωση των κενών θέσεων που δημιουργούνται λόγω συνταξιοδοτήσεων, παραιτήσεων και άλλα, να ικανοποιήσετε όλα τα δίκαια αιτήματα των δικαστικών υπαλλήλων για αύξηση των αποδοχών τους η οποία να περιλαμβάνει, βέβαια, την επαναχορήγηση των δώρων, του επιδόματος ειδικών συνθηκών, τη βελτίωση συνολικά των συνθηκών εργασίας τους, για να γίνει και, πραγματικά, πιο θελκτική η κάλυψη μιας τέτοιας θέσης εργασίας. Επίσης, να προχωρήσετε στην εκπαίδευση και επιμόρφωση όλων των δικαστικών υπαλλήλων στην πράξη και όχι στα λόγια με βάση τις σύγχρονες εξελίξεις στην επιστήμη και την τεχνολογία, αποσυνδεδεμένοι από τις διαδικασίες της πρόσληψης.

Όλα αυτά είναι που λείπουν και λειτουργούν, τελικά, αποθαρρυντικά και για την ανάληψη ή την παραμονή σε μια θέση, τα οποία αντί να τα επιλύετε βολεύεστε να τα επικαλείσθε ως πρόσχημα για τη μη επίλυση του προβλήματος. Όλα αυτά όχι μόνο απουσιάζουν, αλλά έρχονται ακόμη και σε αντίθεση με τον ίδιο τον προσανατολισμό του νομοσχεδίου. Γι’ αυτό και το καταψηφίζουμε επί της αρχής.

Θα πω στη δευτερολογία μου για την τροπολογία…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα τα πούμε μετά…

**ΜΑΡΙΑ ΚΟΜΝΗΝΑΚΑ:** …αφού την αναπτύξει και ο Υπουργός.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κομνηνάκα.

Τον λόγο τώρα έχει ο ειδικός αγορητής από την Ελληνική Λύση κ. Κωνσταντίνος Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, άλλο ένα νομοσχέδιο το οποίο η Κυβέρνησή σας, η Κυβέρνηση της Νέας Δημοκρατίας, το χαρακτηρίζει μεταρρύθμιση. Είστε μεταρρυθμιστές, τι να κάνουμε! Φέρνετε κι άλλο ένα νομοσχέδιο το οποίο το χαρακτηρίζετε ως μεταρρύθμιση, άλλο ένα νομοσχέδιο με το οποίο η Κυβέρνηση της Νέας Δημοκρατίας υπόσχεται -έτσι λέει, τουλάχιστον- ότι δίνει λύση στα προβλήματα που αντιμετωπίζει η ελληνική δικαιοσύνη.

Τι άλλο να πούμε γι’ αυτή την πολύπαθη δικαιοσύνη; Το έχω αναφέρει και θα το πω ξανά ότι ζω «τη μέρα της μαρμότας». Λέμε συνέχεια τα ίδια και τα ίδια για την κατάσταση που επικρατεί στα δικαστήρια της χώρας, για τις υποθέσεις που έχουν συσσωρευτεί, που κάνουν χρόνια να πάρουν δικάσιμο και που μετά από αναβολές η απόφαση μπορεί να βγει μετά από πέντε ή έξι χρόνια και αν η υπόθεση πάει στον Άρειο Πάγο, χαιρέτα μου τον πλάτανο.

Όμως, θέλω να ρωτήσω αν είναι απονομή δικαιοσύνης το να σέρνονται υποθέσεις και να φθάνουν στα όρια της παραγραφής. Αν είναι απονομή δικαιοσύνης κι αν δικαιώνεται, τελικά, το θύμα, όταν η καταδικαστική απόφαση βγαίνει πολλά χρόνια μετά. Αν είναι απονομή δικαιοσύνης όταν καταδικάζεται ο δράστης -ο εγκληματίας, ο παιδοβιαστής- σε ισόβια κάθειρξη και βγαίνει κάποια χρόνια μετά και ξανακάνει τα ίδια. Τα έχουμε πει και αυτά. Ακούμε συνέχεια την Κυβέρνηση να υπερηφανεύεται μιλώντας για ένα σύγχρονο ευρωπαϊκό κράτος, για μια ευνομούμενη πολιτεία. Από πού βγάζετε αυτό το συμπέρασμα;

Επίσης, επειδή μιλάμε για τον χώρο της δικαιοσύνης, πόσο εξυπηρετείται ο πολίτης από τις δικαστικές υπηρεσίες σήμερα, όταν τα δικαστήρια όλης της χώρας δεν είναι απλώς υποστελεχωμένα αλλά αποδεκατισμένα, όταν οι δικαστικοί υπάλληλοι είναι πολύ λίγοι -θα πάμε να βρούμε το αίτιο μετά, κύριε Υπουργέ- ο φόρτος εργασίας μεγάλος ενώ λείπει και ο κατάλληλος υλικοτεχνολογικός εξοπλισμός; Δικηγόροι πάνε και έρχονται και προσπαθούν να εξυπηρετήσουν. Οι πολύ λίγοι υπάλληλοι έχουν φτάσει στα όριά τους και μέσα σε αυτό το κλίμα οι δικαστές προσπαθούν να αποδώσουν δικαιοσύνη. Και λέω προσπαθούν, γιατί όταν τα δικαστήρια έχουν αυτή την εικόνα, όχι απλώς δεν μιλάμε για επιτάχυνση της δικαιοσύνης αλλά για βραδύτητα της δικαιοσύνης και φτάνουμε στην αρνησιδικία.

Όλα αυτά, λοιπόν, συμβαίνουν παρά τις όποιες μεταρρυθμίσεις, όπως εσείς λέτε ότι έχετε κάνει, αφού τίποτα δεν έχει αλλάξει και έχουν περάσει πλέον τριάμισι χρόνια. Δεν είναι κάτι του οποίου βάλαμε τη σπορά και περιμένουμε να καρπίσει. Πέρασαν τριάμισι χρόνια και νομοθετήσατε πάρα πολλά νομοσχέδια. Σας ακούω πολλές φορές να λέτε: κάναμε ένα, δύο, τρία, πέντε, δέκα.

Είπατε ότι οι αλλαγές στον χώρο της δικαιοσύνης δεν φαίνονται αμέσως. Είπατε χαρακτηριστικά στην επιτροπή -γιατί σας ακούω πάντα με προσοχή- ότι η δικαιοσύνη είναι ένα μεγάλο καράβι το οποίο αργεί να στρίψει.

Κύριε Υπουργέ, έχουν περάσει -ξαναλέω- τριάμισι χρόνια και παραπάνω, αφότου η Νέα Δημοκρατία έγινε Κυβέρνηση. Είναι αλήθεια ότι οι περισσότερες αλλαγές έγιναν με καθυστέρηση. Έπρεπε να δουν το φως της δημοσιότητας φοβερά εγκλήματα πολλές φορές, κύριε Τσιάρα, για να θορυβηθεί η κοινωνία και μετά να πάρετε μπρος. Δεν γίνεται να νομοθετεί η Κυβέρνηση, καμμία κυβέρνηση και φυσικά ούτε η δική σας, χωρίς προγραμματισμό στα μεγάλα και τα σημαντικά και στην προσπάθεια να δείξετε έργο να σπεύδετε πάντα, κατόπιν εορτής, να νομοθετήσετε..

Η αλήθεια είναι, όμως, ότι στον χώρο της δικαιοσύνης τα περισσότερα, αν όχι όλα, είναι σημαντικά και σχετίζονται το ένα με το άλλο και αλληλοεπηρεάζονται. Αν κάτι πηγαίνει λάθος, πηγαίνει στραβά, είναι εις βάρος της ίδιας της δικαιοσύνης, εις βάρος των πολιτών και των δικαιωμάτων τους.

Επίσης, το πρόβλημα της υποστελέχωσης των δικαστηρίων είναι πολύ σοβαρό και σημαντικό. Δεν μπορεί να λειτουργήσει η δικαιοσύνη, δεν μπορεί να απονεμηθεί δικαιοσύνη, όταν οι κενές οργανικές θέσεις είναι χιλιάδες. Είναι μεγάλος, πολύ μεγάλος, ο αριθμός των υπαλλήλων -σας το αναφέραμε προχθές και το παραδεχθήκατε και εσείς- που θα συνταξιοδοτηθεί. Μετά τις εκλογές θα βγουν πάρα πολλοί στην σύνταξη. Και αυτό είναι κάτι που παραδεχθήκατε. Τι θα γίνει τότε; Με τέτοιες συνθήκες όχι απλώς δεν πρόκειται να καλυτερέψουν τα πράγματα αλλά θα χειροτερέψουν. Και τότε, κύριοι Υπουργοί, δεν θα μιλάμε για επιτάχυνση της δικαιοσύνης, αλλά για κατάρρευση της δικαιοσύνης και γενικά του δικαστικού συστήματος της χώρας.

Οι συνθήκες που επικρατούν στα δικαστήρια είναι πάρα πολύ δύσκολες, αν όχι και αντίξοες. Κάποιες φορές δεν αντέχονται κιόλας.

Είναι τόσο δύσκολες, που επιτυχόντες από προηγούμενους διαγωνισμούς δεν ανέλαβαν υπηρεσία. Εμείς το αντιμετωπίζουμε στην επιτροπή και εδώ που το συζητάμε, άλλοι μετάνιωσαν, κάποιοι πέρασαν, δεν πήγαν καν, κάποιοι πήγαν να αναλάβουν υπηρεσία, το μετάνιωσαν κι έφυγαν.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ελάχιστοι.

**ΚΩΝΣΤΑΝΤΙΝΟΣ ΧΗΤΑΣ:** Δεν έχει να κάνει, ελάχιστοι. Ούτε και οι επιλαχόντες που κλήθηκαν για διορισμό δεν πήγαν. Δείτε τώρα τρία σημεία που σας φέρνω πολύ σημαντικά. Κάποιοι δεν πήγαν καθόλου, κάποιοι πήγαν και έφυγαν και οι επιλαχόντες που υπήρχαν στη λίστα, που κλήθηκαν για διορισμό, δηλαδή να διοριστεί στο δημόσιο, δεν πήγαν καν. Ξέρετε τι μας ενοχλεί; Ότι αυτό το αντιμετωπίζουμε ως θέσφατο, ότι αυτό ισχύει. Να ψάξουμε το αίτιο; Γιατί αυτοί οι άνθρωποι δεν πήγαν; Δεν νομίζω να είναι ανισόρροποι. Δεν νομίζω κάποιος να μπήκε στη διαδικασία ενός διαγωνισμού, να θέλει να εργαστεί στη ζωή του, να πέτυχε σε έναν διαγωνισμό και να μην πάει να αναλάβει καθήκοντα.

Πάμε να δούμε γιατί δεν αναλαμβάνουν καθήκοντα αυτοί οι άνθρωποι; Το έχετε ποτέ κατά νου αυτό, κύριε Κώτσηρα; Γιατί δεν αναλαμβάνουν αυτοί οι άνθρωποι; Γιατί δεν αναλαμβάνουν; Ποιος θα πάει να αναλάβει; Άρα πάμε να λύσουμε το αίτιο του προβλήματος να λύσουμε, κύριε Τσιάρα, και το αίτιο είναι τα λεφτά.

Τι θέλει το Υπουργείο Δικαιοσύνης να κάνει τώρα; Θέλει άμεσα υπαλλήλους. Μάλιστα. Πώς θα έχω άμεσα υπαλλήλους και γιατί αυτοί οι οποίοι πέτυχαν, δεν ανέλαβαν; Γιατί νομίζω παίρνουν 800 ευρώ, 900 ευρώ το πολύ -δεν ξέρω- και μπορεί να πάει και σε άλλη χώρα, σε άλλη πόλη κ.λπ.. Άρα, κάντε και μια γενναία αύξηση. Αφού το πρόβλημα της δικαιοσύνης είναι τεράστιο, είναι στο μη παραπέρα, στο μη παρέκει, δεν υπάρχει άλλος τρόπος τώρα αυτή τη στιγμή κάντε μια θυσία, λοιπόν, οικονομική υπέρβαση. Τόσα και τόσα λεφτά ξοδεύει η Κυβέρνηση. Για παράδειγμα, αντί να μοιράζει τα λεφτά δεξιά και αριστερά σε απευθείας αναθέσεις στα κανάλια, βγάλτε ένα ποσό και πείτε: «Θα κάνω μια αύξηση στους δικαστικούς υπαλλήλους, θα ενεργοποιήσω πάλι τη λίστα του 2017 των επιτυχόντων, θα κάνω μια γενναία αύξηση αποδοχών για να μπορέσω άμεσα να έχω κόσμο, για να λύσω το πρόβλημα». Γιατί ό,τι διαγωνισμό και με όποιον τρόπο και να το προχωρήσετε, πάλι τα αποτελέσματα θα είναι τα ίδια. Γιατί; Γιατί το αίτιο είναι το οικονομικό, το οποίο θα παραμείνει. Δεν λύνουμε το πρόβλημα. Αυτό θέλω να πω.

Αυτή η εικόνα ισχύει και υπάρχει την ώρα που η ανεργία μαστίζει. Να μη θυμίσω πάλι για τις επτακόσιες πενήντα χιλιάδες ελληνόπουλα που έφυγαν στο εξωτερικό για να βρουν δουλειά. Κι όμως όλοι όσοι διάβασαν -δεν μιλάνε ότι είχαν μπάρμπα στην Κορώνη και τους έβαλε κάποιος σε μια θέση-, αυτοί οι άνθρωποι, λοιπόν, οι δικαστικοί υπάλληλοι, διάβασαν, κοπίασαν για να περάσουν σε αυτούς τους διαγωνισμούς και προτίμησαν να φύγουν από μια μόνιμη θέση στο δημόσιο. Δεν είναι απίστευτο; Άρα, λοιπόν, εκεί είναι η αιτία του κακού και εκείνο πρέπει να λύσουμε. Αυτό και μόνο αναδεικνύει τις διαστάσεις του προβλήματος.

Η κατάσταση στα μεγάλα πρωτοδικεία της χώρας είναι πολύ δύσκολη. Οι υπάλληλοι δεν φτάνουν -το ξέρετε πάρα πολύ καλά- και υπάρχει αυτή η συσσώρευση που λέμε των υποθέσεων και επιδεινώνει το πρόβλημα. Αλλά και στην επαρχία τα πράγματα δεν είναι καλύτερα. Υπάρχουν ειρηνοδικεία -το γνωρίζετε πάρα πολύ καλά- που καλούνται να λειτουργούν με έναν υπάλληλο. Εν έτει 2022 – 2023, υπάρχουν ειρηνοδικεία στην επαρχία που λειτουργούν με έναν και άμα αρρωστήσει αυτός ο υπάλληλος το μαγαζί κατεβάζει τα ρολά.

Πώς θα γίνουν οι δίκες; Πώς θα εκδικαστούν τα ασφαλιστικά μέτρα; Πώς θα χορηγούνται οι προσωρινές διαταγές; Με μια λέξη, όπως είπα και πριν, η δικαιοσύνη κατεβάζει τα ρολά. Γι’ αυτό είναι κάτι παραπάνω από απαραίτητο να ενισχυθούν, αλλά εδώ το πρόβλημα πλέον θέλει άμεση λύση. Άμεση λύση είναι αύξηση γενναία αποδοχών, ενεργοποίηση της λίστας του ΄17, μπας και γυρίσουν κάποιοι από τους επιτυχόντες πίσω και πάρουν τη θέση τους.

Με το νομοσχέδιο λέτε ότι θα στελεχωθούν τα δικαστήρια -αυτό λέτε εσείς ως Κυβέρνηση- με καταρτισμένο προσωπικό και έτσι θα αναβαθμιστεί η ποιότητα και ο χρόνος στην απονομή της δικαιοσύνης. Αυτό λέτε. Προβλέπετε έναν εισαγωγικό διαγωνισμό για πρόσληψη δικαστικών υπαλλήλων που ακολουθεί κατά βάση αυτό που ισχύει και για τους δικαστές, με γραπτές και προφορικές εξετάσεις.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Με συμμετοχή μελών του ΑΣΕΠ.

**ΚΩΝΣΤΑΝΤΙΝΟΣ ΧΗΤΑΣ:** Ναι. Με φοίτηση σε συγκεκριμένη κατεύθυνση στην Εθνική Σχολή Δικαστών, με θεωρητική και πρακτική άσκηση αλλά και κατάρτιση. Το ότι πρέπει οι δικαστικοί υπάλληλοι να είναι καταρτισμένοι, να έχουν τα κατάλληλα προσόντα και τις δεξιότητες να ανταποκριθούν στα καθήκοντά τους, βεβαίως και είναι πολύ σημαντικό.

Ερώτηση: Κατά πόσο το πρόβλημα της υποστελέχωσης -γιατί είναι κάτι άλλο η υποστελέχωση- έχει να κάνει με τον τρόπο επιλογής και πλήρωσης των θέσεων των δικαστικών υπαλλήλων; Άλλο το ένα, άλλο το άλλο. Θα λυθούν με αυτόν τον τρόπο τα πολλά και μεγάλα προβλήματα που ανέφερα και αναφέραμε όλοι εδώ μέσα και εσείς το αναφέρετε, όλοι τα λένε; Ο τρόπος αυτός πρόσληψης, λοιπόν, και επιλογής των δικαστικών υπαλλήλων θα ήταν ώριμος, κύριε Υπουργέ, αν οι δικαστικές υπηρεσίες παρουσίαζαν μια πιο φυσιολογική εικόνα ναι μεν με κάποια προβλήματα λειτουργικά αλλά με μια πιο φυσιολογική εικόνα. Άρα, λοιπόν, αυτός ο τρόπος ο οποίος παρουσιάζεται σήμερα εδώ ίσως να έχει και ένα νόημα.

Αν οι κενές οργανικές θέσεις δεν ήταν χιλιάδες και τα δικαστήρια λειτουργούσαν σε ικανοποιητικό βαθμό, τότε ίσως ναι, να το ακούσουμε και να πούμε «εντάξει, είναι κι αυτό ένα κομμάτι στο παζλ». Και έτσι, με προγραμματισμό, στο πλαίσιο συνταξιοδότησης των υπαλλήλων, ακόμα και σε αυτήν την περίπτωση, γινόταν τέτοιος διαγωνισμός για την κάλυψη των κενών θέσεων που θα προέκυπταν. Βγήκαν στη σύνταξη πεντακόσιοι, α, έχω και τον διαγωνισμό αυτόν, θα τους καλύψω. Αλλά εδώ μιλάμε τώρα θέλουμε χέρια, θέλουμε λαό, θέλουμε κόσμο, πνιγόμαστε να σωθούμε μία από τον πνιγμό και μετά βλέπουμε τι θα κάνουμε.

Κάτι τέτοιο ισχύει άλλωστε για την προκήρυξη διαγωνισμού για νέους δικαστές στην Εθνική Σχολή Δικαστών. Αλλά το πρόβλημα στα δικαστήρια γενικότερα -ξέρετε- δεν εξαντλείται στους λίγους, καταρτισμένους δικαστικούς υπαλλήλους. Λείπουν πολλοί, λείπουν χιλιάδες και αυτό πρέπει να αντιμετωπιστεί γιατί μιλάμε για τη δικαιοσύνη.

Με βάση το νομοσχέδιο που φέρνετε, τον χρόνο φοίτησης, τον χρόνο κατάρτισης και άσκησης, πείτε μου λίγο πότε και πόσοι δικαστικοί υπάλληλοι θα είναι έτοιμοι να αναλάβουν υπηρεσία. Θεωρούμε και θέτουμε κάποια ερωτήματα τα οποία είναι σημαντικά και προσπαθούμε και με έναν τρόπο να καταλάβει και ο κόσμος τι νομοθετούμε σήμερα και αν, πραγματικά, δίνετε λύση στο πρόβλημα.

Έχετε την ψευδαίσθηση ότι αν πιστεύαμε ότι δίνει λύση το νομοσχέδιο αυτό, δεν θα το ψηφίζαμε; Δεν είμαστε ανόητοι. Εμείς λέμε ότι είμαστε η φωνή της λογικής και λέμε πέντε προτάσεις και λέμε ότι το πρόβλημα που υπάρχει δεν λύνεται με αυτό. Πότε θα καταφέρουν να αλλάξουν τα πράγματα στα δικαστήρια; Αν δεν αλλάξουν, αν δεν αλλάξετε τις συνθήκες που επικρατούν στα δικαστήρια με άμεσα μέτρα, τι θα σταματήσει τις παραιτήσεις και αυτών των υπαλλήλων που θα αναλάβουν με τον δικό σας διαγωνισμό; Ποιος σας λέει ότι με αυτόν τον διαγωνισμό που κάνετε τώρα, αυτοί που θα πετύχουν δεν θα παραιτηθούν; Ποιος μας το λέει αυτό; Μα, δεν αλλάζει κάτι μισθολογικά που είναι το πρόβλημά τους. Άρα, το πρόβλημα δεν είναι τρόπος πρόσληψης. Νομίζω το έχω κάνει σαφές αυτό, το έχουμε καταλάβει όλοι.

Είπατε ότι θα είναι συνειδητοποιημένοι οι συγκεκριμένοι δικαστικοί υπάλληλοι που θα αποφοιτήσουν από τη σχολή. Και πώς θα ζούνε, με τη συνείδηση; Συνειδητοποιημένοι θα είναι. Και αυτοί που πήραν μέρος στον διαγωνισμό τον προηγούμενο είναι συνειδητοποιημένοι, κύριε Κώτσηρα. Τι αλλάζει, δηλαδή; Πώς θα ζήσουν αυτοί οι άνθρωποι; Γιατί αυτοί που υπηρετούν τώρα στα δικαστήρια δεν είναι συνειδητοποιημένοι, δηλαδή, και θα είναι αυτοί που θα πετύχουν με τον διαγωνισμό σας; Θα είναι συνειδητοποιημένοι και αυτοί οι δικαστικοί υπάλληλοι, ως προς το καθήκον τους και το αντικείμενο της εργασίας τους. Αυτό, όμως, δεν σημαίνει ότι θα μπορέσουν να αντεπεξέλθουν, να εργαστούν όσο επικρατεί αυτή η κατάσταση. Γι’ αυτό λέμε, πάντα βρίσκουμε το αίτιο και πάμε να λύσουμε το αίτιο.

Και επειδή μιλάμε για μεταρρυθμίσεις στον χώρο της δικαιοσύνης, για εμάς σημαντικό είναι να γίνονται πράξη τα όσα νομοθετούνται εδώ, στη Βουλή των Ελλήνων. Φέρατε το καλοκαίρι νομοσχέδιο για τη Δικαστική Αστυνομία. Προηγήθηκαν οι βοηθοί δικαστές. Πότε θα εφαρμοστούν στην πράξη όλοι αυτοί οι νέοι θεσμοί που τόσα πολλά υπόσχονται; Πότε θα έχουν θετικό, απτό αντίκρισμα στους πολίτες και στην κοινωνία; Όταν δικαστικά πιστοποιητικά κάνουν από τρεις μήνες και πάνω να εκδοθούν, δεν μπορεί να γίνεται λόγος για επιτάχυνση της δικαιοσύνης.

Μιλάτε για ψηφιακή μετάβαση -το ακούω και αυτό-, για ηλεκτρονική δικαιοσύνη, για το e-Justice. Ερώτηση: Πόση αξία έχουν όλα αυτά τα ψηφιακά βήματα, αν δεν εκσυγχρονίζουν και, πραγματικά, δεν εξυπηρετούν τον πολίτη στην πράξη; Με τέτοιους ρυθμούς δεν πρόκειται να επιταχυνθεί η δικαιοσύνη. Τέτοιοι ρυθμοί δεν βοηθούν να κινηθεί παραγωγικά η οικονομία αλλά και να αναβαθμιστεί η κοινωνία, και φυσικά δεν προστατεύεται ο πολίτης.

Δείτε τώρα τι διάβαζα, κύριε Κώτσηρα, πριν μπω στην Αίθουσα. Πάνω από τεσσεράμισι χρόνια είναι ο χρόνος οριστικής επίλυσης μιας δικαστικής διαφοράς για τις ελληνικές επιχειρήσεις το 2020. Μιλάμε μόνο για τους πολίτες. Βάλτε και τις επιχειρήσεις. Η οικονομία της χώρας. Είναι η έκθεση του Doing Business της Παγκόσμιας Τράπεζας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν τα λέει η Ελληνική Λύση, ούτε ο Χήτας ούτε ο Μυλωνάκης ούτε ο Βιλιάρδος. Κανένας. Αυτή η επίδοση κατατάσσει την Ελλάδα στην εκατοστή τεσσαρακοστή έκτη θέση μεταξύ εκατόν ενενήντα χωρών, όπως πρόσφατα ανέφερε ο ΣΕΒ σε ειδική του έκθεση.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ποιου έτους; Ποια έκθεση;

**ΚΩΝΣΤΑΝΤΙΝΟΣ ΧΗΤΑΣ:** Του 2020 είπα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ξέρετε που αναφέρεται το 2020.

**ΚΩΝΣΤΑΝΤΙΝΟΣ ΧΗΤΑΣ:** Τι έκανε ο ΣΥΡΙΖΑ που δεν πρόλαβε, τι κάνετε εσείς. Αυτά τα κάνετε συνέχεια. Τα κάνετε τώρα και με τους πλειστηριασμούς. Ο ΣΥΡΙΖΑ νομοθέτησε. Καταργήστε τους! Τώρα κυβερνάτε εσείς. Καταργήστε τους! Ο ΣΥΡΙΖΑ τα έκανε χάλια. Γι’ αυτό και τιμωρήθηκε απ’ τον λαό, και πήγε στην Αντιπολίτευση. Εσείς τι κάνετε; Αφήστε τον ΣΥΡΙΖΑ. Ο ΣΥΡΙΖΑ έγραψε τη δική του ιστορία όποια κι αν είναι αυτή. Ο κόσμος έκρινε και τελείωσε. Εσείς τι κάνετε. Και θέλω να μου πείτε σήμερα αν έχουμε βελτίωση στη θέση αυτή. Από τις εκατόν ενενήντα χώρες ήμασταν στην εκατοστή τεσσαρακοστή έκτη. Πού πήγαμε τώρα;

Η απονομή δικαιοσύνης συνδέεται άρρηκτα με τη λειτουργία των δικαστηρίων και όλων των δικαστικών υπηρεσιών. Γι’ αυτό οι δικαστικές υπηρεσίες πρέπει να είναι άρτια συγκροτημένες και στελεχωμένες. Είναι ζητούμενο η επιτάχυνση της απονομής δικαιοσύνης αλλά και η ποιότητα της απονομής της δικαιοσύνης. Ξέρετε δεν αρκεί μόνο να νομοθετούμε νέους θεσμούς, νέα μέτρα που δεν αντιμετωπίζουν άμεσα τις ανάγκες που υπάρχουν. Για μας η ουσία του προβλήματος σας είπα ποια είναι. Αυτοί οι δικαστικοί υπάλληλοι οι οποίοι το 2017 πέτυχαν και δεν πήγαν να αναλάβουν καθήκοντα, το έκαναν για έναν και συγκεκριμένο λόγο. Δεν μπορούν να ζήσουν με τα χρήματα αυτά. Άρα, είναι θέμα οικονομικό. Δεν είναι θέμα διαδικασίας διαγωνισμού. Κάντε, λοιπόν, μια γενναία αύξηση αποδοχών. Δεν το λέω λαϊκίστικα για να χαϊδέψουμε αυτιά. Όχι. Εδώ μιλάμε για τη δικαιοσύνη. Δεν μιλάμε για οτιδήποτε. Έτσι θα λυθεί το πρόβλημα. Ενεργοποιείστε και πάλι τη λίστα του 2017. Μπορεί κάποιοι άνθρωποι να το ξανασκεφτούν και να επιστρέψουν. Και κάποιοι θα κερδίσουν ως χώρα.

Αυτά είναι τα θέματα από μας, κύριε Τσιάρα και κύριε Κώτσηρα. Δεν θα ψηφίσουμε το νομοσχέδιο. Θα καταψηφίσουμε.

Ευχαριστώ πολύ.

(Χειροκροτήματα από την Ελληνική Λύση)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την κ. Απατζίδη Μαρία, ειδική αγορήτρια του ΜέΡΑ25.

Αφού ολοκληρωθούν οι ομιλίες των ειδικών αγορητών και εισηγητών θα δώσουμε τον λόγο στον Κοινοβουλευτικό Εκπρόσωπο της Νέας Δημοκρατίας και θα ακολουθήσει ο Κοινοβουλευτικός Εκπρόσωπος του ΠΑΣΟΚ - ΚΙΝΑΛ, κ. Καμίνης.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μιλάμε σήμερα για τους δικαστικούς υπαλλήλους αλλά δεν μπορώ να μην αναφερθώ στα απολύτως συγκλονιστικά γεγονότα στα οποία εμπλέκεται η Αστυνομία της Κυβέρνησής σας. Η ΕΛ.ΑΣ της «Μητσοτάκης Α.Ε.» του Θεοδωρικάκου και του επιτελικού κράτους ανοίγει πυρ για 20 ευρώ. Κάπως έτσι θα έπρεπε να είναι οι ενημερωτικοί τίτλοι για τη δολοφονική επίθεση σε βάρος δεκαεξάχρονου Ρομά στη Θεσσαλονίκη. Αντ’ αυτού ο Πρωθυπουργός ανακοίνωσε επίδομα 600 ευρώ εφάπαξ στους ενστόλους της Αστυνομίας και του Λιμενικού. Επιβραβεύονται, λοιπόν, οι δολοφονικές επιθέσεις κατά τα push backs των προσφύγων και των μεταναστών στο Αιγαίο.

Δικαιοσύνη φώναζαν οι γονείς και συγγενείς του Νίκου Σαμπάνη που δολοφονήθηκε από την ομάδα ΔΙΑΣ, ενώ ακόμη ένας Ρομά έπεσε στα χέρια της άριστης Αστυνομίας. Η συστηματική αυθαιρεσία με ρατσιστικά, σεξιστικά και ελιτιστικά στοιχεία, δυστυχώς, συνεχίζεται ακάθεκτα με την παράλληλη άμεση και έμμεση στήριξη της κυβερνητικής πολιτικής. Στο αστυνομοκρατούμενο κράτος του κ. Μητσοτάκη η ανθρώπινη ζωή τίθεται σε αμφισβήτηση, καθώς αν για 20 ευρώ κινδυνεύει να χάσει τη ζωή του ένας δεκαεξάχρονος από σφαίρα στο κεφάλι, πόσο κοντά είμαστε σε έναν νέο Αλέξανδρο Γρηγορόπουλο; Οι δεκαεξάχρονοι του 2008, έχουν προ πολλού ενηλικιωθεί το 2022. Οι δεκαεξάχρονοι του σήμερα έχουν να αντιμετωπίσουν τις τιμωρητικές διαθέσεις μιας Υπουργού για τη δημόσια και δωρεάν παιδεία. Μιας Κυβέρνησης που θεωρεί τους νέους αναλώσιμα και ταραχοποιά στοιχεία.

Το μαθητικό και φοιτητικό κίνημα, οι νέοι αυτής της χώρας όπως το 2008 έτσι και τώρα θα αποτρέψουν ένα νέο Αλέξη. Γιατί ο αγώνας τους απέναντι στην κρατική βία η οποία μεταφράζεται σε σωματική και θεσμική δεν έχει τελειώσει. Γι’ αυτό και κάθε 6 Δεκέμβρη ημέρα μνήμης της δολοφονίας του Αλέξανδρου Γρηγορόπουλου από τον ειδικό φρουρό Κορκονέα, οι μαθητές και φοιτητές σύσσωμοι κατεβαίνουν στους δρόμους. Δίνουν μήνυμα ενάντια στην κρατική καταστολή που μετουσιώνεται σε αστυνομικό και σηκώνει το όπλο σε δεκαεξάχρονα παιδιά. Το όπλο δεν είναι μαγικό ούτε ρίχνει στον αέρα. Αλλά στην περίπτωση και του Νίκου και του Αλέξη όπως και του δεκαεξάχρονου στη Θεσσαλονίκη, δυστυχώς, βρήκε στόχο. Ας ελπίσουμε όμως ότι ο τελευταίος θα αναρρώσει πλήρως.

Ως προς το νομοσχέδιο, η αλλεργία της Κυβέρνησης προς την ουσιαστική διαβούλευση και τον πραγματικό διάλογο φαίνεται από τη σχετική καταγγελία της Ομοσπονδίας Δικαστικών Υπαλλήλων Ελλάδας. Η ομοσπονδία σημειώνει ότι πριν τέσσερις μήνες συστάθηκε νομοπαρασκευαστική επιτροπή ,με έργο την επεξεργασία του σχεδίου νόμου με τίτλο «Εθνική Σχολή Δικαστικών Υπαλλήλων». Αφού, τελικά, ολοκληρώθηκαν οι εργασίες και παραδόθηκε το πόρισμα η Κυβέρνηση την αγνόησε. Χωρίς όμως καμμία αιτιολογία και αντίθετα από κάθε δεοντολογία η Κυβέρνηση έφερε προς ψήφιση ένα τελείως διαφορετικό νομοσχέδιο. Ένα σχέδιο νόμου που δεν προβλέπει καμμία σχολή δικαστικών υπαλλήλων αλλά κάτι εντελώς διαφορετικό, καθώς σύμφωνα με τις προβλέψεις οι προσλήψεις και η επιμόρφωση των δικαστικών υπαλλήλων θα γίνονται μέσω της Σχολής Δικαστικών Λειτουργών. Βλέπουμε, δηλαδή, ότι άλλο νομοσχέδιο παρουσιάζεται στους άμεσα ενδιαφερόμενους και άλλο, τελικά, έρχεται προς ψήφιση.

Το γεγονός αυτό στην καλύτερη περίπτωση -ας είμαστε καλοπροαίρετοι- δείχνει ότι είστε πρόχειροι. Μεγάλη προχειρότητα εκ μέρους σας. Στη χειρότερη, μάλλον στην πιο πιθανή, περίπτωση αποδεικνύει τον εμπαιγμό της Κυβέρνησης προς τους δικαστικούς υπαλλήλους, την αυταρχική της στροφή, καθώς και την αποστροφή της προς τη διαφάνεια, τον έλεγχο και τον ουσιαστικό διάλογο που θα έπρεπε να υπάρχει. Αυτός είναι ένας κύριος λόγος που είμαστε κριτικοί προς το νομοσχέδιο και εννοείται πως θα το καταψηφίσουμε. Σύμφωνα όμως με την αιτιολογική έκθεση του νομοσχεδίου ένα από τα μεγαλύτερα προβλήματα του δικαιοδοτικού συστήματος της χώρας, είναι η έλλειψη ειδικά καταρτισμένων δικαστικών υπαλλήλων οι οποίοι θα μπορούσαν να εξυπηρετήσουν γρήγορα και αποτελεσματικά τους πολίτες καθώς και να επικουρούν τους δικαστικούς λειτουργούς στο έργο τους. Σύμφωνα δε με την Ομοσπονδία Δικαστικών Υπαλλήλων Ελλάδας η υποστελέχωση αποτελεί το πιο σημαντικό πρόβλημα των δικαστικών υπηρεσιών, καθώς πάνω από το 30% των οργανικών θέσεων παραμένουν κενές. Όπως παρατήρησε ο Πρόεδρος της ΟΔΥΕ κατά την ακρόαση των φορέων, πράγματα που στο υπόλοιπο δημόσιο έχουν λυθεί εδώ και πάρα πολύ καιρό, για τους δικαστικούς υπαλλήλους είναι αντικείμενο διεκδίκησης. Αναφερόμαστε στην αναγνώριση προϋπηρεσίας, τις μετατάξεις, τις προαγωγές, τις επιλογές προϊσταμένων και ούτω καθεξής.

Κατ’ αρχάς θα πρέπει να διερωτηθούμε γιατί ακόμη και αυτοί που πετυχαίνουν, τελικά, στις εξετάσεις, δεν θα πάνε να αναλάβουν θέσεις; Συμβαίνουν ακόμη και παραιτήσεις. Το ακούσαμε και από τους προηγούμενους αγορητές και εισηγητές. Ή, τελικά, παίρνουν πρόωρα σύνταξη αυτοί άνθρωποι. Το είπε καθαρά η ΟΔΥΕ. Ο λόγος είναι η υποαμειβόμενη εργασία -πολλές ώρες- η οποία δεν επιτρέπει να ζήσουν με την αξιοπρέπεια που αρμόζει σε ένα τόσο σημαντικό λειτούργημα που αφορά στην ανεξαρτησία του θεσμού της δικαιοσύνης. Μετά το 2011, υπήρξε μια μείωση των αποδοχών από 25% έως 45%.

Γι’ αυτό το φλέγον πρόβλημα το πιο ουσιαστικό το νομοσχέδιο δεν προβλέπει, τελικά, τίποτα. Οι δικαστικοί υπάλληλοι δίνουν έναν υπεράνθρωπο αγώνα μέσα σε όλο αυτά τα κενά που υπάρχουν. Τα ξέρω και από την περιοχή μου. Έχουν οδηγήσει σε εκτόξευση του όγκου της εργασίας χωρίς να αμείβονται σωστά. Όπως συμβαίνει και στην υγεία -είδαμε την προηγούμενη εβδομάδα σε ένα πρόσφατο νομοσχέδιο που είχε μια πολύ αρνητική κατεύθυνση- έτσι και στη δικαιοσύνη έχουμε ένα σύστημα που καταρρέει. Δυστυχώς οι δικαστικοί υπάλληλοι είναι αυτοί που πληρώνουν τα σπασμένα, κατά το κοινώς λεγόμενο, καθώς οι πολίτες σε αυτούς, τελικά, διαμαρτύρονται όταν πηγαίνουν εκεί, για όλες τις αργοπορίες που υπάρχουν, για όλα τα προβλήματα που οφείλονται στην υποστελέχωση. Ένα χαρακτηριστικό όμως παράδειγμα είναι αυτό που ακούστηκε κατά την ακρόαση φορέων, το λεγόμενο ψηφιακό πιστοποιητικό φερεγγυότητας. Το οποίο ενοποίησε είκοσι τέσσερα πιστοποιητικά.

Ενώ παλιά εκδιδόταν σε δύο μέρες, τώρα εκδίδεται σε τρεις μήνες. Ή τα πιστοποιητικά και τα κληρονομικά που εκδίδονται σε τέσσερις και πέντε μήνες ,γιατί, λέει, δεν υπάρχουν υπάλληλοι για να τα εκδώσουν.

Πρέπει, λοιπόν, να υπάρξει πρώτα απ’ όλα η κατάλληλη μισθοδοσία -πληρώστε τους- που αναλογεί στην υπερπροσπάθεια αυτών των ανθρώπων. Γιατί από τη μία έχουμε εξουθενωτικές εργασιακές συνθήκες συμπεριλαμβανομένων και των άθλιων κτηριακών υποδομών, από την άλλη δεν υπάρχει ούτε υλική ούτε ηθική ανταμοιβή. Γι’ αυτό βλέπουμε ανθρώπους που ενώ έχουν εξαιρετικά, πολύ καλά βιογραφικά και θα μπορούσαν, πραγματικά, να συμβάλλουν στο χώρο, να προτιμούν να κάνουν οτιδήποτε άλλο παρά να εργαστούν στο χώρο της δικαιοσύνης, γιατί δεν θέλουν να υποστούν αυτή την εξουθένωση.

Υπάρχουν τρεις χιλιάδες κενά τα οποία δεν θα ελαττωθούν, καθώς θα έχουμε και αποχωρήσεις -λογικό- με συντάξεις και ούτω καθεξής. Υπάρχουν περίπου χίλιοι επτακόσιοι δικαστικοί υπάλληλοι με ώριμα συνταξιοδοτικά και ασφαλιστικά δικαιώματα. Ο κλάδος είναι εντελώς γερασμένος. Οι προσλήψεις γίνονται με το σταγονόμετρο ανά δεκαετία. Η γήρανση αυτή αναπόφευκτα σημαίνει και παλαιού τύπου τεχνογνωσία με ό,τι αυτό συνεπάγεται. Παρ’ όλο που για μας και για εσάς και για όλους μας αυτοί οι άνθρωποι είναι απολύτως ευσυνείδητοι στη δουλειά τους.

Σύμφωνα, λοιπόν, με τις διατάξεις του νομοσχεδίου καθιερώνεται η πρόσληψη των δικαστικών υπαλλήλων με εισαγωγικό διαγωνισμό στην ΕΣΔΙ. Ο διαγωνισμός αυτός θα προκηρύσσεται κάθε έτος προκειμένου να καλυφθούν οι κενές θέσεις δικαστικών υπαλλήλων του κλάδου των γραμματέων όλων των κατηγοριών. Ο εισαγωγικός διαγωνισμός διενεργείται από επιτροπή που απαρτίζεται από τρεις ανώτατους δικαστικούς λειτουργούς, ένα δικαστικό υπάλληλο προϊστάμενο διεύθυνσης γραμματείας εφετείου ή διοικητικού εφετείου, ένα μέλος ΔΕΠ και τρία μέλη του ΑΣΕΠ.

Ο διαγωνισμός περιλαμβάνει δύο στάδια, γραπτό και προφορικό.

Το πρώτο στάδιο, όμως, το οποίο διεξάγεται στη Θεσσαλονίκη εντός του τρίτου δεκαημέρου του μηνός Ιουνίου, περιλαμβάνει γραπτή εξέταση σε τρεις θεματικές. Οι επιτυχόντες του πρώτου σταδίου συμμετέχουν στο δεύτερο στάδιο το οποίο συνίσταται σε προφορική εξέταση. Εδώ πρέπει να σημειωθεί ότι η εξέταση στη Θεσσαλονίκη προκαλεί προβλήματα σε όσους διαμένουν σε άλλα διαμερίσματα της χώρας.

Αλλά υπάρχουν κι άλλα σημεία που πρέπει να εξεταστούν ξανά κατά τη γνώμη μας. Λείπει μια ειδική μοριοδότηση για κατηγορίες όπως οι παλιννοστούντες Πόντιοι ομογενείς και ούτω καθεξής. Επίσης, δημιουργείται ζήτημα αξιοκρατίας από το γεγονός ότι, σύμφωνα με το νομοσχέδιο, οι βαθμολογητές θα βάζουν οι ίδιοι τα θέματα και θα είναι και γνωστοί. Αυτός είναι κάπως πρωτόγονος τρόπος για να γίνονται εξετάσεις, για να μην το θέσω χειρότερα. Δεν αρμόζει σε ένα προηγμένο ευνομούμενο κράτος.

Χρειάζεται να τηρηθούν οι συνήθεις κανόνες αξιοκρατίας, οι οποίοι θα επιβάλλουν διάκριση και μη γνώση εκ των προτέρων.

Γενικότερα οι προβλέψεις του νομοσχεδίου δεν απαντούν στα σημαντικά προβλήματα του κλάδου, καθώς σε καμμία περίπτωση δεν βοηθούν στην κάλυψη των προαναφερθέντων κενών. Η αλλαγή στη διαδικασία πρόσληψης δεν οδηγεί αναγκαία και σε περιπτώσεις πρόσληψης, που είναι το ζητούμενο.

Αντίθετα, η νέα διαδικασία σύμφωνα μάλιστα με την ομοσπονδία καθίσταται ιδιαίτερα πολύπλοκη και απαιτητική. Τίθεται εν αμφιβόλω η ισότιμη αντιμετώπιση των υποψηφίων, αφού παρακάμπτεται επί της ουσίας το ΑΣΕΠ, ενώ απαιτείται εκτός γραπτής εξέτασης και προφορική δοκιμασία στο ίδιο γνωστικό αντικείμενο.

Όσον αφορά στην επιμόρφωση των δικαστικών υπαλλήλων, δεν αμφισβητεί κανείς την αναγκαιότητά της ούτε καν το συνδικαλιστικό όργανο.

Στο νομοσχέδιο προβλέπεται η διαρκής επιμόρφωση των δικαστικών υπαλλήλων από την ΕΣΔΙ, με τη διεξαγωγή των προγραμμάτων επιμόρφωσης να πραγματοποιείται είτε στην έδρα της ΕΣΔΙ είτε διαδικτυακά.

Παρά την πραγματική ανάγκη που υπάρχει για την επιμόρφωση των δικαστικών υπαλλήλων, όλες οι προηγούμενες κυβερνήσεις -καθώς και η σημερινή για τριάμισι χρόνια- δεν έπραξαν το παραμικρό. Σε αυτό το πλαίσιο τίθεται ένα ερώτημα: Ποια είναι, ακριβώς, η χρησιμότητα ψήφισης μεγάλου μέρους νέων διατάξεων για την επιμόρφωση δικαστικών υπαλλήλων από ένα μάλιστα νέο φορέα όταν υπάρχουν η Εθνική Σχολή Δημόσιας Διοίκησης και το ΙΝΕΠ; Υπάρχουν φορείς που διαθέτουν και την τεχνογνωσία και την υλικοτεχνική υποδομή για να φέρουν σε πέρας με επιτυχία τις επιμορφώσεις αυτές. Γιατί, τελικά, η Κυβέρνηση επιμένει να τις αγνοεί;

Όπως αναφέρθηκε ήδη, οι διατάξεις του νομοσχεδίου δεν εξασφαλίζουν σε καμμία περίπτωση την επίλυση των υπαρκτών προβλημάτων. Για ακόμα μια φορά επιλέγεται από την Κυβέρνηση η εκ νέου νομοθέτηση, χωρίς όμως αυτή να προσφέρει το παραμικρό στην επίλυση των προβλημάτων.

Η σχετική απόφαση του Διοικητικού Συμβουλίου της ΟΔΥΕ για το σχέδιο νόμου είναι καταπέλτης. Ο Υπουργός Δικαιοσύνης ανακοίνωσε, ουσιαστικά, ένα άλλο σχέδιο νόμου, που στην ουσία μέσα σε αυτό δεν πρόκειται να ιδρυθεί καμμία σχολή αλλά πολύ απλά και εν ολίγοις οι προσλήψεις και η επιμόρφωση των δικαστικών υπαλλήλων θα γίνονται μέσω της Εθνικής Σχολής Δικαστικών Λειτουργών. Η ΟΔΥΕ σημειώνει τον απαξιωτικό τρόπο με τον οποίο αντιμετωπίζει η Κυβέρνηση αλλά και ο ίδιος ο Υπουργός τους δικαστικούς υπαλλήλους και τα μέλη της νομοπαρασκευαστικής επιτροπής, δικαστικούς λειτουργούς, δικαστικούς υπαλλήλους, υπηρεσιακούς παράγοντες.

Το σχέδιο νόμου σε καμμία περίπτωση δεν απαντά στα χρόνια και συνεχώς αυξανόμενα προβλήματα των δικαστικών υπηρεσιών και των δικαστικών υπαλλήλων. Η υποστελέχωση παραμένει, αφού πάνω από το 30% των οργανικών θέσεων παραμένουν κενές. Με τον ρυθμό προσλήψεων που, εκ των πραγμάτων, θέτει η λειτουργία της Εθνικής Σχολής Δικαστικών Λειτουργών, τα κενά αυτά δεν πρόκειται ποτέ να αναπληρωθούν ούτε στην επόμενη δεκαετία δεδομένου μάλιστα του ετήσιου αριθμού αποχωρήσεων λόγω συνταξιοδότησης. Παραμένει και η υποαμειβόμενη εργασία αφού οι αποδοχές έχουν μειωθεί, πραγματικά, δραματικά.

Το 2011, τότε με τη λαίλαπα του πρώτου μνημονίου καταργήθηκε εν μία νυκτί το επίδομα ειδικών συνθηκών, ο διανεμητικός λογαριασμός του ΤΑΧΔΙΚ, που αντιστοιχούσε σε ποσοστιαία μείωση της τάξης του 25% με 40% μηνιαίως. Καθημερινά -εδώ και πολλά χρόνια- χιλιάδες ώρες υπερωριακής εργασίας, λόγου χάριν σε ποινικά ακροατήρια, ανάκριση, αυτόφωρα και ούτω καθεξής, καθημερινές, αργίες, σαββατοκύριακα, παραμένουν απλήρωτες ή αμειβόμενες ως φιλοδώρημα.

Στο ίδιο νομοσχέδιο δεν αναφέρεται καμμία πρόβλεψη για καλύτερες αποδοχές των δικαστικών υπαλλήλων.

Η Κυβέρνηση, τελικά, διά του Υπουργού Δικαιοσύνης παρουσιάζει ως μαγική λύση την ψήφιση του σχεδίου νόμου, αδιαφορώντας πλήρως για τα προβλήματα που διαρκώς σωρεύονται στα δικαστήρια όλης της χώρας. Όπως παρατηρεί ο ΟΔΥΕ, η ψήφιση του σχεδίου νόμου δεν ανταποκρίνεται στις ανάγκες που υπάρχουν. Ο μόνος τρόπος για να δοθούν άμεσες και δραστικές λύσεις στα προβλήματα των δικαστικών υπηρεσιών και των δικαστικών υπαλλήλων είναι: Η άμεση προκήρυξη διαγωνισμού με ενεργοποίηση του άρθρου 11 του ν.4798/21, του δικού σας νόμου, τουλάχιστον για τις περίπου πεντακόσιες θέσεις που έχουν εγκριθεί ως και το έτος 2022. Ο προγραμματισμός των προσλήψεων των δικαστικών υπαλλήλων σε βάθος τριετίας, με στόχο την κάλυψη όλων των οργανικών κενών στις δικαστικές υπηρεσίες. Η επαναθεσμοθέτηση του επιδόματος ειδικών συνθηκών. Η έγκριση σε μόνιμη βάση είκοσι ωρών μηνιαίως για υπερωριακή απασχόληση σε όλους τους δικαστικούς υπαλλήλους της χώρας, ως ελάχιστη έμπρακτη αναγνώριση από την πολιτεία του ρόλου που της αναλογεί στην απονομή της δικαιοσύνης. Η εκπαίδευση και επιμόρφωση των υπηρετούντων και των νέων δικαστικών υπαλλήλων από κρατικούς φορείς να είναι αποσυνδεδεμένη από τις διαδικασίες πρόσληψης.

Εμείς, ως ΜέΡΑ25, στηρίζουμε τα αιτήματα αυτά. Θεωρούμε το νομοσχέδιο εντελώς ανεπαρκές και γι’ αυτόν τον λόγο, καταψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Με την κ. Απατζίδη ολοκληρώθηκε ο κύκλος των ειδικών αγορητών και εισηγητών. Πριν περάσουμε στον επόμενο ομιλητή που θα είναι ο Κοινοβουλευτικός Εκπρόσωπος της Νέας Δημοκρατίας, ο κ. Γιάννης Βρούτσης, έχω να κάνω μία ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και επτά συνοδοί εκπαιδευτικοί από το Γυμνάσιο και λυκειακές τάξεις Δαύλειας Βοιωτίας

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα μου επιτρέψετε να μιλήσω από το έδρανο.

**ΠΡΟΕΔΡΕΥΩΝ (Γεώργιος Λαμπρούλης):** Όπως επιθυμείτε.

**ΙΩΑΝΝΗΣ ΒΡΟΥΤΣΗΣ:** Ευχαριστώ πολύ.

Κυρίες και κύριοι συνάδελφοι, προσπαθώ να περιγράψω σε λίγες λέξεις το τι επιχειρεί σήμερα η Κυβέρνηση και το τι λέει η Αντιπολίτευση.

Για μένα, όπως περιέγραψε αναλυτικά και πετυχημένα και ο εισηγητής μας, ο Ευριπίδης Στυλιανίδης, αλλά και με τον νόμο τον οποίο φέρνει η Κυβέρνηση, το Υπουργείο Δικαιοσύνης, πρόκειται για αυτονόητη μεταρρύθμιση αυτό που επιχειρείται.

Πρόκειται για μια αυτονόητη μεταρρύθμιση η οποία τεκμηριώνεται και δικαιολογείται ως ένα ζητούμενο εδώ και πολλά χρόνια. Δυστυχώς, από την άλλη πλευρά αυτό που λέμε αυτονόητη μεταρρύθμιση έρχεται εκ μέρους και της Μείζονος και της ελάσσονος Αντιπολίτευσης. Προσπαθώντας να συγκεντρώσω και εδώ σε δύο λέξεις το τι επιχειρούν να πουν, είναι αντίρρηση για την αντίρρηση. Προσπαθώ τώρα να τεκμηριώσω αυτό που λέω μέσα από πολύ απλά πράγματα τα οποία επιβεβαιώνουν την ορθότητα της σκέψης μου, μια ορθότητα η οποία νομίζω καθολικά, ένας πολίτης που μας παρακολουθεί, θα την αποδεχθεί.

Για να δούμε. Πρόκειται για μια μεταρρύθμιση η οποία διασφαλίζει κάτι το οποίο, όπως είπα και πριν, είναι ζητούμενο για τη χώρα μας εδώ και πολύ καιρό και πολλά χρόνια. Είναι αυτονόητο, θα έλεγα. Συμφωνούμε με την Αντιπολίτευση στο σύνολο ότι η δικαιοσύνη πρέπει να γίνει ταχύτερη και ότι αποτελεί ένα πρόβλημα; Συμφωνούμε. Άρα, δηλαδή εντοπίζουμε το πρόβλημα και είμαστε σύμφωνοι πάνω σε αυτό το πρόβλημα. Συμφωνούμε όλοι σε αυτή την Αίθουσα ότι ένα από τα κύρια προβλήματα της απονομής σε επίπεδο χρόνου της δικαιοσύνης είναι η στελέχωση των διοικητικών της οργάνων; Και σε αυτό συμφωνούμε. Άρα, ας δούμε τώρα το πρόβλημα και πού εστιάζεται η διαφορά, για να καταλάβουμε.

Κύριε Πρόεδρε, ως Κυβέρνηση έρχεται το Υπουργείο Δικαιοσύνης και φέρνει μια πρόταση νομοθετικού περιεχομένου, αυτή που συζητάμε σήμερα, για να απαντήσει σ’ ένα πρόβλημα το οποίο έχει μπροστά της και το οποίο δεν ξεπερνιέται. Ποιο ήταν αυτό το πρόβλημα; Εγώ θα σας πω δύο στοιχεία τα οποία δεν τα λέω εγώ αλλά η ίδια η Ευρωπαϊκή Επιτροπή η οποία επιβεβαιώνει στην έκθεσή της για τη δικαιοσύνη για τα κράτη-μέλη, στη σελίδα 640, το πρόβλημα. Πάνω σ’ αυτό θα χτίσουμε ο καθένας την επιχειρηματολογία του.

Από το 2015 και μετά η αναλογία δικαστών-δικαστικών υπαλλήλων μειώθηκε από έναν δικαστή ανά 2,53 υπαλλήλους σε έναν δικαστή ανά 1,9 δικαστικούς υπαλλήλους, με συνέπεια αρκετά δικαστήρια να δυσκολεύονται να λειτουργήσουν και όλο αυτό να οδηγεί σε συσσωρευμένα προβλήματα με το απαράδεκτο γεγονός να μπαίνουν σε κίνδυνο, ακόμα και να φτάνουμε στο σημείο της αρνησιδικίας για δικαστικές υποθέσεις λόγω έλλειψης δικαστικών υπαλλήλων.

Δηλαδή για το πρόβλημα το οποίο σήμερα έρχεται να λύσει η Κυβέρνηση ,τι λέει η Κυβέρνηση; Τι γνωρίζουμε όλοι; Διαχρονικά η πολιτεία και προηγούμενες κυβερνήσεις επιχειρούν διαμέσου του διαγωνισμού του ΑΣΕΠ να προσλάβουν δικαστικούς υπαλλήλους. Εμπεριέχεται το στοιχείο της διαφάνειας; Βεβαίως. Και συμφωνούμε όλοι σε αυτό. Το αποτέλεσμα όμως δικαιώνει την προσπάθεια; Όχι, γιατί όπως φάνηκε από την ίδια την πράξη, όσοι πέτυχαν στο μεγάλο καλάθι το οποίο ήταν η επιλογή διά μέσου ΑΣΕΠ να γίνει κάποιος δημόσιος υπάλληλος, μπήκε κάποιος ως δικαστικός υπάλληλος. Όταν μπήκε ο ίδιος αρνείται να πάρει τη θέση, γιατί δεν ήταν κάτι το οποίο ήταν της αρεσκείας του. Αυτό είναι το πρόβλημα. Εκεί εστιάζεται το πρόβλημα. Βλέποντας αυτό το πρόβλημα, με τα στοιχεία της ίδιας της Ευρωπαϊκής Επιτροπής η οποία λέει ότι πρέπει να το λύσουμε τώρα, έρχεται η Κυβέρνηση, το Υπουργείο Δικαιοσύνης, και λέει το εξής απλό, κατανοητό και αποτελεσματικό. Τι έχουμε στην Ελλάδα; Έχουμε έναν πολύ πετυχημένο θεσμό, που λέγεται Σχολή Δικαστών, αυτή που εδρεύει και λειτουργεί στη Θεσσαλονίκη. Αναμφίβολα συμφωνούμε όλοι εδώ μέσα ότι είναι πετυχημένος θεσμός; Βεβαίως συμφωνούμε. Βγάζει τους δικαστές της ανεξάρτητης δικαιοσύνης που όλοι την υπερασπιζόμαστε και τη θέλουμε ψηλά και ακέραια. Αυτός ο θεσμός, λοιπόν, έρχεται να αξιοποιηθεί από το Υπουργείο Δικαιοσύνης για να κάνει το εξής. Αντί να πηγαίνουμε στο γενικό καλάθι και να σηκώνει κάποιος δια μέσου του ΑΣΕΠ το χέρι του και να λέει ότι θέλει να γίνει δημόσιος υπάλληλος και αύριο αν μπει ως δικαστικός υπάλληλος να το αρνηθεί, έρχεται πλέον και δίνει τη δυνατότητα, ενσυνείδητα ο άλλος, με διαδικασία ΑΣΕΠ, να ζητά να γίνει δικαστικός υπάλληλος. Αυτή είναι η μεγάλη διαφορά. Τόσο απλό είναι το θέμα. Δηλαδή κάνουμε μια μετατόπιση του τρόπου με τον οποίο θα γίνει η πρόσληψη του δικαστικού υπαλλήλου. Και αντί να χάνουμε αυτό που λέμε πρόσληψη, και πολύ σωστά λέτε ότι έχουμε κενά και είναι κοινή διαπίστωση, ερχόμαστε να λύσουμε αυτό το πρόβλημα με ανθρώπους οι οποίοι επιλέγουν, κύριε Πρόεδρε, να γίνουν δικαστικοί υπάλληλοι.

Και πώς θα γίνουν; Με δύο στοιχεία. Κατ’ αρχάς, με απόλυτη διαφάνεια. Θεωρώ υποκριτικό από την Αντιπολίτευση ότι βάζει θέμα διαφάνειας όταν η Σχολή Δικαστών και ο τρόπος που θα γίνει η πρόσληψη, η οποία θα έχει μέσα και στελέχη του ΑΣΕΠ, είναι αδιαμφισβήτητη. Είναι υποκριτικό και επικίνδυνο. Δεν πρέπει να το λέμε αυτό για τη Σχολή Δικαστών. Και δεύτερο στοιχείο είναι ότι θα ενδιαφερθούν άνθρωποι οι οποίοι θέλουν να γίνουν δικαστικοί υπάλληλοι. Διαφωνούμε με το αυτονόητο δηλαδή; Αυτό το νομοσχέδιο έπρεπε να αγκαλιαστεί και να ψηφιστεί ομόφωνα. Υπάρχουν άλλες πολιτικές περιοχές που μπορούμε να διαφωνήσουμε και να συγκρουστούμε, αλλά σ’ αυτό το αυτονόητο;

Και προσέξτε, αυτός ο επιτυχημένος θεσμός της Σχολής Δικαστών θα παραλάβει αυτούς τους ανθρώπους οι οποίοι ενδιαφέρονται, δηλαδή νέα παιδιά με προσόντα, με διαδικασία ΑΣΕΠ, οι οποίοι ενσυνείδητα θα επιλέξουν να γίνουν δικαστικοί υπάλληλοι, θα τους επιμορφώσει σε τρεις μήνες ταχύτατα, θα είναι και επιμορφωμένοι πάνω στο αντικείμενο που θα καλεστούν να υπηρετήσουν, σε τρεις μήνες θα ολοκληρώσουν την εκπαίδευσή τους και θα αποδοθούν στα δικαστήρια και στις δικαστικές υπηρεσίες. Είναι τόσο απλό.

Τι λέει ο Υπουργός; Τον έχω ακούσει. Δεν ξέρω αν θυμάμαι ακριβώς το νούμερο. Λέει, πρώτον, ότι με αυτό το νομοσχέδιο, μόλις ψηφιστεί, κάθε χρόνο θα έχουμε μια μόνιμη διαδικασία για δικαστικούς υπαλλήλους. Δεύτερον, μόλις ψηφιστεί αυτό το νομοσχέδιο, θα προκηρυχθεί διαγωνισμός. Αν δεν κάνω λάθος, ο Υπουργός έχει εξαγγείλει τριακόσιες δεκατρείς προσλήψεις. Πότε θα γίνει ο διαγωνισμός; Το πρώτο τρίμηνο του 2023. Πόσος χρόνος θα χρειαστεί για εκπαίδευση; Θα χρειαστούν τρεις - τέσσερις μήνες. Στη συνέχεια οι προσλήψεις θα γίνουν μέχρι το τέλος του 2023. Άρα οι πρώτοι ενσυνείδητοι, με δική τους επιλογή, δικαστικοί υπάλληλοι θα είναι στα δικαστήρια της χώρας μέσα στο 2023.

Κυρίες και κύριοι συνάδελφοι, πραγματικά δεν βλέπω τον λόγο να είμαστε αντίθετοι σε ένα αυτονόητο νομοσχέδιο, σε ένα νομοσχέδιο το οποίο έπρεπε να μας ενώνει λόγω μιας πραγματικότητας η οποία είναι σκληρή και λέει ότι δεν λύθηκε το πρόβλημα διαμέσου του ΑΣΕΠ και επιλέγουμε έναν εναλλακτικό τρόπο μέσα από τον οποίο βρίσκεται η λύση. Από εκεί και πέρα, αν είναι να επιχειρηματολογούμε για να κάνουμε αντιπολίτευση για την αντιπολίτευση, αυτό δεν βελτιώνει ούτε το πολιτικό επίπεδο της χώρας, ούτε και το να συμφωνούμε στα αυτονόητα τουλάχιστον.

Κύριε Υπουργέ, θέλω να δώσω συγχαρητήρια σε εσάς και στον Υφυπουργό για αυτό το νομοσχέδιο. Έρχεται να δώσει λύση σε ένα αυτονόητο πρόβλημα και να δώσει οριστική λύση με έναν τρόπο διαφανή και κυρίως αποτελεσματικό. Δεν έχω να προσθέσω τίποτα άλλο, κύριε Πρόεδρε.

Εύχομαι μέχρι το τέλος της διαδικασίας, όλες τις πλευρές να συμφωνήσουν γι’ αυτή τη θετική μεταρρυθμιστική αλλαγή του Υπουργείου Δικαιοσύνης. Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ κ. Καμίνης.

Στη συνέχεια θα ξεκινήσουμε με τον κατάλογο των ομιλητών με πρώτον τον κ. Καππάτο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Προτού μιλήσω για το νομοσχέδιο, θα ήθελα να διατυπώσω κάποιες σκέψεις για την πολιτική βία που είναι ένα φαινόμενο το οποίο διαρκώς το βρίσκουμε μπροστά μας στον δημόσιο βίο. Πρόκειται για πολιτική βία που ασκείται από διάφορες ομάδες, κυρίως στην Αθήνα και στη Θεσσαλονίκη. Πρόκειται για ομάδες οι οποίες θεωρούν καλό να βανδαλίζουν πανεπιστημιακά ιδρύματα, να μετατρέπουν το κέντρο των δύο πόλεων σε πεδίο μάχης. Όμως, πρόκειται και για πολιτική βία η οποία ξεκινά από την πολιτεία, από τα ίδια τα όργανα της πολιτείας.

Πρόσφατα είχαμε την απόφαση αθώωσης του Ινδαρέ. Θυμίζω ότι πριν από δύο χρόνια ήταν μια πολύκροτη υπόθεση και αυτό για το οποίο μας διαβεβαίωνε τότε το Υπουργείο Προστασίας του Πολίτη ήταν ότι οι αστυνομικοί είχαν κάνει μια χαρά τη δουλειά τους. Ευτυχώς, υπάρχει η δικαιοσύνη η οποία ήρθε και μας αποκάλυψε την αλήθεια. Τα ίδια πάλι σήμερα με τον πολύ σοβαρό τραυματισμό, ελπίζω να μην είναι θανάσιμος, του νεαρού Ρομά και φυσικά τιμούμε και τη μνήμη του Αλέξανδρου Γρηγορόπουλου. Είναι ένα ρεπερτόριο που με τον ένα ή με τον άλλο τρόπο μάς θυμίζει ότι σε αυτή τη χώρα το πρόβλημα της πολιτικής βίας είναι υπαρκτό. Και αν είναι να το αντιμετωπίσουμε, φυσικά, όπως σε όλα τα μεγάλα προβλήματα, η λύση θα πρέπει να ξεκινήσει από την πολιτεία.

Θα πρέπει η ίδια η πολιτεία να φροντίσει ούτως ώστε οι εκπρόσωποί της που είναι επιφορτισμένοι με την τήρηση και την επιβολή του νόμου, αυτοί πρώτοι από όλους να δώσουν το παράδειγμα.

Και έρχομαι τώρα στο νομοσχέδιο. Πριν από ένα χρόνο κατά τη συζήτηση επί του Κώδικα των Δικαστικών Υπαλλήλων αναφερθήκαμε στα προβλήματα της δικαιοσύνης, όπως καταγράφονταν από τους ίδιους τους δικαστικούς υπαλλήλους. Τεράστια έλλειψη προσωπικού, υποστελεχωμένες υπηρεσίες, ακαταλληλότητα κτηρίων και ενώ τότε ελάχιστα φαινόταν να έχει αξιοποιηθεί η ηλεκτρονική κατάθεση δικογράφων και γενικά η ψηφιακή τεχνολογία.

Το σχέδιο νόμου τότε, όπως και σήμερα, αποσκοπούσε στη βελτίωση της ποιότητας του συστήματος απονομής της δικαιοσύνης μέσω της αναβάθμισης και του εκσυγχρονισμού της διοικητικής υποστήριξης από το Σώμα των Δικαστικών Υπαλλήλων. Πριν από έναν χρόνο, όπως και σήμερα, η Κυβέρνηση δεν παρέλειπε να επισημαίνει την ιδιαιτερότητα των δικαστικών υπαλλήλων, η οποία ήδη καταγράφεται στο άρθρο 92 του Συντάγματος, το οποίο επιφυλάσσει μια ειδική μεταχείριση, η οποία εντοπίζεται πρωτίστως στις υπηρεσιακές μεταβολές και τη σύνθεση των αντίστοιχων υπηρεσιακών συμβουλίων, ενώ τα υπόλοιπα τα αφήνει στο νόμο να τα ρυθμίσει.

Στο παρελθόν η ιδιαιτερότητα αυτή αποτυπωνόταν περαιτέρω σε ένα ειδικό επίδομα, το οποίο καταργήθηκε με τους νόμους των μνημονίων. Η ιδιαιτερότητα με αρνητική φόρτιση αυτή τη φορά αποτυπώνεται πλέον σε μια κατάσταση που έχει επιδεινωθεί, σε μία άκρως αδιέξοδη πραγματικότητα που θέτει εν αμφιβόλω τα όποια θετικά σημεία του υπό συζήτηση νομοσχεδίου. Προφανώς, δεν διαφωνούμε επί της αρχής με μία αξιόπιστη διαδικασία επιλογής και επιμόρφωσης των δικαστικών υπαλλήλων, που φαίνεται να επιχειρεί να εισαγάγει το παρόν νομοσχέδιο.

Ακούστηκαν, βέβαια, επιχειρήματα για τη δημιουργία αυτοτελούς Σχολής Δικαστικών Υπαλλήλων, για τη δυσκολία της διαδικασίας επιλογής που εισάγει το παρόν νομοσχέδιο και για εναλλακτικούς φορείς επιμόρφωσης. Η συλλήβδην απόρριψη των επιχειρημάτων αυτών δεν φαίνεται πάντως να έγινε με πειστικό τρόπο. Καλόπιστα, όμως, ποια ακριβώς προβλήματα θα λύσει το νομοσχέδιο που συζητάμε σήμερα;

Οι εκπρόσωποι της Εθνικής Σχολής Δικαστών μας είπαν ευθέως ότι σε κάθε περίπτωση η δυνατότητα υποδοχής νέων υποψηφίων ετησίως είναι περιορισμένη και σίγουρα δεν ανταποκρίνεται στις άμεσες ανάγκες και μάλιστα σε ένα σχέδιο νόμου που θα ξεκινήσει πρακτικά να εφαρμόζεται από το επόμενο δικαστικό έτος.

Σήμερα μάλιστα έχει απολύτως ανατραπεί ακόμη περισσότερο η αναλογία δικαστικών λειτουργών και δικαστικών υπαλλήλων, όπως ελέχθη από πολλούς συναδέλφους, ενώ οι προκηρύξεις του 2017 ουδέποτε επί της ουσίας έφεραν προσωπικό στα δικαστήρια της χώρας. Αναρωτηθήκαμε τι φταίει γι’ αυτό; Αν έπρεπε ίσως να δοθούν κάποια κίνητρα; Έχουμε σήμερα επίσημα αξιόπιστα στοιχεία για την εφαρμογή των ψηφιακών τεχνολογιών και του θεσμού της διαμεσολάβησης στη δικαιοσύνη; Τουλάχιστον για κάποια ψηφιακά πιστοποιητικά μάλλον μια απολύτως αρνητική εικόνα μάς έδωσε ο πρόεδρος της ολομέλειας των Δικηγορικών Συλλόγων. Μας είπε ότι η έκδοσή τους αργεί υπέρμετρα και ως εκ τούτου η πολυπόθητη επιτάχυνση δεν έχει επιτευχθεί.

Με τέτοια στοιχεία, όμως, προχωρά κανείς σε αξιολόγηση μιας κατάστασης, σε εκσυγχρονισμό και σε νέες νομοθετικές πρωτοβουλίες. Από αυτή την άποψη, λοιπόν, από την άποψη των δεδομένων που χρειάζεται για να κρίνουμε ποιες παρεμβάσεις πρέπει να κάνουμε είτε στο επίπεδο της ψηφιακής τεχνολογίας είτε στο επίπεδο της επιτάχυνσης κάποιων μεθόδων, όπως είναι η διαμεσολάβηση, βρισκόμαστε ακόμη στο μηδέν.

Και τη στιγμή που μιλάμε εκκρεμεί ακόμη η πλήρωση του 1/3 περίπου από τις οργανικές θέσεις στα δικαστήρια της χώρας, χωρίς να υπολογίσουμε αποχωρήσεις και συνταξιοδοτήσεις. Αυτό αντιστοιχεί περίπου σε τρεις χιλιάδες οργανικές θέσεις, όταν το 2021 μιλούσαμε για δύο χιλιάδες κενές θέσεις από ένα σύνολο περίπου οκτώμισι χιλιάδων.

Οι δικαστικοί υπάλληλοι, όπως οι ίδιοι καταθέτουν, είναι ένα σώμα γερασμένο με υψηλό μέσο όρο ηλικίας και θεωρούν μάλλον υποκριτικό και πάντως ανέφικτο το στόχο της Κυβέρνησης να επιτευχθεί η πολυπόθητη αναλογία ένα προς τρία μεταξύ δικαστικών και διοικητικών υπαλλήλων και ζητούν να προσληφθούν αμέσως χίλιοι δικαστικοί υπάλληλοι.

Στην ίδια κατεύθυνση κινήθηκαν και οι απόψεις της ολομέλειας των δικηγορικών συλλόγων της χώρας. Κατά το στάδιο της επεξεργασίας του νομοσχεδίου στις επιτροπές ήταν πάντως έντονη η αίσθηση ότι η παρούσα Κυβέρνηση έχει ουσιαστικά χάσει, έχει αποδυναμώσει τους διαύλους επικοινωνίας με όσους εργάζονται για την απονομή της.

Διαπιστώνεται ένα συστηματικό πια έλλειμμα ουσιαστικής προηγούμενης διαβούλευσης με τους εμπλεκόμενους φορείς, αλλά και ένα έλλειμμα προηγούμενης προετοιμασίας και συλλογής στοιχείων για την κατάσταση στα ελληνικά δικαστήρια. Και όλα αυτά οδηγούν, βεβαίως, με μαθηματική ακρίβεια στην περαιτέρω απώλεια της εμπιστοσύνης των πολιτών, στην αποδυνάμωση της ελπίδας τους για μια ουσιαστική βελτίωση της ποιότητας του συστήματος της απονομής της δικαιοσύνης στη χώρα.

Σε αντίθεση με όσα διατείνεται σήμερα ο κύριος Υπουργός η περίπτωση των δικαστικών υπαλλήλων είναι ένα δείγμα ακραίας αδράνειας της πολιτείας και δυστυχώς δεν είναι η μοναδική περίπτωση που το Υπουργείο επιδεικνύει μια τέτοια αδράνεια. Θα αναφερθώ σε ένα ζήτημα, το οποίο εμένα με έχει απασχολήσει, στο πεδίο της σωφρονιστικής πολιτικής. Μιλάμε για το ιστορικό της σύστασης και οργάνωσης του κλάδου των Επιμελητών Κοινωνικής Αρωγής και των υπηρεσιών εκείνων που υπηρετούν την ομαλή κοινωνική επανένταξη των καταδικασθέντων, την εξάλειψη της υποτροπής, την πρόληψη της εγκληματικότητας.

Η προκήρυξη, για παράδειγμα, για την πρόσληψη των εξήντα Επιμελητών Κοινωνικής Αρωγής αντί των τριακοσίων που προέβλεπε ν.1941/91 έγινε δεκατρία χρόνια μετά τη θεσμοθέτηση της κοινωφελούς εργασίας και της αναστολής υπό επιτήρηση. Οι Υπηρεσίες Επιμελητών Κοινωνικής Αρωγής άρχισαν να λειτουργούν μόλις το 2007, δεκαέξι δηλαδή χρόνια μετά την έκδοση του σχετικού νόμου και σε δεκατέσσερα μόλις πρωτοδικεία αντί των είκοσι έξι που προέβλεπε ο νόμος. Οι υπηρεσίες σήμερα αυτές είναι υποστελεχωμένες και απαξιωμένες. Στη Φθιώτιδα υπάρχουν δύο επιμελητές, στην Εύβοια δύο και στη Βοιωτία ένας.

Κατά τη συζήτηση του ν.4895 για την τροποποίηση του Σωφρονιστικού Κώδικα η Υπηρεσία Επιμελητών Αθήνας υπέβαλε σχετικό υπόμνημα, το οποίο φυσικά δεν ελήφθη υπ’ όψιν από την Κυβέρνηση, στο οποίο αναφέρεται ότι οι υπηρεσίες αδυνατούν να εκτελέσουν το έργο που τους έχει ανατεθεί, στο οποίο θεσπίζεται και η υποχρέωση του διευθυντή της φυλακής για έγκαιρη ενημέρωση των Επιμελητών Κοινωνικής Αρωγής ή των Επιμελητών Ανηλίκων όταν επίκειται η απόλυση του κρατουμένου, προκειμένου αυτές να ασκήσουν τα καθήκοντά τους.

Αναφέρουν επί λέξει οι επιμελητές ότι οι σημερινές συνθήκες χώρου υλικοτεχνικής υποδομής, μηχανολογικού εξοπλισμού και ανθρώπινου δυναμικού καθιστούν πρακτικά αδύνατη την ανάληψη αυτής της νέας μέριμνας με λειτουργικό και ουσιαστικό τρόπο. Και την ίδια στιγμή ο βασικός θεσμός ομαλής επανένταξης, η κοινωφελής εργασία έχει πλέον τεθεί εδώ και πάρα πολλά χρόνια, από το 2019, επισήμως σε αναστολή.

Σε απάντηση όλων αυτών πολύ πρόσφατα είδα στη τηλεόραση ένα σποτ του Υπουργείου Δικαιοσύνης για την αναβάθμιση των υπηρεσιών των επιμελητών μέσω ΕΣΠΑ και αναρωτιέμαι τι είδους εξέλιξη είναι αυτή. Γιατί μου δίνεται η εντύπωση ότι πρόκειται για ένα επικοινωνιακό πυροτέχνημα. Εγώ θα ήθελα να ακούσω ότι υπάρχει ένα ουσιαστικό σχέδιο, ένα χρονοδιάγραμμα για την αναβάθμιση, επιτέλους, αυτών των υπηρεσιών.

Νομίζω, λοιπόν, ότι για άλλη μια φορά νομοθετούμε χωρίς να υπάρχει ένα στρατηγικό σχέδιο, χωρίς να παρουσιάζεται ένας συγκεκριμένος προγραμματισμός για τις προσλήψεις των δικαστικών υπαλλήλων, κάποια κίνητρα για την αποτελεσματική κάλυψη ενός ικανού αριθμού για κενές οργανικές θέσεις. Πρόκειται για μια ηχηρή απουσία που εν τέλει αδικεί κάθε ειλικρινή πρόθεση να εξορθολογιστεί ακόμη και με το παρόν νομοσχέδιο η κατάσταση που αντιμετωπίζουν εδώ και χρόνια οι δικαστικοί υπάλληλοι και φυσικά η κατάσταση την οποία αντιμετωπίζει η απονομή της δικαιοσύνης στη χώρα.

Αυτό που χρειάζεται είναι πλέον να ανατραπεί η κυρίαρχη αντίληψη ότι ο πολίτης θα βρει το δίκιο του μόνο αφού διασχίσει την πόρτα του δικαστηρίου. Και σας έχω επανειλημμένα ενθαρρύνει, σας έχω προτρέψει, κύριε Υπουργέ, να προχωρήσετε τον θεσμό της διαμεσολάβησης. Προχωρήστε αυτόν τον θεσμό ο οποίος έχει και έναν παιδαγωγικό χαρακτήρα για το σύνολο της κοινωνίας. Να μάθουμε επιτέλους ότι δεν είναι μοιραίο να λύνουμε τις διαφορές μας στα δικαστήρια με το μηδενικό άθροισμα ότι κάποιος χάνει και κάποιους κερδίζει, αλλά ότι μπορούμε τελικά όλοι με κάποιο τρόπο, κάνοντας ένα βήμα πίσω, να βγούμε κερδισμένοι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι και πολύ ενθαρρυντικά τα αποτελέσματα σε πρώτη φάση να ξέρετε.

**ΓΕΩΡΓΙΟΣ ΚΑΜΙΝΗΣ:** Να το δούμε.

Σας ευχαριστώ πολύ.

**ΠΡΟΕΔΡΕYΩΝ (Γεώργιος Λαμπρούλης):** Ευχαριστούμε τον κ. Καμίνη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και δύο εκπαιδευτικοί συνοδοί τους από το Γυμνάσιο Ρίου Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κύριος Υπουργός για να καταθέσει κάποιες νομοτεχνικές βελτιώσεις.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Όσο γίνεται πιο σύντομα να είναι σε γνώση των κυρίων συναδέλφων. Η βασικότερη είναι το γεγονός ότι προστίθεται ένα μέλος στην επιτροπή εκ μέρους της ολομέλειας, ένας δικηγόρος, προκειμένου να είναι και εννεαμελής η επιτροπή, αλλά και προκειμένου να υπάρχει μια ευρύτερη δυνατότητα ουσιαστικά ελέγχου όλων των διαδικασιών.

Σας ευχαριστώ.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 139-142

ΑΛΛΑΓΗ ΣΕΛΙΔΑΣ

**ΠΡΟΕΔΡΕYΩΝ (Γεώργιος Λαμπρούλης):** Θα διανεμηθούν στους εισηγητές και αγορητές.

Καλούμε στο Βήμα τον κ. Παναγή Καππάτο από τη Νέα Δημοκρατία. Θα ακολουθήσει ο κ. Παπαηλιού, ο κ. Καστανίδης και ο κ. Λιούπης.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στα νομικά συστήματα των δυτικών δημοκρατιών η δικαστική εκπαίδευση κατέχει ιδιαίτερη θέση στη λειτουργία της δικαιοσύνης. Δεν θα μπορούσε να ήταν διαφορετικά αφού τόσο από την επιλογή όσο και την επιμόρφωση των δικαστικών λειτουργών και υπαλλήλων εξαρτάται σε μεγάλο βαθμό η ποιότητα του δικαστικού μας συστήματος.

Η διαμόρφωση ικανών και ευσυνείδητων δικαστικών λειτουργών αποτέλεσε θεμελιώδη αποστολή της ΕΣΔΙ. Η καλλιέργεια του δικαστικού ήθους και της δικαστικής δεοντολογίας βρίσκεται στον πυρήνα της φιλοσοφίας με την οποία η σχολή οργανώθηκε.

Με το παρόν νομοσχέδιο εισάγεται για πρώτη φορά στη σχολή κατεύθυνση δικαστικών υπαλλήλων. Πιο συγκεκριμένα, αφορά στο κλάδο των γραμματέων όλων των κατηγοριών, ενώ ρυθμίζονται ο τρόπος επιλογής, η διαδικασία εκπαίδευσης των επιλεγέντων, καθώς και η διαρκής επιμόρφωση τους. Στόχος δεν είναι άλλος από τη βελτίωση της ποιότητας και της ταχύτητας απονομής της δικαιοσύνης, την επιλογή, την εκπαίδευση και την επιμόρφωση των δικαστικών υπαλλήλων με τρόπο τέτοιο που αναβαθμίζει το δικαιοδοτικό μας σύστημα. Έτσι, σύμφωνα με το σχέδιο νόμου οι μελλοντικοί δικαστικοί υπάλληλοι θα επιλέγονται κάθε έτος με διαγωνισμό από την ΕΣΔΙ ανάλογα με τις υπηρεσιακές τους ανάγκες. Κατά τη διάρκεια της φοίτησής τους θα είναι σε θέση να λάβουν τα αναγκαία εφόδια προκειμένου να ασκήσουν με τρόπο αποτελεσματικό και ταχύ τα καθήκοντά τους.

Την ίδια στιγμή, για τους εν ενεργεία δικαστικούς υπαλλήλους προβλέπουμε τη δυνατότητα συμμετοχής σε επιμορφωτικά σεμινάρια και δράσεις της διά βίου κατάρτισης. Η εκπαίδευση νέων δικαστικών υπαλλήλων από τη μία και η διεύρυνση των γνώσεων και των δεξιοτήτων για τους ήδη υπηρετούντες υπαλλήλους φιλοδοξούμε να συμβάλλουν καθοριστικά στη βελτίωση της απονομής δικαιοσύνης στη χώρα μας.

Με δεδομένα τα ανωτέρω, οι ρυθμίσεις που εισάγουμε τροποποιούν το νομοθετικό πλαίσιο που διέπει την Εθνική Σχολή Δικαστικών Λειτουργών. Την καθιστά, με άλλα λόγια, αρμόδια να επιλέγει, να εκπαιδεύει και να επιμορφώνει τους δικαστικούς υπαλλήλους, μια επιλογή με σαφή στόχο τη βελτίωση της ποιότητας της δικαιοσύνης και τον περιορισμό του χρόνου απονομής της.

Σε κάθε περίπτωση, το Εθνικό Κέντρο Δημόσιας Διοίκησης και Αυτοδιοίκησης εξακολουθεί να παρέχει τις υπηρεσίες επιμόρφωσης των δικαστικών υπαλλήλων.

Ταυτόχρονα, μέσω τροποποιήσεων των σχετικών νόμων, προχωρούμε στην εναρμόνιση της υφιστάμενης νομοθεσίας με τις διατάξεις της προτεινόμενης ρύθμισης για τους δικαστικούς υπαλλήλους. Πιο αναλυτικά, προβλέπουμε την εξαίρεση των εισαγομένων για φοίτηση σε Εθνική Σχολή Δικαστικών Λειτουργών από τις διατάξεις σχετικά με το σύστημα προσλήψεων στο δημόσιο τομέα. Θέτουμε ειδική πρόβλεψη για την πλήρωση των θέσεων δικαστικών υπαλλήλων μέσω εξετάσεων που διενεργούνται από την Εθνική Σχολή Δικαστικών Λειτουργών. Υιοθετούμε τον συνυπολογισμό του χρόνου φοίτησης στη σχολή στον εισαγωγικό βαθμό των δικαστικών υπαλλήλων. Επενδύουμε στην ποιότητα της παρεχόμενης εκπαίδευσης του εκπαιδευτικού προσωπικού και των υπηρεσιών που η Σχολή Δικαστικών Λειτουργών παρέχει.

Κυρίες και κύριοι συνάδελφοι, η έλλειψη δικαστικών υπαλλήλων ειδικά καταρτισμένων αποτελεί ένα από τα σοβαρότερα ζητήματα που το δικαιοδοτικό σύστημα της χώρας μας καλείται να διαχειριστεί. Χαρακτηριστική είναι η αναλογία σήμερα δικαστών και δικαστικών υπαλλήλων ένα προς ένα, με τον ευρωπαϊκό μέσο όρο, όμως, να βρίσκεται στο ένα προς τρία. Είναι μάλιστα η ίδια η Ένωση Δικαστών και Εισαγγελέων που μας επισημαίνει το ζήτημα κατά τη διαδικασία της ακρόασης των φορέων και δεν πρέπει να αγνοήσουμε. Είναι έλλειψη υπαρκτή που οφείλεται στον περιορισμό των προσλήψεων της περασμένης δεκαετίας που επέφερε η οικονομική κρίση.

Την ίδια ώρα, η ενιαία διαδικασία πρόσληψης δημοσίων και δικαστικών υπαλλήλων αδυνατεί να ανταποκριθεί στις άμεσες επιτακτικές και ειδικές ανάγκες των δικαστικών υπηρεσιών.

Τέλος, μέχρι και σήμερα η τακτική εκπαίδευση των δικαστικών υπαλλήλων αλλά και η επιμόρφωση τους κινούνται σε ικανοποιητικά επίπεδα, γεγονός που υποβαθμίζει το κύρος του λειτουργήματος που επιτελούν οι δικαστικοί υπάλληλοι, ενός συνταγματικά κατοχυρωμένου λειτουργήματος η θωράκιση του οποίου μπορεί να επιλύσει δυσλειτουργίες που έχουμε ήδη επισημάνει.

Κυρίες και κύριοι συνάδελφοι, από την ακρόαση των φορέων στη σχετική συνεδρίαση της επιτροπής έχουμε εξαγάγει ορισμένα χρήσιμα συμπεράσματα. Η έλλειψη δικαστικών υπαλλήλων είναι το πρώτο. Η αργοκίνητη διαδικασία πρόσληψής τους είναι συμπέρασμα στο οποίο κατέληξαν οι περισσότεροι εκπρόσωποι θεσμών και φορέων που έλαβαν τον λόγο. Η θετική στάση τους απέναντι στο παρόν νομοθέτημα είναι ακόμη ένα στοιχείο που πρέπει να συνυπολογίσουμε στη σημερινή μας συζήτηση. Η ένταξη των δικαστικών υπαλλήλων στο εκπαιδευτικό σύστημα της Εθνικής Σχολής Δικαστικών Λειτουργών ικανοποιεί ένα αίτημα του κόσμου της δικαιοσύνης.

Το νομοσχέδιο του Υπουργείου Δικαιοσύνης αποτελεί ένα γενναίο βήμα στον απαραίτητο εκσυγχρονισμό των διαδικασιών απονομής της δικαιοσύνης. Αναγνωρίζουμε την τόλμη της πολιτικής του ηγεσίας, σε μια περίοδο μάλιστα που οι νομοθετικές πρωτοβουλίες στον τομέα της δικαιοσύνης είναι πυκνές και σοβαρές. Είμαστε ιδιαίτερα θετικοί στη συγκεκριμένη πρωτοβουλία. Η θερμή υποδοχή της μάλιστα από τους άμεσα ενδιαφερόμενους φορείς εγγυάται την άμεση και επιτυχή εφαρμογή της στην πράξη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕYΩΝ (Γεώργιος Λαμπρούλης):** Ευχαριστούμε τον κ. Καππάτο.

Συνεχίζουμε και καλούμε στο Βήμα τον κ. Γεώργιο Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, οι δικαστικοί υπάλληλοι τυγχάνουν ιδιαίτερης συνταγματικής αναγνώρισης και αντιμετώπισης λόγω της αποστολής τους ως οργάνων και αυτοί της δικαιοσύνης και εξ αυτού του λόγου περιβάλλονται με εγγυήσεις ως προς την μισθολογική και υπηρεσιακή κατάστασή τους. Παρά ταύτα τα διατιθέμενα από την πολιτεία μέσα, οι αντίστοιχοι πόροι, η γενικότερη ατμόσφαιρα και συμπεριφορά από πλευράς πολιτείας αλλά και η καθημερινότητα των δικαστηρίων δεν επιτρέπουν την προβλεπόμενη από το Σύνταγμα αντιμετώπιση.

Σε αυτό το πλαίσιο οι δικαστικοί υπάλληλοι κυρίως λόγω της υποστελέχωσης είναι επιφορτισμένοι με αρμοδιότητες και με έργα τα οποία πολλές φορές μεταφέρουν στο σπίτι τους με αποτέλεσμα να τίθεται ζήτημα ορθής απονομής δικαιοσύνης. Εν τέλει το πρόβλημα των δικαστικών υπαλλήλων, το πρόβλημα της υποστελέχωσης των δικαστηρίων οδηγεί σε αρνητικές συνέπειες όσον αφορά στην απονομή της δικαιοσύνης.

Η διαδικασία με την οποία το υπό συζήτηση νομοσχέδιο κατατέθηκε στη Βουλή δείχνει από κυβερνητικής πλευράς -συνήθης πρακτική αυτή- αυταρχισμό, έλλειψη σεβασμού προς τις θεσμικές διαδικασίες και εν τέλει δημοκρατικής συνείδησης. Και αυτό διότι δεν είναι δυνατόν να έχει συσταθεί νομοπαρασκευαστική επιτροπή η οποία να έχει καταθέσει σχετικό πόρισμα και η Κυβέρνηση να καταθέτει ένα νομοσχέδιο που αφίσταται του περιεχομένου αυτού του πορίσματος.

Ας σημειωθεί ότι ενώ αναμενόταν η ίδρυση Εθνικής Σχολής Δικαστικών Υπαλλήλων για την εκπαίδευση και την επιμόρφωση τους, αυτό αναλαμβάνεται από την Εθνική Σχολή Δικαστικών Λειτουργών στην οποία επιπλέον ανατίθεται και το έργο της πρόσληψής τους.

Το νομοσχέδιο αγνοεί τη ζώσα πραγματικότητα των δικαστηρίων μη δίνοντας λύσεις στα χρόνια, διαρκώς επιδεινούμενα και συνεχώς πολλαπλασιαζόμενα προβλήματα των δικαστικών υπαλλήλων, που εν τέλει είναι προβλήματα της δικαιοσύνης. Δεν δίνει λύση στο πρόβλημα των κενών οργανικών θέσεων και στην εν γένει υποστελέχωση των δικαστηρίων. Το 30% των οργανικών θέσεων παραμένουν κενές και με τον ρυθμό προσλήψεων που εκ των πραγμάτων θα αναπτύσσεται στην Εθνική Σχολή Δικαστικών Λειτουργών, τα κενά δεν πρόκειται να καλυφθούν ούτε την επόμενη δεκαετία, δεδομένου μάλιστα και του ετήσιου αριθμού αποχωρήσεων λόγω συνταξιοδότησης. Εξάλλου δεν υφίσταται πρόβλεψη που να οδηγεί σε βελτίωση των συνθηκών εργασίας των δικαστικών υπαλλήλων, οι οποίες είναι τραγικές για ευρωπαϊκή χώρα και εν τέλει στη βελτίωση της απονομής δικαιοσύνης.

Η χώρα μας έχει καταδικαστεί πολλές φορές από το Ευρωπαϊκό Δικαστήριο Δικαιωμάτων του Ανθρώπου λόγω των αργών ρυθμών απονομής δικαιοσύνης που οδηγεί σε αρνησιδικία. Όμως, είναι προφανές ότι τα βήματα που έχουν γίνει μέχρι σήμερα προς τη βελτίωση αυτής της κατάστασης είναι ανεπαρκή.

Κυρίες και κύριοι συνάδελφοι, η δικαιοσύνη βρίσκεται σε κρίση και για άλλους λόγους που δεν είναι της ώρας να αναπτυχθούν. Το γνωρίζουμε όλοι. Και η σύγκριση με άλλες χώρες της Ευρωπαϊκής Ένωσης είναι αρνητική για τη χώρα μας. Η χώρα μας ως προς τις εκκρεμείς υποθέσεις βρίσκεται στην τρίτη θέση και ως προς τη δυνατότητα on-line πρόσβασης στις δικαστικές αποφάσεις στην τελευταία θέση. Δεν θα αναφερθώ στις κτηριακές υποδομές, οι οποίες πολλές φορές είναι τραγικές.

Παρά τις επικρατούσες συγκεκριμένες συνθήκες οι ρυθμίσεις του νομοσχεδίου δεν δίδουν λύσεις, όπως είπα παραπάνω. Δεν θα καλυφθούν τα κενά των δικαστικών υπαλλήλων. Επιπλέον δεν αντιμετωπίζεται η υποαμειβόμενη εργασία τους. Οι μισθοί τους μειώθηκαν δραματικά το 2011 με το πρώτο μνημόνιο όταν καταργήθηκε το επίδομα ειδικών συνθηκών. Σήμερα δεν προβλέπεται η αντιστροφή των πραγμάτων, παρ’ ότι υπάρχει δημοσιονομικός χώρος προκειμένου να γίνουν αυξήσεις μισθών.

Επιπρόσθετα η διαδικασία που προβλέπεται για τις προσλήψεις των δικαστικών υπαλλήλων είναι πολύπλοκη και δύσκολη, γεγονός που θα οδηγήσει σε αμφισβήτηση την αξιοκρατία και τη διαφάνεια. Παρακάμπτεται το ΑΣΕΠ και για την επιμόρφωση των δικαστικών υπαλλήλων η Εθνική Σχολή Δημόσιας Διοίκησης.

Σημαντικό ζήτημα που προκύπτει από τις ρυθμίσεις του νομοσχεδίου είναι ότι υπάρχει κίνδυνος να δημιουργηθούν υπάλληλοι δύο ταχυτήτων, δηλαδή οι παλαιοί υπάλληλοι και αφ’ ετέρου οι νέοι που θα προσληφθούν με τη νέα διαδικασία. Πράγμα που μπορεί να οδηγήσει μερίδα των υπαλλήλων σε υποβάθμιση. Προτείνεται, λοιπόν, και από την ομοσπονδία δικαστικών υπαλλήλων να γίνουν άμεσες προσλήψεις προσωπικού για να επιλυθεί ή τουλάχιστον να αμβλυνθεί το πρόβλημα, να υπάρξει προγραμματισμός των προσλήψεων σε βάθος τριετίας, να επαναθεσμοθετηθεί το επίδομα ειδικών συνθηκών που είχε καθιερωθεί στη λογική ότι οι δικαστικοί υπάλληλοι βιώνουν παρόμοιες συνθήκες -και έτσι είναι- εργασίας με αυτές των δικαστικών λειτουργών και η έγκριση σε μόνιμη βάση είκοσι ωρών μηνιαίως για υπερωριακή απασχόληση για όλους τους δικαστικούς υπαλλήλους της χώρας ως ελάχιστης έμπρακτης αναγνώρισης της αποστολής τους και του ρόλου που τους αναλογεί στην απονομή της δικαιοσύνης.

Κυρίες και κύριοι συνάδελφοι και μετά την ψήφιση του νομοσχεδίου η δικαιοσύνη θα παραμείνει σε κρίση. Ούτε η ποιότητα απονομής της βελτιώνεται, ούτε η ταχύτητα ενισχύεται. Και βέβαια η αντίθεσή μας, σύμφωνα με όσα είπα προηγουμένως και από όσα αναφέρθηκαν από την εισηγήτρια μας, δεν συνιστούν αντίρρηση για την αντίρρηση όπως είπε ο Κοινοβουλευτικός Εκπρόσωπος της Νέας Δημοκρατίας, αλλά είναι ουσιαστικές αντιρρήσεις οι οποίες συνοδεύτηκαν και με συγκεκριμένες προτάσεις επίλυσης ή τουλάχιστον άμβλυνσης σε πρώτη φάση του προβλήματος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παπαηλιού.

Καλούμε στο Βήμα τον κ. Χαράλαμπο Καστανίδη από το Κίνημα Αλλαγής.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, οι δικαστικοί υπάλληλοι αποτελούν κρίσιμο παράγοντα για την εύρυθμη λειτουργία των δικαστηρίων της χώρας και συνεπώς για την ορθή και ταχεία απονομή της δικαιοσύνης.

Ποια είναι τα δύο προβλήματα που καλούμαστε να επιλύσουμε; Το πρώτο πρόβλημα είναι η δραματική μείωση του αριθμού των δικαστικών υπαλλήλων στη μακρά διάρκεια της δημοσιονομικής κρίσης και των κρίσεων που ακολούθησαν, η υποστελέχωση και ταυτόχρονα οι εξαιρετικά χαμηλές αμοιβές, λόγω των μνημονιακών υποχρεώσεων της χώρας. Το δεύτερο πρόβλημα που καλούμαστε να αντιμετωπίσουμε είναι να αποκτήσουμε καλά εκπαιδευμένους και επιμορφωμένους δικαστικούς υπαλλήλους, ώστε να παράγουν καλύτερο και αποδοτικό έργο.

Ας δούμε και τις δύο αυτές κατηγορίες προβλημάτων. Ξεκινώ από το δεύτερο. Όλοι συμφωνούμε ότι, χωρίς αμφιβολία, θέλουμε καλά καταρτισμένους και εκπαιδευμένους δικαστικούς υπαλλήλους. Ποιος θα μπορούσε να είναι ο φορέας εκπαίδευσης και κατάρτισης των δικαστικών υπαλλήλων; Υπάρχουν διαφορετικές απόψεις, αλλά θα τις κατέτασσα όλες στην περιοχή των σωστών και αναγκαίων προτάσεων. Θα μπορούσε να είναι μία αυτόνομη σχολή για τους δικαστικούς υπαλλήλους. Θα μπορούσε να είναι η Εθνική Σχολή Δημόσιας Διοίκησης, επίσης αποδεκτή λύση. Θα μπορούσε να είναι και η Εθνική Σχολή Δικαστικών Λειτουργών, επίσης αποδεκτή λύση. Πολύ περισσότερο, σε ό,τι αφορά το ΠΑΣΟΚ - Κίνημα Αλλαγής, αποδεκτή είναι η λύση, της Εθνικής Σχολής Δικαστικών Λειτουργών διότι είναι έργο, δημιούργημα των κυβερνήσεων του ΠΑΣΟΚ.

Τώρα, όμως, να προσέξουμε κάτι. Η Εθνική Σχολή Δικαστικών Λειτουργών έχει περιορισμένες δυνατότητες, λόγω των υποδομών της και για αυτό μας προειδοποιούν οι εκπρόσωποί της να εκπαιδεύσουν και μετά να καταρτίσουν και να επιμορφώσουν μεγάλο αριθμό δικαστικών υπαλλήλων κατ’ έτος. Το ίδιο προειδοποιεί και η ένωση των εισαγγελέων.

Μετά από έναν περίπου χρόνο, ίσως και λίγο περισσότερο, θα έχουμε τους πρώτους απόφοιτους δικαστικούς υπαλλήλους από την Εθνική Σχολή Δικαστικών Λειτουργών, ο οποίος, όμως, αριθμός τους θα είναι περιορισμένος. Θα μπορούσα να κάνω μια υπόθεση εργασίας, ότι για τον πρώτο χρόνο, ίσως, οι εισαγόμενοι θα είναι ένας αριθμός ανάμεσα στους εκατό έως διακόσιους δικαστικούς υπαλλήλους. Εδώ, λοιπόν, συνδέεται το πρόβλημα της εισαγωγής, εκπαίδευσης και επιμόρφωσης των δικαστικών υπαλλήλων με τον αναγκαίο αριθμό που λείπει από τα δικαστήρια της χώρας.

Αν κάθε χρόνο έχουμε έναν αριθμό εισαγόμενων δικαστικών υπαλλήλων στη Σχολή Δικαστικών Λειτουργών, περίπου στα εκατό ή διακόσια άτομα, σημαίνει ότι ο τεράστιος αριθμός κενών οργανικών θέσεων των δικαστικών υπαλλήλων θα καλυφθεί μετά από πολλά χρόνια και ,συνεπώς, τα δικαστήρια της χώρας θα εξακολουθούν να υποφέρουν. Θα πρέπει, λοιπόν, να εξευρεθεί ένας τρόπος μεταβατικών ρυθμίσεων, ώστε αμέσως μετά την ψήφιση του νομοσχεδίου, να υπάρξει λύση για την προσέλκυση και την επιλογή ενός μεγάλου αριθμού δικαστικών υπαλλήλων τώρα πριν αρχίσει η εισαγωγή υποψηφίων, στη Σχολή Δικαστικών Λειτουργών. Όσα σας προτείνει η Αντιπολίτευση είναι λογικά επιχειρήματα και όχι, όπως συνήθως λένε οι ομιλητές της Νέας Δημοκρατίας, υποχρεωτική αντιπολιτευτική βολή. Επαναλαμβάνω, χρειάζονται άμεσες μεταβατικές ρυθμίσεις, μέχρι να αρχίσει η Σχολή Δικαστικών Λειτουργών να αποδίδει σιγά-σιγά στις δικαστικές υπηρεσίες της χώρας τους πρώτους δικαστικούς υπαλλήλους.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

Τι θα έκανα, αν είχα την ευχέρεια να επιλέξω; Ενδεχομένως, θα εφάρμοζα την ιδέα να αξιοποιήσω το υπόλοιπο των επιτυχόντων του διαγωνισμού του 2017, αν υπάρχει υπόλοιπο επιτυχόντων, δεν το έχω αναζητήσει. Αλλά αν υπάρχει υπόλοιπο επιτυχόντων, θα έδινα τα κίνητρα, προκειμένου να αξιοποιήσω ανθρώπους από τη λίστα αυτή. Θα επανέλθω στα κίνητρα γιατί είναι το αποφασιστικό.

Δεύτερον, θα επέλεγα μια γρήγορη διαδικασία μετατάξεων στο πλαίσιο της αρχής της κινητικότητας. Αλλά και οι δύο ιδέες μεταβατικών ρυθμίσεων που σας δίνω προϋποθέτουν ένα πράγμα: ότι θα υπάρξουν ισχυρά κίνητρα για την προσέλκυση των δικαστικών υπαλλήλων. Διότι το πρόβλημα δεν είναι το καθεστώς των προσλήψεων. Εχέγγυα διαφάνειας υπάρχουν και στη διαγωνιστική διαδικασία υπό τον έλεγχο του ΑΣΕΠ. Εχέγγυα διαφάνειας υπάρχουν και στο διαγωνιστικό μέρος με τις επιτροπές που ορίζονται στο πλαίσιο της Εθνικής Σχολής Δικαστικών Λειτουργών. Το θέμα μας, λοιπόν, δεν είναι το καθεστώς της πρόσληψης. Το θέμα μας είναι το κίνητρο, για να απελευθερωθούν ανθρώπινοι πόροι.

Αυτό, λοιπόν, που θα οφείλαμε να κάνουμε είναι μία γενναία αύξηση άμεσα των αποδοχών των δικαστικών υπαλλήλων, ώστε, τώρα στο πλαίσιο των μεταβατικών ρυθμίσεων, αλλά και μόνιμα, να υπάρχουν τα κίνητρα για να απελευθερωθούν ανθρώπινοι πόροι για τις θέσεις των δικαστικών υπαλλήλων.

Επισημαίνω, και τελειώνω με αυτό, κύριε Πρόεδρε, κάτι που πολλές φορές το έχω επισημάνει. Η Κυβέρνηση, όταν νομοθετεί, συνήθως αλλάζει τις απόψεις της και ξανανομοθετεί, τροποποιώντας τους νόμους που ψήφισε. Υποθέτω ότι δεν είχε σκεφθεί τίποτε από όλα αυτά που εισηγείται σήμερα, όταν συνεζητείτο ο Κώδικας Δικαστικών Υπαλλήλων. Εν τω μεταξύ αλλάζει, όχι εξαιτίας της δημιουργίας ειδικού κλάδου δικαστικών υπαλλήλων και ρυθμίσεις του ν.4871.

Προβλέπεται για την εισαγωγική εκπαίδευση των εκπαιδευτών, ότι ο γενικός διευθυντής, οι επικεφαλής διευθυντές σπουδών, καθώς και οι έχοντες πολλές ώρες διδασκαλίας, θα εκπαιδεύουν αυτούς που εγγράφονται για τρία χρόνια στη λίστα των διδασκόντων. Με άλλα λόγια, για να ξέρετε τι ρυθμίζετε θα αποφασίσει η Εθνική Σχολή Δικαστικών Λειτουργών να εγγράψει στη λίστα των διδασκόντων, ας πούμε για θέματα Κτηματολογίου και κτηματολογικών διαφορών, τον κοσμήτορα του Πολυτεχνείου ή έναν αρμόδιο πρωτοβάθμιο καθηγητή τοπογράφο μηχανικό, και θα τον εκπαιδεύσουν εισαγωγικά, ώστε μετά να διδάξει!.

Δεν θέλω να κάνω άλλα σχόλια.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Καστανίδη.

Καλησπέρα σας και από μένα.

Καλείται στο Βήμα ο κ. Αθανάσιος Λιούπης από τη Νέα Δημοκρατία και να ετοιμάζεται η κ. Σκόνδρα από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι ένα ακόμα νομοσχέδιο του Υπουργείου Δικαιοσύνης που στοχεύει στην αναβάθμιση των δικαστηρίων της χώρας, δεύτερον, στη βελτίωση της ποιότητας των παρεχόμενων δικαστικών υπηρεσιών και τρίτον, στην πολυπόθητη και πολυσυζητημένη επιτάχυνση της δικαιοσύνης στη χώρα μας.

Είναι μια πολιτική επιλογή που εδώ και καιρό είχε ανακοινώσει ο Υπουργός Δικαιοσύνης, έναν νέο τρόπο, δηλαδή, ανάδειξης των δικαστικών υπαλλήλων. Είναι δεδομένη η ανάγκη για ενίσχυση των δικαστηρίων σε έμψυχο δυναμικό, δικαστές, εισαγγελείς και δικαστικούς υπαλλήλους. Σταθερά από την εποχή των μνημονίων η αναλογία δικαστών-δικαστικών υπαλλήλων ήταν χαμηλή και σήμερα έχει φτάσει σε έναν δικαστή να αναλογούν 1,09 δικαστικοί υπάλληλοι.

Η επιτάχυνση της δικαιοσύνης είναι μια δύσκολη διαδικασία ακριβώς λόγω της πολυπλοκότητας, αλλά και της ευαισθησίας των διαδικασιών. Η επιτάχυνση δικαιοσύνης με ταυτόχρονη διατήρηση της ποιότητας των αποφάσεων είναι πραγματικά μια δυσεπίλυτη εξίσωση. Ο Υπουργός κ. Τσιάρας έχει εξηγήσει αναλυτικά τις προσπάθειες που έχει καταβάλλει όλο αυτό το διάστημα για να αυξήσει τον αριθμό των υπαλλήλων στα δικαστήρια είτε με άντληση επιτυχόντων από προηγούμενους διαγωνισμούς του ΑΣΕΠ είτε με μετακίνηση από άλλες θέσεις του δημοσίου. Όλες αυτές όμως οι προσπάθειες ήταν ατελέσφορες γιατί δεν υπήρξε αντίστοιχο ενδιαφέρον.

Με τη σημερινή νομοθετική πρωτοβουλία, όσοι επιθυμούν να υπηρετήσουν ως δικαστικοί υπάλληλοι θα περνούν από μια αντικειμενική και πολυεπίπεδη διαδικασία εξετάσεων και εκπαίδευσης στην Εθνική Σχολή Δικαστικών Λειτουργών. Με αυτόν τον τρόπο διασφαλίζουμε την κατάρτιση, την εξειδίκευση και την εμπειρία στην πράξη για όλους τους δικαστικούς υπαλλήλους οι οποίοι συνιστούν μια ιδιαίτερη κατηγορία που απαιτεί κατάρτιση, συγκεκριμένα προσόντα και διαρκή επιμόρφωση. Αφορά όλους τους δικαστικούς υπαλλήλους όλων των δικαστηρίων της χώρας. Θα είναι διαδικασία επαναλαμβανόμενη κάθε χρόνο και είναι μια διαδικασία πιο γρήγορη από ό,τι είπε ο Υπουργός, από μια διαδικασία άμεσης προκήρυξης με ΑΣΕΠ. Στη διαδικασία θα είναι και τρία μέλη του ΑΣΕΠ και θα έχουμε δικαστικούς υπαλλήλους πιο μορφωμένους προς όφελος της λειτουργίας των δικαστηρίων της χώρας.

Οι εκπρόσωποι της Ένωσης Δικαστών και Εισαγγελέων και της Ένωσης Εισαγγελέων συμφώνησαν με τις γενικές αρχές του νομοσχεδίου στο στάδιο των επιτροπών αναγνωρίζοντας τις ανάγκες που καλύπτουν οι αλλαγές. Η διαδικασία που έχει επιλεγεί είναι διαφανής και αξιόπιστη. Οι ενδιαφερόμενοι θα συμμετάσχουν στον ετήσιο διαγωνισμό που διενεργείται από την επιτροπή στην οποία συμμετέχουν τρεις ανώτατοι δικαστικοί, ένας δικαστικός υπάλληλος, ένα μέλος ΔΕΠ και τρία μέλη ΑΣΕΠ. Αρχικώς, οι υποψήφιοι πρέπει να περάσουν στη Θεσσαλονίκη γραπτές εξετάσεις που καταλαμβάνουν τρεις θεματικές ενότητες: γενικής παιδείας οργάνωσης δικαστηρίων και στοιχεία Συνταγματικού και Δικονομικού Δικαίου. Το δεύτερο στάδιο στην Αθήνα αφορά την προφορική συνέντευξη. Ακολουθεί η κατάρτιση στην Εθνική Σχολή Δικαστών για έξι μήνες που χωρίζεται σε δύο τρίμηνα. Στο πρώτο διεξάγεται η θεωρητική εκπαίδευση και στο δεύτερο η πρακτική άσκηση σε δικαστικές υπηρεσίες, ώστε να αποκτήσουν πολύτιμη εμπειρία και γνώση του τρόπου λειτουργίας των δικαστηρίων και τις πραγματικές απαιτήσεις της εργασίας τους. Είναι σημαντικό ότι οι επιτυχόντες υποβάλλονται σε ψυχιατρική διερεύνηση για την πληρότητα του ατομικού φακέλου τους. Η εξέταση είναι λεπτομερής και διενεργείται από τριμελή επιτροπή. Μετά την ολοκλήρωση της κατάρτισής τους οι απόφοιτοι τοποθετούνται σε θέσεις δικαστικών υπαλλήλων με βάση τις επιλογές τους αλλά και τη σειρά κατάταξής τους.

Μία από τις πιο σημαντικές προβλέψεις του νομοσχεδίου είναι η υποχρέωση για διαρκή επιμόρφωση των δικαστικών υπαλλήλων. Το αντικείμενο εργασίας των δικαστικών υπαλλήλων εξελίσσεται διαρκώς και προβλέπονται προγράμματα επιμόρφωσης και δια ζώσης και διαδικτυακά. Σημαντική είναι και η συνεργασία με αντίστοιχους φορείς της Ευρωπαϊκής Ένωσης, για να έχουμε την καλύτερη δυνατή κατάρτιση σε θέματα αιχμής. Και επειδή η επιμόρφωση πρέπει να διατρέχει όλους τους τομείς και όλα τα επίπεδα, προβλέπεται και εκπαίδευση για τους ίδιους τους διδάσκοντες. Αναμφίβολα έχουμε να κάνουμε πολλά ακόμα, για να είμαστε ικανοποιημένοι από την ταχύτητα απονομής δικαιοσύνης στην Ελλάδα, σε μια κατάσταση στην οποία τα δικαστήρια λειτουργούσαν ή υπολειτουργούσαν για δύο έτη λόγω της πανδημίας με τις ένδικες διαφορές όμως να είναι σε εξέλιξη.

Αν πρέπει να κάνουμε έναν απολογισμό των τελευταίων τριών ετών, έχουν γίνει σημαντικές μεταρρυθμίσεις και πολλά βήματα μπροστά. Με την επιτάχυνση της ψηφιοποίησης, με την μαγνητοφώνηση των πρακτικών για τα ποινικά ακροατήρια, με την προσβασιμότητα των δικαστικών κτηρίων, με την πρωτοβουλία για ανέγερση νέων δικαστικών μεγάρων και ανακαίνιση κάποιων ήδη υπαρχόντων, μεταξύ των οποίων και το νέο Δικαστικό Μέγαρο Βόλου, του οποίου την ανέγερση αναμένουμε, κύριε Υπουργέ, για να αποκτήσουν τα δικαστήρια του Βόλου όλες τις απαραίτητες σύγχρονες υποδομές.

Από τα μεγαλύτερα έργα που έχουν γίνει ποτέ στην Ελλάδα από άποψη κτηριακών εγκαταστάσεων είναι η μετεγκατάσταση ολόκληρου του Πρωτοδικείου Αθηνών και της Εισαγγελίας Αθηνών από τους χώρους της πρώην Σχολής Ευελπίδων εκεί που στεγάζεται το Εφετείο Αθηνών. Έτσι όλα τα δικαστήρια, Ειρηνοδικείο, Πρωτοδικείο, Εφετείο, Άρειος Πάγος, θα βρίσκονται μαζί διευκολύνοντας πολύ όλους τους παράγοντες του δικαστηρίων. Εγκρίθηκε η διενέργεια διεθνούς διαγωνισμού για το μεγάλο αυτό έργο στον χώρο της δικαιοσύνης, το οποίο εντάσσεται στο Ταμείο Ανάκαμψης και αναμένεται να λειτουργήσει από το 2026.

Οι κτηριακές υποδομές είναι σημαντικές όχι όμως τόσο όσο το έμψυχο δυναμικό. Οι δικαστές, οι δικηγόροι αλλά και οι δικαστικοί υπάλληλοι δεν μπορούν να εργάζονται σε περιβάλλον το οποίο είναι υποβαθμισμένο και με εμφανή εγκατάλειψη. Τα κτήρια των προηγούμενων δεκαετιών δεν καλύπτουν τις σύγχρονες ανάγκες, όπως επί παραδείγματι των ατόμων με αναπηρία, που αυτή η Κυβέρνηση για πρώτη φορά ενδιαφέρθηκε αρχικώς στην καταγραφή και μετέπειτα στην ελεύθερη προσβασιμότητα όλων των πολιτών. Στο επίκεντρο του Υπουργείου Δικαιοσύνης ήταν και παραμένει ο άνθρωπος, ο πολίτης και η καλύτερη συνολικά λειτουργία της δικαιοσύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα δώσω τώρα τον λόγο στον κ. Βασίλειο - Νικόλαο Υψηλάντη της Νέας Δημοκρατίας, ο οποίος πρέπει να πάει στη Διάσκεψη των Προέδρων, και μετά στην κ. Ασημίνα Σκόνδρα της Νέας Δημοκρατίας και την ευχαριστώ για την παραχώρηση. Στη συνέχεια, θα πάρει τον λόγο ο Υφυπουργός Δικαιοσύνης ο Γεώργιος Κώτσηρας.

Κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, μία από τις σημαντικότερες προϋποθέσεις για την κοινωνική σταθερότητα και την οικονομική ανάπτυξη είναι ένα αποτελεσματικό δικαστικό σύστημα. Η χώρα μας είχε μια από τις χειρότερες ομολογουμένως αναλογίες δικαστικών υπαλλήλων ανά δικαστή. Σύμφωνα δε με την Παγκόσμια Τράπεζα απαιτούνται για την Ελλάδα και για την επίλυση μιας δικαστικής διαφοράς χίλιες πεντακόσιες ημέρες. Είναι συνεπώς ένα έλλειμμα, ένα παζλ, το οποίο καλούμαστε να το αντιμετωπίσουμε κατά τρόπο αντικειμενικά ορθό, καθώς επίσης ένας αγώνας τον οποίον μέχρι στιγμής φαίνεται ότι οι προηγούμενοι δεν αντιμετώπισαν όσο θα έπρεπε και είναι σόλοικο να ακούς εδώ πέρα κατηγορίες αντί επαίνους για τις προσπάθειες που έχουν γίνει επί τριάμισι χρόνια και υπό δύσκολες συνθήκες, για να αλλάξει αυτό το καθεστώς. Ελλείμματα, όμως, συντηρούνται και καταστάσεις από τις ελλείψεις υποδομών και τεχνολογικών μέσων.

Αυτά τα τριάμισι χρόνια διακυβέρνησης της Νέας Δημοκρατίας και του Κυριάκου Μητσοτάκη έχουν γίνει τεράστια βήματα, για να αναστραφεί η κακή αυτή κατάσταση στον χώρο της δικαιοσύνης και να μειωθούν οι παρατηρούμενες καθυστερήσεις. Με το νομοσχέδιο δε που σήμερα συζητάμε και έρχεται προς ψήφιση επιδιώκεται να αντιμετωπιστεί το μείζον θέμα της επιλογής, της κατάρτισης και επιμόρφωσης συγκεκριμένων κλάδων δικαστικών υπαλλήλων με την Εθνική Σχολή Δικαστικών Λειτουργών συμπληρώνοντας το ν.4871/2021 και εισάγοντας νέες ρυθμίσεις. Επανακαθορίζονται έτσι ο σκοπός, η σύνθεση του διοικητικού συμβουλίου και του εκπαιδευτικού προσωπικού της, διευρύνονται οι αρμοδιότητες που προβλέπονταν για τα όργανα αυτής. Αυξάνεται ο αριθμός κατά δεκαοκτώ των οργανικών θέσεων του διοικητικού προσωπικού της σχολής και διαμορφώνεται στον αριθμό τριάντα εννιά. Συνιστώνται δύο επιπλέον τμήματα: Τμήμα Προεισαγωγικής Εκπαίδευσης Δικαστικών Υπαλλήλων και Τμήμα Εφαρμογής Προγραμμάτων Επιμόρφωσης Δικαστικών Υπαλλήλων. Ορίζονται τα δικαιώματα και οι υποχρεώσεις των εκπαιδευόμενων που καταλαμβάνουν θέσεις δικαστικών υπαλλήλων, το πλαίσιο κατάρτισής τους αλλά και το πλαίσιο της διαρκούς επιμόρφωσής τους.

Τέλος, το νομοθέτημα που θα ψηφίσουμε προσαρμόζει τη νομοθεσία σχετικά με τις νέες αρμοδιότητες της Εθνικής Σχολής Δικαστών. Μεταξύ άλλων προβλέπει ότι οι ρυθμίσεις του Κώδικα Δικαστικών Υπαλλήλων για την πλήρωση θέσεων δικαστικών υπαλλήλων μέσω διαγωνισμού του ΑΣΕΠ εξακολουθούν να εφαρμόζονται για τους κλάδους των δικαστικών υπαλλήλων που δεν επιλέγονται μέσω της Εθνικής Σχολής Δικαστικών Λειτουργών και προστίθεται ο τομέας της Εθνικής Σχολής Δικαστικών Λειτουργών, στον οποίον κατατάσσονται δικαστικοί υπάλληλοι.

Εισάγεται, συνεπώς, ένα πλήρες θεσμικό πλαίσιο, που τίθεται στον αγώνα για μία ποιοτικότερη και ταχύτερη απονομή της δικαιοσύνης στην Ελλάδα. Στόχος είναι να ανατραπεί, όπως προειπώθηκε και από άλλους συναδέλφους, η αναλογία δικαστών και δικαστικών υπαλλήλων από έναν προς έναν, σε έναν δικαστή προς τρεις δικαστικούς υπαλλήλους, αυτό που συμβαίνει δηλαδή, σήμερα στις πλέον οργανωμένες και στον τομέα της δικαιοσύνης χώρες της Ευρώπης.

Ποιος είναι αντίπαλός μας πάντα; Ο χρόνος. Και γι’ αυτό οφείλουμε, κυρίες και κύριοι συνάδελφοι, να πιεστούμε γιατί οι καταγεγραμμένες παθογένειες χρόνων και χρόνων, μας έχουν οδηγήσει σε αυτό το σημείο. Δεν πάει άλλο. Και είναι ευτύχημα ότι σήμερα δίδονται απαντήσεις και λαμβάνονται αποφάσεις που αφορούν νομοθετήματα.

Είναι δε δυστύχημα που οι αιτιάσεις της Αντιπολίτευσης δεν βοηθούν στην προσπάθεια της κακής αυτής πραγματικότητας για να βελτιωθεί, αλλά και για να απαλλαγούμε από τις κακές συνήθειες του παρελθόντος. Αυτή είναι η υπεύθυνη στάση στην ελληνική κοινωνία, κυρίες και κύριοι συνάδελφοι, που διψά να φύγει από τα κακώς κείμενα του παρελθόντος και την απραξία που ανακόπτουν τη φόρα όχι μόνο για την καταγραφή αυξητικών τάσεων στην ανάπτυξη, αλλά και της παγίωσης αυτής και της εμπέδωσής της. Και αν δεν υπάρχει καλώς λειτουργούσα δικαιοσύνη, δεν μπορεί στο έπακρο να λειτουργήσει και η μηχανή της ανάπτυξης.

Συνειδητά, λοιπόν, στηρίζουμε την πρόσληψη δικαστικών υπαλλήλων μέσα από τις διαδικασίες της Εθνικής Σχολής Δικαστικών Λειτουργών, σε συνδυασμό βέβαια με την επιλογή εντός του 2023 με διαγωνισμό για την πλήρωση κενών θέσεων που προβλέπονται για το 2024, ώστε να καλυφθούν οι ανάγκες της μεταβατικής περιόδου.

Με σεβασμό στη συνταγματική θέση των δικαστικών υπαλλήλων συνεχίζουμε ένα σημαντικό μεταρρυθμιστικό έργο στον τομέα της δικαιοσύνης, για τον οποίον αξίζετε τον δημόσιο έπαινο, κύριε Υπουργέ και κύριε Υφυπουργέ. Μαζί με την επιδίωξη αύξησης του ανθρώπινου στελεχιακού δυναμικού των δικαστηρίων της χώρας, αλλά και του αγώνα για την καλυτέρευση των τεχνολογικών εργαλείων για τη δικαιοσύνη με μεγάλη ικανοποίηση, βλέπουμε και την πρόοδο των κτηριακών προγραμμάτων.

Όσον αφορά τον Νομό Δωδεκανήσου, η απόφαση για την υλοποίηση του νέου Δικαστικού Μεγάρου στην Κω είναι σπουδαίας σημασίας και πρέπει να προχωρήσει με γρήγορα βήματα, ενώ οφείλω να τονίσω και από το Βήμα αυτό, ότι η Ρόδος, η ατμομηχανή της ελληνικής τουριστικής ανάπτυξης, έχει ανάγκη νέου δικαστικού μεγάρου, με ταυτόχρονη συντήρηση και διατήρηση του ιστορικού κτηρίου της ιταλικής περιόδου για τη λειτουργία του Ανωτέρου Δευτεροβάθμιου Δικαστηρίου του νομού, δηλαδή, του Εφετείου Δωδεκανήσου.

Συμπερασματικά, η δημιουργία αυτής της παραγωγικής σχολής δικαστικών υπαλλήλων που θα τροφοδοτεί συνεχώς και ανάλογα τις ανάγκες στο δικαστικό σύστημα με καταρτισμένα και άξια στελέχη, αποτελεί μια σπουδαία και προς τη σωστή κατεύθυνση πρωτοβουλία της Κυβέρνησης του Κυριάκου Μητσοτάκη και για τον λόγο αυτό, δίχως περιστροφές, δηλώνω ότι το υπερψηφίζω, αφού αποτελεί άλλο ένα μεγάλο βήμα για τη βελτίωση του συστήματος παροχής δικαιοσύνης στην Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υψηλάντη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και δύο συνοδοί-εκπαιδευτικοί από το Γυμνάσιο Ρίου Αχαΐας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Ασημίνα Σκόνδρα από τη Νέα Δημοκρατία και να ετοιμάζεται ο κ. Ξανθόπουλος από τον ΣΥΡΙΖΑ - Προοδευτική Συμμαχία.

Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σύμφωνα με το άρθρο 26 του Συντάγματος, βασικό στοιχείο του δημοκρατικού μας πολιτεύματος αποτελεί η αρχή της διάκρισης των εξουσιών. Ως εκ τούτου, οι τρεις εξουσίες νομοθετική, εκτελεστική και δικαστική πρέπει να λειτουργούν ανεξάρτητα, αλλά ταυτόχρονα. Δεν νοείται, λοιπόν, κάποια από τις τρεις να μένει πίσω και να μην συνεπικουρεί τις άλλες δύο.

Η αργοπορία έκδοσης αποφάσεων του δικαστικού μας συστήματος αποτελεί χρόνιο πρόβλημα με δυσμενείς προεκτάσεις και έχει φέρει συχνά την Ελλάδα υπόλογη απέναντι στους ευρωπαϊκούς θεσμούς και δυστυχώς, απολογούμενη για τα κακώς κείμενα στον χώρο της δικαιοσύνης.

Το νομοσχέδιο που συζητάμε συνεισφέρει σημαντικά στο συνολικό οικοδόμημα της δικαιοσύνης στην Ελλάδα, στο ομολογουμένως και μέχρι πρότινος εξαιρετικά ευαίσθητο δικαιοδοτικό σύστημα της χώρας, που λειτουργούσε με χίλιες δυο δυσκολίες και εμπόδια και δεν αρκούσε, για να καλύψει τις ανάγκες και τις απαιτήσεις των πολιτών. Ήταν δε απολύτως αποτρεπτικό στην προσέλκυση ξένων, αλλά και εγχώριων επενδύσεων.

Απαντά σε μια πραγματική ανάγκη της ελληνικής δικαιοσύνης, στην ταχύτητα δηλαδή, με την οποία διεκπεραιώνονται οι εκκρεμείς υποθέσεις, λόγω έλλειψης προσωπικού στα δικαστήρια. Η κάλυψη των κενών θέσεων των δικαστικών υπαλλήλων, μετά από διαδικασία επιλογής και επιμόρφωσής τους, μέσου του νεότευκτου του τμήματος της Εθνικής Σχολής Δικαστικών Λειτουργών, είναι αυτονόητο ότι σχεδιάστηκε με απώτερο σκοπό τη βελτίωση της ποιότητας και της ταχύτητας απονομής δικαιοσύνης.

Οι μελλοντικοί δικαστικοί υπάλληλοι θα επιλέγονται κάθε έτος με διαγωνισμό από την Εθνική Σχολή Δικαστικών Λειτουργών, ανάλογα με τις ανάγκες των δικαστικών υπηρεσιών. Κατά τη διάρκεια της φοίτησής τους πρόκειται να λάβουν τις αναγκαίες γνώσεις, προκειμένου να ασκήσουν αποτελεσματικά και με ταχύτητα τα καθήκοντά τους. Παράλληλα, οι εν ενεργεία δικαστικοί υπάλληλοι με τη συμμετοχή τους στα επιμορφωτικά σεμινάρια και τις λοιπές δράσεις της διά βίου κατάρτισης θα διευρύνουν τις γνώσεις και τις δεξιότητές τους, ώστε να αναβαθμίσουν ουσιαστικά το επίπεδό τους.

Η έλλειψη ειδικά καταρτισμένων δικαστικών υπαλλήλων αποτελεί ένα από τα μεγαλύτερα προβλήματα. Ειδικότερα, η σημερινή αναλογία μεταξύ δικαστών και δικαστικών υπαλλήλων της χώρας μας είναι έναν προς έναν, ενώ σύμφωνα με τις συστάσεις της αντίστοιχης Ευρωπαϊκής Επιτροπής για τη δικαιοσύνη θα έπρεπε να είναι ένας προς τρεις, όσο δηλαδή είναι και ο ευρωπαϊκός μέσος όρος.

Κυρίες και κύριοι συνάδελφοι, τα προηγούμενα έτη παρά τις μνημονιακές υποχρεώσεις προβλέφθηκε πολλές φορές διαδικασία για την πλήρωση των κενών θέσεων των δικαστικών γραμματέων, η οποία, όμως, δεν τελεσφόρησε ποτέ. Το παρόν έρχεται να δώσει λύση σε αυτή την ολιγωρία της προηγούμενης κυβέρνησης και να καλύψει το κενό των άμεσων και επιτακτικών αναγκών των δικαστικών υπηρεσιών, με την έναρξη της σχολής στη Θεσσαλονίκη.

Το νομοσχέδιο προβλέπει όλες τις τεχνικές λεπτομέρειες για τη λειτουργία της, αλλά δίνει και ιδιαίτερη σημασία στην ποιότητα των διδασκόντων και της ύλης διδασκαλίας. Η υψηλή ποιότητα εκπαίδευσης των δικαστικών λειτουργών εγγυάται εκ προοιμίου τη βελτίωση όχι μόνο της ταχύτητας έκδοσης των αποφάσεων, αλλά και το περιεχόμενό της. Αυτός είναι άλλωστε και ο στόχος του συνόλου των μεταρρυθμίσεων στις οποίες έχει προβεί ο συντοπίτης μου Υπουργός Δικαιοσύνης κ. Τσιάρας και ο συνεργάτης του Υφυπουργός κ. Κώτσηρας, να δοθούν ουσιαστικές και αποτελεσματικές λύσεις στα σοβαρά προβλήματα του δικαστικού συστήματος και να παραχθεί απτό αποτέλεσμα προς όφελος του πολίτη και της κοινωνίας συνολικά, βελτιώνοντας τα τεχνικά ζητήματα των δικαστηρίων και των δικαστικών λειτουργών, όπως και των υποδομών και των κτηριακών εγκαταστάσεων σε πολλά μέρη της χώρας.

Είναι πρόδηλο ότι αναβαθμίζεται σημαντικά η άσκηση του δικαίου. Ο θεσμός της δικαιοσύνης θα ανακτήσει την ουσιαστική και δυναμική ισχύ του. Οφείλουμε να αποκαταστήσουμε τη θεσμική θέση της δικαιοσύνης, γιατί κάθε ευνομούμενη πολιτεία εξελίσσεται και προοδεύει μέσα από την εύρυθμη λειτουργία της. Η δικαιοσύνη λειτουργεί ως ασφαλιστική δικλίδα, για να μπορούν άπαντες υπό ορισμένο πλαίσιο να δρουν και να προστατεύονται.

Αγαπητοί συνάδελφοι, ας μην ξεχνάμε, ότι η μεγάλη αργοπορία απονομής της δικαιοσύνης δημιουργεί πολλές φορές στους πολίτες αμφισβήτηση και γι’ αυτές κάθε αυτές τις αποφάσεις. Αυτό αδικεί τους Έλληνες δικαστές, οι οποίοι στην πλειονότητά τους είναι εξαίρετοι. Η Κυβέρνησή μας είναι αποφασισμένη να αλλάξει την εικόνα αυτή, ακριβώς γιατί δεν ανταποκρίνεται στην πραγματικότητα. Έτσι σταθερά, με συνέπεια, αλλά και σεβασμό στους θεσμούς, στους ανθρώπους και στις ανάγκες της κοινωνίας, η Κυβέρνηση της Νέας Δημοκρατίας προωθεί όλες τις απαραίτητες μεταρρυθμίσεις για την ουσιαστική αποκατάσταση και βελτίωση των διαδικασιών και τη δίκαια δίκη.

Έχουμε ως προτεραιότητα την αναβάθμιση των διαδικασιών και την ενίσχυση των δικαστικών λειτουργών όχι μόνο μέσα από το σημερινό νομοσχέδιο, αλλά και με σημαντικές καινοτομίες που έχουμε ήδη ψηφίσει για την καλύτερη οργάνωση και αποδοτικότερη λειτουργία των δικαστηρίων, όπως με την εφαρμογή ειδικής πλατφόρμας ηλεκτρονικής δικαιοσύνης, με την ψηφιοποίηση του τρόπου επίδοσης των κλήσεων, με το βάρος στην εκπαίδευση και την επιμόρφωση.

Με τις βελτιώσεις αυτές αναμένεται να επιταχυνθεί η διεκπεραίωση χιλιάδων εκκρεμών δικαστικών υποθέσεων που διαχρονικά επιβαρύνουν την αποδοτική λειτουργία των δικαστηρίων μας.

Η Ελλάδα, συνάδελφοι της Αντιπολίτευσης, είναι πλέον ένα κράτος σύγχρονο και επιδραστικό. Δεν επιτηρείται και δεν ποδηγετείται. Αντίθετα, έχει χαράξει ανιούσα πορεία μέσω της ανάπτυξης και του εσωτερικού εκσυγχρονισμού. Η δικαιοσύνη είναι εξαιρετικά κεφαλαιώδους σημασίας ώστε να μείνει έξω απ’ όλα αυτά.

Είναι κατανοητή η αντίστασή σας σε κάθε αλλαγή. Είναι άλλωστε και νόμος της φυσικής. Δεν είναι, όμως, αποδεκτή η μόνιμη άρνησή σας, την οποία «ντύνετε» με φαιδρές δικαιολογίες και εμπόδια που δεν υπάρχουν. Αυτή η μόνιμη άρνησή σας και η συνεχής μιζέρια με την οποία αντιμετωπίζετε κάθε νομοθετική μας πρόταση δεν συνεισφέρει τίποτα και πουθενά. Απλώς κάθε φορά αποκαλύπτει την αναχρονιστική αριστερή εμμονή σας και την ανικανότητά σας για οποιαδήποτε μεταρρύθμιση και πρόοδο, για οποιονδήποτε εκσυγχρονισμό. Σε καμμία περίπτωση πάντως δεν θα μπορέσετε να μας εμποδίσετε να υλοποιήσουμε τον δικό μας σχεδιασμό για ένα κράτος σύγχρονο, λειτουργικό και αποτελεσματικό. Δεν θα αφήσουμε να χαθεί ούτε μια μέρα παραπάνω.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Τον λόγο έχει ο Δραμινός συνάδελφος κ. Θεόφιλος Ξανθόπουλος από τον ΣΥΡΙΖΑ - Προοδευτική Συμμαχία και μετά ο Υφυπουργός κ. Κώτσηρας, αν δεν κάνει καμμία παραχώρηση πάλι.

Ορίστε, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ξέρουμε όσοι τουλάχιστον διακονήσαμε τη δικαιοσύνη ότι οφείλει να είναι ένας χώρος συναινέσεων και καταλλαγής.

Είναι χαρακτηριστικό το γεγονός ότι σήμερα που συζητείται το παρόν νομοσχέδιο οι δικαστικοί υπάλληλοι κατέρχονται σε στάσεις εργασίας. Νομίζω ότι ήδη αντιπροσωπεία τους είναι έξω από τη Βουλή και παρακολουθεί τη διαδικασία της συζήτησης. Οι δικηγόροι τη Δευτέρα διαμαρτύρονται για την αύξηση των εισφορών τους. Και οι δύο πυλώνες από τους τρεις που συγκροτούν το οικοδόμημα της δικαιοσύνης είναι απέναντι στις επιλογές σας. Αυτό κάτι σημαίνει για τον τρόπο που πολιτεύεστε στον ευαίσθητο χώρο της δικαιοσύνης.

Συζητάμε σήμερα ένα νομοσχέδιο για τη Σχολή των Δικαστικών Υπαλλήλων και πραγματικά θέλω να συνεισφέρω στη συζήτηση, όπως παγίως κάνουμε στον ΣΥΡΙΖΑ σε σημαντικά νομοθετήματα και αδίκως μας κατηγορούν μερικοί εκ των συναδέλφων. Αντιλαμβάνομαι πάρα πολύ καλά την ανάγκη να υπάρξει ένα θεσμικό πλαίσιο για τους δικαστικούς υπαλλήλους. Άλλωστε το ειδικό τους βάρος προσδιορίζεται και συνταγματικά.

Ποια είναι η λειτουργία αυτής της σχολής; Είναι διττή. Αφ’ ενός μεν θα παράγει στελέχη των δικαστικών υπαλλήλων ικανά καταρτισμένα για να αντιμετωπίσουν την καθημερινή λειτουργία των δικαστηρίων και αφ’ ετέρου θα τους καταρτίζει για να έχουν ένα αυξημένο επίπεδο γνώσης, ικανό να ανταποκριθεί στις αυξημένες υποχρεώσεις τους.

Ποια είναι η κατάσταση σήμερα; Δεν θέλω να αναφερθώ σε παθογένειες, σε καθυστερήσεις, σε ελλείψεις. Η κατάσταση σήμερα στα δικαστήρια είναι εφιαλτική. Κύριε Υπουργέ, είστε και συνάδελφος. Διακονείτε τη δικηγορία. Μοιάζει με τον «Τιτανικό» που κατευθύνεται στο παγόβουνο και «μοιραίοι, δειλοί και άβουλοι αντάμα προσμένουμε να γίνει κάποιο θαύμα». Αυτοί είναι οι στίχοι του ποιητή που προσδιορίζουν, που σκιαγραφούν την πραγματικότητα που αντιμετωπίζουμε όλοι εμείς στη δικαιοσύνη, διότι τα κενά στη δικαιοσύνη και οι προσεχείς αποχωρήσεις λόγω επικείμενης συνταξιοδότησης στη δικαιοσύνη καθιστούν το σενάριο της επόμενης ημέρας εφιαλτικό.

Τι κάνετε, λοιπόν, εσείς; Αντί να προχωρήσετε σε μια γενναία κίνηση και να προκηρύξετε διαγωνισμό για την πλήρωση των κενών θέσεων, δημιουργείτε ένα ένθετο στη Σχολή Δικαστών, αξιοποιείτε -για να μην πω εκμεταλλεύεστε- τη λειτουργία της σχολής για να εντάξετε εκεί κάποιο τμήμα Σχολής Δικαστικών Υπαλλήλων. Διαμαρτύρονται οι ίδιοι οι υπάλληλοι δικαστικοί, διαφωνούν οι δικαστές, αλλά εσείς, ακριβώς γιατί έχετε μάθει να κάνετε τα ελάχιστα και να τα παρουσιάζετε ως μείζονα, συνεχίζετε, απ’ ό,τι φαίνεται, αυτήν την τακτική σας.

Λένε οι δικαστές: «Φτιάξτε μια αυτοτελή σχολή» -αλλά αυτό χρειάζεται κόπο, χρόνο και χρήμα- «ή εντάξτε τη στη Σχολή Δημόσιας Διοίκησης», γιατί ακριβώς στα πλαίσια της δημόσιας διοίκησης θα λειτουργήσουν οι δικαστικοί υπάλληλοι. Τους αγνοείτε.

Λέει η Ομοσπονδία Δικαστικών Υπαλλήλων: «Δεν είναι λυσιτελές το μέτρο που προτείνετε». Εκτός από την προφανή ταλαιπωρία των υπαλλήλων μεταξύ Θεσσαλονίκης, του πρώτου Πρωτοδικείου στο οποίο θα κάνουν την πρακτική τους, αυτό που θέλουν να μεταφερθούν, καταλαβαίνετε ότι εφόσον μια θεσμική πρωτοβουλία δεν έχει τη συναίνεση, την αποδοχή αυτών τους οποίους αφορά, είναι καταδικασμένη να αποτύχει.

Δυστυχώς, η αποτυχία δεν θα βαρύνει μόνον εσάς ως Κυβέρνηση. Θα βαρύνει τη δικαιοσύνη και θα επιβραδύνει και άλλο τους βραδύτατους ρυθμούς λειτουργίας και απονομής της.

Αυτό είναι το κομβικό σημείο: Γιατί δεν έχουμε στελέχωση των δικαστηρίων; Οι τελευταίες προσλήψεις έγιναν με έναν διαγωνισμό του ΣΥΡΙΖΑ. Από εκεί τροφοδοτήθηκαν. Κρατήστε και το κορυφαίο σημείο: Φεύγουν. Παίρνουν τις θέσεις και φεύγουν. Δεν είναι ελκτική η υπηρεσία στα δικαστήρια και αυτό έχει σχέση και με τις συνθήκες δουλειάς και με τις συνθήκες αμοιβής. Άρα, με το να πάρουμε τριάντα ή πενήντα ανθρώπους σε ένα τραγικά υποστελεχωμένο σώμα και να τους βάλουμε, ουσιαστικά έχουμε ένα επιχείρημα για να πούμε ότι κάναμε αυτή την πρωτοβουλία και πρακτικά δεν συνεισφέρουμε παρά ελάχιστα, για να μην πω μηδέν.

Εγώ αντιλαμβάνομαι και το ανθρώπινο στοιχείο. Ο κύριος Υπουργός θέλει να αφήσει ένα αποτύπωμα στην λειτουργία της Σχολής Δικαστών και να πει ενδεχομένως, ότι το Τμήμα των Δικαστικών Υπαλλήλων έγινε επί υπουργίας Κωνσταντίνου Τσιάρα. Θεμιτό, λογικό. Δεν είναι, όμως, αυτό που χρειάζεται η δικαιοσύνη.

Με αυτήν την έννοια, λοιπόν, εάν δεν βάλετε βαθιά τον δάκτυλον επί τον τύπον των ήλων και δεν αντιμετωπίσετε την ουσιαστική αιτία της υποστελέχωσης, που είναι οι πολύ χαμηλές αμοιβές και οι έκρυθμες συνθήκες εργασίας, ό,τι και να κάνετε στο επίπεδο που σκέφτεστε και ενεργείτε, δεν πρόκειται να έχει κανένα αποτέλεσμα.

Να θέσω και μια άλλη παράμετρο: Αυτοί που θα βγουν από τη Σχολή των Δικαστικών Υπαλλήλων, για παράδειγμα, που θα είναι εξειδικευμένοι και καλύτερα καταρτισμένοι, θα έχουν ανάλογες μισθολογικές απολαβές ή θα είναι στο ίδιο μισθολογικό καθεστώς με τους ήδη υπηρετούντες; Βλέπετε πόσα πράγματα έχουμε να αντιμετωπίσουμε, τα οποία δεν τα αντιμετωπίζει το νομοσχέδιο και τα οποία θα τα βρούμε μπροστά μας; Αυτοί που θα αποφοιτήσουν από τη σχολή κατά τεκμήριο θα είναι εξειδικευμένοι και καταρτισμένοι και λογικό είναι μια ευνομούμενη πολιτεία να τους αναγνωρίσει μια επιπλέον αμοιβή, η οποία όμως θα δημιουργήσει υπαλλήλους δύο ταχυτήτων στο σώμα των δικαστικών υπαλλήλων. Αυτά θέλουμε; Έτσι θα πάμε να βελτιώσουμε τις συνθήκες απονομής της δικαιοσύνης;

Ξεκίνησα λέγοντας ότι η δικαιοσύνη είναι ένας χώρος καταλλαγής, συνεννόησης, συγκλίσεων. Δεν επιτυγχάνεται αυτό. Δεν σας ενδιαφέρει να επιτύχετε συγκλίσεις ούτε με την Αντιπολίτευση στο κοινοβουλευτικό επίπεδο ούτε με τους δικαστικούς υπαλλήλους στο κοινωνικό επίπεδο ούτε με τους δικηγόρους, επίσης στο κοινωνικό επίπεδο. Εξακολουθείτε τον μονήρη δρόμο της νομοθέτησης λόγω της κυβερνητικής πλειοψηφίας.

Οι μέρες αυτές της κυβερνητικής πλειοψηφίας είναι μετρημένες. Σε πολύ λίγο καιρό θέλετε, δεν θέλετε θα προκηρυχθούν εκλογές. Ο κυρίαρχος λαός θα δώσει την απάντηση. Και τότε πραγματικά πιστεύουμε ότι θα εκκινήσει από μηδενική βάση πλέον μια καινούργια προοδευτική πλειοψηφία της χώρας, ικανή να ανατάξει τα χρόνια προβλήματα της κοινωνίας, να πάρει αποφάσεις και να δώσει λύσεις ευνοϊκές για τη μεγάλη πλειοψηφία των Ελλήνων πολιτών.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς, κύριε Ξανθόπουλε.

Καλείται στο Βήμα ο Υφυπουργός Δικαιοσύνης κ. Γεώργιος Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Αγαπητές και αγαπητοί συνάδελφοι, η πολιτεία οφείλει να νομοθετεί πάντα με το βλέμμα στραμμένο στο μέλλον και με έναν στόχο μακροπρόθεσμο, σοβαρό, συντεταγμένο και σταθερό.

Προφανώς και υπάρχουν προβλήματα στη στελέχωση των δικαστηρίων. Επανειλημμένως έχει αναφερθεί ο κύριος Υπουργός στις πολύ σημαντικές προσπάθειες που έγιναν για να αξιοποιηθούν όλα τα υφιστάμενα εργαλεία, όπως ήταν ο διαγωνισμός του ΑΣΕΠ του 2017-2018 και η λίστα που υπήρχε εκεί. Έχει γίνει μεγάλη προσπάθεια και με το ΑΣΕΠ και με το Υπουργείο Εσωτερικών και με εκπροσώπους των δικαστικών υπαλλήλων και των δικαστικών λειτουργών, προκειμένου να μπορέσουμε να λύσουμε αυτό το ζήτημα.

Το συγκεκριμένο όμως νομοσχέδιο -και εκεί υπάρχει η τεράστια αντίφαση από την πλευρά της Αντιπολίτευσης- προσπαθεί να λύσει το ζήτημα με έναν μεσομακροπρόθεσμο ορίζοντα, προκειμένου κάθε χρόνο να μπορούν να προσλαμβάνονται δικαστικοί υπάλληλοι κατόπιν μιας διαφανούς διαδικασίας, κατόπιν μιας σταθερής διαδικασίας και κατόπιν μιας διαδικασίας η οποία θα επενδύει και στην ποιοτική αναβάθμιση του προσωπικού που υπηρετεί στα δικαστήρια. Διότι ο στόχος μας είναι να δημιουργήσουμε πέραν της ταχύτητας και της απαιτούμενης εγρήγορσης της δικαιοσύνης και ένα ποιοτικό σύστημα, με ποιοτικά εκπαιδευμένο προσωπικό σε όλα τα επίπεδα.

Αυτή η Κυβέρνηση, τον ανθρώπινο παράγοντα ο οποίος είναι βασικός άξονας για την ομαλή λειτουργία της δικαιοσύνης, πράγματι τον έχει πολύ ψηλά στις πρώτες προτεραιότητες της νομοθέτησής της. Όλες οι νομοθετικές πρωτοβουλίες που έχουν έρθει μέχρι τώρα έχουν στοχεύσει ακριβώς στη βελτίωση και του περιβάλλοντος εργασίας και της ποιοτικής εκπαίδευσης του ανθρώπινου παράγοντα που υπηρετεί στη δικαιοσύνη.

Αναφέρω ενδεικτικά: Ο Κώδικας Δικαστικών Υπαλλήλων. Διότι ακούσαμε ότι το Υπουργείο Δικαιοσύνης δεν συνομιλεί με τους φορείς. Ξέρετε ότι το μεγαλύτερο κομμάτι του ήταν σε απόλυτη συμφωνία με τους εκπροσώπους των δικαστικών υπαλλήλων. Η πρόβλεψη για επίκουρους δικαστικούς υπαλλήλους, η οποία ψηφίστηκε και σύντομα θα τεθεί σε εφαρμογή. Η Δικαστική Αστυνομία, η οποία πέραν του κομματιού της φύλαξης που αφορά και θα αποδεσμεύσει έναν μεγάλο αριθμό αστυνομικών από τη συγκεκριμένη δραστηριότητα, προβλέπει εξειδικευμένο προσωπικό που θα στηρίζει τους δικαστές και τους εισαγγελικούς λειτουργούς στο έργο τους.

Αλήθεια, η κυβέρνηση του ΣΥΡΙΖΑ -που άκουσα σήμερα την εισηγήτρια να αναφέρεται λες και όσοι είμαστε στον χώρο της δικαιοσύνης ξυπνήσαμε χθες- τι ακριβώς έκανε τέσσερα χρόνια για οποιαδήποτε ποιοτική αναβάθμιση του προσωπικού που ασχολείται με τον χώρο της δικαιοσύνης; Καμμία!

Ανέτρεξα προηγουμένως στα νομοσχέδια που ψηφίστηκαν κατά την περίοδο 2015-2019 και δεν υπάρχει ούτε μία θεσμική πρωτοβουλία αναβάθμισης της ποιότητας, αλλά και της στελέχωσης όλου του ανθρώπινου δυναμικού που ασχολείται με τη δικαιοσύνη.

Ψηφίσαμε το νομοσχέδιο για την Εθνική Σχολή Δικαστών, όπου προβλέπονται ειδικά επιμορφωτικά σεμινάρια για τους δικαστικούς λειτουργούς, με ένα σύγχρονο μοντέλο εκπαίδευσης, με μια σύγχρονη προσπάθεια ευθυγράμμισης με τις ανάγκες του 2022 και του νομικού περιβάλλοντος και δεν είδαμε και καμμιά μεγάλη στήριξη από την Αντιπολίτευση.

Ψηφίσαμε τον Κώδικα Οργανισμού Δικαστηρίων και Δικαστικών Λειτουργών, όπου προβλέπεται ειδικό κομμάτι για την επιθεώρηση και αξιολόγηση των δικαστικών λειτουργών σε ένα πολυδιάστατο, σύνθετο και πολυπαραγοντικό κομμάτι, όπως είναι ο σκληρός πυρήνας απονομής δικαιοσύνης. Δεν το στηρίξατε.

Φέραμε διάταξη για τις αναβολές, για τον περιορισμό των αναβολών. Δεν τη στηρίξατε.

Λέτε για κτηριακές υποδομές, ότι δήθεν η Κυβέρνηση αυτή δεν έχει κάνει τίποτα για τις κτηριακές υποδομές και τις συνθήκες εντός των χώρων που απονέμεται η δικαιοσύνη και επί των ημερών σας δεν μπήκε ούτε ένα πετραδάκι σε ένα δικαστικό μέγαρο. Τώρα έγιναν αυτά; Έχουν υπάρξει προγράμματα και αυτή τη στιγμή θα κατασκευαστούν δικαστικά μέγαρα σε όλη τη χώρα, ενώ υπάρχει και ανακαίνιση του Δικαστικού Μεγάρου της Θεσσαλονίκης, το οποίο επανειλημμένως έχουμε επισκεφθεί και έχουμε συνομιλήσει, γιατί δήθεν δεν συνομιλούμε με τους φορείς.

Ακόμα, υπάρχει, όπως έχει αναφέρει ο κύριος Υπουργός, η προσφάτως υπογραφείσα από τον ίδιο εκκίνηση της διαδικασίας για τη μεταστέγαση των Δικαστηρίων της Σχολής Ευελπίδων στον χώρο πίσω από το Εφετείο Αθηνών, προκειμένου να δημιουργηθεί και χωροταξικά ένα ενιαίο σύνολο στο οποίο θα απονέμεται η δικαιοσύνη στην Αθήνα, στην πρωτεύουσα της χώρας.

Όμως, αντί αυτής της προόδου που προσπαθούμε να επιτύχουμε σε ένα πράγματι σύνθετο περιβάλλον, σε ένα πράγματι πολυδιάστατο περιβάλλον, σε ένα περιβάλλον που οι νομοθετικές προσθήκες οφείλουν να είναι προσεκτικές, το μόνο που ακούμε είναι όχι, το μόνο που ακούμε είναι μια στείρα άρνηση στα πάντα -μαγικές λύσεις, εννοείται, οι οποίες δεν βρέθηκαν το 2015-2019- και τίποτε άλλο.

Εάν είναι τόσο εύκολο, σας δίνει ο Κανονισμός της Βουλής τη δυνατότητα να φέρετε μια πρόταση νόμου που να την ονομάσετε «μεταρρύθμιση της δικαιοσύνης με ένα άρθρο», όπως μάλλον έχετε συνηθίσει, να το ψηφίσουμε και να εφαρμοστούν όλα γρήγορα. Εάν είναι τόσο εύκολο! Όμως, βλέπετε ότι γίνεται μια πρόοδος σε μεταρρυθμιστικό επίπεδο και μια πρόοδος η οποία έχει συγκεκριμένους άξονες θεσμικής πρωτοπορίας σε ορισμένα ζητήματα, όπως είναι η αξιολόγηση των δικαστικών λειτουργών, όπως είναι η Εθνική Σχολή Δικαστών, όπως είναι η κωδικοποίηση της νομοθεσίας στο Ελεγκτικό Συνέδριο, όπως είναι οι αλλαγές στους κώδικες.

Εντάξει, πράγματι, μείνατε στην ιστορία που φέρατε ένα Ποινικό Κώδικα λίγες μέρες πριν κλείσουν οι εκλογές, γι’ αυτό πράγματι σας θυμάται και ο ελληνικός λαός και ο νομικός κόσμος και η ελληνική κοινωνία. Όμως, δεν έχει μείνει και για κάτι άλλο η περίοδος του ΣΥΡΙΖΑ στον χώρο της δικαιοσύνης. Αναφέρεστε συνεχώς σε στατιστικά τα οποία ανατρέχουν στον χρόνο προ του 2020. Γιατί όσοι είμαστε νομικοί αντιλαμβανόμαστε ότι μια νομοθετική αλλαγή δεν μπορεί να αποδώσει σε έναν χρόνο ούτε προς την καλή κατεύθυνση ούτε προς την κακή κατεύθυνση και προφανώς οι αριθμοί του 2020 κουβαλάνε μαζί τους την τραγική κατάσταση στην οποία ήταν επί των ημερών σας η ελληνική δικαιοσύνη τόσο σε υποδομές όσο και σε θεσμικό πλαίσιο και σε στελέχωση.

Διότι ακούσαμε τον κ. Ξανθόπουλο προηγουμένως να αναφέρει ότι σήμερα οι δικαστικοί υπάλληλοι είναι έξω και διαμαρτύρονται, οι οποίοι συμφώνησαν με τον Κώδικα Δικαστικών Υπαλλήλων και ήταν σε διαβούλευση σε όλο το νομοσχέδιο του Υπουργείου Δικαιοσύνης, που έχει να κάνει με τους δικαστικούς υπαλλήλους, ενώ επί των ημερών σας επέχαιραν, φαντάζομαι έβγαζαν μπαλόνια!

Οι δικηγόροι απέναντι στο Υπουργείο Δικαιοσύνης, όταν εσείς τους λέγατε το «κίνημα της γραβάτας» και τους διαπομπεύατε όταν διαμαρτύρονταν για το ασφαλιστικό καθεστώς του νόμου Κατρούγκαλου και ξαφνικά εφηύραμε εδώ ότι το Υπουργείο Δικαιοσύνης δεν μιλάει με τους φορείς και δεν ακούει τον κοινοβουλευτικό διάλογο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Έτσι ακριβώς, τα ξεχάσαμε…

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης)**: Ξέρετε, εδώ δηλαδή υπάρχει μία υποκρισία πολύ οξυμένη. Κι εγώ συμφωνώ με τον κ. Ξανθόπουλο ότι ο χώρος της δικαιοσύνης χρειάζεται καταλλαγή. Και το Υπουργείο Δικαιοσύνης και ιδιαίτερα ο Υπουργός το έχει αποδείξει επανειλημμένως. Διότι σε όλα τα νομοσχέδια, κύριε Ξανθόπουλε, ξέρετε -κι εσείς προσωπικά ως τομεάρχης- ότι πολλές προτάσεις οι οποίες είναι παραγωγικές και πράγματι προς την κατεύθυνση της ομαλής νομοθέτησης υιοθετούνται και από άλλους συναδέλφους και από τα κόμματα της Αντιπολίτευσης, προκειμένου να φτάσουμε σε ένα καλό νομοθετικό κείμενο.

Όμως, μην ακούμε ξαφνικά ότι η Κυβέρνηση αυτή έχει κόψει τους διαύλους επικοινωνίας με τους φορείς, όταν σε κάθε νομοσχέδιο οι προτάσεις τους αξιολογούνται, όπως πρέπει να αξιολογούνται σε μια δημοκρατική διαδικασία, την κατ’ εξοχήν δημοκρατική διαδικασία του κοινοβουλευτικού διαλόγου, και όταν επί των ημερών σας οι δικηγόροι ήταν στους δρόμους, διαμαρτύρονταν και τους λέγατε: «το κίνημα της γραβάτας». Δεν θα τα ξεχάσουμε και έτσι!

Σε ό,τι αφορά στα κίνητρα που αναφέρθηκαν, ξέρετε πολύ καλά ότι φέραμε νομοθεσία για την κινητικότητα και μειώσαμε τα προσόντα, προκειμένου να μπορέσουμε να αξιοποιήσουμε αυτή τη διαδικασία που δίνει ο νόμος για να ενισχυθούν τα δικαστήρια.

Δεν είναι εύκολες όλες αυτές οι προσπάθειες. Και εκεί ακριβώς έγκειται η αντίφαση και ο λαϊκισμός από την Αντιπολίτευση. Ενώ γνωρίζει πολύ καλά το πόσο σύνθετο είναι το περιβάλλον της δικαιοσύνης, το πόσο προσεκτικές κινήσεις χρειάζονται, το πόσο μεγάλη θεσμική έλλειψη και ανεπάρκεια υπήρξε στη νομοθέτηση επί των ημερών του ΣΥΡΙΖΑ, βλέπει ότι τώρα γίνεται μια προσπάθεια σε όλα τα μέτωπα -και στην κωδικοποίηση, και στην αλλαγή του Κώδικα για τους δικαστικούς λειτουργούς, και στη Σχολή Δικαστών και στους δικαστικούς υπαλλήλους- και προφανώς μη βλέποντας τα αποτελέσματα σε μία μέρα, σε έναν μήνα, σε έξι μήνες -κάτι που είναι αδύνατο να γίνει σε έναν χώρο, όπως είναι η δικαιοσύνη-, ξαφνικά εφευρίσκει την αδυναμία της Κυβέρνησης να συνομιλήσει με τους φορείς και κρύβεται πίσω από τις θέσεις τους ad hoc βέβαια και α λα καρτ, γιατί όταν οι θέσεις τους είναι υπέρ της νομοθέτησης, τότε εξαφανίζονται από τον δημόσιο διάλογο.

Νομίζω ότι στα θέματα αυτά θα πρέπει να έχουμε μια στοιχειώδη υπευθυνότητα όλοι μας και μια στοιχειώδη σοβαρότητα και να τα βλέπουμε σε ένα βάθος χρόνου και πριν και μετά.

Επίσης σε ό,τι αφορά στα στατιστικά που αναφέρονται και ξανά αναφέρονται, ξεχνάτε ότι επί δύο χρόνια είχαμε πανδημία; Εσείς που όλοι κόπτεστε και είστε της νομικής επιστήμης -όπως και εγώ- και αναφέρεστε στη δικηγορία στη μάχιμη -όπως και εγώ-, ξεχάσαμε ότι δύο χρόνια είχαμε δικαστήρια τα οποία προσπαθούσαμε στον πυρήνα τους να τους δώσουμε τη δυνατότητα να λειτουργούν, προκειμένου να μην χαθούν βασικά δικαιώματα των πολιτών; Αυτή η διετής δυσκολία που έζησε η ελληνική κοινωνία, η ελληνική οικονομία, η ελληνική δικαιοσύνη, δεν επηρέασε τους χρόνους απονομής δικαιοσύνης; Δεν επηρέασε τον αριθμό των υποθέσεων που έμειναν στην άκρη, προκειμένου να γίνουν οι πιο επείγουσες; Θα κοροϊδευόμαστε μεταξύ μας τώρα εδώ πέρα για να κάνουμε αντιπολίτευση, σε ένα νομοσχέδιο το οποίο δίνει με έναν τρόπο σταθερό και ποιοτικό τη δυνατότητα στο δικαστικό σύστημα να ενισχυθεί με ποιοτικό προσωπικό για τα επόμενα πολλά χρόνια;

Ανέφερε ο εισηγητής μας, ο κ. Στυλιανίδης, αναλυτικά όλη τη διαδικασία, όπως αυτή περιγράφεται στο νομικό πλαίσιο. Βλέπουμε ότι είναι μια διαδικασία υπό τη σκέπη της Εθνικής Σχολής Δικαστών, που κατά γενική ομολογία γνωρίζει και έχει την τεχνογνωσία να διενεργήσει τέτοιους διαγωνισμούς. Το είπε και η πρόεδρος της σχολής όταν εκλήθη στους φορείς ότι είναι έτοιμοι στο να μπορέσουν να διενεργήσουν τον συγκεκριμένο διαγωνισμό. Έχει την τεχνογνωσία να εκπαιδεύσει με τον τρόπο που πρέπει τους δικαστικούς υπαλλήλους και έχει τον τρόπο προκειμένου να δώσει σε αυτή την προσπάθεια μια μακρόπνοη πνοή. Γιατί αν είναι να μας ενδιαφέρει για πρόσκαιρα οφέλη, προκειμένου να γίνουμε αρεστοί, να πούμε ότι υπάρχει ένα μείζον πρόβλημα τώρα το οποίο ξαφνικά εσείς το εντοπίσατε και έχετε τη μαγική λύση επίλυσής του και η Κυβέρνηση μετά από τόσες προσπάθειες δεν το έχει καταφέρει και αντί να βλέπουμε το πώς μπορούμε πραγματικά να δημιουργήσουμε θεσμούς που τα επόμενα πολλά χρόνια θα έχουμε μια δικαιοσύνη και ταχύτερη και ποιοτικότερη, νομίζω ότι βλέπουμε εντελώς διαφορετικά την πραγματικότητα.

Κλείνοντας, κύριε Πρόεδρε, θεωρώ ότι και αυτή η προσπάθεια του Υπουργείου Δικαιοσύνης, όπως και η συνολική προσπάθεια για βελτίωση της απονομής της και στο επίπεδο της πιο ψηφιακής δικαιοσύνης, όπως και η προσπάθεια για την κωδικοποίηση κειμένων που επί χρόνια λίμναζαν και δημιουργούσαν πρόβλημα στους λειτουργούς της δικαιοσύνης, όπως η προσπάθεια να ενισχύσει το εκπαιδευτικό επίπεδο του ανθρώπινου παράγοντα που ασχολείται με τη δικαιοσύνη, όπως η προσπάθειά της να ενισχύσει τα ανθρώπινα δικαιώματα με πολλά εθνικά σχέδια δράσης που είναι αυτή τη στιγμή υπό τη σκέπη του Υπουργείου Δικαιοσύνης, αυτή, λοιπόν, η προσπάθεια νομίζω είναι αντιληπτή και θα είναι αντιληπτή στους Έλληνες πολίτες.

Και επειδή ο κ. Ξανθόπουλος μίλησε για μετρημένες μέρες της Κυβέρνησης και εν όψει του 2023 που είναι μια εκλογική χρονιά, νομίζω ναι, κύριε Ξανθόπουλο, ξέρετε πολύ καλά για το τι εικόνα και το τι έχει μείνει ως χαρακτηριστικό στον χώρο της δικαιοσύνης για την περίοδο 2015 - 2019 και ο Έλληνας πολίτης θα καταλάβει πολύ καλά τη μεγάλη προσπάθεια που έγινε το 2019 - 2023 από την Κυβέρνηση του Κυριάκου Μητσοτάκη να λύσει χρόνιες παθογένειες, να έχει ένα μεταρρυθμιστικό πλαίσιο στις πολιτικές της, να προστατεύσει τα ανθρώπινα δικαιώματα και τους ευάλωτους, να αλλάξει τον Ποινικό Κώδικα και τον Κώδικα Ποινικής Δικονομίας εκεί που εσείς είχατε κατεξοχήν έντονα προβληματικά στοιχεία και νομίζω θα μας αξιολογήσει με τον τρόπο που αυτός θα κρίνει. Νομίζω ότι αυτό το τρόπος θα δώσει πάλι στον Κυριάκο Μητσοτάκη την εντολή, αυτοδύναμα, να προχωρήσει στην Ελλάδα της επόμενης δεκαετίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Καλείται στο Βήμα ο κ. Γεώργιος Ψυχογιός από τον ΣΥΡΙΖΑ - Προοδευτική Συμμαχία και να ετοιμάζεται η κ. Αυγερινοπούλου από τη Νέα Δημοκρατία.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, με έκπληξη άκουσα -δεν το συνηθίζετε, κύριε Υφυπουργέ- να ασχολείστε το μεγαλύτερο μέρος της ομιλίας σας με τον ΣΥΡΙΖΑ και την κυβέρνησή του. Καλό αυτό, γιατί επιτέλους πρέπει να ειπωθούν εδώ και κάποιες αλήθειες.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα πείτε αλήθειες γι’ αυτό το νομοσχέδιο;

**ΓΕΩΡΓΙΟΣ ΨΥΧΟΓΙΟΣ:** Ναι, για κάθε νομοσχέδιο, κύριε Τσιάρα. Απαγορεύεται, δηλαδή, η κριτική;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Καλά, είμαι εδώ για να ακούσω.

**ΓΕΩΡΓΙΟΣ ΨΥΧΟΓΙΟΣ:** Εσείς θεωρείτε ότι η όποια κριτική είναι μικροπολιτική ή ότι γίνεται για να γίνει; Γιατί θυμόμαστε και τη δική σας αντιπολίτευση όταν ήσασταν στη θέση της Αντιπολίτευσης, μια μαύρη μηδενιστική αντιπολίτευση ακροδεξιού τύπου. Αυτό ήταν.

Ακούστε, λοιπόν, εμείς πήραμε τη χώρα χρεοκοπημένη από εσάς και αυτό δεν πρέπει να ξεχνάτε, ούτε εσείς, ούτε ο ελληνικός λαός. Μην θεωρείτε δεδομένο ότι πήρατε τη χώρα όπως σας την παραδώσαμε, με γεμάτα ταμεία και την κοινωνία όσο όρθια μπορέσαμε.

Έρχεστε και συγκρίνετε τώρα -τι συγκρίνετε- το ένα προς ένα που έχετε τώρα για προσλήψεις και δεν υπήρχε; Δεν έχετε κάνει τίποτα. Τι συγκρίνετε; Την εποπτεία από πάνω με την τρόικα, την οποία βγάλαμε από πάνω μας; Τι συγκρίνετε τώρα; Συγκρίνεται για παράδειγμα το γεγονός -γιατί είπατε και ανακρίβειες- ότι στο Πρωτοδικείο της Κορίνθου ήρθαν κονδύλια για να γίνουν υποδομές πάρα πολύ σημαντικές από το 2017, 2018 και μετά και σε όλη την Ελλάδα, ότι υπήρχε πρόγραμμα νέων επιστημόνων σε διάφορες ειδικότητες που στελέχωσαν τα Υπουργεία και τα δικαστήρια και τα ασφαλιστικά ταμεία και τους διώξατε και πήγαν στο εξωτερικό; Τι συγκρίνετε; Συγκρίνεται το γεγονός ότι οι online εφαρμογές ξεκίνησαν επί των ημερών μας; Δεν έχετε κάνει τίποτα. Έχετε κυβερνήσει δεκαετίες και έρχεστε εδώ με θράσος και λέτε τέτοια πράγματα για τέσσερα χρόνια μες στη φωτιά κυβερνήσαμε εμείς;

Πρέπει να είστε πιο προσεκτικοί σε αυτά, διότι πράγματι η δικαιοσύνη -που και εγώ υπηρετώ για χρόνια- έχει ανάγκη από συγκεκριμένες, στοχευμένες λύσεις. Και ναι, δεν τα λύσαμε όλα, ούτε φτάσαμε εκεί που πρέπει. Αλλά εσείς τι έχετε κάνει τρία χρόνια τώρα; Σχεδόν τίποτα. Φέρνετε νομοσχέδια επί νομοσχεδίων, μας καταγγέλλετε ότι δεν έχουμε προτάσεις, διαρκώς σας κάνουμε εισηγήσεις τεκμηριωμένες και δεν υιοθετείτε σχεδόν τίποτα. Γιατί το να βάλετε κάποια σε κάποια νομοσχέδια, αυτονόητο είναι, λογικό είναι, κοινοβουλευτική διαδικασία είναι. Μην επαίρεστε και γι’ αυτό.

Έχουμε, λοιπόν, ένα νομοσχέδιο το οποίο στην ουσία δεν απαντά σε κανένα πρόβλημα, σε κανένα δίκαιο αίτημα των υπαλλήλων, οι οποίοι είναι απέξω και όλο το προηγούμενο διάστημα έκαναν προτάσεις, έκαναν εισηγήσεις και λένε μάλιστα ότι δεν αντιμετωπίζει καν την οριακή κατάσταση που υπάρχει -και όλοι αποδεχόμαστε-, αλλά επιδεινώνει κιόλας μακροπρόθεσμα, ενδεχομένως να διαιωνίσει -λέει- τα υφιστάμενα προβλήματα. Εσείς τα ακούτε αυτά; Σας ενδιαφέρουν; Σας απασχολούν; Γιατί νομίζω ότι είναι πολύ σοβαρά.

Να μην αναφερθώ σε στοιχεία, ακούστηκαν και από προηγούμενους συναδέλφους ποια είναι τα οργανικά κενά, πόσοι δικαστικοί υπάλληλοι υπηρετούν σε αναλογία με τους δικαστές. Όμως η Ομοσπονδία Δικαστικών Υπαλλήλων, η Ένωση Δικαστών και Εισαγγελέων, η Συντονιστική Επιτροπή Δικηγορικών Συλλόγων με ανακοινώσεις σάς έχουν κάνει συγκεκριμένες προτάσεις για τα κενά αυτά, αλλά και για τα κενά του νομοσχεδίου σας, που ήρθε μέσα από μια νομοπαρασκευαστική, όταν τελείωσε η νομοπαρασκευαστική όλοι θεωρούσαν ότι θα είναι αυτό το σχέδιο νόμου και ήταν ένα άλλο. Και άκουσα με έκπληξη και με ανησυχία ότι κάποια παγκόσμια τράπεζα, η παγκόσμια τράπεζα είναι αυτή η οποία κάνει και προτάσεις, εισηγήσεις. Μήπως, λοιπόν, είναι αυτό, πίσω από τη στελέχωση και την κατάρτιση των δικαστών δικαστικών υπαλλήλων και της λειτουργίας των δικαστηρίων;

Διότι το να κάνεις μια διαβούλευση και σωστά, μια νομοπαρασκευαστική, όπως έγινε και για τον Ποινικό Κώδικα που το αποσιωπάτε, έχει μετά ως αποτέλεσμα να ενσωματώνεις πολλά από αυτά που συζητήθηκαν εκεί για να έχεις και καλούς λογαριασμούς, να έχεις μια εντιμότητα, να έχει κανόνες. Εσείς εμπαίξατε και απαξιώσατε τους εκπροσώπους των φορέων και γι’ αυτό σας καταγγέλλουν, οι οποίοι κάνανε και προτάσεις, είχαν και απόψεις, κάνανε και κριτική και τίποτα από αυτά δεν εισακούστηκε.

Τα κενά αυτά, σύμφωνα και με τις δικές τους απόψεις, των ανθρώπων της πρώτης γραμμής, με το νομοσχέδιο αυτό θα καλυφθούν σε περίπου δέκα χρόνια, με μια διαδικασία η οποία είναι πολύπλοκη, απαιτητική, παρακάμπτετε το ΑΣΕΠ και που έχετε μειώσει και έχετε αποδεχθεί αυτές τις περικοπές από το 2011 των δικαστικών υπαλλήλων με το πρώτο μνημόνιο και αντί να κάνετε αυξήσεις ή να στηρίζετε μέσα από τις δυνατότητες που υπάρχουν τώρα το εισόδημά τους, έρχεστε με αυτό το νομοσχέδιο να τους πείτε, τι να τους πείτε άραγε.

Ο Σύλλογος, λοιπόν, Δικαστικών Υπαλλήλων Κορίνθου και Περιφέρειας Πρωτοδικείου Κορίνθου, όπως και η Πανελλήνια Ομοσπονδία, έκαναν συγκεκριμένες προτάσεις τις οποίες και εμείς υιοθετούμε και θα τις καταθέσω στη Βουλή, γιατί έβγαλαν και σχετική ανακοίνωση, οι οποίοι λένε συγκεκριμένα πράγματα:

Προκήρυξη διαγωνισμού, ενεργοποίηση του άρθρου 11 του ν.4798/2021, του δικού σας νόμου, για περίπου πεντακόσιες θέσεις δικαστικών υπαλλήλων που έχουν εγκριθεί ως το 2022. Προγραμματισμό προσλήψεων δικαστικών υπαλλήλων σε βάθος τριετίας με στόχο την κάλυψη όλων των οργανικών κενών στις δικαστικές υπηρεσίες. Επαναθεσμοθέτηση του επιδόματος ειδικών συνθηκών όπως και για τους δικαστές -ίδια είναι η δουλειά αυτή, ίδιες είναι οι συνθήκες- αλλά στην έγκριση σε μόνιμη βάση είκοσι ωρών μηνιαίως για υπερωριακή απασχόληση στους δικαστικούς υπαλλήλους της χώρας ως ελάχιστης αναγνώρισης από την πολιτεία του ρόλου που τους αναλογεί. Επίσης, στην εκπαίδευση και επιμόρφωσή τους η οποία μπορεί να είναι αποσυνδεδεμένη από τις διαδικασίες πρόσληψης.

Καταθέτω στα Πρακτικά την ανακοίνωσή τους.

(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε όμως κι ένα άλλο φαινόμενο. Μέσα σε όλα αυτά φέρνετε και τον δικαστικό «ΚΑΛΛΙΚΡΑΤΗ» με το πόρισμα Πικραμένου το οποίο μετατρέπει το πρωτοδικείο της Κορίνθου σε δικαστήριο τηλεματικής. Το απαξιώνει πλήρως. Και αυτό αφορά στους δικαστές, τους δικηγόρους και τους εργαζόμενους αλλά και την κοινωνία συνολικά στην πρόσβαση στη δικαιοσύνη. Απαξιώνετε και υποβαθμίζετε το Πρωτοδικείο Κορίνθου, το μεγαλύτερο πρωτοδικείο της Περιφέρειας Πελοποννήσου με τις περισσότερες υποθέσεις και κάνετε συγχώνευση της εφετειακής περιφέρειας από την Τρίπολη στην Πάτρα. Με αυτόν τον τρόπο, λοιπόν, πάλι οι δικηγόροι της Κορίνθου είναι στην πρώτη γραμμή. Λένε ότι είναι απαράδεκτο και ότι δεν υπηρετεί τίποτα ουσιαστικό. Σας καλώ να το πάρετε πίσω. Έχω καταθέσει και σχετική αναφορά.

Είναι ένα νομοσχέδιο το οποίο είναι κατώτερο των περιστάσεων, των αναγκών, της σημασίας της λειτουργίας της δικαιοσύνης για όλους, για την κοινωνία, για την ανάπτυξη, για την οικονομία και για όλους όσους είναι συλλειτουργοί της. Με δικαστικό «ΚΑΛΛΙΚΡΑΤΗ» ο οποίος συρρικνώνει και συγχωνεύει τις υπηρεσίες οι οποίες είναι ήδη αποψιλωμένες και με ένα κράτος δικαίου το οποίο υφίσταται μεγάλα πλήγματα από την Κυβέρνησή σας. Άκουσα να λέτε για σχέδια δράσης. Ποια σχέδια δράσης; Τα περισσότερα απ’ αυτά που έχουμε μελετήσει στις επιτροπές είναι χωρίς συγκεκριμένους πόρους, χρηματοδοτήσεις και εργαλεία, όπως πρέπει να είναι, χωρίς ενίσχυση των κρατικών υποδομών και υπηρεσιών, με περαιτέρω αποκλεισμούς αντί να διευρύνουν τους ωφελούμενους και τους δικαιούχους. Και κυρίως ευχολόγια. Αυτά είναι τα σχέδια δράσης. Να τα συγκρίνετε με τα δικά μας.

Έχουμε κατρακύλα των ανθρωπίνων δικαιωμάτων στη χώρα όσο κι αν δεν το παραδέχεστε. Όταν πηγαίναμε στην Ευρώπη η κυβέρνηση του ΣΥΡΙΖΑ είχε ανεβάσει την εικόνα αυτή και με τη σύμβαση της Κωνσταντινούπολης για τις γυναίκες και για τα δικαιώματα των ΑΜΕΑ, με τη σύμβαση του ΟΗΕ και με προγράμματα ένταξης για πρόσφυγες, Ρομά, κρατούμενους κ.λπ. και με την αναδοχή, υιοθεσία και επιτροπεία. Όλα αυτά σήμερα είναι με συστάσεις του Συνηγόρου του Πολίτη πάρα πολύ αυστηρές, με τη CPT να μας καταγγέλλει και να είναι ένα βήμα από τη δημόσια δήλωση, με την ελευθερία του Τύπου στο 108.

Κράτος δικαίου, λοιπόν, για όλους, χωρίς ανθρώπους Α΄, Β΄ και Γ΄ κατηγορίας, χωρίς λυμένα χέρια, συγκάλυψη και ανοχή στην παραβίαση συνταγματικών και δημοκρατικών εγγυήσεων και δικλείδων, όπως βλέπουμε τις τελευταίες ημέρες, χωρίς διακρίσεις με περισσότερα δικαιώματα και υποχρεώσεις και μείωση των ανισοτήτων. Είναι η μόνη εγγύηση μαζί με τη στήριξη των υπηρεσιών που μπορούν να συμβάλλουν στην κοινωνική συνοχή και ειρήνη.

Ευχαριστώ πολύ. Δικαιοσύνη παντού. Θα είμαστε στην πρώτη γραμμή εντός και εκτός Βουλής.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, παρακαλώ. Έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Δεν έχω σκοπό να αντιπαρατεθώ με τον κ. Ψυχογιό στα υπόλοιπα θέματα. Είχε την άποψή του και την εξέφρασε. Αλλά στο τέλος ανέφερε ότι τα εθνικά σχέδια δράσης είναι ευχολόγια και ότι έχουν…

**ΓΕΩΡΓΙΟΣ ΨΥΧΟΓΙΟΣ:** …(Δεν ακούστηκε)

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Μισό λεπτό.

Έχουμε για πρώτη φορά στην Ελλάδα, κύριε Ψυχογιέ, περίπου δέκα εθνικά σχέδια δράσης για τα ανθρώπινα δικαιώματα, για τα δικαιώματα του παιδιού -πρώτη φορά γιατί δεν είχατε επί των ημερών σας- για την ισότητα των φύλων, για τη σεξουαλική εκμετάλλευση ή κακοποίηση ανηλίκων, για τους Ρομά, για τα άτομα με αναπηρία. Αναφέρω τα μισά απ’ αυτά που υπάρχουν.

**ΓΕΩΡΓΙΟΣ ΨΥΧΟΓΙΟΣ:** Στην πράξη!

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Στην πράξη αφορούν σε οριζόντιες πολιτικές πολλών Υπουργείων προκειμένου να υπάρχει μία οριζόντια πολιτική, μη αποσπασματική, μη μεμονωμένη. Αν εσείς νομίζετε ότι θα λύσετε τα προβλήματα των ανθρωπίνων δικαιωμάτων με πολιτικές σαν αυτές που αναφέρατε, εγώ δεν ξέρω ούτε εθνικό σχέδιο δράσης να υπήρχε στο Υπουργείο Δικαιοσύνης για τα δικαιώματα του παιδιού, ούτε για τα άτομα με αναπηρία ούτε για την ισότητα των φύλων. Αντιθέτως οι πιο πολλές αξιολογήσεις που υπήρχαν επί των ημερών σας σε τέτοια ευαίσθητα ζητήματα ήταν κάτω του μετρίου. Δείτε τη φετινή έκθεση…

**ΓΕΩΡΓΙΟΣ ΨΥΧΟΓΙΟΣ:** Δεν είστε ενημερωμένος.

**ΠΡΟΕΔΡΕΥΩΝ (Απόστολος Αβδελάς):** Κύριε Ψυχογιέ, μην διακόπτετε. Δεν σας διέκοψε.

**ΓΕΩΡΓΙΟΣ ΨΥΧΟΓΙΟΣ:** Αφού λέει ανακρίβειες.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ποιες είναι οι ανακρίβειες, κύριε Ψυχογιέ;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, όχι διάλογο!

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Υπάρχουν για πρώτη φορά στη χώρα ολοκληρωμένες και οριζόντιες πολιτικές για την προστασία των ανθρωπίνων δικαιωμάτων. Καταλαβαίνω ότι σας ενοχλεί στον ΣΥΡΙΖΑ γιατί νομίζατε ότι η ευαισθησία και η προστασία των ανθρωπίνων δικαιωμάτων είναι μονοδιάστατη. Δεν είναι όμως. Είμαστε για πρώτη φορά σε όλες τις εκθέσεις που υπάρχουν σε βελτιωμένη κατάσταση -για να το πω ευγενικά- σε σχέση με αυτό που ήταν το 2019. Για να μην σχολιάσουμε για το European Union Justice Court Board που στους ανηλίκους και στη φιλική δικαιοσύνη στα παιδιά με τα στοιχεία του 2019 ήμασταν τελευταίοι, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Τον Συνήγορο του Πολίτη να δείτε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, σας παρακαλώ!

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Δείτε την έκθεση της Ευρωπαϊκής Επιτροπής. Την έχω καταθέσει και στα Πρακτικά. Μην εκτεθείτε. Δείτε τη. Ήμασταν τελευταίοι με μηδέν δράσεις.

**ΓΕΩΡΓΙΟΣ ΨΥΧΟΓΙΟΣ:** Το Συμβούλιο της Ευρώπης και ο Συνήγορος του Πολίτη τι λέει;

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Μιας και αναφέρεστε στο Συμβούλιο της Ευρώπης, για πρώτη φορά η χώρα μας συμμετέχει στη συνδιαμόρφωση των πολιτικών για τα δικαιώματα του παιδιού 2022 - 2027. Δεν είχαμε παρουσία επί ΣΥΡΙΖΑ. Αυτή είναι η πραγματικότητα. Μη νομίζετε ότι σε κάποια θέματα έχετε το ιδεολογικό μονοπώλιο. Το καταλαβαίνω. Όμως δεν το έχετε. Δεν υπάρχει μονομερής ευαισθησία.

Εγώ δεν θα έπαιρνα τον λόγο αν δεν λέγατε ότι είναι ευχολόγια. Ευχολόγια, οριζόντιες πολιτικές με προβλεπόμενη χρηματοδότηση κ.λπ.. Εσείς λέτε ότι θα γίνετε κυβέρνηση. Θα έπρεπε να σας ενδιαφέρει να βρείτε κι ένα πλαίσιο που θα εξασφαλίζει και τη συνέχεια της διοίκησης και δεν θα είναι μόνο κομματικό. Και γι’ αυτό το φέραμε και στη Βουλή, ήρθε και ο Πρωθυπουργός για το εθνικό σχέδιο κατά των ανηλίκων και για τα υπόλοιπα. Πέρασαν από το Υπουργικό Συμβούλιο. Τα αξιολόγησε το ελληνικό Κοινοβούλιο. Δεν σας αρέσει γιατί νομίζατε ότι μόνο εσείς μπορείτε να αναφέρεστε στα ανθρώπινα δικαιώματα. Δεν είναι έτσι όμως. Και επειδή βλέπετε ότι η κοινωνία αναγνωρίζει αυτή την προσπάθεια και για τις γυναίκες και για τα άτομα με αναπηρία και για τη ΛΟΑΤΚΙ κοινότητα και για τους ανήλικους, βλέπετε ότι κάπου υστερείτε και ότι τελικά δεν ήσασταν τόσο προοδευτικοί όσο πίστευε η ελληνική κοινωνία. Βλέπετε ότι χάνετε αυτό το ακροατήριο και προσπαθείτε τώρα να μιλήσετε για ευχολόγια, για δέκα εθνικά σχέδια δράσεις που δήθεν δεν υπάρχουν και δεν αντιλαμβάνομαι πραγματικά πού στοχεύετε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υφυπουργέ.

Τον λόγο έχει η κ. Διονυσία Αυγερινοπούλου από τη Νέα Δημοκρατία.

Να ετοιμάζεται ο κ. Βιλιάρδος, ο Κοινοβουλευτικός Εκπρόσωπος της Ελληνικής Λύσης.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο επιδιώκεται η μεταρρύθμιση του τρόπου επιλογής, κατάρτισης και επιμόρφωσης των δικαστικών υπαλλήλων της χώρας μας οι οποίοι αποτελούν αναπόσπαστο τμήμα του συστήματος απονομής δικαιοσύνης. Οι δικαστικοί υπάλληλοι είναι αρωγοί και φυσικοί συνεργάτες των δικαστικών λειτουργών και κατέχουν ειδική θέση στο ελληνικό δικαιικό σύστημα. Συναποτελούν μαζί με τα υπόλοιπα νομικά επαγγέλματα εχέγγυα του νομικού συστήματος. Η δε ξεχωριστή θέση των δικαστικών υπαλλήλων βρίσκεται υπό την εγγύηση του άρθρου 92 επόμενο του Συντάγματος. Εξ αυτού και κάθε νομοθετική αλλαγή στον τρόπο επιλογής, επιμόρφωσης και υπηρεσιακής κατάστασης των δικαστικών υπαλλήλων αποτελεί ένα σημαντικό νομοθέτημα το οποίο χρήζει της προσοχής μας.

Εν προκειμένω, με το νομοσχέδιο που εισάγει το Υπουργείο Δικαιοσύνης σήμερα επιδιώκεται η βελτίωση του τρόπου της επιλογής και των σπουδών των δικαστικών υπαλλήλων, η εύρυθμη λειτουργία της Εθνικής Σχολής Δικαστικών Λειτουργών καθώς και η διά βίου μάθηση των δικαστικών υπαλλήλων αλλά και των εκπαιδευτικών τους. Επιδιώκεται μέσω αυτού η βελτίωση της ποιότητας και της ταχύτητας της απονομής της δικαιοσύνης. Η επιτάχυνση της απονομής της δικαιοσύνης αποτελεί ένα ακόμα από τα στοιχήματα τα οποία πρέπει να κερδίσουμε στη χώρα μας. Οφείλω να συγχαρώ την ηγεσία του Υπουργείου για όλα τα βήματα που έχει κάνει ως προς αυτό τον σκοπό σήμερα και για όλα τα νομοθετήματα που έχει φέρει.

Πράγματι τα μέτρα τα οποία λαμβάνει η Κυβέρνηση για τη στήριξη του συστήματος απονομής δικαιοσύνης είναι ουσιώδη και αποτελεσματικά. Το εν λόγω νομοσχέδιο θα ενισχύσει ακόμα περισσότερο την επιτάχυνση των διαδικασιών απονομής δικαιοσύνης αλλά και όλες τις συναφείς υπηρεσίες οι οποίες προσφέρονται προς τον πολίτη. Ήδη με το παρόν νομοσχέδιο θεσπίζονται και μεταβατικές διατάξεις που αφορούν στον χρόνο διενέργειας των εξετάσεων εντός τριών μηνών μόλις από τη δημοσίευση του νόμου με σκοπό την άμεση κάλυψη των κενών που υπάρχουν σήμερα στις δικαστικές υπηρεσίες.

Με το νομοσχέδιο η Εθνική Σχολή Δικαστών καθίσταται αρμόδια για την επιλογή, την κατάρτιση και την επιμόρφωση των δικαστικών υπαλλήλων και εναρμονίζεται η νομοθεσία μας ως προς αυτά τα θέματα και με τις νέες αρμοδιότητες της Εθνικής Σχολής Δικαστών. Είναι σημαντικό ότι ο διαγωνισμός που προβλέπεται για την πρόσληψη των δικαστικών υπαλλήλων έχει τόσο γραπτή όσο και προφορική διαδικασία, η οποία δίνει τη δυνατότητα αξιολόγησης τόσο των γνώσεων όσο και της προσωπικότητας των υποψηφίων, ενώ οι γνώσεις και η προσωπικότητα, το ήθος και η συμπεριφορά των υποψηφίων συνυπολογίζονται και κατά την αποφοίτησή τους και εν όψει του διορισμού τους πλέον, διότι πρόκειται για πρόσωπα σε θέσεις κρίσιμες για την επιτυχή ολοκλήρωση μιας δίκης.

Η σχολή εκπαιδεύει τους υποψηφίους δικαστικούς λειτουργούς και τους δικαστικούς υπαλλήλους εν προκειμένω που προέρχονται από όλες τις εκπαιδευτικές βαθμίδες, δηλαδή τη δευτεροβάθμια εκπαίδευση, την τεχνολογική εκπαίδευση και την πανεπιστημιακή. Οι δε εκπαιδευτικοί, ως ανώτατοι δικαστικοί λειτουργοί, καθηγητές πανεπιστημίου και εκπρόσωποι εγνωσμένου κύρους επιστημονικών ενώσεων, παρέχουν όλα εκείνα τα εχέγγυα για την παροχή μιας υψηλού επιπέδου εκπαίδευσης.

Υπάρχει δε και η δυνατότητα συνεργασίας με φορείς εκπαίδευσης και επαγγελματικής κατάρτισης τόσο στην Ελλάδα όσο και στο εξωτερικό για την απόκτηση της σχετικής εμπειρίας και την ανταλλαγή τεχνογνωσίας. Άλλωστε, κατά τα τελευταία χρόνια, τόσο στη χώρα μας όσο και σε επίπεδο άλλων κρατών μελών Ευρωπαϊκής Ένωσης, έχουμε υιοθετήσει σειρά νέων νομοθεσιών για τη λειτουργία των δικαστηρίων και εν γένει των φορέων που εποπτεύονται από το Υπουργείο Δικαιοσύνης, όπως για παράδειγμα θα αναφέρω το πρόσφατο νομοθέτημα που υιοθετήσαμε με την επέκταση του φυσικού αντικειμένου της κρίσης του ECRIS, του Ευρωπαϊκού Συστήματος Ανταλλαγής Πληροφοριών Μητρώου, έτσι ώστε όλοι οι δικαστικοί υπάλληλοι να μπορούν πλέον να διαθέτουν και νέες γνώσεις και νέες ικανότητες να ανταπεξέρχονται στις προκλήσεις της λειτουργίας, του χειρισμού αυτών των νέων συστημάτων, για παράδειγμα δεξιότητες ψηφιακές για να μπορέσουν να ανταπεξέλθουν σε αυτές τις απαιτήσεις ενός σύγχρονου συστήματος απονομής δικαιοσύνης. Είναι, δηλαδή, απαραίτητο πλέον αυτό το νομοσχέδιο και είναι απαραίτητος ο εκσυγχρονισμός του προγράμματος κατάρτισης των δικαστικών υπαλλήλων. Επίσης, είναι σημαντικό ότι προστίθεται και νομοθετικά η δυνατότητα εκπαιδευτικών προγραμμάτων σε Ευρωπαϊκά Δικαστήρια και ευρωπαϊκούς θεσμούς. Τα προγράμματα συμμετοχής στις διαδικασίες των οργάνων της Ευρωπαϊκής Ένωσης είναι πολύ σημαντικά τόσο για την ίδια την κατάρτιση των δικαστικών υπαλλήλων όσο και μετέπειτα για την εύρυθμη συνεργασία με τους ευρωπαϊκούς θεσμούς και την καλύτερη συνεργασία στο χώρο δικαιοσύνης και ασφάλειας που επιδιώκουμε από κοινού τα κράτη-μέλη εντός της Ευρωπαϊκής Ενώσεως.

Επίσης, εξαιρετικά χρήσιμα είναι τα προγράμματα διά βίου μάθησης των δικαστικών υπαλλήλων αλλά και της εκπαίδευσης των ίδιων των εκπαιδευτικών τους, έτσι ώστε να μπορούν να παρακολουθήσουν τις πλέον πρόσφατες εξελίξεις στον τομέα τους, να εξοικειώνονται -όπως είπαμε- με τις ψηφιακές δεξιότητες που πλέον επιβάλλεται να διαθέτει κάθε εκπαιδευτικός, αλλά και να μπορούν να αξιοποιούν τη διεθνή εμπειρία άλλων συναδέλφων.

Τέλος, θα υπάρχει δυνατότητα χρηματοδότησης πολλών από αυτές τις δράσεις και από ευρωπαϊκά προγράμματα καθώς και από το Ταμείο Ανάκαμψης και Ανθεκτικότητας. Όλη αυτή η θεσμική, η εκπαιδευτική και οικονομική ενίσχυση, αλλά κυρίως η ενίσχυση με ανθρώπινους πόρους του συστήματος απονομής δικαιοσύνης στη χώρα μας είναι πολύ σημαντική. Εξ αυτού και υπερψηφίζω το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αυγερινοπούλου.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης, ο κ. Βασίλειος Βιλιάρδος και να ετοιμάζεται ο κ. Κωνσταντινίδης από τη Νέα Δημοκρατία.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, επιγραμματικά στο σημερινό νομοσχέδιο, αφού αναλύθηκε από τον εισηγητή μας, αποτελεί σε μεγάλο βαθμό τροπολογία προηγούμενου, του ν.4871/2021 ο οποίος αφορούσε την εκπαίδευση των δικαστών από την Εθνική Σχολή Δικαστικών Λειτουργών. Εδώ προστίθενται οι δικαστικοί υπάλληλοι στη συγκεκριμένη εκπαίδευση, οπότε εύλογα αναρωτιέται κανείς γιατί η Κυβέρνηση δρομολογεί τμηματικά τη νομοθεσία καθώς επίσης με τροπολογίες.

Μήπως, αλήθεια, για να εξυπηρετεί συμφέροντα που αντιδρούν, όπως έχουμε διαπιστώσει, σε φορολογικά νομοσχέδια; Ενδεχομένως για να αυξάνει τα σχέδια νόμου που ψηφίζει και να τα διαφημίζει ως μεταρρυθμίσεις εμφανιζόμενη στο Ταμείο Ανάκαμψης με 335 -όπως θα καταθέσουμε στα Πρακτικά; Ίσως ο Υπουργός να μας απαντήσει.

Σε κάθε περίπτωση, τα νομοθετήματα στηρίζονται κατά 80% στη μελέτη Πισσαρίδη, ενώ στο 100% των προαπαιτουμένων των μνημονίων και τώρα του Ταμείου Ανασυγκρότησης που τα ονομάζει, πλέον, ορόσημα. Ξεκινήσαμε από τρόικα, θεσμοί, μνημόνια, ενισχυμένη εποπτεία, προαπαιτούμενα και τώρα ορόσημα. Καινούργιες λέξεις για τις ίδιες πάντοτε διαδικασίες που μας έχουν επιβάλλει οι ξένοι επιτηρητές της χώρας μας.

Σε κάθε περίπτωση, τα εκάστοτε νομοθετήματα βασίζονται στις γνωστές εργαλειοθήκες των δήθεν ειδικών, που έχουν καταστρέψει και συνεχίζουν να καταστρέφουν την Ελλάδα με τα μνημόνια, όπως και αν τα αποκαλούν, ενώ ψηφίζονται με καθεστωτική αλαζονεία από την κομματική πλειοψηφία.

Εάν πάντως ο σκοπός των νομοσχεδίων είναι η ανάπτυξη, τότε έχουν αποτύχει εντελώς, αφού το ΑΕΠ μας χωρίς τον πληθωρισμό είναι μεν λίγο υψηλότερο από το 2019 αλλά με πολύ μεγαλύτερα δίδυμα ελλείμματα και δίδυμα χρέη.

Εάν, εναλλακτικά, ο σκοπός τους είναι ο εκσυγχρονισμός των θεσμών, η βελτίωση της λειτουργίας του πολιτεύματος και η προστασία των κοινωνικών δικαιωμάτων, το αποτέλεσμά τους είναι ακόμη πιο απογοητευτικό, όπως έχει τεκμηριωθεί από το σκάνδαλο των υποκλοπών ή από την καταστρατήγηση των προσωπικών ελευθεριών κατά την πανδημία, χωρίς καμμία ωφέλεια.

Αντίθετα, η Ελλάδα είχε έναν μεγάλο αριθμό νεκρών, σχεδόν διπλάσιος από τη Σουηδία και σχεδόν τριπλάσιος από την Ελβετία, μεταξύ άλλων λόγω του αποδυναμωμένου ΕΣΥ, που πλέον διαλύεται από την Κυβέρνηση με το πρόσφατο νομοσχέδιο που κατατέθηκε και με στόχο την ιδιωτικοποίηση του Εθνικού Συστήματος Υγείας αρχικά μέσω των ΣΔΙΤ, συνεργασίες δημοσίου με τον ιδιωτικό τομέα.

Ο ρόλος της δικαιοσύνης πάντως είναι πολύ σημαντικός, ενώ υπάρχουν τελευταία αποφάσεις των δικαστηρίων που περισώζουν, ευτυχώς, το κύρος της δικαιοσύνης. Για παράδειγμα, ο χαρακτηρισμός των μνημονιακών αποφάσεων, όσον αφορά τις περικοπές των συντάξεων, ως αντισυνταγματικές. Όπως επίσης των προσπαθειών ιδιωτικοποίησης του νερού, των πλειστηριασμών των σπιτιών που μεταφέρθηκαν στους κερδοσκόπους -στα «κοράκια»- με τον νόμο του 2003 αντί του 2015 και της αναστολής των ανεμβολίαστων υγειονομικών. Επίσης πρόσφατα, με την απόφαση εναντίον του πλειστηριασμού ακινήτου με αξία πολύ μεγαλύτερη από την οφειλή του δανειολήπτη.

Αυτός ακριβώς είναι ο λόγος που θα αναφερθούμε σε ορισμένα επίκαιρα θέματα, στα οποία πρέπει να συμβάλει η δικαιοσύνη, όσον αφορά την πανδημία, την ενέργεια, την Ουκρανία και τις τράπεζες.

Ξεκινώντας από την πανδημία, η δικαιοσύνη οφείλει να εξετάσει τι ακριβώς έχει συμβεί σε επίπεδο υγειονομικής αντιμετώπισης. Επίσης, όσον αφορά τα καταστροφικά lockdown, για τα οποία δεν ρωτήθηκε καν η Βουλή και τα δημοσιονομικά μέτρα. Είναι υποχρέωση της δικαιοσύνης απέναντι στους νεκρούς και στις οικογένειές τους, οι οποίες έχασαν τους ανθρώπους τους πολλές φορές απομονωμένους σε οικτρές συνθήκες.

Εδώ δεν πρέπει να αποδεχτούμε σε καμμία περίπτωση το ακαταδίωκτο και την αμνηστία, αφού πρόκειται για πολύ σοβαρά θέματα, υπενθυμίζοντας πως είχαμε υποβάλει ερώτημα τον Μάρτιο του 2021 -όπως θα καταθέσουμε στα Πρακτικά- σχετικά με το αν έχει διενεργηθεί εισαγγελική έρευνα για τις πρακτικές, με τον Υπουργό να μας καθησυχάζει, τότε, λέγοντάς μας πως η δικαιοσύνη επαγρυπνεί. Αυτό ακριβώς μας είχε πει, «η δικαιοσύνη επαγρυπνεί».

Ειδικότερα, είχαμε ρωτήσει για τον ακριβή αριθμό των ΜΕΘ, αφού υπήρχαν διαφορετικές δηλώσεις εκ μέρους των αρμοδίων και της πολιτείας, που δεν είναι ανάγκη να αναφέρουμε ξανά εδώ σήμερα. Ενώ υπήρχε έλλειψη και οι πολίτες πέθαιναν εκτός ΜΕΘ. Εν προκειμένω, θα διενεργούταν εισαγγελική έρευνα -όπως θα καταθέσουμε στα Πρακτικά.

Οπότε η ερώτηση μας εδώ είναι, αν πράγματι διενεργήθηκε εισαγγελική έρευνα και με ποιο αποτέλεσμα.

Είχαμε, επίσης, ρωτήσει εάν γινόταν νεκροψία στους νεκρούς της πανδημίας ως προς τα αίτια του θανάτου τους, αφού υπήρχαν καταγγελίες πως δηλωνόταν ως θάνατος από COVID, ακόμη κι αν δεν ήταν, ενώ καταστρέφονταν τα αποδεικτικά ως δήθεν μολυσμένα. Δεν είχαμε πάρει καμμία απάντηση έως ότου επιβεβαιώθηκε από τον Υπουργό Υγείας, αν και σιωπηρά, με την αλλαγή του τρόπου καταγραφής. Είναι κι αυτό μια επιβεβαίωση, προφανώς.

Τέλος, είχαμε ρωτήσει για τα πρωτόκολλα θεραπείας που χρησιμοποιούνταν αν υπήρχε παρακολούθηση των χορηγουμένων θεραπευτικών αγωγών, εάν καθυστέρησαν σκόπιμα τα φάρμακα, καθώς επίσης εάν δίνονταν τα φάρμακα επιλεκτικά. Τότε είχαμε μια αναφορά Βουλευτή της Νέας Δημοκρατίας από την Κύπρο, του κ. Καλλιάνου, σύμφωνα με την οποία αποφεύχθηκε θάνατος με τη χορήγηση φαρμάκου μετά από απόφαση του κ. Τσιόδρα.

Εντούτοις, στην Ελλάδα υπήρξε εισαγγελική έρευνα μόνο για την άρνηση διασωλήνωσης, όπως θα καταθέσουμε στα Πρακτικά, εκτός εάν έχουμε ελλιπή ενημέρωση και μας ενημερώσει σήμερα ανάλογα ο Υπουργός.

Εξίσου σημαντικό πάντως, εκτός των ιατρικών θεμάτων, είναι η δικαστική έρευνα σχετικά με το πού κατέληξαν τα 43 δισεκατομμύρια που δόθηκαν με τα δημοσιονομικά μέτρα για την πανδημία, καθώς επίσης τα περίπου 7,5 δισεκατομμύρια των απευθείας αναθέσεων, με δανεικά βέβαια αφού αυτή η Κυβέρνηση παράγει μόνο ελλείμματα και χρέη όσο καμία άλλη μέχρι σήμερα. Μέσα σε τρία μόλις χρόνια είχαμε 50 δισεκατομμύρια ελλείμματα και ζημιές, ποσόν που αποτελεί ρεκόρ για την Ελλάδα.

Συνεχίζοντας με την ενέργεια πρέπει να ερευνηθεί από τη δικαιοσύνη η λειτουργία του Ενεργειακού Χρηματιστηρίου, ιδίως οι μεθοδεύσεις του ενεργειακού καρτέλ όσον αφορά τη διαμόρφωση των τιμών. Επίσης, η πρόωρη απολιγνιτοποίηση η οποία κατέστησε τη χώρα μας απόλυτα ενεργειακά εξαρτημένη χωρίς να υπάρχει καμμία αντίστοιχη υποχρέωση από την Ευρωπαϊκή Ένωση. Αντίθετα, όλες οι υπόλοιπες χώρες της Ευρώπης διενεργούν την απολιγνιτοποίηση πολύ αργότερα. Πρέπει να ερευνηθεί επειδή προφανώς κάποιοι παραγωγοί άλλων μορφών ενέργειας κέρδισαν τεράστια ποσά, κερδοσκόπησαν δηλαδή, εις βάρος της συντριπτικής πλειοψηφίας των πολιτών.

Όσον αφορά δε το θέμα της Ουκρανίας οφείλει να διερευνηθεί πού οδηγούνται τα ποσά που προσφέρονται ως βοήθεια, αφού είναι αδιανόητο μια υπερχρεωμένη χώρα, όπως η Ελλάδα, με την εχθρική Τουρκία δίπλα της, να δαπανά για την Ουκρανία το 2% του ΑΕΠ της ή το 3,3% του αμυντικού προϋπολογισμού ή 260 εκατομμύρια ευρώ ως αξία εξοπλισμού έως τα τέλη Ιουνίου, όπως θα καταθέσουμε στα Πρακτικά. Είναι περισσότερα δηλαδή από πολύ πιο πλούσιες χώρες όπως η Γερμανία, η Αυστρία, η Γαλλία ή το Βέλγιο. Δεν είναι απαράδεκτο; Δόθηκαν 260 εκατομμύρια ευρώ ως αξία εξοπλισμού στην Ουκρανία όταν στον δικό μας προϋπολογισμό αναφέρεται πως οι εξοπλιστικές δαπάνες μας θα μειωθούν στα 229 εκατομμύρια το 2023, ποσόν που δεν φτάνει ούτε για την αναπλήρωση αυτών που δόθηκαν, όταν η Γερμανία θα δαπανήσει 20 δισεκατομμύρια φέτος μόνο για την αναπλήρωση των γενικότερων αποθεμάτων της, όπως θα καταθέσουμε στα Πρακτικά.

Εμείς τι κάνουμε, αλήθεια, στη συγκεκριμένη περίπτωση; Απολύτως τίποτα. Δεν πρέπει να ερευνηθεί, αλήθεια, το ενδεχόμενο λαθροχειρίας εδώ όπως συμβαίνει συνήθως σε εξοπλιστικά θέματα και το έχουμε αντιμετωπίσει πολλές φορές στο παρελθόν; Επίσης, ποιος έδωσε την έγκριση για την αποστολή της τεράστιας ποσότητας όπλων, που θα καταθέσουμε στα Πρακτικά, αφού δεν ενημερώθηκε καν η Βουλή;

Τέλος, ένα επόμενο θέμα στο πλαίσιο βέβαια των άλλων παρεκτροπών και των κατά παρέκκλιση διαδικασιών των μνημονίων, καθώς επίσης της πανδημίας, είναι η ασυδοσία των τραπεζών η οποία πλήττει πολύ σοβαρά και την οικονομία και την κοινωνία.

Εύλογα βέβαια διαπιστώνεται αυτή η ασυδοσία αφού η Κυβέρνηση έχει καταργήσει την αυτεπάγγελτη παρέμβαση. Θα καταθέσω στα Πρακτικά άρθρο σύμφωνα με το οποίο η Ένωση Εισαγγελέων και Δικαστών έχει ζητήσει να επανέλθει η αυτεπάγγελτη δίωξη για τραπεζίτες και στελέχη τραπεζών. Όπως αναφέρεται στο άρθρο -και λέω ακριβώς ό,τι γράφει με τα δικά του λόγια- ο νόμος που εισήγαγε ο Υπουργός Δικαιοσύνης κ. Τσιάρας και η διάταξη της πράξης νομοθετικού περιεχομένου του περασμένου Απριλίου δίνει τη δυνατότητα ευνοϊκής μεταχείρισης στα κατηγορούμενα για απιστία τραπεζικά στελέχη. Διαβάζω ακριβώς ό,τι λέει, δεν είναι δικά μου λόγια: «Αφού η δικαιοσύνη δεν μπορεί να κινηθεί εναντίον τραπεζιτών για κακουργηματική απιστία εάν δεν το ζητήσει η ίδια η τράπεζα». Πώς να το ζητήσει; Μ’ αυτές τις ρυθμίσεις ουσιαστικά δίνεται στις διοικήσεις των τραπεζών το νομικό πρόσχημα να κλείσουν όλες τις εκκρεμείς δικαστικές έρευνες για αμφιλεγόμενες συναλλαγές και χρηματοδοτήσεις του παρελθόντος. Οπότε με αυτόν τον τρόπο να κλείσουν παλαιούς λογαριασμούς μεγαλοστελεχών. Προφανώς το γνωρίζετε.

Το δικαστικό συμβούλιο, βέβαια, αντέδρασε με τον πρέποντα τρόπο σε αυτή την απροκάλυπτη προσπάθεια αμνήστευσης των τραπεζών -αυτό ακριβώς γράφει το άρθρο- αφού με βουλεύματά του καλούσε τους εισαγγελείς που έχουν τις υποθέσεις και προσέκρουσαν στις αντισυνταγματικές διατάξεις να τις αγνοήσουν και να προχωρήσουν στην κατ’ ουσία εξέταση των υποθέσεων.

Τι συνέβη στη συνέχεια, κύριε Υπουργέ; Γιατί, αλήθεια, η Κυβέρνηση προσπαθεί συνεχώς να παρακάμψει τους νόμους όπως στην περίπτωση των αποφάσεων του Σ.τ.Ε. για το νερό και όχι μόνο; Δεν σέβεται τις δικαστικές αποφάσεις; Είναι πραγματικά απορία μας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Προφανώς δεν έχετε παρακολουθήσει ότι υπάρχει απόφαση του Άρειου Πάγου.

**ΒΑΣΙΛΕΙΟΣ ΒΙΛΙΑΡΔΟΣ:** Παρακολουθούμε, κύριε Υπουργέ. Παρακολουθούμε και ξέρουμε ότι ευτυχώς υπάρχει η δικαιοσύνη που λύνει προβλήματα. Δεν τα λύνει όμως το Υπουργείο.

Έτσι καταλήξαμε πάντως...

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Του Αρείου Πάγου;

**ΒΑΣΙΛΕΙΟΣ ΒΙΛΙΑΡΔΟΣ:** Ναι, η τελευταία απόφαση του Αρείου Πάγου, φυσικά.

**ΠΡΟΕΔΡΕΥΩΝ (Απόστολος Αβδελάς):** Συνεχίστε, κύριε Βιλιάρδο, μην κάνετε διάλογο.

**ΒΑΣΙΛΕΙΟΣ ΒΙΛΙΑΡΔΟΣ:** Ευτυχώς που υπάρχει η δικαιοσύνη, αυτό λέμε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Καλόπιστα, κύριε Πρόεδρε.

**ΒΑΣΙΛΕΙΟΣ ΒΙΛΙΑΡΔΟΣ:** Λέμε ότι η Κυβέρνηση δεν σέβεται τις αποφάσεις. Ο Άρειος Πάγος μια χαρά τις σέβεται. Δεν τις σέβεται γιατί υπάρχει απόφαση του Άρειου Πάγου και η Κυβέρνηση συνεχίζει, όπως πρόσφατα κατέθεσε...

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Η απόφαση του Άρειου Πάγου ενέκρινε τη συνταγματικότητα της συγκεκριμένης...

**ΒΑΣΙΛΕΙΟΣ ΒΙΛΙΑΡΔΟΣ:** Θα το δούμε.Έτσι καταλήξαμε πάντως στο να παρακαλεί ο Υπουργός Οικονομικών τις τράπεζες να μειώσουν τα ληστρικά επιτόκια χορηγήσεων καθώς επίσης να αυξήσουν τα σχεδόν μηδενικά επιτόκια καταθέσεων, εκείνες τις τράπεζες που οι Έλληνες ανακεφαλαιοποίησαν τρεις φορές με περίπου 45 δισεκατομμύρια, που η Κυβέρνηση τις στήριξε με τα 17 δισεκατομμύρια του αναβαλλόμενου φόρου, με τα απαράδεκτα hive down και πρόσφατα με τα 18,7 δισεκατομμύρια του προγράμματος «ΗΡΑΚΛΗΣ», πρόκειται για τεράστια ποσά, με τα 18,7 δισεκατομμύρια εγγύηση για να κατάσχουν τις πρώτες κατοικίες των πολιτών και να τις πλειστηριάσουν, με ηλεκτρονικούς πλειστηριασμούς που δεν εφαρμόζονται σε καμμία άλλη χώρα της Ευρωπαϊκής Ένωσης κυρίως λόγω της αδυναμίας των δανειοληπτών να αμυνθούν με τα νόμιμα μέσα που υπάρχουν. Εάν δε μου πείτε ότι το έκανε ο ΣΥΡΙΖΑ, θα μπορούσατε να το καταργήσετε.

Κλείνοντας με τους δικαστικούς υπαλλήλους θα ήθελα να πω πως φαίνεται ότι δεν έχουν καλυφθεί οι υφιστάμενες ελλείψεις, έχουν ανακοινωθεί στάσεις εργασίας και δεν συμφωνούν με το νομοσχέδιο, θεωρώντας πως δεν θα τους λύσει κανένα πρόβλημα, όπως θα καταθέσουμε στα Πρακτικά.

Ακόμη χειρότερα πιστεύουν πως όχι μόνο δεν λύνει τα προβλήματά τους, αλλά τα επιδεινώνει, μεταξύ άλλων, λόγω των ελλείψεων που τα προκαλεί όταν δίνονται άδειες.

Καλώντας σας, κύριε Υπουργέ, να εγκαταλείψετε την αδιάλλακτη στάση σας, δικά τους λόγια είναι, δεν τα λέω εγώ, και να βρείτε μαζί τους μια πραγματική λύση, ειδικά όσον αφορά τους μισθούς τους που είναι εξευτελιστικά χαμηλοί. Ελπίζω τουλάχιστον να συμφωνείτε με αυτό. Δεν είναι λογική η παράκλησή τους; Δεν γνωρίζουμε πως στην Ελλάδα αντιστοιχεί ενάμιση δικαστικός υπάλληλος, σύμφωνα με παλαιότερη μελέτη της «διαΝΕΩσις», ανά δικαστή, όταν στην Ευρώπη αντιστοιχούν 3,9, όπως θα καταθέσουμε στα Πρακτικά; Δεν πρέπει να ακουστούν και να συζητηθούν οι απόψεις τους; Προφανώς, μόνο που δεν γνωρίζουν πως οι δανειστές επιμένουν σε αυτού του είδους τις μεταρρυθμίσεις της δικαιοσύνης, όπως το παράδειγμα της πρόσφατης αξιολόγησης της πρώτης, μετά από τη δήθεν έξοδο της Ελλάδας από την εποπτεία.

Εν προκειμένω επικροτούν φυσικά οι δανειστές τους ηλεκτρονικούς πλειστηριασμούς, αλλά παραπονιούνται για την απόφαση του Σ.τ.Ε. που τους εμποδίζει, πολύ σωστά κατά την άποψή μας, αφού τα δάνεια έχουν μεταφερθεί σκόπιμα με τον νόμο του 2003 για τα ενήμερα, και όχι με τον νόμο του 2015, ως όφειλαν, για τα μη εξυπηρετούμενα, όπως έπρεπε δηλαδή, επειδή ήθελαν να αποφύγουν τις συζητήσεις ρυθμίσεων με τους δανειολήπτες. Είναι ξεκάθαρος ο λόγος για τον οποίο μεταφέρθηκαν τα δάνεια με τον νόμο του 2003.

Οι δανειστές επικροτούν βέβαια την τροπολογία για την ΕΥΔΑΠ και την ΕΥΑΘ, την οποία κατέθεσε η Κυβέρνηση. Το θυμάστε, κύριε Υπουργέ, ότι καταθέσατε τροπολογία η οποία ουσιαστικά έχει σκοπό να παρακάμψει την απόφαση του Σ.τ.Ε. και να ιδιωτικοποιηθεί το νερό, όπως θα καταθέσουμε στα Πρακτικά.

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο, κύριε Βιλιάρδο. Στο Προεδρείο απευθύνεστε.

**ΒΑΣΙΛΕΙΟΣ ΒΙΛΙΑΡΔΟΣ:** Εντάξει, κύριε Πρόεδρε.

Απλά, κύριε Πρόεδρε, ήθελα να τονίσω εδώ το τι ακριβώς έχει γίνει σε αυτά που είπε προηγουμένως ο κύριος Υπουργός. Εκτός αυτού οι δανειστές δυσανασχετούν με τη δημοσιονομική «εκτροπή» από τα αναδρομικά των συντάξεων, ενώ διαπιστώνουν πως υπάρχουν εκκρεμείς δίκες εις βάρος της ΕΤΕΑΝ, που όμως συνεχίζει να παίρνει δωρεάν ακίνητα από το δημόσιο χωρίς να έχει καταγράψει και αποτιμήσει αυτά που ήδη έχει.

Αυτή είναι, δυστυχώς, η δικαιοσύνη στην εποχή των μνημονίων, την οποία θα έπρεπε να προστατεύει η Κυβέρνηση και όχι το αντίθετο. Όπως έχουμε τονίσει πάντως πολλές φορές, εάν η πατρίδα μας δεν ανακτήσει την οικονομική της ανεξαρτησία είναι ψευδαίσθηση η εθνική κυριαρχία, ενώ θα κυβερνάται συνεχώς από πιόνια των ξένων που θα ενδιαφέρονται μόνο για τον εαυτό τους, για την καρέκλα και τα προνόμιά της, αδιαφορώντας εντελώς για τους πολίτες. Αυτή είναι, δυστυχώς, η αλήθεια. Δεν μας αρέσει, αλλά πρέπει να τη λέμε.

Ελπίζουμε, βέβαια, να το έχουν καταλάβει οι Έλληνες έως τις επόμενες εκλογές, επιλέγοντας κόμματα που αγαπούν πραγματικά την πατρίδα τους και που μπορούν να την οδηγήσουν στην ευημερία, όπως η Ελληνική Λύση.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε τον κ. Βιλιάρδο.

Καλείται στο βήμα ο κ. Ευστάθιος Κωνσταντινίδης από τη Νέα Δημοκρατία. Εάν δεν έρθουν οι δύο ομιλητές που περιμένουμε, θα προχωρήσουμε στους ειδικούς αγορητές και θα κλείσουμε με τον κύριο Υπουργό.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, ενοχλήθηκε προηγουμένως συνάδελφος του ΣΥΡΙΖΑ για την παρατήρηση του κυρίου Υπουργού ότι δεν έχουν καταθέσει τα κόμματα της Αντιπολίτευσης καμμία θετική, καμμία δημιουργική πρόταση στο πλαίσιο της συζήτησης του νομοσχεδίου. Και από εκείνη την ενόχληση φτάσαμε στο ακραίο ο ειδικός αγορητής της Ελληνικής Λύσης να μιλήσει για δεκαπέντε λεπτά, τα δεκατέσσερα και μισό περίπου να τα αφιερώσει για ζητήματα που ακουμπούν τις παρυφές της δικαιοσύνης και μόλις τα τριάντα δευτερόλεπτα για το νομοσχέδιο.

Και είναι πραγματικά λυπηρό ότι αυτή η στάση συνδυάζεται με μια επιφύλαξη για την υπερψήφιση ενός νομοσχεδίου, το οποίο αφορά στην κάλυψη των θέσεων των δικαστικών υπαλλήλων που όλοι μας έχουμε αναγνωρίσει ως απόλυτη προτεραιότητα και αναγκαιότητα.

Κυρίες και κύριοι συνάδελφοι, η καθυστέρηση στον χρόνο απονομής της δικαιοσύνης, η οποία αναπόφευκτα επιδρά και στην ποιότητα της λειτουργίας της, δεν αποτελεί μόνο έκφραση κλισέ, την οποία επαναλαμβάνουμε όλοι σε κάθε αφορμή για τα ζητήματα όταν συζητούμε για τη δικαιοσύνη, αλλά και λόγω καταδίκης της χώρας μας από τα ευρωπαϊκά όργανα.

Η κοινή διαχρονικά επαναλαμβανόμενη αυτή παραδοχή υποχρεώνει βεβαίως κάθε κυβέρνηση να αναλάβει θετικές πρωτοβουλίες και να βρει άμεσες και αποτελεσματικές λύσεις, πέρα βεβαίως από αυτό που σημείωσε ο κύριος Υφυπουργός ότι πρέπει να βρει και θεσμικές λύσεις μεσομακροπρόθεσμες για την αντιμετώπιση αυτών των ζητημάτων, δηλαδή έναν οραματικό σχεδιασμό, προκειμένου να καλυφθούν τα κενά που έχουν συνομολογηθεί και είναι απολύτως υπαρκτά.

Είναι, όμως, η πολιτική κατά Μπίσμαρκ, αλλά και στην καθημερινή ζωή, η τέχνη του εφικτού αλλά όχι του ευκταίου. Και το λέω αυτό γιατί η κριτική που εκδηλώθηκε από την πλευρά της Αντιπολίτευσης, κυρίως από την Αξιωματική, δηλαδή του ΣΥΡΙΖΑ, σε ότι αφορά στις καινοτόμες προβλέψεις για την επιλογή, κατάρτιση και επιμόρφωση των δικαστικών υπαλλήλων που εισάγει το συζητούμενο σχέδιο νόμου, κινήθηκε περισσότερο στη σφαίρα του ιδεατού, της επιθυμίας, της ευχής, αλλά πάντως όχι της ρεαλιστικής αποτίμησης της μέχρι τώρα κατάστασης και των πραγματικών δεδομένων σε σχέση με τις δυνατότητες κάλυψης, αντιμετώπισης των υπαρκτών κενών στα δικαστήρια της χώρας.

Διαφαίνεται, λοιπόν, η προοπτική να θεσμοθετηθεί επιτέλους μια διαδικασία επιλογής και κατάρτισης δικαστικών υπαλλήλων μέσα από μία οργανωμένη και συστηματική διαδικασία πρόσληψης και εκπαίδευσής τους στο γνωστικό αντικείμενο, το οποίο θα κληθούν την επόμενη ημέρα να υπηρετήσουν και μάλιστα αυτό να συμβεί με όρους ταχύτητας και διαφάνειας.

Και, όμως, τα κόμματα της Αντιπολίτευσης φαίνεται να αντιπαρατίθενται σε αυτή την προοπτική, η οποία -ξαναλέω- τροχοδρομεί το ζήτημα της κάλυψης των αναγκών της δικαιοσύνης όχι μόνο στη σωστή αφετηρία, αλλά και σε μία στέρεη βάση, κάτι που συνομολόγησαν εξάλλου και οι φορείς που κλήθηκαν με μικρές εξαιρέσεις να εκφέρουν τις απόψεις τους στη διαδικασία επεξεργασίας του νομοσχεδίου.

Ενώ, λοιπόν, είναι γνωστές και πανθομολογούμενες οι μεγάλες και αδήριτες αυτές ανάγκες η Αντιπολίτευση επικαλείται προσχήματα για να καταψηφίσει τη συζητούμενη νομοθετική πρωτοβουλία, η οποία, ναι, συνιστά τομή στον τρόπο, στη διαδικασία και στις εγγυήσεις που διασφαλίζει, ώστε οι υποψήφιοι για την κάλυψη των θέσεων στα δικαστήρια της χώρας να είναι άνθρωποι που συνειδητά έχουν κάνει αυτή την επιλογή και προτίθενται να στελεχώσουν τις δικαστικές υπηρεσίες μας.

Μόλις και χρειάζεται, βέβαια, να επαναλάβουμε ότι η ορθή απονομή της δικαιοσύνης, άρα και η εντός εύλογου χρόνου, δεν αποτελεί μόνο όρο του κράτους δικαίου, αλλά και αναπτυξιακή προϋπόθεση στην οποία η πατρίδα μας εμφανίζει ακόμα υστέρηση παρά τις μεγάλες βελτιώσεις που έχουν συντελεστεί το τελευταίο διάστημα, ιδίως με την ψηφιοποίηση διαδικασιών στην απονομή της.

Συνεπώς δεν αφορά μόνο στους λειτουργούς ή τους εμπλεκόμενους με την απονομή της δικαιοσύνης. Δεν αφορά μόνο στους συλλειτουργούς, τους δικηγόρους τους σημερινούς ή μελλοντικούς διαδίκους, αλλά τελικά τον κάθε πολίτη αυτής της χώρας.

Το πρόσχημα, όμως, αποδεικνύεται υποκρισία όταν καλούνται οι εκπρόσωποι της Αξιωματικής Αντιπολίτευσης να μας μιλήσουν για τα πεπραγμένα τους στο συγκεκριμένο πεδίο κατά τη διακυβέρνηση δηλαδή της χώρας από τον ΣΥΡΙΖΑ. Εκεί, σιωπή. Δις ερωτήθηκε η εισηγήτρια του ΣΥΡΙΖΑ για τις προσλήψεις και τα προγράμματα επιμόρφωσης που εφάρμοσε, που υλοποίησε η κυβέρνησή της από τον κύριο Υπουργό, αλλά απάντηση δεν μας έδωσε. Βεβαίως, το ερώτημα ήταν ρητορικό, διότι όλοι γνωρίζουμε ποια ήταν η κατάσταση και σε ποιον βαθμό ενισχύθηκε η δικαστική λειτουργία.

Σήμερα, λοιπόν, που επιτέλους πάνε να μπουν οι βάσεις σε αυτό που στο σύνολο του ο νομικός κόσμος αναγνωρίζει ως αυτονόητο και επιβεβλημένο, δηλαδή την ύπαρξη μιας σχολής είτε αυτή λέγεται Σχολή Δικαστικών Υπαλλήλων, ή όπως αλλιώς και να ονοματιστεί, που αύριο θα κληθούν αυτοί οι άνθρωποι να συνδράμουν στο έργο των δικαστικών λειτουργών, ο ΣΥΡΙΖΑ μας λέει ότι αυτό δεν πρέπει να συμβεί ή, τέλος πάντων, πρέπει να συμβεί με έναν άλλον τρόπο που δεν πρόλαβε να υλοποιήσει ο ίδιος κατά τη διακυβέρνησή του, αλλά δεν μας λέει και σήμερα πώς πραγματικά τον εννοεί. Και μιλάμε για κόμματα που σε καθεμιά από τις προηγηθείσες νομοθετικές πρωτοβουλίες, οι οποίες ήταν πράγματι πολλές από το Υπουργείο Δικαιοσύνης, το πρώτο ζήτημα που έθεσαν ως προϋπόθεση για τη λειτουργία και την αποτελεσματικότητα της δικαιοσύνης ήταν η κάλυψη των κενών σε δικαστικούς υπαλλήλους.

Έρχεται, λοιπόν, το σχέδιο νόμου και με πληρότητα αντιμετωπίζει τα σχετικά ζητήματα. Προβαίνει στις αναγκαίες προσαρμογές και μεταρρυθμίσεις του υφιστάμενου νομοθετικού πλαισίου, προκειμένου να είναι συμβατό με τη διεύρυνση του σκοπού και των αντικειμένων της ύλης, της οργανωτικής διάρθρωσης της Εθνικής Σχολής Δικαστικών Λειτουργών, ώστε να συμπεριλάβει στους κόλπους της και τους δικαστικούς υπαλλήλους. Προβλέπει τη διαδικασία και τα στάδια εξέτασης και πρόσληψης, τα οποία χαρακτηρίζονται από απόλυτη διαφάνεια και αντικειμενικότητα, την οποία νομίζω κανένας δεν απετόλμησε να αμφισβητήσει κατά τη συζήτηση του νομοσχεδίου. Ορίζει τα προσόντα και τα κωλύματα συμμετοχής. Κατοχυρώνει τα ζητήματα της μισθοδοσίας και της ασφάλειας των εκπαιδευόμενων. Διαμορφώνει ένα εκπαιδευτικό πλαίσιο κατάρτισης και προετοιμασίας, ώστε οι νεοδιοριζόμενοι να είναι έτοιμοι να αναλάβουν καθήκοντα, αλλά και προγράμματα συνεχούς επιμόρφωσης των ήδη υπηρετούντων που μάλιστα μπορούν να έχουν και διεθνή διακρατικό χαρακτήρα.

Το ότι πρόκειται ακριβώς για ένα άρτιο και πλήρες νομοθετικό εγχείρημα δεν προκύπτει μόνο από την ανάλυση των επιμέρους διατάξεων, την οποία ενεργώς πραγματοποίησε ο εισηγητής της Πλειοψηφίας, ο κ. Στυλιανίδης, αλλά και από αυτό το ίδιο το γεγονός ότι η κριτική που ασκήθηκε ήταν γενικόλογη και αφηρημένη και δεν εντόπισε πραγματικά κενά και ελλείψεις στις επιμέρους διατάξεις.

Γι’ αυτό, λοιπόν, επειδή πρόκειται για ένα συνεκτικό και ολοκληρωμένο νομοσχέδιο που θα δώσει απαντήσεις και λύσεις στο φλέγον αυτό ζήτημα, υπερψηφίζουμε την πρόταση νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕYΩΝ (Απόστολος Αβδελάς):** Ευχαριστούμε, κύριε Κωνσταντινίδη.

Τον λόγο έχει ο κ. Ευριπίδης Στυλιανίδης από τη Νέα Δημοκρατία.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Εγώ, κύριε Πρόεδρε, κατανοώ απόλυτα την ανάγκη της Μείζονος και Ελάσσονος Αντιπολίτευσης να διατυπώνει κριτικές και επιφυλάξεις για να εξυπηρετεί τον ρόλο τον οποίο έχει αναθέσει σε αυτούς ο ελληνικός λαός.

Αυτό το οποίο δεν μπορώ να κατανοήσω καθόλου είναι αυτή τη συνεχή αρνητικότητα. Πιθανόν οι συνάδελφοι δεν αντιλαμβάνονται ότι αυτό μειώνει και δεν αυξάνει την αξιοπιστία τους. Το λέω αυτό με πολύ συγκεκριμένο τρόπο και θέτω καταλυτικά ερωτήματα που είναι ουσιαστικά συμπεράσματα της συνολικής συζήτησης που κάναμε από την πρώτη μέρα μέχρι σήμερα.

Τελικά, όλα είναι ανοιχτά στο νομοσχέδιο; Δηλαδή, δεν κατάλαβα, δεν διαπιστώνουν το κενό, τις ελλείψεις, που δημιούργησε η πολιτική τους, όταν μείωνε την αναλογία δικαστή και δικαστικού λειτουργού από το ένα προς τρία σχεδόν, στο ένα προς ένα; Διαφωνούν με το να εισάγονται με έναν αξιοκρατικό τρόπο; Διαφωνούν με το να «εκπαιδεύονται» και να εκπαιδεύονται και διά βίου, ώστε με αυτόν τον τρόπο να εξειδικεύονται στη συγκεκριμένη υπηρεσία που θα κληθούν οι δικαστικοί υπάλληλοι να επιτελέσουν καθ’ όλη τη διάρκεια της καριέρας τους; Διαφωνούν με το να είναι η σχολή στη Θεσσαλονίκη; Δηλαδή, τα θέλουν όλα στην Αθήνα; Η υπόλοιπη Ελλάδα δεν είναι Ελλάδα; Διαφωνούν με το να αμείβονται από την πρώτη μέρα της πρόσληψής τους οι εκπαιδευόμενοι υπάλληλοι σαν να ήταν μέσα για να είναι πλήρως ασφαλισμένοι για να καλύψουν την ανάγκη εκτάκτου μετατοπίσεως στη βόρεια Ελλάδα για να μπορέσουν να εκπαιδευτούν σε ένα άρτιο περιβάλλον, υπερσύγχρονο, το οποίο θα λαμβάνει υπ’ όψιν και τα ευρωπαϊκά δεδομένα, αλλά και όλες τις τεχνικές εξελίξεις που μπορούν να τους διευκολύνουν αύριο-μεθαύριο στο έργο τους; Διαφωνούν στο να γίνεται η ώσμωση μεταξύ δικαστικού υπαλλήλου και δικαστικού λειτουργού από την πρώτη μέχρι την τελευταία στιγμή και μάλιστα στον χώρο στον οποίο θα κληθεί μεθαύριο να προσφέρει τις υπηρεσίες του, είτε αυτός είναι εισαγγελία είτε είναι δικαστήριο; Πού διαφωνούν τελικά;

Διότι ο Υπουργός από την αρχή είπε: «εγώ είμαι ανοιχτός να δεχθώ ό,τι μου πείτε». Υιοθέτησε και συγκεκριμένες σκέψεις. Οι φορείς αποτύπωσαν την τραγική κατάσταση που κι εμείς παραλάβαμε και από κει και μετά εκφράστηκαν θετικά. Εγώ δεν καταλαβαίνω πού διαφωνούν. Καταλαβαίνω γιατί πρέπει να διαφωνήσουν, αλλά πρέπει να καταλάβει και η Αντιπολίτευση ότι όταν διαφωνεί, οφείλει αυτή τη διαφωνία να την τεκμηριώνει σοβαρά και αξιόπιστα για να συμβάλει δημιουργικά σε αυτόν τον διάλογο.

Κλείνω, κύριε Πρόεδρε, λέγοντας ότι αυτό το νομοσχέδιο απάντησε σε μία χρόνια απαίτηση της κοινωνίας για ποιοτική και γρήγορη δικαιοσύνη. Παράλληλα, αυτή τη στιγμή έρχεται να θεραπεύσει ένα πρόβλημα το οποίο σε πολλές περιπτώσεις στο παρελθόν οδήγησε σε αρνησιδικία. Στελεχώνει με εξειδικευμένο προσωπικό τα δικαστήρια όχι μόνο τους κέντρου, αλλά και της περιφέρειας. Γιατί επαναλαμβάνω και η περιφέρεια είναι Ελλάδα.

Με αυτόν τον τρόπο είμαι βέβαιος ότι ακόμα ένα σκαλοπάτι προόδου ανεβαίνει η ηγεσία του Υπουργείου Δικαιοσύνης -κι αυτή η πρόοδος θα συνεχιστεί- που, εν πάση περιπτώσει, έχει έναν κοινό στόχο, να χτίσουμε μια σύγχρονη, αποτελεσματική, ποιοτική και γρήγορη δικαιοσύνη στη χώρα.

Σας ευχαριστώ πολύ.

**ΠΡΟΕΔΡΕYΩΝ (Απόστολος Αβδελάς):** Κι εμείς ευχαριστούμε, κύριε Στυλιανίδη.

Μάλιστα, στη Θεσσαλονίκη χαίρεσαι να σπουδάζεις στη σχολή γιατί έχει την καλύτερη θέα εκεί που βρίσκεται.

Καλούμε στο Βήμα τον κ. Καραγκούνη από τη Νέα Δημοκρατία και μετά θα πάω στην κ. Κομνηνάκα.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Θα είμαι πάρα πολύ σύντομος, μιας και έχουμε τελειώσει όλες τις τοποθετήσεις.

Κύριε Υπουργέ, νομίζω ότι φέρνετε ακόμα ένα νομοσχέδιο -η αλήθεια είναι ότι όντως έχουμε χάσει το μέτρημα, διότι είναι αρκετά τα νομοσχέδια που έχει φέρει το Υπουργείο Δικαιοσύνης τα τελευταία τριάμισι χρόνια- θα έλεγα σε αντίθεση με το παρελθόν που, δυστυχώς, είχαμε μείνει πίσω σε πάρα πολλούς τομείς. Εγώ θα έλεγα κυρίως στην ψηφιοποίηση της δικαιοσύνης, αλλά πρέπει να αναφέρω ότι και στους κώδικες είχαν μείνει, δυστυχώς, όλα τα νομοθετήματα πίσω.

Η αλήθεια είναι ότι πράγματι έχει γίνει μια εξαιρετική και σε βάθος δουλειά και θα έλεγα ουσιαστική δουλειά, γιατί το σημαντικό δεν είναι μόνο να προχωράμε στη νομοθέτηση, αλλά βεβαίως η νομοθέτηση αυτή και να λύνει τα προβλήματα, αλλά βεβαίως και να ανταποκρίνεται στις απαιτήσεις μιας σύγχρονης δικαιοσύνης, το οποίο το έχουμε ανάγκη. Όλα αυτά είναι πολύ σημαντικά. Η αλήθεια είναι ότι τα νομοσχέδια που έχετε φέρει, κύριε Υπουργέ και κύριε Υφυπουργέ, έχουν αλλάξει την εικόνα της δικαιοσύνης προς το καλύτερο και αυτό είναι πάρα πολύ σημαντικό.

Άκουγα τις παρατηρήσεις των συναδέλφων νωρίτερα για το παρόν νομοσχέδιο -άκουσα κι εσάς, κύριε Ξανθόπουλε-και η αλήθεια είναι ότι κατά βάση δεν έχω αντιληφθεί κάποια ουσιαστική κριτική ενάντια στο νομοσχέδιο. Αντιθέτως, άκουσα από αρκετούς συναδέλφους και από τον κ. Καστανίδη κάποιες εποικοδομητικές παρατηρήσεις, διότι στην ουσία και στη φιλοσοφία του νομοσχεδίου δεν μπορεί να διαφωνήσει κανείς, για τον απλούστατο λόγο ότι δίνεται μια ουσιαστική λύση στο πρόβλημα των προσλήψεων δικαστικών υπαλλήλων με έναν περιοδικό και μόνιμο τρόπο, πράγμα το οποίο δεν το είχαμε το προηγούμενο διάστημα μέχρι τώρα.

Και, βεβαίως, επιτυγχάνεται επιτέλους η επιμόρφωση και η συνεχής κατάρτιση των δικαστικών υπαλλήλων θα έλεγα στο υψηλότερο δυνατό επίπεδο και αυτό βεβαίως είναι μέσω της Εθνικής Σχολής Δικαστικών Λειτουργών. Όπως ξέρετε, υπάρχει αυτή η υποχρέωση της χώρας να εκπαιδεύσει και να καταρτίσει τους δικαστικούς υπαλλήλους. Οπότε, με αυτή τη νομοθετική πρωτοβουλία λύνεται αυτή η κοινοτική υποχρέωση.

Με τη νέα αυτή κατεύθυνση της σχολής περνά η εκπαίδευση και η κατάρτιση μέσα από τη Σχολή Δικαστών και νομίζω ότι κανείς από εμάς, κυρίες και κύριοι συνάδελφοι, δεν μπορεί να διαφωνήσει ότι αυτή η σχολή έχει και την απαραίτητη εμπειρία και τεχνογνωσία να φέρει εις πέρας αυτό το πολύ σημαντικό έργο. Να θυμίσω ότι η Σχολή Δικαστών διενεργεί τρεις διαγωνισμούς κάθε χρόνο. Είναι οι ειρηνοδίκες, οι πολιτικοί δικαστές και οι διοικητικοί δικαστές. Οπότε, αντιλαμβάνεστε ότι έχει μια τεράστια εμπειρία και στους διαγωνισμούς, αλλά κυρίως στην επιμόρφωση και την κατάρτιση των δικαστών και τώρα κατ’ επέκταση των υπαλλήλων, ακριβώς δηλαδή όπως γίνεται και με τους δικαστές.

Να πω επίσης ότι γνωρίζω ότι πάντα σε όλες τις νομοθετικές πρωτοβουλίες, και σε πολλές από αυτές ήμουν εισηγητής, όντως το Υπουργείο ακούει και τις παρατηρήσεις των φορέων, τις παρατηρήσεις των συναδέλφων και, βεβαίως, ανάλογα κάνει και τις απαιτούμενες τροποποιήσεις.

Υπήρξαν διάφορα τέτοια ζητήματα και στις επιτροπές. Ένα από αυτά είναι η επιτροπή του διαγωνισμού και ποιοι τελικά θα συμμετέχουν σε αυτή. Ακούστηκε η άποψη της ολομέλειας των δικηγορικών συλλόγων για την προσθήκη ενός δικηγόρου -σωστά κάνατε δεκτό αυτό το αίτημα μετά την ακρόαση των φορέων- ώστε να υπάρχει μια πιο ολοκληρωμένη σύνθεση της επιτροπής.

Άκουσα επίσης κάποιες ενστάσεις για την επιμόρφωση των εν ενεργεία δικαστικών υπαλλήλων όπου χρειάζεται η σύμφωνη γνώμη των προϊσταμένων και τους φόβους ότι αυτό μπορεί αν επηρεάσει τη λειτουργία των δικαστηρίων. Το σημαντικό που φέρνει αυτό νομοθέτημα συνολικά είναι ότι η επιμόρφωση γίνεται υποχρεωτική, οπότε προφανώς οι προϊστάμενοι των κάθε πρωτοδικείων και των αρμοδίων δικαστικών υπαλλήλων πρώτα απ’ όλα πρέπει να είναι συνεπείς με τον νόμο και κατά τα άλλα, αναλόγως με τις υπηρεσίες, όπως γίνεται και με τους δικαστές, ώστε να μην απειλείται και η λειτουργία των τμημάτων αλλά βεβαίως και να προχωράει η επιμόρφωση.

Επίσης πολύ σημαντικό, κυρίες και κύριοι συνάδελφοι, είναι ότι ενισχύεται η σχολή με τις οργανικές θέσεις δημοσίων υπαλλήλων για να αντιμετωπίσουν αυτό το βάρος του πολύ σημαντικού έργου. Όπως ξέρετε, η σχολή δεν είχε ποτέ μονίμους υπαλλήλους. Έπαιρνε υπαλλήλους από διάφορες υπηρεσίες, από τις εφορίες, από τα δικαστήρια, γενικά από παντού και τους έφερναν ώστε να καλύψουν αυτά τα κενά. Τώρα, βεβαίως, προβλέπονται και θα λειτουργήσουν με οργανικά κενά και να λειτουργήσει σωστά και η σχολή.

Επίσης, πολύ σημαντικό, κυρίες και κύριοι συνάδελφοι, είναι ότι ενισχύεται η σχολή με τις οργανικές θέσεις υπαλλήλων, για να αντιμετωπίσουν αυτό το βάρος του πολύ σημαντικού έργου. Όπως ξέρετε, η σχολή δεν είχε ποτέ μόνιμους υπαλλήλους. Έπαιρνε υπαλλήλους από διάφορες υπηρεσίες, από τις εφορίες, από τα δικαστήρια, γενικά από παντού και τους έφερναν, ώστε να καλύψουν αυτά τα κενά. Τώρα, βεβαίως, προβλέπονται και θα λειτουργήσουν με οργανικά κενά. Θα λειτουργήσει σωστά η σχολή.

Το πιο σημαντικό από όλα -και νομίζω ότι το ανέφεραν πάρα πολλοί συνάδελφοι αλλά και ο Υπουργός- είναι ότι τελικά μέσω αυτής της διαδικασίας αναβαθμίζεται συνολικά ο δικαστικός υπάλληλος, διότι με αυτό το νομοσχέδιο γίνονται μέλη συνολικά της δικαιοσύνης, μιας και θα επιλέγονται και θα καταρτίζονται ουσιαστικά από τον ίδιο φορέα που επιλέγει και καταρτίζει τους δικαστές. Και αυτό, βεβαίως, σημαίνει μια πολύ μεγάλη αναβάθμιση του κλάδου και νομίζω σε αυτό πρέπει συμφωνήσουμε όλοι. Μάλιστα, θα επιμορφώνονται σε πολλά ειδικότερα μαθήματα, στις νέες τεχνολογίες, πράγμα το οποίο επίσης δεν ισχύει τώρα ή τουλάχιστον ισχύει σε λιγότερο βαθμό.

Επίσης, είναι σημαντικό ότι θα παίρνουν και οι δικαστικοί υπάλληλοι, τουλάχιστον οι υποψήφιοι, τον μισθό του δόκιμου υπαλλήλου για τους τρεις μήνες και μετά θα επιλέγουν πού θα πάνε να υπηρετήσουν για την πρακτική τους.

Για να κλείσω, λοιπόν, και να μην καταχρώμαι τον χρόνο, νομίζω ότι το νομοσχέδιο καλύπτει τη βασική ανάγκη πρόσληψης των νέων γραμματέων. Αν δεν κάνω λάθος, κύριε Υπουργέ, είναι τριακόσιοι δεκαέξι αυτοί οι οποίοι θα προσληφθούν, όπως προβλέπει το νομοσχέδιο. Και μακάρι αυτό να γίνει και νωρίτερα από τον Ιούνιο, όπως από εδώ και πέρα μόνιμα και περιοδικά προβλέπεται, να γίνεται ακριβώς κάθε χρόνο. Ας ελπίσουμε ότι μπορεί να γίνουν και νωρίτερα και να δούμε και τι άλλο μπορείτε να κάνετε, πώς μπορούμε να ενισχύσουμε τα δικαστήρια. Υπάρχουν και οι θέσεις των επίκουρων του δικαστικού έργου. Είχε προβλεφθεί από πέρυσι. Να δούμε και εκεί…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα βγει η προκήρυξη. Είναι έτοιμη η προκήρυξη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Θα βγει η προκήρυξη. Πολύ σημαντικό. Θα σας ακούσουμε, κύριε Υπουργέ. Είναι πολύ σημαντικό αυτό, γιατί κάνετε μια συνολικότερη ενίσχυση των δικαστηρίων. Οπότε μετά από αυτά νομίζω ότι το νομοσχέδιο είναι όχι μόνο προς τη σωστή κατεύθυνση, αλλά πρέπει να τύχει της ευρύτερης συναίνεσης, κύριε Ξανθόπουλε, και να υπερψηφιστεί από όλες τις παρατάξεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καραγκούνη.

Να δώσουμε τον λόγο και στον κ. Δημήτρη Κούβελα από τη Νέα Δημοκρατία, ο οποίος κατέβηκε ασθμαίνοντας από επιτροπή.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ. Ένα είναι βέβαιο, ότι οι προκλήσεις που ήδη έχουμε αντιμετωπίσει ως Κυβέρνηση, αλλά και αυτές που φαίνεται ότι θα βρει μπροστά της στο επόμενο διάστημα η Κυβέρνηση της Νέας Δημοκρατίας είναι πάρα πολλές. Αποδείξαμε αυτά τα τριάμισι χρόνια ότι οι δυσκολίες είναι για τους τολμηρούς απαντώντας με αποφασιστικότητα, πολλές φορές μάλιστα σε πρώτο χρόνο, χωρίς να έχουμε χρόνο να σκεφτούμε. Ευτύχημα είναι για τους πολίτες ότι οι επιλογές ήταν στη συντριπτική πλειοψηφία τους οι ιδανικές.

Έτσι, λοιπόν, βλέποντας αυτή τη διαδρομή των τριάμισι περίπου χρόνων, έχουμε καταστήσει σαφές μέσα μας, είναι συνείδηση όλων μας πως θα πρέπει να αποκαταστήσουμε το κύρος και την αξιοπιστία των κορυφαίων θεσμών της χώρας μας που τα προηγούμενα χρόνια είναι αλήθεια ότι απαξιώθηκαν στα μάτια των πολιτών. Τα καίρια ερωτήματα, που αφορούν το χώρο της δικαιοσύνης και ειδικότερα το ζήτημα το οποίο εισάγεται με το σημερινό σχέδιο νόμου, έχουν τεθεί και νομίζω πως απαντώνται με το σχέδιο νόμου, αλλά και με τη συζήτηση που έχει προηγηθεί μέχρι τώρα: Θέλουμε επαρκώς καταρτισμένους και επιφορτισμένους δικαστικούς υπαλλήλους σε όλα τα δικαστήρια της χώρας μας; Θέλουμε συνεχή εισαγωγή των νέων ψηφιακών τεχνολογιών και του συστήματος της ηλεκτρονικής δικαιοσύνης στις έδρες κάθε πρωτοδικείου; Θέλουμε να ενισχύσουμε το κύρος και τον ρόλο των δικαστικών υπαλλήλων; Προφανώς, η απάντηση είναι «ναι». Όλοι συμφωνούμε σε αυτό.

Προσπαθούμε, λοιπόν, αυτά τα τριάμισι χρόνια -και πρέπει να αποδώσουμε τα εύσημα στην ηγεσία του Υπουργείου Δικαιοσύνης- να σταματήσει η χώρα μας να καταδικάζεται από το Ευρωπαϊκό Δικαστήριο για τις τεράστιες καθυστερήσεις ως προς την έκδοση των δικαστικών αποφάσεων. Πετύχαμε η χώρα μας να ανέβει κι άλλο στους διεθνείς δείκτες, που αποτυπώνουν την εμπιστοσύνη που αισθάνεται ο πολίτης για τους δικαστικούς λειτουργούς αλλά και συνολικά για τον χώρο της δικαιοσύνης. Συμφωνούμε όλοι ότι οι σημερινές κοινωνικές και οικονομικές ανάγκες και οι συνθήκες εντός των δικαστηρίων αλλά ακόμη και η σύγχρονη νομική ύλη έχουν αλλάξει. Δεν είναι αυτές που ήταν πριν από τριάντα χρόνια.

Άρα, λοιπόν, συμφωνούμε -έτσι, προκύπτει από τη συζήτηση και τις τοποθετήσεις όλων των συναδέλφων- ότι οφείλουμε να εμπλουτίσουμε και άλλο το επίπεδο κατάρτισης και επιμόρφωσης και των σύγχρονων δικαστικών υπαλλήλων και να θωρακίσουμε αξιοκρατικά το σύστημα αξιολόγησής τους. Έτσι, μετά τους δικαστές μας, σειρά έχουν οι δικαστικοί υπάλληλοι, τους οποίους οι συνάδελφοι δικηγόροι έχουμε γνωρίσει τα τελευταία πολλά χρόνια στα δικαστήρια της χώρας και βλέπουμε, ζούμε τις ανάγκες τους.

Επειδή είναι σαφές σε όλους ότι η μεγαλύτερη παθογένεια στον χώρο της δικαιοσύνης είναι ο πραγματικός χρόνος απονομής της, νομίζω ότι πρέπει να παραδεχθούμε ότι και αυτό το σχέδιο νόμου συμβάλλει τελικά προς αυτή την κατεύθυνση. Είναι ένα από τα αυτονόητα στα οποία οφείλουμε να συμφωνούμε χωρίς αγκυλώσεις, χωρίς κομματικά γυαλιά. Δεν νομίζω ότι υπάρχει χώρος και θέση στη σημερινή συζήτηση για τέτοιες κορώνες. Γιατί, κυρίες και κύριοι Βουλευτές της Αξιωματικής Αντιπολίτευσης, του ΣΥΡΙΖΑ, αν κάτι θυμόμαστε από τις δικές σας παρεμβάσεις στον χώρο της δικαιοσύνης την προηγούμενη περίοδο που κυβερνήσατε τη χώρα είναι ότι περιορίσατε την ποινική απαξία και τις συνέπειες για τους δράστες στο πλαίσιο των ποινικών μας κωδίκων για αδικήματα και εγκλήματα σε χώρους που εσείς επιχειρείτε να τους μονοπωλήστε προνομιακά, τόσο σε ευαισθησία όσο και δικαιωματιστικά. Αναφέρομαι στη βία και την κακοποίηση σε βάρος των γυναικών, στο έγκλημα του βιασμού, όσον αφορά την κακοποίηση των παιδιών και άλλες κακουργηματικές πράξεις, όπως εξελίσσονται και στη συζήτηση που έχει κυριαρχήσει αυτή τη στιγμή, αυτή την περίοδο στην κοινωνία μας. Αυτά θυμόμαστε. Μην έρχεστε να μας κουνάτε το δάχτυλο, λοιπόν, σήμερα μιλώντας για τη μεγάλη προσπάθεια που γίνεται σε όλα τα επίπεδα στον χώρο της δικαιοσύνης.

Πράγματι, η υποστελέχωση των κεντρικών λιγότερο, των περιφερειακών δικαστηρίων από δικαστικούς υπαλλήλους είναι ένα γεγονός, είναι μια πραγματικότητα. Γίνεται, όμως, και σε αυτό μεγάλη προσπάθεια και οπωσδήποτε στην αναβάθμιση των ικανοτήτων αυτών των δικαστικών υπαλλήλων, που ξέρουμε όλοι πολύ καλά πόσο θα βοηθήσει στη συνέχεια. Δεν φτάνει, λοιπόν, το φιλότιμό τους, το φιλότιμο του υφιστάμενου προσωπικού των δικαστηρίων μας. Είναι αναγκαία η συνδρομή για το ζητούμενο αποτέλεσμα και η κατάρτισή τους, η βελτίωση των συνθηκών στις οποίες εργάζονται, όσο βέβαια και η δική τους ποιοτική αναβάθμιση, για να μπορέσουμε, λοιπόν, να μιλούμε όλοι για μία καλύτερη επόμενη μέρα.

Έτσι, λοιπόν, ναι στην καινούργια κατεύθυνση δικαστικών υπαλλήλων στη Σχολή Δικαστών. Από το πρώτο στάδιο μετά το διαγωνισμό θα καλύπτονται ιατροφαρμακευτικά. Δεν έχει καμμία συνέπεια αρνητική. Αντίθετα, ήδη ξεκινά και μισθολογικά, αλλά και η ιεραρχική τους εξέλιξη να τρέχει. Θα εκπαιδεύονται, λοιπόν, διαρκώς και οι δικαστικοί μας υπάλληλοι και όλη αυτή η διαδικαστική νομοθετική παρέμβαση κρίνεται μόνο απολύτως επιβεβλημένη. Έρχεται να προστεθεί στα πολύ σημαντικά βήματα που έχουν γίνει τα προηγούμενα χρόνια, κύριε Υπουργέ, ακόμη και σε επίπεδο κτηριακών υποδομών αλλά και προσβασιμότητας συμπολιτών μας με αναπηρίες στα δικαστήρια όλης της χώρας, όσο βέβαια και στο επίπεδο κάλυψης αναγκών και κενών που υπήρχαν ειδικά στα μεγάλα πρωτοδικεία της χώρας.

Σε αυτό το σημείο, κλείνοντας, θα ήθελα να επαναλάβω, κύριε Υπουργέ, ότι κοντά στην πολύ σημαντική ανακαίνιση του Δικαστικού Μεγάρου της Θεσσαλονίκης, που ήδη έχει δρομολογηθεί, είναι απολύτως αναγκαία η εξεύρεση κατάλληλου χώρου για τη μεταστέγαση και μετεγκατάσταση του Ειρηνοδικείου της Θεσσαλονίκης. Αυτό θα έδινε ανάσα και ζωή στο Δικαστικό Μέγαρο της Θεσσαλονίκης για πάρα πολλά χρόνια.

Μπορούμε, λοιπόν, με τη σημερινή νομοθετική παρέμβαση να αισιοδοξούμε. Το οφείλουμε, άλλωστε, στον ακούραστο δικαστικό υπάλληλο ο οποίος θα συνδράμει, στη συνέχεια στον άξιο δικαστή, στον μάχιμο δικηγόρο και τελικά στους ίδιους τους πολίτες.

Σας καλώ να υπερψηφίσουμε το σημερινό σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κούβελα.

Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ κύριε Πρόεδρε.

Αν απαντούσαμε στα ερωτήματα που έθεσε στη δευτερολογία του ο εισηγητής της Πλειοψηφίας, θα έπρεπε πραγματικά να επαναφέρουμε το σύνολο της ομιλίας μας. Όμως, το αν θέλετε ή δεν θέλετε να καλύψετε το πρόβλημα των εκρηκτικών κενών και της υποστελέχωσης στη δικαιοσύνη, να αναβαθμίσετε τον ρόλο τους και να αντιμετωπίσετε τις αντίξοες συνθήκες εργασίας που αντιμετωπίζουν, το δείχνετε με τα έργα σας και με το γεγονός ότι μέχρι τώρα υπεκφεύγετε να δεσμευτείτε είτε ότι για τα μέχρι τώρα εκρηκτικά κενά, θα προκηρύξετε άμεσα διαγωνισμό. Όπως, βέβαια, και για το ζήτημα της εκπαίδευσης και επιμόρφωσης τους, το έχετε δείξει διαχρονικά, γιατί μια διάταξη που υποχρεώνει κατά την αρχική πρόσληψη των υπαλλήλων να περνάνε υποχρεωτικά από εκπαίδευση, έχει μείνει κενό γράμμα.

Άρα τα όμορφα λόγια για την αναβάθμιση των συνθηκών εργασίας και της απόδοσης της δικαιοσύνης δεν έχουν κανένα αποτέλεσμα ούτε με το παρόν νομοσχέδιο. Και, πραγματικά, εκλαμβάνω μόνο ως πρόκληση τη ρήση του κυρίου Υφυπουργού ότι η κριτική που κάνουμε στο νομοσχέδιο γίνεται μόνο για να αποκτήσουμε πρόσκαιρα οφέλη, όταν οι υπηρεσίες καταρρέουν και μαζί τους και οι λιγοστοί υπάλληλοι που βρίσκονται. Ανεξάρτητα προς ποιον το απευθύνετε. Η κατάσταση αυτή που επικρατεί σήμερα στις υπηρεσίες δεν επιτρέπει τέτοιου είδους σχολιασμό.

Αυτή την αγωνία εξέφρασαν και έξω από τη Βουλή οι συγκεντρωμένοι υπάλληλοι και λέμε, κύριε Υπουργέ, και με την καταληκτική σας ομιλία να δεσμευτείτε ότι θα καλύψετε τουλάχιστον τα κενά που έχουν δημιουργηθεί την τελευταία τριετία, με άμεσο διαγωνισμό που μπορεί να γίνει υπό την επίβλεψη του ΑΣΕΠ και δεν καταλαβαίνουμε γιατί κάνετε ότι μια τέτοια δυνατότητα δεν υπάρχει με βάση το άρθρο 11 παράγραφος 3 του Κώδικα Δικαστικών Υπαλλήλων. Και, βέβαια, για να υπάρξει έστω το ελάχιστο κίνητρο για επιστροφή, για παραμονή στην υπηρεσία, για να συμμετάσχουν ακόμα στον διαγωνισμό, να επανέλθει το επίδομα ειδικών συνθηκών των δικαστικών υπαλλήλων, αν πράγματι αναγνωρίζετε την ιδιαίτερη συνεισφορά που έχουν και τον ιδιαίτερο ρόλο στην απονομή της δικαιοσύνης, όπως βέβαια, είναι επιτακτικό και να επανέλθουν όλες οι μισθολογικές αδικίες που έχουν υποστεί όλα τα προηγούμενα χρόνια, επαναφορά δώρων κ.λπ..

Γι’ αυτό, λοιπόν, σταματήστε να υπεκφεύγετε, παραπέμποντας στο μέλλον μια λύση που δεν πρόκειται να δοθεί και μέσω της Σχολής Δικαστών, γιατί ακόμα και οι αριθμοί που λέτε ότι θα εισάγονται κατ’ έτος, είναι πολύ μικρότεροι από τις ετήσιες αποχωρήσεις λόγω συνταξιοδοτήσεων ή για άλλους λόγους και βέβαια όσο παραμένουν οι λόγοι, αν θέλετε, που μετατρέπουν μια θέση εργασίας στα δικαστήρια, τελικά κατέληγαν να είναι βάρβαρες οι συνθήκες εργασίας τους και υπαμειβόμενοι. Αμφιβάλλουμε, αν θα υπάρχει ακόμη και αυτό το ίδιο ενδιαφέρον, να περάσουν από μια τέτοια διαδικασία μέσα στη σχολή, για να ενταχθούν στη δικαιοσύνη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Nα πω μια κουβέντα μόνο για την τροπολογία. Θα καταψηφίσουμε την τροπολογία που κατέθεσε ο Υπουργός σε σχέση με το άρθρο 1. Με τις νομοτεχνικές βελτιώσεις που εισάγει στο ν.4557 του ’18 έχει ως μέλημα να μην υπάρχει στην αρχή καταπολέμησης νομιμοποίησης εσόδων από εγκληματικές δραστηριότητες και την τρομοκρατία που έχει συσταθεί καμμία απολύτως νομική αμφιβολία για τη δυνατότητα φακελώματος όγκους και κυρώσεων σε βάρος όλων χωρίς εξαίρεση των υπόπτων για τρομοκρατία, αυτής της γνωστής έννοιας που έχει γίνει λάστιχο και αξιοποιείται ενάντια στους αγώνες των εργαζομένων και των λαών για τα δικαιώματά τους και μια τέτοια ευρύτατη δυνατότητα δημιουργεί ανησυχίες ιδιαίτερα και εν όψει της επικαιρότητας που συζητάμε αυτό το διάστημα και θα συζητήσουμε και στο αυριανό νομοσχέδιο.

Για το άρθρο 2 με την πρόβλεψη του υποχρεωτικού πλαφόν στον αριθμό μέχρι πενήντα των ομοδίκων που εισάγει και στις ασφαλιστικές υποθέσεις, οι οποίες έχουν συσσωρευτεί πράγματι στα διοικητικά δικαστήρια, αλλά εξαιτίας της βάρβαρης και ασφαλιστικής πολιτικής και νομοθεσίας που υλοποιείται, δεν αντιμετωπίζει στην ουσία ούτε το ζήτημα της γρήγορης και ορθής -πόσω μάλλον οικονομικής- εκδίκασης των υποθέσεων.

Για το τελευταίο άρθρο δεν θα είχαμε αντίρρηση, αν και βέβαια γενικά είμαστε επιφυλακτικοί, στις εκ των υστέρων νομιμοποιήσεις πληρωμών. Καταλαβαίνουμε, όμως, ότι είναι ένα υπαρκτό πρόβλημα για τη θέρμανση των δικαστικών κτηρίων. Ωστόσο, δεν μπορούμε έτσι κι αλλιώς, να τοποθετηθούμε ξεχωριστά. Ξέρω την περίπτωση, είναι όμως, ένα άρθρο μέσα στην τροπολογία που δεν μπορούμε να το ψηφίσουμε μεμονωμένα, γιατί ψηφίζουμε ενιαία την τροπολογία, την οποία για τα άλλα δύο άρθρα και ιδιαίτερα για το πρώτο, θα την καταψηφίσουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα πάρει η ειδική αγορήτρια του ΠΑΣΟΚ κ. Νάντια Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Κύριε Υπουργέ, εμείς εκθέσαμε τους λόγους για τους οποίους, όπως σας είπαμε, βεβαίως υπερψηφίζουμε οποιαδήποτε προσπάθεια έχει στόχο την αναβάθμιση του ρόλου των δικαστικών υπαλλήλων και την επίλυση των χρόνιων προβλημάτων που υπάρχουν και ταλανίζουν την ελληνική δικαιοσύνη. Όμως, θα επιμείνω και στη δευτερολογία μου στο ζήτημα της ανάγκης της άμεσης στελέχωσης των δικαστηρίων, με διαδικασία ελεγχόμενη αυστηρά από το ΑΣΕΠ άμεσα.

Σας το ξαναλέω: Συνομιλούμε και εμείς ως κόμματα της Αντιπολίτευσης και εσείς με την Ομοσπονδία Δικαστικών Υπαλλήλων και το γνωρίζετε και σας έχει ειπωθεί…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι διαγωνισμός ΑΣΕΠ …

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ξέρετε ότι αυτό έχει γίνει και στο παρελθόν, έχει κριθεί και από το Σ.τ.Ε.. Εγώ θα σας πω ότι με τον τρόπο που ορίζουν η ομοσπονδία των δικαστικών και σας το έχουν εκθέσει …

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εκτός ΑΣΕΠ λένε αυτοί.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όχι, δεν λένε καθόλου εκτός ΑΣΕΠ. Μίλησα, ήμουν έξω. Εκτός από τις φορές που έχουμε συνομιλήσει, γιατί διαρκώς το ΠΑΣΟΚ συνομιλεί με τους εργαζόμενους, βγήκα και έξω στους συγκεντρωμένους για να τους ενημερώσω για το ποια είναι η θέση μας και, βεβαίως, οι ίδιοι οι δικαστικοί υπάλληλοι λένε πρώτοι από όλους «Εμείς ζητούμε και θέλουμε τον έλεγχο του ΑΣΕΠ σε όλα αυτά. Δεν πρέπει και δεν μπορεί να υπάρχει αυτή η παρανόηση, μην το κάνετε αυτό, κύριε Υπουργέ. Υπάρχει η δυνατότητα με προεδρικό διάταγμα, το οποίο θα ορίζει ότι θα γίνει με αυστηρό έλεγχο και εποπτεία του ΑΣΕΠ. Υπάρχει. Εμείς, λοιπόν, αυτό σας λέμε, γιατί αυτή τη στιγμή ….

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Τι θα αλλάξει στον χρόνο;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κατ’ αρχάς, αυτό μπορεί να γίνει εντός τριμήνου-τετραμήνου. Αυτό το οποίο φέρνετε και σας λέμε καλώς το φέρνετε θα λειτουργήσει και θα φέρει αποτελέσματα μετά το 2024. Εν τω μεταξύ, μέχρι τότε, για ακόμη έναν χρόνο, θα παραμείνουν μάλλον βραχυκυκλωμένες οι γραμματείες των πρωτοδικείων οι γραμματείες των δικαστηρίων. Εμείς σας το λέμε, αν θέλετε ακούστε το. Είναι κάτι το οποίο το λένε οι φορείς, το λένε οι εργαζόμενοι. Είναι τρόπος να λυθεί ένα πρόβλημα άμεσα μέχρι να γίνει και να λειτουργήσει η μεταρρύθμιση, την οποία φέρνετε και την οποία στηρίζουμε. Εμείς το στηρίζουμε κύριε Υπουργέ, αλλά λέμε να λυθεί και το πρόβλημα.

Βεβαίως, εμείς επιμένουμε και λέμε ξανά ότι πρέπει να επαναφέρετε το επίδομα ειδικών συνθηκών στους δικαστικούς υπαλλήλους, γιατί είδατε από τον διαγωνισμό ΑΣΕΠ του ’17 ότι είτε δεν προσήλθαν άνθρωποι να καλύψουν τις θέσεις είτε απ’ όσους προσήλθαν, οι μισοί έφυγαν, γιατί οι συνθήκες είναι απαράδεκτες και οι μισθοί είναι πάρα πολύ χαμηλοί. Άρα κάντε ένα βήμα έστω με ένα μικρό ποσό, να γίνει κάπως πιο θελκτικό αυτό, για να πηγαίνει ο κόσμος, γιατί δεν πηγαίνει. Αυτό είναι το πρόβλημα. Μιλάμε πρακτικά. Η πολιτική είναι πρακτικά ζητήματα που πρέπει να λύνουμε προς όφελος των πολλών.

Τέλος, για το ζήτημα της τροπολογίας, επιτρέψτε μου μια κουβέντα. Οι τροποποιήσεις που προτείνονται με τα άρθρα 1 και 3 στοχεύουν στην εναρμόνιση διατάξεων με τον νέο Ποινικό Κώδικα, το άρθρο 1 για την επίλυση ενός τυπικού προβλήματος, το άρθρο 3 για να ρυθμιστεί το θέμα των πετρελαίων στα δικαστήρια, που είναι ένα ζήτημα για το οποίο σας έχω πει πολλές φορές ότι έχουν ανακύψει κάποια θέματα. Με αυτό λύνεται. Είναι σημαντικό.

Ωστόσο, η προτεινόμενη ρύθμιση του άρθρου 2 της τροπολογίας εισάγει ένα ακόμα έμμεσο εμπόδιο στην πρόσβαση στη δικαιοσύνη. Μάλιστα, στα οφέλη της ρύθμισης σημειώνεται, μεταξύ άλλων, ότι είναι η δήθεν δίκαιη μεταχείριση των πολιτών. Ωστόσο, η καθιέρωση πλαφόν στον αριθμό των εναγόντων σε βάρος του e-ΕΦΚΑ προφανώς έχει ακριβώς την αντίθετη λειτουργία, αφού καθιστά …

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εναρμονίζεται με το Σ.τ.Ε.. Εναρμονισμός είναι.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι, αλλά εγώ θα σας πω κάτι. Θέλουν να πάνε να προσφύγουν ομαδικά οι άνθρωποι κατά του e-ΕΦΚΑ, προφανώς για τη μείωση των δικαστικών δαπανών τους. Γι’ αυτό πάνε οι περισσότεροι. Με αυτόν τον τρόπο πρέπει να καταλάβετε ότι θέτετε έμμεσο εμπόδιο, με το να βάζετε πενήντα, ενώ θα μπορούσαν να ήταν περισσότερα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Λιγότερα, όχι περισσότερα…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εγώ σας λέω αυτό το οποίο διαβάζουμε. Όχι, δεν είναι έτσι. Με αυτόν τον τρόπο βάζετε εμπόδιο, γιατί …

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας το λέω εγώ, αυτή είναι η αναλογικότητα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όχι, εσείς βάζετε τώρα το όριο των πενήντα. Το ίδιο είναι, όμως, γιατί με βάση την αιτιολόγηση της ρύθμισης αυτό που λέτε είναι ότι θα βοηθήσει να μην εμφιλοχωρήσουν λογιστικά ή γραφικά λάθη των αποφάσεων στο διαδίκτυο. Αυτό λέτε, γι’ αυτό λέτε ότι το κάνετε. Δεν λέτε για το Σ.τ.Ε. στην αιτιολογική. Στην αιτιολογική λέτε ότι το κάνετε για να μην υπάρχουν λάθη. Είτε είναι, λοιπόν, μία αγωγή με εκατό είτε είναι δύο με πενήντα, το ίδιο είναι, το ίδιο πρέπει να ελέγξει ο δικαστής τα λάθη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Μπορώ να σας διακόψω για λίγο; Μου επιτρέπετε;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, αν θέλετε και το επιτρέπει η κ. Γιαννακοπούλου, ορίστε, έχετε τον λόγο για να το διευκρινίσετε καλύτερα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μάλιστα, κύριε Πρόεδρε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ.

Πρέπει να διευκρινίσουμε κάποια ζητήματα σε σχέση με τη συγκεκριμένη παράγραφο της τροπολογίας, το άρθρο της τροπολογίας. Συνήθως υπάρχουν τέτοιου είδος προσφυγές για χίλια άτομα, ενδεχομένως και περισσότερα. Προκειμένου να εκδοθούν γρηγορότερα οι αποφάσεις, γίνεται ένας τυπικός εναρμονισμός με το τι ισχύει γενικότερα στη διοικητική δικαιοσύνη και γι’ αυτόν τον λόγο βάζουμε το συγκεκριμένο όριο. Δεν είναι για κανέναν απολύτως άλλον λόγο και θέλω να σας το ξεκαθαρίσω αυτό. Αυτή είναι η πραγματικότητα. Βεβαίως, αντιλαμβάνομαι ότι ο καθένας μπορεί να έχει τη θέση του απέναντι σ’ αυτό.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρία Γιαννακοπούλου, μπορείτε να συνεχίσετε μετά τη διευκρίνιση του Υπουργού.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εμείς διαφωνούμε, γιατί σας λέμε ότι μ’ αυτόν τον τρόπο έμμεσα βάζετε ένα εμπόδιο, γιατί μειώνετε τον αριθμό των εναγόντων…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Για να βγουν οι αποφάσεις γρήγορα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εμείς, λοιπόν, αυτό που σας λέμε, με βάση αυτά τα οποία γράφετε στην αιτιολογική στον νόμο, είναι ότι τα λάθη μπορεί να γίνουν είτε είναι δύο αγωγές των πενήντα είτε είναι μία των εκατό. Δεν είναι πειστικό. Αλλάξτε την αιτιολογική τότε, κύριε Υπουργέ, γιατί η αιτιολογική σας λέει άλλα. Αυτό που λέμε είναι ότι διαφωνούμε.

Παρά ταύτα, για μια ακόμα φορά, κύριε Υπουργέ, φέρνετε τρεις, τέσσερις, πέντε, δέκα διαφορετικές ρυθμίσεις στην ίδια τροπολογία. Σε άλλα συμφωνούμε, σε άλλα διαφωνούμε. Εδώ πέρα συμφωνούμε στην παράγραφο 1, στην παράγραφο 3 και διαφωνούμε στην παράγραφο 2. Παρά ταύτα, επειδή θεωρούμε ότι οι παράγραφοι 1 και 3 λύνουν σοβαρά ζητήματα, θα υπερψηφίσουμε την τροπολογία, καταγγέλλοντας όμως και διαφωνώντας με την παράγραφο 2, για τους λόγους που σας εξήγησα.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η εισηγήτρια του ΣΥΡΙΖΑ - Προοδευτικής Συμμαχίας κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Πρόεδρε, έλαβα τον λόγο μόνο και μόνο για να πω στον κύριο Υπουργό να ανακαλέσει. Ποτέ η Ομοσπονδία Δικαστικών Υπαλλήλων δεν ζήτησε να γίνει διαγωνισμός εκτός ΑΣΕΠ. Αντιθέτως, ζητούν σε κάθε συνομιλία που έχουν τουλάχιστον μαζί μας, φαντάζομαι και μαζί σας, αυστηρή επίβλεψη από το ΑΣΕΠ. Μάλιστα, στην ανακοίνωσή τους -την οποία έχετε- λένε: «Η άμεση προκήρυξη διαγωνισμού με ενεργοποίηση του άρθρου 11 του ν.4798/2021 τουλάχιστον για τις περίπου πεντακόσιες θέσεις», λένε αυτοί, εμείς λέμε για όσες έχουν προβλεφθεί για το 2023, «που έχουν εγκριθεί έως και το έτος 2022». Αυτή η διαδικασία δεν είναι εκτός ΑΣΕΠ.

Μάλιστα, στην εισηγητική έκθεση του άρθρου 11 -σας το διαβάζω ακριβώς, για να μην υπάρχει καμμία παρερμηνεία- αναφέρεται: «Προς διασφάλιση, όμως, της ταχύτητας της διαδικασίας είναι δυνατή, σύμφωνα με την κείμενη νομοθεσία και πρακτική», βλέπε προκήρυξη 1γ του 2017 ΑΣΕΠ για υπαλλήλους ΑΑΔΕ, «η εξέταση των υποψηφίων εν όλω ή εν μέρει με το σύστημα των ερωτήσεων πολλαπλών επιλογών, το οποίο επιτρέπει τη διόρθωση μεγάλου αριθμού γραπτών σε ελάχιστο χρόνο» κ.λπ..

Αυτή τη διαδικασία λέμε να ακολουθήσετε και να υιοθετήσετε και την προκήρυξη 1γ του 2017, που έγινε επί ΣΥΡΙΖΑ. Αυτή τη διαδικασία ζητάνε και οι δικαστικοί υπάλληλοι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτή θα τελειώσει γρηγορότερα απ’ αυτό που προτείνουμε;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Αν φροντίζατε τριάμισι χρόνια να είχατε πάρει τον κόσμο μ’ αυτή τη διαδικασία, δεν θα φτάναμε σ’ αυτό το σημείο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτό νομοθετούμε…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Υπουργέ. Θα πάρετε τον λόγο για να τα εξηγήσετε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ναι, κύριε Υπουργέ, μας διακόπτετε προφανώς γιατί έχετε έλθει σε δύσκολη θέση.

Επίσης, με τη διαδικασία αυτή θα μπορούν να καλυφθούν όλα τα κενά, όχι εκατό με διακόσια άτομα ετησίως -όπως με το νομοσχέδιο που φέρνετε- και να καλυφθούν τα κενά σε δέκα χρόνια. Αυτή είναι η διαφορά, κύριε Υπουργέ.

Νομίζω ότι οφείλετε μια συγγνώμη στους δικαστικούς υπαλλήλους, διότι προσπαθείτε να παίξετε επικοινωνιακά παιχνίδια, λέγοντας ότι δεν δέχονται το νομοσχέδιό σας γιατί θέλουν να γίνει διαγωνισμός εκτός ΑΣΕΠ, και να προκαλέσετε τον κοινωνικό αυτοματισμό. Ουδέποτε ζήτησε η ομοσπονδία κάτι τέτοιο. Παρακαλώ να ανακληθεί αυτό, γιατί είναι ένα πάρα πολύ σοβαρό θέμα και μια πάρα πολύ σοβαρή κατηγορία.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και έξι συνοδοί εκπαιδευτικοί από το Γυμνάσιο Αρχαγγέλου Ρόδου.

Η Βουλή σάς καλωσορίζει. Σας ευχόμαστε καλή πρόοδο και καλά Χριστούγεννα. Εδώ σας χειροκροτεί και ο τοπικός σας Βουλευτής, ο κ. Παππάς.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Δικαιοσύνης κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν μπω στην οποιαδήποτε συζήτηση σχετικά με τα όσα έχουν ακουστεί από τους αξιότιμους συναδέλφους που βρέθηκαν στο Βήμα της Βουλής νωρίτερα προκειμένου να καταθέσουν τις απόψεις τους σχετικά με το νομοσχέδιο, θέλω να σας δηλώσω ότι είμαι πάρα πολύ χαρούμενος σήμερα, διότι η Εθνική Αντιπροσωπεία καλείται να επικυρώσει ένα νομοσχέδιο το οποίο, πέρα από μεταρρύθμιση, συνιστά και τη λύση σ’ ένα χρόνιο πρόβλημα, σε μια παθογένεια που αφορά στη λειτουργία της ελληνικής δικαιοσύνης.

Επειδή οι περισσότεροι εκ των συναδέλφων βρέθηκαν στο Βήμα κάνοντας μια κριτική ή αναφέροντας ενδεχομένως τα προβλήματα που υπάρχουν στη δικαιοσύνη μ’ έναν τρόπο που δεν μπορούσε τουλάχιστον να αναδειχθεί η σύνδεση μεταξύ τους, είμαι υποχρεωμένος να κάνω μια καταγραφή της πραγματικότητας, προκειμένου να γίνει περισσότερο κατανοητή ίσως σ’ αυτούς που δεν έχουν κατανοήσει τη συνολική λειτουργία της δικαιοσύνης.

Πιστεύετε, κυρίες και κύριοι συνάδελφοι, ότι το πρόβλημα των δικαστικών υπαλλήλων, δηλαδή το θέμα ότι όντως υπάρχει υποστελέχωση -και όντως είναι ένα τεράστιο ζήτημα-, είναι το μοναδικό θέμα το οποίο δημιουργεί την καθυστέρηση στην απονομή της δικαιοσύνης; Πιστεύετε αλήθεια ότι είναι μόνο αυτό; Ή πιστεύετε, από την άλλη πλευρά, πως, αν ενδεχομένως εξελίσσαμε τη δικονομία στην πολιτική δικαιοσύνη, στην ποινική δικαιοσύνη, στη διοικητική δικαιοσύνη, θα μπορούσαμε να λύσουμε όλα αυτά τα προβλήματα; Ή πιστεύετε αλήθεια ότι, αν φτάσουμε στην εποχή του e-justice,θα λυθούν από μόνα τους όλα τα προβλήματα; Αν έχουμε καινούργια κτήρια -αν γίνουν όλα καινούργια αύριο με έναν μαγικό τρόπο-, θα λυθούν από μόνα τους όλα τα προβλήματα;

Αν αύριο καταφέρουμε με τον νέο Κώδικα Οργανισμού Δικαστηρίων και Κατάστασης Δικαστικών Λειτουργών να δούμε την επιθεώρηση και την αξιολόγηση των δικαστών να λειτουργεί με έναν τρόπο που ενδεχομένως και η κοινωνία θα ήθελε, αλλά φαντάζομαι και εσωτερικά η ίδια η δικαιοσύνη, μιας και καλείται να επιτελέσει έναν ιδιαίτερο, συγκεκριμένο συνταγματικό ρόλο, νομίζετε ότι θα επιλυθούν αυτόματα όλα τα προβλήματα;

Κυρίες και κύριοι συνάδελφοι, η επίλυση των προβλημάτων της δικαιοσύνης προϋποθέτει μια συνολική αντιμετώπιση επιμέρους, θα έλεγα, ζητημάτων, στα οποία προφανώς η επίλυσή τους συνδυαστικά θα μας φτάσει και στη λύση του προβλήματος, θα μας φτάσει και στην αντιμετώπιση της παθογένειας.

Αν κάποιος πιστεύει ότι αυτό γίνεται μαγικά, δηλαδή, παραδείγματος χάριν, αύριο θα προσλάβουμε χίλιους δικαστικούς υπαλλήλους και θα λύσουμε το θέμα της καθυστέρησης στην απονομή της δικαιοσύνης, μάλλον κινείται περισσότερο στη σφαίρα της ουτοπίας, παρά αντιμετωπίζει την πραγματικότητα.

Αν όλα αυτά δεν γίνουν για να καταλήξουμε ότι τελικά θα μπορέσουμε να μεταρρυθμίσουμε τη δικαιοσύνη, να εκσυγχρονίσουμε όλο το πλαίσιο στο οποίο κινείται η ελληνική δικαιοσύνη, σας διαβεβαιώνω ότι ο στόχος -που είναι, αν μη τι άλλο, να αντιμετωπίσουμε τις παθογένειες, μεταξύ των οποίων η μεγαλύτερη είναι η καθυστέρηση στον χρόνο απονομής της δικαιοσύνης- δεν θα επιτευχθεί σε καμμία περίπτωση. Το λέω αυτό διότι εδώ οι περισσότεροι ήρθατε και επιχειρηματολογήσατε με βάση ότι το πρόβλημα στην καθυστέρηση απονομής της δικαιοσύνης είναι μόνο το θέμα της υποστελέχωσης της δικαιοσύνης από δικαστικούς υπαλλήλους.

Όμως, πάμε να τα δούμε όλα αυτά. Δεν έχετε παρακολουθήσει τα προηγούμενα τριάμισι χρόνια -προφανώς θα συμφωνήσω, το έχετε πει κι εσείς, κυρία Κομνηνάκα, πολλές φορές- ότι υπάρχει μια νομοθετική υπερδραστηριότητα στο Υπουργείο Δικαιοσύνης; Ναι, βεβαίως, υπάρχει, κυρίες και κύριοι συνάδελφοι, γιατί ακριβώς πρέπει να αντιμετωπίσουμε συνολικά όλα αυτά τα ζητήματα. Και αν πιστεύετε, αλήθεια, ότι με τη λογική ενός μαγικού κουμπιού που το πατάει κανείς και αλλάζει όλη αυτή την πραγματικότητα από τη μία μέρα στην άλλη καταφέρνει να δημιουργήσει τις συνθήκες της -εντός εισαγωγικών- «άμεσης» απάντησης, προφανώς δεν γνωρίζετε ακριβώς ούτε πώς λειτουργεί η δικαιοσύνη ούτε ποια είναι τα ιδιαίτερα δεδομένα ούτε ενδεχομένως ποιος είναι ο χρόνος στον οποίο πρέπει να προβλέψουμε το αποτέλεσμα των συγκεκριμένων μεταρρυθμίσεων και των συγκεκριμένων αλλαγών.

Διότι όταν βρισκόμαστε στην εξέλιξη ουσιαστικά της ολοκλήρωσης του ψηφιακού προγράμματος στη δικαιοσύνη, όταν ήδη έχουμε εκσυγχρονίσει τους κώδικες, όταν δημιουργούμε νέες δομές, κατασκευάζουμε νέα δικαστικά μέγαρα -για πρώτη φορά μετά από δύο δεκαετίες- και συντηρούμε, βεβαίως όπως μπορούμε και στον βαθμό του δυνατού, τα ήδη υπάρχοντα δικαστικά κτήρια, καταλαβαίνετε ότι απαντούμε μεν σε ένα βασικό κομμάτι του προβλήματος, αλλά το άλλο κομμάτι, που αφορά στο ανθρώπινο δυναμικό, δηλαδή στους δικαστικούς λειτουργούς και στους δικαστικούς υπαλλήλους, πρέπει κανείς αυτό να το αντιμετωπίσει με μια εντελώς διαφορετική λογική.

Κάναμε το πρώτο βήμα με τον Κώδικα του Οργανισμού Δικαστηρίων και Κατάστασης Δικαστικών Λειτουργών, όπου για πρώτη φορά θέσαμε αντικειμενικά κριτήρια στην αξιολόγηση κατά την επιθεώρηση των δικαστών. Ήδη έχουμε καθιερώσει τα υποχρεωτικά επιμορφωτικά σεμινάρια των δικαστών μέσω της Εθνικής Σχολής Δικαστών, ήδη έχουμε θεσπίσει τους επίκουρους βοηθούς του δικαστή, ήδη έχουμε δρομολογήσει με τη Δικαστική Αστυνομία -πέραν αυτών που θα αναλάβουν το έργο της φύλαξης των δικαστικών κτηρίων, τις μεταγωγές και τις επιδόσεις των δικαστικών αποφάσεων- και το να προσλάβουμε ειδικούς επιστήμονες, οι οποίοι θα βοηθήσουν στην προανακριτική διαδικασία και θα ενισχύσουν το έργο του δικαστή. Και ερχόμαστε σήμερα ουσιαστικά να κλείσουμε αυτόν τον μεγάλο κύκλο των μεταρρυθμίσεων με την ίδρυση της κατεύθυνσης στην Εθνική Σχολή Δικαστών για την πρόσληψη, τη μόρφωση και τη διά βίου επιμόρφωση των δικαστικών υπαλλήλων.

Πραγματικά δεν μπορώ να κατανοήσω τις θέσεις των περισσότερων κομμάτων, διότι για μια μεταρρύθμιση η οποία στην πραγματικότητα απαντά σε ένα υπαρκτό πρόβλημα -που δεν αντιμετωπίστηκε για δεκαετίες και το οποίο στην πραγματικότητα δεν θα μπορούσε να αντιμετωπιστεί με κανέναν απολύτως άλλον τρόπο από το να συστήσει κανείς μια διαδικασία, ώστε κάθε χρόνο να γίνεται διαγωνισμός με βάση τα κενά τα οποία προβλέπονται από το Υπουργείο Εσωτερικών και να γίνονται οι ανάλογες προσλήψεις- να πελαγοδρομεί κανείς ή επιχειρηματολογεί σε ένα πεδίο το οποίο δεν έχει σχέση με την πραγματικότητα.

Λυπάμαι πραγματικά -είναι η πρώτη φορά που το λέω αυτό, είναι το εικοστό πέμπτο νομοσχέδιο που εισηγούμαι στην Εθνική Αντιπροσωπεία ως Υπουργός Δικαιοσύνης- αν κανείς δεν μπορεί να δει ποιο είναι το πραγματικό ζήτημα και πώς το λύνεις. Και, για να είμαστε ειλικρινείς μεταξύ μας, και το ΠΑΣΟΚ και ο ΣΥΡΙΖΑ έχουν ιστορία κυβερνητικής θητείας.

Δεν άκουσα από κανέναν από τους εκπροσώπους των άλλων κομμάτων -των δύο συγκεκριμένων κομμάτων, που δέχθηκα μια κριτική, αν και η θέση της κ. Γιαννακοπούλου ήταν απολύτως υπεύθυνη, κάτι που πρέπει να ομολογήσω- να μου πουν τι έγινε επί των θητειών των δικών τους κυβερνήσεων. Ειδικά, μάλιστα, η κριτική της εισηγήτριας και των συναδέλφων του ΣΥΡΙΖΑ είναι προφανώς μια κριτική που δεν αντέχει σε κριτική από την άλλη πλευρά, διότι περί της ταμπακιέρας, ο λόγος πουθενά.

Κατά τη διάρκεια των κοινοβουλευτικών επιτροπών, ρώτησα επίμονα την αξιότιμη εισηγήτρια του ΣΥΡΙΖΑ να μου πει πόσοι δικαστικοί υπάλληλοι προσλήφθηκαν επί των ημερών της διακυβέρνησης του ΣΥΡΙΖΑ, των τεσσεράμισι χρόνων που ο ΣΥΡΙΖΑ ήταν στην κυβέρνηση. Αυτή την απάντηση δεν την έλαβα.

Και εάν καθίσει κάποιος να ανατρέξει, είναι βέβαιο ότι θα διαπιστώσει ότι η τελευταία φορά που έγιναν μαζικά προσλήψεις δικαστικών υπαλλήλων, αν θυμάμαι καλά, ήταν το 2008. Από τότε φυλλοροεί γενικότερα το σώμα των δικαστικών υπαλλήλων, χωρίς να μπορεί η ελληνική πολιτεία -λόγω διαδικασιών, λόγω αδυναμιών, όλα αυτά εγώ μπορώ να τα δεχτώ και να τα συζητήσω- να αντικαταστήσει τους δικαστικούς υπαλλήλους, οι οποίοι εξέρχονται με τον ίδιο ακριβώς ρυθμό που θα μπορούσαν να γίνουν οι προσλήψεις.

Ερχόμαστε, λοιπόν, στο σήμερα. Ποια είναι η διαπίστωση σήμερα, κυρίες και κύριοι συνάδελφοι; Ότι αν δεν δημιουργήσουμε έναν σταθερό μηχανισμό μέσα από τον οποίο θα επαναλαμβάνεται η διαδικασία κάθε φορά, προκειμένου να αναπληρωθούν τα κενά τα οποία παρουσιάζονται ετησίως στο Υπουργείο Εσωτερικών, είναι βέβαιο ότι δεν θα λύσουμε το πρόβλημα. Αν δεν το κατανοούμε αυτό, νομίζω ότι βρισκόμαστε σε μια άλλη σφαίρα, σε μια φαντασιακή σφαίρα.

Διότι θέλω να σας θυμίσω για άλλη μια φορά ότι οι πραγματικά πολλές απόπειρες που κάναμε, οι πολλές συσκέψεις που κάναμε, οι άπειρες επικοινωνίες που είχαμε μεταξύ μας -και εγώ προσωπικά ως Υπουργός Δικαιοσύνης με τους δύο Υπουργούς Εσωτερικών που είχε μέχρι σήμερα η Κυβέρνηση της Νέας Δημοκρατίας, με τους Προέδρους του Αρείου Πάγου, που προφανώς είχαν και το μεγαλύτερο ζήτημα σε ό,τι αφορά την παρουσία των δικαστικών υπαλλήλων, με τον Πρόεδρο της ΟΔΥΕ, της Ομοσπονδίας των Δικαστικών Υπαλλήλων, με τους δύο Προέδρους του ΑΣΕΠ οι οποίοι ήταν σε αυτή την κυβερνητική θητεία-, προκειμένου να αντλήσουμε από τον πίνακα επιτυχόντων του 2017 και του 2018 απέβησαν άκαρπες. Έφταιγε το Υπουργείο Δικαιοσύνης γι’ αυτό; Θέλετε να υπάρχει κάποιος μαγικός τρόπος ή κάποια μαγική συνταγή για διαδικασίες οι οποίες έχουν θεσπιστεί -σωστά το είπε η κ. Γιαννακοπούλου- από την ελληνική πολιτεία μέσω μιας διαφανούς, αδιάβλητης διαδικασίας, η οποία δεν επιδέχεται καμμία αμφισβήτηση; Αυτό θέλατε να κάνουμε;

Η πρόκληση-ερώτηση, λοιπόν, που σας έκανα κατά τη διάρκεια των επιτροπών δεν ήταν αν θέλετε να κάνουμε έναν διαγωνισμό επιτόπου μέσω ΑΣΕΠ, διότι, κυρίες και κύριοι συνάδελφοι, το αποτέλεσμα θα ήταν το ίδιο. Ξέρετε, όμως, ποιο είναι το χειρότερο; Χρονικά δεν θα κερδίζαμε τίποτα. Διότι αυτή τη στιγμή μέσω του νομοσχεδίου δρομολογούνται διαδικασίες άμεσου διαγωνισμού, ο οποίος θα επαναληφθεί μέσα στο 2023 για τα κενά τα οποία θα δημιουργηθούν για την επόμενη χρονιά και ο οποίος κάθε χρόνο, τον Ιούνιο, θα επαναλαμβάνεται, ούτως ώστε το δικαστικό μας σύστημα να μη στερείται των πολύτιμων υπηρεσιών των δικαστικών υπαλλήλων. Αν αυτό δεν είναι λύση του προβλήματος και βρίσκετε κάποια καλύτερη λύση, θα ήθελα να την ακούσω.

Επίσης, νομίζω ότι εδώ δημιουργούμε κάτι το οποίο είναι μια καινοτομία, είναι μια πραγματική μεταρρύθμιση, που δίνει μια πνοή στο δικαστικό σύστημα. Αυτό είναι, κυρίες και κύριοι συνάδελφοι, το ότι οι δικαστικοί υπάλληλοι επιμορφώνονται πλέον με συγκεκριμένο πρόγραμμα από την Εθνική Σχολή Δικαστών, που έχει την εμπειρία και του διαγωνισμού και της επιμόρφωσης, και αυτό πλέον θα γίνεται σταθερά. Επίσης, αναλαμβάνεται βεβαίως η ευθύνη και για τους ήδη υπηρετούντες δικαστικούς υπαλλήλους αυτή η επιμόρφωση στο επόμενο χρονικό διάστημα να γίνει σταδιακά. Δεν είναι αυτό μεταρρύθμιση, κυρίες και κύριοι συνάδελφοι; Δεν είναι μεταρρύθμιση, κύριε Χήτα, μιας και κάνατε λόγο περί μεταρρυθμίσεων με έναν τρόπο ιδιαίτερα σκωπτικό; Δεν είναι μεταρρύθμιση το να δημιουργούμε έναν σταθερό μηχανισμό, πέρα από την πρόσληψη, που να εκπαιδεύει και να μετεκπαιδεύει τους δικαστικούς υπαλλήλους;

Επίσης, ήταν αρκετοί συνάδελφοι που στάθηκαν στο γεγονός ότι δεν ονομάζουμε πλέον τον φορέα ή το νομοσχέδιο ίδρυση Εθνικής Σχολής Δικαστικών Υπαλλήλων, αλλά κατεύθυνση-διεύθυνση στην Εθνική Σχολή Δικαστών για την πρόσληψη και την επιμόρφωση των δικαστικών υπαλλήλων.

Κυρίες και κύριοι συνάδελφοι, η αρχική πρόθεση της νομοπαρασκευαστικής επιτροπής ήταν αυτή. Εγώ θέλω να είμαι ειλικρινής απέναντί σας. Όταν όμως ετέθησαν διάφορα ζητήματα τα οποία αφορούσαν στο ότι δεν μπορούσε να πολυδιασπαστεί ο χώρος ενιαία της δικαιοσύνης και όταν υπήρχε η Εθνική Σχολή Δικαστών -την παρουσία, την ακεραιότητα, τη διαφάνεια της οποίας νομίζω ότι δεν αμφισβητεί κανείς-, το λογικό που θα έπρεπε τελικά να επιλεγεί ήταν κάτω από την ομπρέλα της Εθνικής Σχολής Δικαστών, που διαθέτει την «τεχνογνωσία» και της πρόσληψης των δικαστών αλλά και της εκπαίδευσης των δικαστών, να έχουμε τον καλύτερο δυνατό φορέα, προκειμένου να αντιμετωπίσουμε την ανάγκη που παρουσιάζεται μπροστά μας. Και βεβαίως -εγώ θέλω να είμαι ειλικρινής απέναντί σας- η Κυβέρνηση κατάφερε με άντληση πόρων από το Ταμείο Ανάκαμψης αφ’ ενός μεν να υποστηρίξει και τη δημιουργία της σχολής και την επέκταση σε κτηριακούς χώρους και βεβαίως τη συνολική δυνατότητα να παρέχουμε ένα συγκροτημένο πλάνο μέσα από το οποίο θα γίνονται οι διαδικασίες των εξετάσεων και θα γίνεται και η μόρφωση, επιμόρφωση των δικαστικών υπαλλήλων.

Αυτά όλα δεν είναι μια θετική εξέλιξη για το δικαστικό μας σύστημα; Πραγματικά δεν μπορώ να κατανοήσω την κριτική ούτε τη θέση των περισσότερων -επαναλαμβάνω- κομμάτων. Πραγματικά δεν μπορώ να το κατανοήσω. Αν όλα αυτά είναι απλά στη στείρα διελκυστίνδα ενός αντιπολιτευτικού οίστρου και μιας αντιπολιτευτικής προσέγγισης, κυρίες και κύριοι συνάδελφοι, με συγχωρείτε που θα το πω, εγώ έχω μια εντελώς διαφορετική άποψη. Και το λέω όχι γιατί θέλω να υπερασπιστώ περισσότερο ενδεχομένως από άλλα το συγκεκριμένο νομοσχέδιο, αλλά γιατί προσωπικά πιστεύω ότι το συγκεκριμένο νομοσχέδιο δεν προσφερόταν για αυτή την -επιτρέψτε μου τη λέξη- «φθηνή» πολιτική αντιπαράθεση. Γιατί είναι ένα νομοσχέδιο που πραγματικά δίνει λύση στο μεγάλο πρόβλημα που έχουμε, της υποστελέχωσης, για τα επόμενα χρόνια.

Ναι, ο πρώτος διαγωνισμός θα είναι για περισσότερα από τριακόσια άτομα. Ξέρετε πώς προβλέπονται τα άτομα, κυρίες και κύριοι συνάδελφοι; Διότι είναι ωραίο να λέμε ότι θέλουμε εκατό, διακόσια, πεντακόσια, χίλια άτομα. Κι εγώ τα θέλω. Ξέρετε πώς προβλέπονται; Από τα κενά τα οποία κάθε φορά παρουσιάζονται στο Υπουργείο Εσωτερικών. Τα κενά δεν τα καθορίζει το Υπουργείο Δικαιοσύνης. Το Υπουργείο Δικαιοσύνης στέλνει τα στοιχεία και το Υπουργείο Εσωτερικών είναι αυτό το οποίο καθορίζει τα ετήσια κενά που υπάρχουν σε κάθε δημόσιο φορέα. Και τι γίνεται όταν δεν έχουμε διαγωνισμό του ΑΣΕΠ κάθε χρόνο; Προστίθενται τα κενά του κάθε χρόνου μέχρι τη στιγμή που γίνεται ο διαγωνισμός του ΑΣΕΠ.

Άρα, λοιπόν, ποια είναι η συζήτηση αυτή που κάνουμε, για να το καταλάβω; Το γεγονός ότι θα επιμορφώσουμε για τρεις μήνες τους δικαστικούς υπαλλήλους; Γιατί προφανώς αυτή είναι η συζήτηση. Ή θέλετε να κάνουμε έναν διαγωνισμό χωρίς επιμόρφωση; Για να καταλάβουμε ποια είναι ακριβώς τα ερωτήματα τα οποία τέθηκαν από τους περισσότερους από εσάς. Νομίζω ότι οι απαντήσεις έχουν δοθεί σε πάρα πολύ μεγάλο βαθμό και κάποια πράγματα θα έπρεπε να τα βλέπει κανείς διαφορετικά.

Δεν απαξιώσαμε, κυρίες και κύριοι συνάδελφοι, τους δικαστικούς υπαλλήλους εντάσσοντάς τους στη γενική λειτουργία της Εθνικής Σχολής Δικαστών. Είναι αναβάθμιση και αυτό πρέπει να το καταλάβουμε. Αν είναι να μένουμε σε τέτοιου είδους κρίσεις και σε τέτοιου είδους λογικές, προφανώς δεν έχουμε καταλάβει τι συμβαίνει. Δεν είναι αναβάθμιση των δικαστικών υπαλλήλων να εντάσσονται στον μεγάλο κύκλο της Εθνικής Σχολής Δικαστών, μιας σχολής με τεράστια εμπειρία, επαναλαμβάνουμε, διαδικασίες που δεν αμφισβητεί κανείς και με ένα κύρος το οποίο πλέον έχει καθιερωθεί όχι μόνο στο εσωτερικό, αλλά και στο εξωτερικό της χώρας;

Όλες αυτές οι διαδικασίες, σας διαβεβαιώνω, προκειμένου να είναι εφικτές, έπρεπε να προηγηθεί ένα στάδιο συνεννοήσεων με όλους τους εμπλεκόμενους φορείς, με την ίδια την Εθνική Σχολή Δικαστών, με τη Διευθύντρια Σπουδών της Εθνικής Σχολής Δικαστών. Έπρεπε να βρούμε τους πόρους, να τους έχουμε συγκεκριμένους. Υπήρξαν ζητήματα τα οποία έπρεπε να λυθούν.

Αν θεωρεί κανείς -το λέω για δεύτερη φορά- ότι με ένα μαγικό ραβδί ή με ένα μαγικό κουμπί μπορεί να λύσει όλα τα προβλήματα, ελάτε να μας πείτε τη συνταγή, να το κάνουμε κι εμείς. Διότι είναι πολύ ωραία όλη αυτή η πρακτική της επανάληψης όλων αυτών των ζητημάτων, αλλά από εκεί και πέρα, όταν πρόκειται να μιλήσουμε για τα συγκεκριμένα θέματα, νομίζω ότι πρέπει κανείς να έρχεται και να επιχειρηματολογεί συγκεκριμένα.

Άκουσα κάποιες απόψεις ενός συναδέλφου της Αξιωματικής Αντιπολίτευσης ότι η δικαιοσύνη με τη διακυβέρνηση του ΣΥΡΙΖΑ ήταν σε πολύ καλύτερη κατάσταση. Επιτρέπεται να τα λέτε αυτά, κυρίες και κύριοι συνάδελφοι; Αλήθεια, επιτρέπεται να τα λέτε αυτά; Δεν ήξεραν οι Έλληνες πολίτες πού βρισκόταν η δικαιοσύνη, με αποτέλεσμα το όποιο εκλογικό αποτέλεσμα του 2019; Κανείς δεν ξέρει; Κανείς δεν θυμάται πού βρισκόταν η δικαιοσύνη και τι γινόταν στη δικαιοσύνη επί των ημερών του ΣΥΡΙΖΑ;

Αλλά, αλήθεια, εγώ αναρωτιέμαι. Ας αφήσουμε το θεσμικό, ηθικό θέμα το οποίο μπορεί να υπήρχε με το κατά πόσο παρενέβαιναν οι Υπουργοί του ΣΥΡΙΖΑ στη διαδικασία της δικαιοσύνης. Τι κάνατε για τη δικαιοσύνη αυτά τα τεσσεράμισι χρόνια; Ποιες θεσμικές παρεμβάσεις, ποιες μεταρρυθμίσεις και ποιες σοβαρές αλλαγές έκανε ο ΣΥΡΙΖΑ στη δικαιοσύνη; Πού διευκόλυνε τη λειτουργία της δικαιοσύνης;

Νομίζω ότι όλη αυτή η προσπάθεια η οποία γίνεται για να αναπτυχθεί μια ρητορική ή να αντιπαρατεθούν κάποια επιχειρήματα τα οποία δεν έχουν καμμία απολύτως αξία, καμμία βάση, στην πραγματικότητα εκθέτουν εσάς που έρχεστε και τα λέτε εδώ. Διότι κανείς δεν έχει ξεχάσει τι έχει συμβεί και στη δικαιοσύνη τα προηγούμενα χρόνια. Εδώ η προσπάθεια που γίνεται είναι πολύ συγκεκριμένη. Είναι μια προσπάθεια για να επαναφέρουμε ουσιαστικά τη δικαιοσύνη εκεί όπου ο συνταγματικός της ρόλος και η συνταγματική επιταγή καθορίζει και ορίζει. Αυτό νομίζω ότι αποδεικνύεται με κάθε τρόπο, με όλες τις πρωτοβουλίες που έχουμε αναλάβει και σε νομοθετικό και θεσμικό επίπεδο και δεν νομίζω ότι υπάρχει καμμία απολύτως συζήτηση από εκεί και πέρα.

Υπήρξε η επίκληση για να δοθεί το επίδομα ειδικών συνθηκών. Κοιτάξτε, κυρίες και κύριοι συνάδελφοι, πρέπει να καταλάβουμε πού βρίσκεται η χώρα. Η χώρα βρίσκεται ακριβώς αμέσως μετά την έξοδό της από τη μεταμνημονιακή εποπτεία. Αυτή τη στιγμή βλέπετε ότι με τον πρώτο δημοσιονομικό χώρο που δημιουργείται η Κυβέρνηση έχει αποφασίσει αφ’ ενός μεν να δώσει αυξήσεις στους συνταξιούχους με τη νέα χρονιά και βεβαίως να δώσει γενναίες αυξήσεις προς τους γιατρούς του Εθνικού Συστήματος Υγείας. Βλέπετε ότι αυτή είναι μια συζήτηση η οποία συνεχώς καταλαμβάνει όλο και μεγαλύτερο χώρο.

Βεβαίως θα έρθει η στιγμή που για όλα αυτά τα ζητήματα -τα οποία δίκαια τίθενται και εγώ θέλω να είμαι ειλικρινής, γνωρίζω πολύ καλά και τον ρόλο και το πραγματικό έργο των δικαστικών υπαλλήλων και ξέρω ότι δίνουν και την τελευταία ικμάδα των δυνατοτήτων τους προκειμένου να κρατηθεί ψηλά το κύρος της δικαιοσύνης- θα βρεθεί ο δημοσιονομικός χώρος και η Κυβέρνηση θα προχωρήσει και σε αυτές τις επιλογές. Όμως δεν άκουσα κανέναν να λέει μπράβο, γιατί για πρώτη φορά διασφαλίσαμε 1,5 εκατομμύριο ευρώ για υπερωρίες δικαστικών υπαλλήλων τους δύο τελευταίους μήνες του 2022 ούτε σας άκουσα να μου λέτε μπράβο γιατί διασφαλίσαμε 11 εκατομμύρια ευρώ, προκειμένου να πάρουν το λεγόμενο «μπόνους παραγωγικότητας» μέσω των πόρων του Ταμείου Ανάκαμψης για τα επόμενα δύο χρόνια, μέχρι το 2025. Αυτά δεν τα είπε κανείς.

Νομίζω ότι αυτές είναι πρωτοβουλίες που έχουν αναληφθεί από αυτή την Κυβέρνηση, είναι πρωτοβουλίες οι οποίες νομίζω ότι θα έχουν ιδιαίτερα θετική επίδραση στο σύνολο των δικαστικών υπαλλήλων και ταυτόχρονα θα δημιουργούν και έναν επιπλέον λόγο, προκειμένου οι συμμετέχοντες στον διαγωνισμό το επόμενο χρονικό διάστημα να προστρέξουν ακριβώς με την αίσθηση ότι η πολιτεία το τελευταίο χρονικό διάστημα έχει λάβει μέτρα προκειμένου να βοηθήσει τους δικαστικούς υπαλλήλους. Αν θέλετε να είναι μια μονοδιάστατη απλώς κριτική, το καταλαβαίνω, σας καταλαβαίνω πάρα πολύ καλά, όμως νομίζω ότι από την άλλη πλευρά υπάρχει μια πραγματικότητα η οποία σάς διαψεύδει. Αν δεν τη βλέπετε, κακό για εσάς.

Το ζήτημα είναι ότι η συγκεκριμένη νομοθετική πρωτοβουλία -και επαναλαμβάνω- έρχεται να κλείσει έναν μεγάλο κύκλο μεταρρυθμίσεων. Είδατε ότι έχουμε εκσυγχρονίσει, αναμορφώσει το σύνολο των κωδίκων, είδατε ότι έχουμε εισαγάγει τους εναλλακτικούς τρόπους επίλυσης διαφορών -το ανέφερε ο κ. Καμίνης- με έναν για πρώτη φορά λειτουργικό νόμο για τη διαμεσολάβηση. Ένα από τα επόμενα νομοσχέδια, τον επόμενο μήνα, το επόμενο δίμηνο, θα είναι και η διεθνής εμπορική διαιτησία, ούτως ώστε να κλείσουμε συνολικά όλο το λειτουργικό πλαίσιο της εξωδικαστικής επίλυσης διαφορών.

Ξέρετε ότι έχουμε προαγάγει σε πολύ μεγάλο βαθμό την ψηφιοποίηση της δικαιοσύνης με πολλές και συγκεκριμένες δράσεις και με την ολοκλήρωση του μεγάλου προγράμματος που επίκειται για το ΟΣΔΔΥ-ΠΠ 2, για το ΟΣΔΔΥ-ΔΔ και για το πληροφοριακό σύστημα του Ελεγκτικού Συνεδρίου. Ξέρετε ότι για πρώτη φορά κατασκευάζονται επτά νέα δικαστικά μέγαρα, με πρόγραμμα σύμπραξης δημοσίου - ιδιωτικού τομέα, και βεβαίως έχουμε την ανέγερση νέου πρωτοδικείου και νέας εισαγγελίας πρωτοδικών στην Αθήνα, με πόρους του Ταμείου Ανάκαμψης. Ξέρετε ότι βρίσκεται σε εξέλιξη ο διεθνής διαγωνισμός για την αγορά νέου δικαστικού κτηρίου στον Πειραιά και ξέρετε βεβαίως ότι για πρώτη φορά ανασυγκροτήσαμε την Ελληνική Σχολή Δικαστών και αναμορφώσαμε το πρόγραμμα, εντάσσοντας τα υποχρεωτικά επιμορφωτικά σεμινάρια των δικαστών ως βασικό κριτήριο ακόμη και κατά την αξιολόγησή τους και ταυτόχρονα μια σειρά κριτηρίων που ποτέ δεν υπήρχαν στην αξιολόγηση των δικαστών.

Αν όλα αυτά, μαζί με τη Δικαστική Αστυνομία που ψηφίσαμε, που έρχεται κι αυτή να ενισχύσει τη λειτουργία της δικαιοσύνης, δεν συνιστούν ένα ολοκληρωμένο πλαίσιο μεταρρυθμίσεων, νομίζω ότι η κρίση που τελικά μπορεί να έχει κάποιος είναι κρίση του ίδιου του χώρου της δικαιοσύνης και των Ελλήνων πολιτών. Και αν όλα αυτά έχουν ξαναγίνει τα προηγούμενα χρόνια, θα ήθελα πραγματικά να το ακούσω, με ένα οργανωμένο σχέδιο, όχι με αποσπασματικές παρεμβάσεις. Θα ήθελα πραγματικά να το ακούσω ως αντεπιχείρημα σ’ αυτή τη δημόσια συζήτηση στο ελληνικό Κοινοβούλιο.

Αντιλαμβάνομαι ότι ο καθένας μπορεί να έχει την πολιτική του θέση. Και αντιλαμβάνομαι ότι για λόγους πολιτικούς η αντιπαράθεση μπορεί να στέκεται σε διαφορετικά επιχειρήματα. Ήλπιζα πάντα η δικαιοσύνη να είναι έξω απ’ αυτή τη μικροπολιτική συζήτηση, αν κι αυτό τελικά δεν αποδεικνύεται στις συζητήσεις του ελληνικού Κοινοβουλίου, παρά το ότι είχαμε αρκετές επιτυχημένες ασκήσεις. Αυτή είναι η αλήθεια. Όμως, κυρίες και κύριοι συνάδελφοι, νομίζω ότι ειδικά για το νομοσχέδιο που σήμερα καλούμαστε να ψηφίσουμε δεν έχει δοθεί η απαραίτητη κατά τη γνώμη μου προσοχή σε ζητήματα τα οποία αφορούν στην εξέλιξη γενικά της αντιμετώπισης των παθογενειών της δικαιοσύνης. Και αυτό είναι κάτι το οποίο θα το δούμε το επόμενο χρονικό διάστημα.

Θέλω να μου απαντήσετε ρητορικά στο εξής ερώτημα. Αν κάνουμε ένα διαγωνισμό του ΑΣΕΠ αύριο, θα τελειώσει νωρίτερα η επιλογή των υποψηφίων από τη διαδικασία που προβλέπουμε από το νομοσχέδιο; Αυτό είναι κάτι το οποίο πρέπει να απαντήσουμε. Εγώ θέλω, λοιπόν, να κάνουμε έναν διαγωνισμό. Θα μου πείτε ότι θα τελειώσει νωρίτερα; Εγώ σας βάζω ένα χρονοδιάγραμμα, αν θέλετε, από τώρα. Εγώ πιστεύω ότι μέχρι τον Μάρτιο μπορούμε να έχουμε τελειώσει όλες τις διαδικασίες και να έχουμε τον πίνακα των επιτυχόντων που θα εισαχθούν για να εκπαιδευτούν στην Ελληνική Σχολή Δικαστών και μετά από ένα τρίμηνο κατευθείαν θα στελεχώσουν το σύστημα της δικαιοσύνης για τη λεγόμενη εκπαίδευση. Θα πληρώνονται και από την πρώτη μέρα που θα ξεκινήσει αυτή η διαδικασία.

Με άλλα λόγια στο νέο δικαστικό έτος θα έχουμε τους νέους δικαστικούς υπαλλήλους, που θα προσληφθούν μέσα από συγκεκριμένη διαδικασία που προβλέπει το νομοσχέδιο. Μπορεί κάποιος από εσάς να μου εγγυηθεί ότι, αν κάνουμε διαγωνισμό του ΑΣΕΠ, αυτός ο χρόνος θα είναι μικρότερος; Μήπως δεν θέλετε να τους μορφώσουμε, να τους επιμορφώσουμε, προκειμένου να στελεχώσουν το δικαστικό μας σύστημα; Γιατί κάπου υπήρξαν και κάποιες τέτοιες υπόνοιες.

Κυρίες και κύριοι συνάδελφοι, αν θεωρείτε μικρό το θέμα της επιμόρφωσης των δικαστικών υπαλλήλων σε σχέση με τη συμβολή τους στην επιτάχυνση της δικαιοσύνης, σας διαβεβαιώνω ότι τα πράγματα δεν είναι καθόλου έτσι. Τα πράγματα είναι στην ακριβώς αντίθετη κατεύθυνση, διότι οι πραγματικά εκπαιδευμένοι και μορφωμένοι για το αντικείμενό τους δικαστικοί γραμματείς είναι αυτοί που θα συμβάλλουν ουσιαστικά στην επιτάχυνση της απονομής δικαιοσύνης. Κι αυτό είναι που θέλουμε.

Παρουσιάζουμε ένα ολοκληρωμένο πλαίσιο, που αφορά στον τρόπο με τον οποίο θα προσλαμβάνονται οι δικαστικοί γραμματείς κατ’ αρχάς. Θα δούμε και τις άλλες ειδικότητες σε έναν δεύτερο χρόνο. Μορφώνονται σε πρώτο χρόνο, προκειμένου να υπηρετήσουν μέσα από τον συνταγματικά κατοχυρωμένο ρόλο τους στη δικαιοσύνη και όπου θα επιμορφώνονται στο διηνεκές στον χρόνο της υπηρεσιακής τους ζωής. Αυτό δεν είναι -επαναλαμβάνω το ερώτημα- μια σημαντική παρέμβαση μεταρρύθμισης στο δικαστικό μας σύστημα;

Ο καθένας μπορεί να ονομάζει μεταρρύθμιση ό,τι θέλει. Το καταλαβαίνω αυτό. Αλλά αυτό δεν είναι μια πραγματικά σημαντική μεταρρύθμιση στο δικαστικό μας σύστημα; Και επιπλέον, πέρα από το να ψελλίσει κανείς «κάντε έναν άμεσο διαγωνισμό», εγώ δεν άκουσα κάτι για τη σχολή. Δεν άκουσα να διαφοροποιήσουμε κάτι σε σχέση με τη διαδικασία. Και εκεί βλέπετε ότι η διαφάνεια είναι ουσιαστικά η πρώτη επιλογή, μιας και από το Συμβούλιο Επιλογής τα τρία μέλη είναι του ΑΣΕΠ. Μια συνθήκη στην οποία συμφωνήσαμε και με τον Πρόεδρο του ΑΣΕΠ και με το Υπουργείο Εσωτερικών, ακριβώς για να μην υπάρχει καμμία αμφισβήτηση για τη διαφάνεια των διαδικασιών, για τη διαφάνεια του διαγωνισμού. Αν αυτό τίθεται εν αμφιβόλω, θα ήθελα κι αυτό να το ακούσω. Αλλά περάσαμε ουσιαστικά τέσσερις συνεδριάσεις στην επιτροπή και μία σήμερα στην Ολομέλεια, χωρίς να ακουστεί απολύτως τίποτα σε σχέση με όλα αυτά.

Μια κουβέντα για την τροπολογία θέλω να πω. Νομίζω ότι αναλύθηκε από την πλευρά που μπορεί κανείς να τη βλέπει από τους αξιότιμους κυρίους συναδέλφους. Νομίζω είδατε ότι με το άρθρο 1, με τις προτεινόμενες τροποποιήσεις, ο στόχος είναι η νομοτεχνική βελτίωση των διατάξεων με την αντικατάσταση της παραγράφου 6 του άρθρου 187α του προϊσχύοντος Ποινικού Κώδικα με το άρθρο 187β του νέου Ποινικού Κώδικα, στο οποίο μεταφέρθηκε το πρώην λεκτικό του 187α, παράγραφος 6. Στόχος, κυρίες και κύριοι συνάδελφοι, είναι η εναρμόνιση των διατάξεων της Αρχής Καταπολέμησης Νομιμοποίησης Εσόδων από Εγκληματικές Δραστηριότητες με τον νέο Ποινικό Κώδικα.

Στο άρθρο 2 -αυτό θα ήθελα να το κατανοήσουμε περισσότερο- τροποποιείται η παράγραφος 3 του άρθρου 115 του ν.2717/1999 ως προς την εφαρμογή των προϋποθέσεων της ομοδικίας και επί διαφορών των ασφαλισμένων με τους οργανισμούς κοινωνικής ασφάλισης. Η διάταξη αυτή κρίθηκε αναγκαία για την ανεύρεση της χρυσής τομής ανάμεσα στην αρχή της οικονομίας της διοίκησης αφ’ ενός και της ποιότητας και της επίκαιρης έκδοσης της δικαστικής απόφασης αφ’ ετέρου. Θέλω να ξηγήσω γιατί. Τις περισσότερες φορές είχαμε σωρευμένες οκτακόσιες, χίλιες, χίλιες πεντακόσιες υποθέσεις. Αυτό δημιουργούσε ένα ζήτημα σε σχέση με τον χρόνο έκδοσης αποφάσεων. Για να μπορούν να βγαίνουν οι αποφάσεις το συντομότερο δυνατό, επιλέγεται η συγκεκριμένη ρύθμιση από το Υπουργείο Εργασίας.

Με την προτεινόμενη ρύθμιση του άρθρου 3 αίρονται πλημμέλειες που εμφιλοχώρησαν κατά την πραγματοποίηση δαπανών προμήθειας πετρελαίου θέρμανσης από δικαστικές υπηρεσίες της χώρας. Η αξία είναι μέχρι 10.000 ευρώ χωρίς τον ΦΠΑ. Και βέβαια μιλάμε για το χρονικό διάστημα από την 1η Οκτωβρίου 2021 μέχρι την 31η Μαΐου του 2022, οι οποίες δεν μπορούν να θεωρηθούν ουσιώδεις εν προκειμένω, εν όψει του ύψους και βεβαίως σε σχέση και με το σύνολο της οικείας διαχειρίσεως και του είδους των σχετικών δαπανών, της προβλεπόμενης για την ανάθεση των οικείων προμηθειών διαδικασίας και της βαρύτητας εν γένει των παρατυπιών. Υπήρχε μια αδυναμία προσαρμογής κάποιων δικαστικών υπαλλήλων. Δεν φταίνε οι άνθρωποι. Θέλω να το ξεκαθαρίσω. Υπήρχε μια πλατφόρμα στην οποία έπρεπε να κατανέμονται και να καταγράφονται οι δαπάνες. Δεν υπάρχει κανένας λόγος να μη λύσουμε ένα ζήτημα το οποίο είναι απολύτως τυπικό, κυρίες και κύριοι συνάδελφοι.

Κλείνω λέγοντας το εξής. Τα τελευταία τριάμισι χρόνια έχει γίνει μια πραγματικά τεράστια προσπάθεια από το Υπουργείου Δικαιοσύνης όχι με την εντατικοποίηση της νομοθέτησης, αλλά κυρίως μέσα από μία συγκεκριμένη στρατηγική, μεταρρυθμιστική επιλογή να μπορέσουμε να αντιμετωπίσουμε τα ζητήματα της δικαιοσύνης τα οποία όντως απασχολούν και την ελληνική κοινωνία και τους Έλληνες πολίτες. Νομίζω, κυρίες και κύριοι συνάδελφοι, ότι η πρόθεση του Υπουργείου ήταν απολύτως συγκεκριμένη, ήταν απολύτως καθαρή και έβλεπε τα θέματα και τα ζητήματα τα οποία όλοι λίγο-πολύ τα γνωρίζαμε, ανεξάρτητα με το αν είχαμε τον τρόπο, τον λόγο ή ακόμα και τη γενναιότητα να τα τοποθετήσουμε στην πραγματική τους διάσταση. Νομίζω ότι υπάρχει αυτή τη στιγμή ένα συγκεκριμένο, εκσυγχρονισμένο μεταρρυθμιστικό πλαίσιο, το οποίο θα δώσει την ευχέρεια στην ελληνική δικαιοσύνη τα επόμενα δύο με τρία χρόνια να βρίσκεται σε ένα εντελώς διαφορετικό επίπεδο, να βρίσκεται στο επίπεδο που ορίζει η συνταγματική επιταγή για τη λειτουργία της δικαιοσύνης, να βρίσκεται στο επίπεδο της προσδοκίας των Ελλήνων πολιτών και της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Οι διορθώσεις που έγιναν με τις νομοτεχνικές βελτιώσεις του κυρίου Υπουργού περάστηκαν στο σπλάχνο του νομοσχεδίου. Παρακαλώ, λοιπόν, να διανεμηθεί, προκειμένου οι συνάδελφοι να μπορούν να δουν τις νομοτεχνικές βελτιώσεις επί των συγκεκριμένων άρθρων.

Κυρίες και κύριοι συνάδελφοι,κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Δικαιοσύνης: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εβδομήντα πέντε άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 71 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 72 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1514/124 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Δικαιοσύνης: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 289α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 15.54΄ λύεται η συνεδρίαση για αύριο, ημέρα Πέμπτη 8 Δεκεμβρίου 2022 και ώρα 9.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Διαδικασία άρσης του απορρήτου των επικοινωνιών, κυβερνοασφάλεια και προστασία προσωπικών δεδομένων πολιτών», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**